
Epilog 


Persoanele care nu au citit primul volum din seria 
ORIGINI, intitulat Codul lui Zamolxe, au nevoie de 
următoarele informaţii din prima carte, pentru a înţelege 
uşor acţiunea din acest roman. 

Naratorul este un luptător paranormal român, Petre 
Varain. În anul 1990, acesta a intrat în contact cu o patrulă 
extraterestră care explora munţii Carpaţi. Conducătorul 
acestei expediţii, Svidur Khom, i-a dezvăluit luptătorului 
nostru adevărata istorie a Umanității, de la origini şi până în 
prezent. La rugămintea lui Petre Varain, Khom a acceptat să 
poarte şi numele străbunului nostru zeificat Zamolxe. 
Conform probelor prezentate de Svidur Khom, pământenii 
sunt urmaşii sălbăticiţi ai unor extratereştri care au 
colonizat Terra în urmă cu circa un miliard de ani. 

Istoria colonizării a început cu un exil. Alianţa Civilizaţiilor 
Humanoide concentrase sute de lumi de tip uman, după ce 
înfrânsese mai multe civilizaţii non-humane şi instaurase 
deplină pace în tot spaţiul controlat de ea. Era condusă de 
un Consiliu Suprem compus din reprezentanţii tuturor 
raselor, care veghea cu străşnicie ca toate legile federale 
să fie respectate întocmai. Viaţa lungă şi liniştită devenise 
ceva obişnuit în lumile Alianţei. Numai unii aventurieri 
orioni mai întreţineau relaţii de contrabandă cu reptiloizii de 
la frontiera Căii Lactee, însă ei contau prea puţin în lumile 
humanoide unite. Veganii şi varangii formau nucleul dur al 
acestei alianţe, atât numeric, cât mai ales prin înaltul nivel 
de dezvoltare ştiinţifică. 


Viaţa _idilică din Alianţă a fost cutremurată de 
descoperirea faptului că doi guvernatori din lumi varange, 
Zaris alcorul şi Roinar kaidul, încălcaseră mai multe legi 
federale. Anchetarea şi judecarea lor au împărţit lumile 
Alianţei în _tradiţionaliştii ce ţineau cu înverşunare de 
vechile legi şi. moderniştii care cereau reforme necesare 
progresului. Consilierii conduşi de bătrânul Incer veganul au 
pronunţat o condamnare de compromis: varangii rebeli 
trebuiau să părăsească pentru totdeauna spaţiul controlat 
de Alianţă. Această decizie a adus de partea proscrişilor 
echipaje din toate lumile varange (Dubhe, Merak, Pheeda, 
Megrez, Alioth Mizar, Al Kaid şi Alcor), precum şi din alte 
rase: orioni conduşi de împărăteasa Orejona, mercenari 
sirusani de sub comanda generalului Omogo, comercianţi 
shangi din gruparea lui Shang Di, kobizi fugari din imperiul 
draconilor, kaseii generalului Daran. 

Escadra proscrişilor s-a adunat în preajma stelei Rigel din 
constelația Orion, apoi au pornit către zenitul Căii Lactee, în 
căutarea unui soare tânăr, aprins doar de circa patru 
miliarde de ani. După multe peripeții şi lupte disperate 
pentru supravieţuite, proscrişii au zărit soarele promis. Era 
o stea galbenă de mărime medie, situată într-un braţ 
interior al galaxiei Calea Lactee, în preajma astrului 
Betelgeusa din constelația Orion. În jurul soarelui botezat 
Sol, se roteau mai multe - planete, dintre care două 
locuibile: Var (Marte) şi Geea (Terra). 

Expediţionarii au descoperit că planeta Var era locuită de 
o populaţie semisălbatică, harii conduşi de regele Samel. 
Conform legendei lor, ei fuseseră aduşi pe Var de zeul 


Molite. Kaseii conduşi de generalul Daran au decis să 
rămână pe Var, pentru a civiliza harii. Restul exilaţilor au 
ajuns pe Terra. Spre surprinderea lor, planeta poseda 
atmosferă respirabilă de către humanoizi, deşi vegetaţia 
lipsea cu desăvârşire. Dacă ar fi ştiut că nimeriseră pe o 
planetă pe care războinicii gasteri creaseră atmosfera prin 
procedee exclusiv chimice, profitând de intensa activitate 
vulcanică, alta le-ar fi fost soarta. Ei n-au ştiut, însă. S-au 
grăbit să-şi împartă uscatul planetei între grupările rasiale. 
Sirusanii şi-au adjudecat sudul bogat în aur, Shangii s-au 
stabilit în est, în care zăcăminte de galgor necesar 
propulsiei astronavelor erau din belşug. Kobizii au ocupat 
cel mai estic continent, frământat de vulcani. Orejona şi-a 
ales, pentru echipajele sale, continentul din vest, Varangii şi 
uriaşii jerani, recuperati de ei din mâinile unor pirați nasai, 
au ocupat nordul marelui continent, iar veganii s-au 
interpus între ei şi sirusani. 

Exilaţii au sărbătorit prima zi a genezei primare prin 
muncă. Naturaliştii au început să producă floră şi faună din 
seminţe şi ovule fecundate. Constructorii au demarat 
ridicarea primelor oraşe. Tehnicienii au lansat sateliți de 
comunicaţii şi au pus în funcţiune staţiile de holoviziune... 
Cele mai grele munci erau efectuate de mutanţii rovi, 
produşi prin inginerie genetică, de alcori, pe planeta natală 
(producerea lor a fost un capăt de acuzaţie împotriva 
guvernatorilor Zaris şi Roinar). Pe timpul marşului, o parte 
din ori-one, printre care şi împărăteasa Orejona, se 
cuplaseră cu rovi, producând metişi rezistenți la eforturi şi 
condiţii aspre de climă. În câţiva ani, planeta a înflorit, după 


modelele aduse de exilați din lumile lor. Metisarea sperată 
de Zaris, comandantul escadrei de proscrişi, decurgea greu, 
mai ales între varangi, vegani şi orioni. Sirusanii şi shangii 
ţineau mult la puritatea raselor lor iar piticii kobizi erau 
incompatibili cu ceilalţi locuitori ai Terrei. 

În mai puţin de două sute de ani, planeta Geea a devenit 
înfloritoare iar oraşele coloniştilor, adevărate replici ale 
capitalelor din patriile lor. Civilizaţia din lumea originară 
fusese reprodusă în cele mai mici amănunte. O decizie a 
consiliului guvernatorilor a grăbit însă dezastrul. Conform 
legilor străvechi, humanoizii trebuiau să se afle într-o 
permanentă expansiune, răspândind rasele lor pe cât mai 
multe planete virgine. O astfel de expediţie de colonizare a 
fost trimisă către constelația Centaurus. Numai două 
astronave avariate s-au înapoiat, deoarece escadra fusese 
atacată fără somaţie şi distrusă de către inamici 
necunoscuţi. 

După câteva luni, coloniştii s-au întâlnit faţă în faţă cu 
agresorii. Aceştia erau războinici din sistemul solar Gaster 
şi-şi revendicau planetele pregătite pentru colonizare - Var 
şi Geea. Imperiul generalului Daran de pe Var a fost cucerit 
imediat, însă geenii au respins atacul cu ajutorul armelor 
neconvenţionale produse de sirusani: bombe cu uranit şi 
armament biologic. În urmă, rămăsese o planetă devastată 
de război, cu populaţia redusă şi demoralizată. Zaris şi-a 
reluat sarcinile de lider, încercând să refacă nivelul de 
civilizaţie atins anterior. 

Gasterii furioşi de faptul că fuseseră contaminaţi biologic 
au reluat însă atacul nuclear, chimic şi bacteriologic. 


Populaţia s-a retras în adăposturile anti atomice iar rovii 
păstori şi agricultori s-au ascuns în păduri. Un nor imens de 
praf radioactiv a acoperit atmosfera planetei şi toate 
sistemele de comunicaţii au căzut. Retras într-un adăpost, 
Zaris privea cu disperare cum visul unei noi patrii 
înfloritoare se destrăma. Generalul sirusan Omogo îl 
anunţase că inamicii îi loviseră un depozit cu armament 
biologic. Moartea plutea prin atmosfera Terrei. 

Foarte puţini geeni ascunşi în adăposturi subterane şi pe 
submarine au scăpat de dezastrul care a ţinut mai mult de 
un an. Majoritatea mutanţilor rovi au murit iar 
supraviețuitorii, retraşi în peşteri, s-au sălbăticit. Sălbăticia 
a atins kobizii din junglele de est şi uriaşii jerani. Până şi 
unii varangi au ajuns să se metiseze cu femele de rovi. 
Totul părea pierdut. Abia către primăvară, supraviețuitorii 
au început să iasă din adăposturi, încercând să se ridice din 
ruine. O singură astronavă mai rămăsese în funcţiune, 
ascunsă de sirusani în junglă. Shangii nu mai puteau însă 
produce galgor pentru propulsia ei şi a navetelor spaţiale, 
deoarece secretul de fabricaţie dispăruse odată cu moartea 
lui Shang Di. Rezervele mondiale de galgor scădeau, nici un 
satelit de comunicaţii nu mai funcţiona iar uzinele erau în 
ruină. Comunitățile de kobizi şi sirusani începuseră să 
trăiască sălbatic, în sânul naturii otrăvite în bună parte. 

În această situaţie, veganii au descoperit un medicament 
care, administrat exilaţilor, le întărea rezistenţa la factorii 
agresivi, dar le reducea capacitatea intelectuală şi durata 
de viaţă, de la câteva mii de ani, până la circa o sută de 
ani. O parte din geeni au acceptat să continue viaţa prin 


urmaşi efemeri, însă majoritatea au refuzat. Metisarea cu 
rovii a fost cea de-a doua soluţie sugerată de savanţi. ŞI 
aceasta a fost acceptata numai de o parte din geeni. Lumea 
se împărțea deja în clase. Cei care îşi păstrau vechile 
caracteristici se ridicau asemenea zeilor asupra efemerilor 
mutanţi şi metişi. Erau însă prea puţini şi se reproduceau 
nesatisfăcător pentru a asigura refacerea populaţiei iniţiale. 
În plus, nu erau imuni la bolile de după război. Aşa şi-a 
pierdut Zaris doi fii, un nepot şi iubita soţie vegană, Deira. 
El însuşi, grav bolnav, a renunţat la poziţia de lider. Lumea 
lui se destrăma fără speranţă... 

Pentru scurt timp, Zaris a revenit la conducere, mobilizat 
de grija pentru ultimii săi copii, Lena, Oanes şi Moira. Din 
această poziţie, a refăcut solide refugii subterane şi 
subacvatice pentru a supravieţui unui nou atac pe care îl 
presimţea. Celelalte comunităţi geene se refăceau încet şi 
sigur, astfel că populaţia planetară ajunsese din nou la circa 
un milion de indivizi din toate castele: zei, metişi, rovi. 
Presimţirea lui Zaris s-a adeverit. Al treilea atac gaster a 
cufundat lumea geeană în beznă pentru mult timp, dar 
planeta a supravieţuit. Abia după trei ani de aşteptare, 
puţinii supraviețuitori au ieşit din adăposturi, văzând 
dezastrul din jur. O adâncă descurajare i-a cuprins pe cei 
mai conştienţi dintre ei. Cei mai sălbăticiţi, mutanţii, metişii 
şi rovii, simțeau deja chemarea sălbăticiei. Numai o minune 
îi mai putea salva. 

După treizeci de ani de eforturi susţinute, Zaris şi puţinii 
alcoro-vegani din jurul său au reuşit să recreeze un centru 
de civilizare, bazat pe o industrie rudimentară şi să reia 


legătura cu celelalte comunităţi de supraviețuitori, cu 
ajutorul ultimelor navete spaţiale în funcţiune. Orionii 
dispuneau de posibilităţi de producere de noi navete, însă 
rezervele de galgor scădeau continuu. Noul lider al 
shangilor, Sen Kai, deşi grav bolnav, căuta cu disperare 
secretul purificării minereului de galgor. 

Medicii le dădeau veşti proaste. Din ce în ce mai mulţi 
copii prezentau atavisme care îi apropiau de înfăţişarea 
maimuţelor. Un proces involutiv începuse în majoritatea 
populaţiei iar rasele superioare, care refuzaseră metisarea, 
numărau numai câteva mii de oameni. Exilaţii din Alianţa 
Civilizaţiilor Humanoide se stingeau unii după alţii, lăsând 
loc unor generaţii mai puţin interesate de cunoaştere şi 
creaţie superioară. Membrii coloniei geene involuau din 
înalta civilizaţie a Alianţei către sălbăticia din mediul 
natural. 

Odată cu moartea lui Zaris, liantul coloniei geene s-a 
destrămat. Shangii din rasa galbenă, sub conducerea lui 
Huangdi, erau hotărâți să păstreze monopolul producţiei de 
galgor cu orice preţ. În acest scop, continuau să extragă 
minereu din minele lor, folosind şi sclavi din rândul piticilor 
kobizi. Negrii sirusani trăiau mai mult din produsele 
naturale ale junglei din sud şi-şi reluaseră obiceiurile 
idolatre, sub conducerea lui Sesek. Disciplinaţii vegani 
formaseră o colonie izolată, sub conducerea lui Herod. 
Conform legilor din lumea lor, îşi păstrau puritatea de rasă 
blondă, cu ochi albaştri, rece şi foarte longevivă. 
Comunitățile varange mai păstrau încă amintirea originii 
rasiale comune, creoli cu ochi căprui, dar nu aveau 


conducerea unică. Numai oriona Orejona reuşise să-şi 
păstreze intact imperiul din vest, însă se apropia deja de 
vârsta de patru mii de ani. 

După cinci sute de ani de la dezastru, urmaşii primilor 
colonişti se detaşaseră net de rovi, mutanţi şi metişi, încât 
erau priviți ca zei. Ei mai foloseau încă tehnică 
ultramodernă (aeromobile, navete, submarine, 
dezintegratoare, răzere etc.) şi locuiau în oraşe construite 
pe malurile mărilor. Oanes, fiul lui Zaris, conducea colonia 
de alcori din Lagar iar Leodor, colonia alcoră situată în zona 
tropicală, cu capitala la Corol. Varangii megrezi conduşi de 
Visun migraseră către est, la limita imperiului shang. Sesek, 
căpetenia negrilor sirusani, impusese cultul străbunului 
astral Omogo populaţiei sale şi declarase supremaţia rasei 
negre asupra celorlalţi colonişti. Veganii conduşi de Heron şi 
Zius făceau eforturi disperate de a reciviliza sălbaticii rovi, 
mutanţi şi metişi din jungle. La această operaţie, a fost 
atras şi Oanes, în baza sângelui vegan moştenit de la 
mama sa. Sălbaticii erau instruiți şi educați să lucreze 
pământul, să-şi confecţioneze unelte simple, din aramă şi 
bronz, să scrie şi să respecte regulile morale. Civilizatorii 
vegani şi varangi sperau să-i ridice din nou la nivelul de 
civilizaţie al străbunilor lor. Orejona îşi împărţise populaţia 
în caste, începând cu zeii orioni şi terminând cu sălbaticii 
rovi şi-i conducea prin religie (ea era considerată zeița- 
mamă iar soţul ei, Omitot, zeul-tată). Imperial shang 
cunoştea o organizare similară, însă imperatorul Huangdi 
mai poseda galgor pentru naveta sa de supraveghere într-o 
cantitate infimă. Decăderea în sălbăticia naturală era 


iminentă pentru majoritate coloniştilor. 

În această situaţie dificilă, Sesek şi-a instigat luptătorii 
sirusani să atace şi să jefuiască celelalte colonii, pe motiv 
că ei ar fi fost singurii urmaşi ai zeilor veniţi din stele. Au 
început agresiunea planetară prin atacarea şi jefuirea unei 
colonii de vegani de la nord de imperiul lor. Luptele zeilor 
începuseră... 


Dinte pentru dinte... 


Oanes schimbă direcţia de zbor către capitala vegană, 
Hanab. Gânduri negre îl frământau. Îşi revedea din nou 
tatăl muribund şi-i auzea vocea tremurată: Această planetă 
ne-a învins, Oanes. Urmează inexorabila întoarcere în 
sălbăticia primară. Simt cumplita chemare a sălbăticiei... 

Nu se poate termina aşa, murmură Oanes pentru el. Mai 
bine morţi, decât sălbatici ca rovii, mutanţii, metişii şi 
jeranii din jungle. Noi, urmaşii unor înalte civilizaţii, nu 
avem dreptul de a ne cobori în rândul fiarelor. Nu, 
niciodată! 

Îşi deschise videotelefonul şi-l apelă pe Herod. Ecranul 
tremură o clipă, apoi figura aspră a veganului se arătă în 
plină lumină. Era echipat în uniformă de luptă şi o dâră de 
sânge îi curgea de sub cască. Ochii lui albaştri păreau două 
iezere pe câmpul palid al feţei. 

— Vii prea târziu, Oanes, constată Herod cu voce calmă. 
lremediabilul s-a produs deja. 

— Nici o situaţie nu e iremediabilă, frate Herod. 

— Sirusanii ne-au ucis câteva sute de vegani şi mai mulţi 
rovi. 

Poate a fost o explozie necontrolată... 

— A fost un atac planificat şi bine organizat, îl contrazise 
veganul. Bătrânul Sesek a înnebunit şi-şi intoxică supuşii cu 
o poveste mistică rasistă. 

— El a aprobat atacul? se miră Oanes sincer. 

— EIl l-a condus. l-a intrat în cap ideea că sirusanii sunt 
singura rasă astrală superioară, fapt pentru care trebuie să 


ne domine pe toţi. 

— Aşa? 

— Mi-a trimis şi un ultimatum în acest sens. Dacă 
acceptăm să muncim pentru ei, să le plătim tribut în 
produse şi aur, ne cruţă. 

— Şi dacă nu acceptăm? 

Veganul îşi încreţi figura într-o grimasă de dispreţ: 

— Ne ameninţă că va ridica în aer ultima astronavă şi va 
lichida complet celelalte rase astrale. Va păstra numai rovi, 
mutanţi şi metişi, pentru a-i folosi ca sclavi. 

— Aceasta ar fi într-adevăr o problemă, murmură Oanes. 

— Nu e, îl contrazise Herod. Singura persoană în stare să 
pună în funcţiune astronava sunt eu. Sirusanii se închină la 
ea, ca la un obiect magic. 

— E prima veste bună. Vin în Hanab, să discutăm. 

— Te aşteptăm. Am chemat delegaţi şi din celelalte 
colonii aflate în pericol. Trebuie să facem front comun 
împotriva agresiunii sirusane. 

— N-ar fi trebuit să se ajungă în această situaţie... 

— Nu, n-ar fi trebuit. Încă nu ştiu ce s-a întâmplat cu 
Sesek. Părea destul de înţelept. 

— Drogurile i-au întunecat mintea, presupuse Oanes. 

— Posibil. A căzut în mentalul inferior şi gândeşte ca 
fiarele. 

— Zăresc deja Hanabul, îl vesti Oanes. Unde să aterizez? 

— Direct în piaţa din faţa Consiliului Vegan. Nu mai avem 
un astroport funcţional. 

— În regulă. Vin. 

Oanes reduse altitudinea şi aruncă o privire pe hublou. 


Capitala vegană, o replică mai modestă a vechiului oraş, îl 
impresionă plăcut. Bulevardele largi, străjuite de arbori 
bătrâni şi de construcţii albe ca spuma laptelui, îi 
produceau o stare de siguranţă şi linişte. Ordinea induce 
întotdeauna siguranţă şi linişte, cugetă Oanes, ghidându-şi 
aparatul către locul indicat. Ateriză lin, lângă două navete 
marcate cu însemnele shangilor şi orionilor. Nici ţipenie de 
om nu se zărea în jur. Întreaga populaţie fusese chemată 
sub arme. Gărzile înarmate din faţa clădirii Consiliului 
păreau statui cioplite în marmură. Oanes le salută în limba 
vegană, din obişnuinţă. Nimeni nu-i răspunse. Disciplina 
adusă din îndepărtatele lumi vegane fusese păstrată cu 
stricteţe. 

Alcorul Oanes pătrunse cu paşi siguri în holul clădirii. 
Marmura albă, cu irizaţii roze strălucea de curăţenie. Un aer 
răcoros, cu parfum de flori, îl cuprinsese. Înaintă către sala 
de conferinţe, în care mai fusese de câteva ori. 

— Oanes! se auzi el strigat din dreapta. 

Întoarse privirea şi-l zări pe Zius, veganul ce conducea 
micuța colonie de la frontiera teritoriului controlat de 
Leodor. Acesta discuta, pe o bancă de lemn, cu doi bărbaţi. 
Alcorul îşi schimbă direcţia de mers şi întinse mâna 
dreaptă. Zius îi prinse mâna în amândouă palmele şi i-o 
scutură de bun venit: 

— Mă bucur că eşti aici, fratele meu. Fă cunoştinţă cu 
delegaţii imperiilor din est şi din vest! 

— Dao Li, se prezentă shangul, făcând o plecăciune. 

— Kukuz, rosti orionul şi-i întinse mâna. Trimis special al 
împărătesei-zeiţe Orejona. 


Oanes îi salută pe rând, apoi se adresă lui Zius: 

— Măcar aţi parlamentat cu sirusanii înainte deluptă? 

— Nu. Au atacat prin surprindere şi au ucis cu o cruzime 
bestială. Au lichidat până şi femei, copii, bătrâni... în final, 
au jefuit tot ce le-a căzut la îndemână şi s-au retras în 
jungla lor. 

— Şi-acum? 

— Acum, dinte pentru dinte! şuieră veganul hotărât. Vom 
pătrunde până în centrul imperiului lor şi-i vom extermina. 

— Noi suntem rasă superioară, replică Oanes şocat de 
cele auzite. Noi nu facem niciodată aşa ceva. 

— Ba vom face! îl asigură Zius. Sirusanii sunt 
descendenţi din cei mai violenţi mercenari ai Alianţei. Vezi 
şi tu că nu au putut fi convertiți la creaţie paşnică. 

— Poate că şi încercările grozave prin care au trecut i-au 
sălbăticit, căută el o scuză. 

— Ei au fost cel mai puţin afectaţi de atacurile gasterilor, 
ripostă Zius. Jungla i-a ocrotit. 

— Totuşi, gestul lor irațional... 

Un sunet de gong le întrerupse discuţia. Toţi se ridicară şi 
porniră disciplinaţi către sala de conferinţe. Prin uşa din 
spatele lor, se grăbeau să-i ajungă ultimii sosiți - 
guvernatorii din coloniile varange. 

Sala fusese proiectată pentru întâlniri mai numeroase. 
Oaspeţii ocupară primul şir de locuri din faţă, schimbând 
saluturi cu noii sosiți. Herod, cu capul acoperit de un bandaj 
fin, aştepta răbdător la tribună. Aruncă o ultimă privire 
asupra delegaților, apoi îşi începu discursul: 

— Bine aţi venit în capitala vegană, fraţi şi surori! Ne-am 


fi putut întâlni în circumstanţe mai fericite, să ne unim 
pentru refacerea civilizaţiei noastre. Faptele sirusanilor ne 
obligă să ne unim forţele pentru a ne apăra viaţa, libertatea 
şi nivelul de civilizaţie atins. Cunoaşteţi situaţia? 

— Vag, răspunse Kerina, delegata coloniei varan go- 
mizare. 

— În urmă cu două zile, importante forțe militare 
sirusane au făcut o incursiune în teritoriul nostru ucigând 
fără milă populația vegană. Au jefuit cele mai prețioase 
bunuri din oraşul Tenga, apoi s-au retras, sub presiunea 
forțelor noastre armate. 

— Trebuia să discutaţi direct cu imperatorul Sesek, spuse 
varango-megrezul  Visun. El mai păstrează amintirea 
onoarei din Alianţa Civilizaţiilor Humanoide. 

— L-am contactat prin videotelefon, imediat după atac, îl 
asigură Herod. Părea drogat sau alienat. Mi-a dat un 
ultimatum valabil pentru noi toţi. 

— Să-l auzim! îl îndemnă varango-dubhanulPoren. 

Herod scoase o agendă electronică din buzunar şi începu 
să citească cu vădită neplăcere: 

— Eu, imperatorul Sesek, descendent direct din zeul 
astral Omogo, vă somez să vă supuneţi de bună voie. 
Conform pactului încheiat înainte de ocuparea Geei, ne 
sunteţi datori cu o mare cantitate de aur. Cerem fiecărei 
colonii să-şi plătească tributul cuvenit, proporţional cu 
numărul persoanelor din rasele superioare. Acceptăm 
tributul şi în produse fabricate de fiecare colonie. În termen 
de trei zile, aşteptăm o acceptare personală şi fără echivoc 
a condiţiilor noastre, din partea fiecărui imperator sau 


guvernator de colonie. În caz că veţi refuza cererea noastră 
legitimă, vom ridica în aer ultima astronavă sirusană şi vom 
distruge toate oraşele voastre. Supuneţi-vă! 

Un val de rumoare trecu peste grupul de delegaţi. Herod 
închise agenda şi continuă la fel de calm: 

— Războiul cu sirusanii este de neevitat. Mă agăţ însă de 
o ultimă speranţă de pace. Are cineva o astfel de soluţie? 

— Amenințarea cu atacul din astronavă ar trebui să ne 
pună pe gânduri, sugeră varango-aliothul Almez. Nimeni nu 
poate rezista unui asemenea atac. 

— E o ameninţare fără acoperire, îi informă Herod. 
Sirusanii nu mai au nici un pilot cunoscător al astronavei. O 
ţin ascunsă în junglă şi se închină ei, ca unei fiinţe 
supranaturale. 

— Dar tu eşti pilot! exclamă varango-merakul Nazar. 

— Sunt şi pot pune astronava în funcţiune, răspunse 
Herod. Pentru aceasta, ar trebui să pătrundem prin luptă în 
inima imperiului sirusan. 

— Ar trebui să purtăm tratative, înainte de a ne angrena 
într-un conflict care va secera vieţi din rasele superioare, 
spuse Oanes, ridicându-se în picioare. Şi aşa, noi, cei din 
rasele pure, suntem foarte puţini. Ar fi o grozăvie să mai 
pierdem câteva zeci de mii de persoane. Nu ştiu dacă noi, 
cei nemetisaţi, mai atingem măcar jumătate de milion. 

— Sesek nu părea deloc dispus la tratative, îi replică 
Herod. Cine ar putea media între noi şi el? 

— Eu, se oferi Oanes. Sunt fiul fostului comandant al 
escadrei care i-a adus pe toţi pe Terra. Am un ascendent 
asupra lui Sesek. 


— Nu cred că ţi-l va recunoaşte, replică Kerina. Îţi rişti 
viaţa în zadar, Oanes. Sesek nu mai e nici pe departe 
sirusanul ultracivilizat din urmă cu trei mii de ani. L-au 
descompus consumul de droguri şi sălbăticia majorităţii 
corasialilor lui. 

— Atunci, trebuie să găsim un alt lider sirusan dispus să 
discute paşnic, sugeră Oanes. Cine îi cunoaşte mai bine pe 
luptătorii din anturajul imperatorului? 

— Eu i-am vizitat uneori, se ridică Zius în picioare. Am 
colaborat la civilizarea unor hoarde de mutanti. 

— Se poate discuta cu cineva raţional? îl întrebă Herod 
scurt. 

— Sesek are doi generali de încredere, Bulun şi Guda. 
Bulun gândeşte aproape la fel ca noi. 

—  Contactează-l prin videotelefon şi aranjează-i o 
întâlnire cu Oanes! ordonă Herod. 

— Şi cu mine, preciză Zius. Nu putem trimite un singur 
om la o întâlnire atât de importantă. 

— Aprob. Mergi şi contactează-l pe generalul Bulun! 

Plecarea lui Zius oferi câteva momente de relaxare. 
Delegații începură să discute între ei, pe teme de interes 
comun. Oanes urcă treptele către tribună şi-i şopti lui 
Herod: 

— Nu vreau să sperii întreaga adunare. 

— Spune! 

— Dacă Sesek ne descoperă manevrele, ne va ucide. 
Abia atunci poţi declanşa ofensiva împotriva sirusanilor. 

— Nu sunt dispus să vă sacrific, Oanes. Veţi purta la voi o 
holocameră iar operatorii noştri vă vor urmări prin holovizor 


zi şi noapte. Noi vom aştepta pe picior de război. La primul 
semn de pericol, atacăm. Clar? 

— Bine. Mulţumesc pentru grijă! 

— Dacă ai fi fost în locul meu, ai fi procedat la fel. Partea 
proastă e că nu putem atinge capitala Abiba mai devreme 
de o oră. 

— Nu _ intenţionez să negociez în capitală, sub ochii 
agenţilor lui Sesek, îl informă Oanes. îl vom chema pe 
Bulun într-un orăşel de frontieră. 

— Eşti precaut, îl felicită Herod. 

— Viaţa mea preţuieşte prea mult pentru comunitatea 
varango-alcoră, să mi-o risc copilăreşte. 

— Da. Oanes, fiul lui Zaris... 

— Înainte de a muri, tata mi-a trasat o misiune clară. Eu 
trebuie să înving perversa chemare a sălbăticiei şi să-mi 
ridic oamenii la nivelul de civilizaţie avut la aterizare. 

— Împreună, Oanes. împreuna, putem reuşi. 

— Ar trebui să-i coalizăm pe toţi, ca în vremurile de 
început, Herod. 

— Voi încerca să le refac vechile obiceiuri. Izolarea ne 
frânează revenirea la normal. 

Sosirea lui Zius produse linişte în sală. Acesta se opri în 
faţa şirului de delegaţi şi anunţă simplu: 

— Bulun acceptă să discutăm. 

Un murmur de bucurie îi punctă spusele. Nimeni nu 
dorea războiul. Toţi aveau probleme de rezolvat în propriile 
colonii. Herod aşteptă ca manifestaţiile de uşurare să se 
liniştească, apoi propuse: 

— Fraţi şi surori humanoizi, să-i împuternicim pe Oanes şi 


Zius să trateze în numele nostru! Ce mandat le dăm? 

— Nu plătim nici un fel de tribut! izbucni Dao Li. Shangii 
fac eforturi disperate să-şi recivilizeze umanii împrăştiaţi de 
război. Producţia agricolă abia ne ajunge pentru rațiile 
individuale iar carnea animalelor mutante e periculoasă 
pentru sănătate. Cu ce să trăim? 

— Nici noi nu plătim nimic, anunţă Kukuz. împărăteasa- 
zeiţă Orejona consideră că e sub demnitatea sa să trateze 
cu un sălbatic ca Sesek. Oastea orionă dispune de 
suficiente navete de luptă pentru a distruge imperiul 
sirusan. 

Beroz, decanul de vârstă a guvernatorilor varangi, se 
ridică demn şi anunţă simplu: 

— Nici varangii nu acceptă ultimatumul imperatorului 
Sesek. Cele opt colonii varange au propriile probleme de 
rezolvat. Depunem eforturi serioase pentru recivilizarea 
uriaşilor jerani, a rovilor şi a mutanţilor din teritoriile 
noastre. Avem suficiente forţe să ne confruntăm cu 
sirusanii. 

Herod mai aruncă o privire asupra adunării, apoi 
concluzionă: 

— Deci, refuzăm ultimatumul. Oanes şi Zius vor încerca 
să-l convingă pe generalul Bulun să-l detroneze pe 
imperatorul Sesek. Ulterior, îi vom ajuta pe sirusani să se 
recivilizeze. De acord? 

Toate mâinile delegaților se ridicară. Misiunea lui Oanes 
şi Zius era stabilită şi aprobată. Herod ridică palma, cerând 
tăcere: 

— Vă rog să mai aveţi răbdare un moment! Vreau să 


discutăm câteva probleme comune. 

— Galgorul, presupuse Dao Li. Nu mai deţinem secretul 
purificării minereului iar rezervele sunt pe sfârşite. Nu vom 
mai avea combustibili pentru navete şi aeromobile, nici 
pentru centralele electrice. Nici măcar muniţia pentru 
dezintegratoare şi razere nu mai poate fi asigurată. 

O pală de zâmbet trecu pe figura rece a veganului Herod: 

— Am o veste bună pentru toţi. Savanţii vegani au 
construit prima centrală de purificare a minereului de 
galgor. Suntem salvaţi. 

— Dar noi deţinem monopolul minereului, aminti Dao Li. 
Wula, căpetenia kobizilor, ne-a furnizat câteva mii de sclavi 
pentru munca brută. Trebuie să-i hrănim, să-i echipăm... 
Avem costuri. 

— Nu se pune problema să ne furnizaţi gratis minereul, îl 
asigură Herod. Fiecare colonie îşi va plăti rațiile de galgor în 
produse negociate de delegaţii voştri şi ai noştri. Corect? 

— Nu am mandat să decid, răspunse Dao Li. Veţi primi un 
răspuns din partea imperatorului Huangdi. 

— Sunt sigur că va fi pozitiv. Toţi avem nevoie acută de 
galgor. Desigur, ne lipsesc încă multe alte produse. Vă 
propun să refacem Consiliul Geean, să putem discuta zilnic 
problemele de colaborare ştiinţifică şi tehnică. Desigur, 
după ce vor fi consultaţi imperalorul Huangdi şi 
împărăteasa Orejona, se grăbi el să adauge, observând 
mimica delegaților shang şi orion. 

— În primul rând, ar trebui să ridicăm pe orbită un satelit 
de comunicaţii şi să organizăm holoviziunea mondială, aşa 
cum a fost pe vremuri, sugeră Beroz. Noi avem satelitul. 


Cine dispune de mijloace pentru a-l ridica în atmosfera 
Geei? 

— Noi, răspunse scurt Herod. După ce vom obţine 
suficient galgor. Sper să nu dureze mai mult de câteva zile. 

— Orionii pot produce suficiente navete de luptă şi 
aparate individuale de zbor pentru toate persoanele din 
rasele superioare, anunţă Kukuz. Vindem pentru aur sau 
pentru produse la schimb. 

— Noi am reluat producţia de submarine, anunţă Oanes. 
Depindem însă de combustibil. Cu cât producem mai 
curând galgor, cu atât mai bine. 

Rând pe rând, toţi delegaţii îşi anunţară capacităţile de 
producţie. Herod nota pe agenda electronică, să-şi poată 
face o părere despre forţa ştiinţifică şi economică de nivel 
planetar. Nu era grozavă, dar indica ridicarea din starea 
disperată în care îi aduseseră cele trei atacuri gastere. În 
final, propuse: 

— Ne-ar trebui o universitate planetară. Veganii au 
conservat cele mai multe informaţii aduse din lumile 
Alianţei şi au clădiri potrivite. Aţi fi de acord ca tinerii din 
colonii să se adune la noi, în Hanab, pentru studii? 

Discuţiile se aprinseră. Îndelungata izolare rasială îşi 
spunea cuvântul. Fiecare rasă şi colonie ţinea la limba şi 
tradiţiile proprii. Pe de altă parte, fiecare ar fi vrut ca tinerii 
lor să beneficieze de lumina cunoaşterii ştiinţifice 
acumulată de vegani. Oanes socoti că era cazul să* 
intervină. Se ridică în picioare* întinse palma dreaptă în 
sus, cerând linişte, apoi îşi începu discursul: 

— Încă din copilărie, am vizitat toate coloniile.: geene şi 


cunosc exact nivelul de trai din fiecare. Nimeni dintre noi nu 
are un oraş mai potrivit pentru* instruirea tinerei generaţii 
decât veganii. În plus, disciplina vegană va modela cele mai 
ferme caractere?! Noi, alcorii, ne vom trimite tinerii în 
Hanab. 

— Şi credinţa? izbucni Dao Li. Tinerii noştri, instruiți de 
vegani îşi vor pierde cultul străbunilor şi credinţa în zeii 
astrali ai neamului. Ar putea gândii chiar să înlocuiască 
imperiul shang cu o republică. Aceasta ar fi sfârşitul rasei 
noastre. 

— Noi nu ne temem de educaţia vegană, inter*-veni 
orionul Kukuz. Vom trimite la studii numai tinerii din rasă 
pură, care, oricum, participă la cultul împărătesei-zeiţe. 
Sunt de acord cu propunerea lui Herod. 

Rând pe rând, varangii acceptară oferta de studii făcută 
de vegani. Numai shangii mai aveau de obţinut aprobare de 
la imperatorul Huangdi. 

— Şi kobizii? întrebă Herod. 

— Nici vorbă de studii! răspunse Dao Li. Au fost sclavi în 
lumea draconilor iar aici au decăzut în mediul bestial. Abia 
vorbesc şi numai câţiva ştiu să scrie. 

— Totuşi, sunt rasă astrală, venită cu expediţia lui Zaris. 
Aţi putea facilita unei misiuni vegane contactul cu ei? 

— În ce scop? 

— În scop de civilizare, desigur. 

— Numai imperatorul Huangdi poate aproba aceasta. Toţi 
kobizii sunt sclavii familiei imperiale. 

Herod zâmbi amar. În mai puţin de o mie de ani tereştri, 
o parte din coloniştii astrali căpătaseră obiceiuri barbare. 


De unde, oare? se întrebă el. Probabil, le-au avut înscrise în 
obiceiuri mai vechi de-ale lor... 

În final, delegaţii deciseră ca, în termen de o lună, fiecare 
colonie să-şi trimită câte trei membri permanenţi în 
Consiliul Geean. După aceasta, rând pe rând, se retraseră 
către navetele lor. În sală, rămaseră numai Herod, Zius şi 
Oanes. 

— Renaşterea nu e deloc uşoară, observă Oanes. 

— Instinctul de izolare rasială, murmură Herod. Străbunii 
lor l-au avut iar ei îl conservă prin tradiţii şi obiceiuri. 

— Aceste lumi se vor metisa greu, îl susţinu şi Zius. Doar 
noi şi varangii nu ţinem la puritate rasială. 

— Să lăsăm viaţa să-şi spună cuvântul! propuse Oanes. 
Acum, avem de rezolvat o problemă de pace sau război. 

— Dacă va fi nevoie, îl vom ajuta pe Bulun cu forţe 
armate şi aur să ia conducerea sirusanilor, preciză Herod. 
Am pregătit cinci tone de aur şi patruzeci de navete rapide. 

— Poate că nu va fi nevoie... rosti Oanes, şovăielnic. 

— Noi suntem perfect raţionali, îi aminti Zius. Sirusanii 
simt o atracţie ciudată pentru aur şi-au practicat 
întotdeauna, în mare secret, ritualuri iraționale. Cred în 
spirite nevăzute, înţelegi? 

— Singurele spirite nevăzute de pe această planetă sunt 
emisiile noastre telepatice, ripostă Oanes. Poate că şi 
emisiile telepatice ale unor humanoizi ori non-humani din 
alte lumi. Alte spirite? Nu. 

— Am putea exploata credinţa lui Sesek în spirite pentru 
a-l manipula, descoperi Zilis luminat. 

— Ar fi o soluţie paşnică, prinse Oanes ideea din zbor. 


Cum procedăm? 

— Holograme sugeră Herod. Specialiştii noştri au refăcut, 
după schiţe, un holoemiţător. 

— Îi trimitem lui Sesek spirite, se dumiri Oanes. Nu ştim 
cum îşi imaginează zeii astrali, însă. 

— Nici nu-i nevoie, îl asigură Herod. Îi trimitem -, 
holograma lui Omogo. L-a cunoscut personal, aşa că îl va 
recunoaşte. 

— Trebuie s-o recompunem. Avem suficiente înregistrări 
cu Omogo din timpul când holoviziunea geeană funcţiona. 
Copiem cea mai războinică dintre ele şi v-o dăm pe navetă. 

O însoţim şi de un mic mesaj compus din cuvintele lui 
Omogo. 

— Şi Bulun? 

— Generalul Bulun nu trebuie să afle de această mică 
stratagemă psi. Nici el nu e perfect raţional ca noi. 

— În regulă. Mâine în zori, decolăm către frontiera 
sirusană. Acum, am nevoie de un loc în care să mă 
odihnesc. 

— În casa mea, Oanes, îl invită Zius. 

Cei trei îşi scuturară braţele şi se despărţiră. Oanes porni 
alături de Zius pe sub bătrânii platani ce străjuiau 
bulevardul. Veganul gândea cam ce probleme normale ar 
putea discuta cu frământatul guvernator alcor. Începu 
tentativ: 

— Şi tu Oanes, tot singur? 

— Singur? Am aproape treizeci de mii de alcori din viţă 
pură, alte zeci de mii de metişi, câteva sute de mii de rovi 
sălbăticiţi, plus numeroşi jerani care mă privesc ca pe un 


zeu. Nu mă plâng de muncă. 

— Mă refeream la viaţa ta privată, frate. Nu crezi că e 
timpul să-ţi iei o soţie? 

Oanes se opri o clipă, îl privi gânditor, apoi îl întrebă: 

— Tu vrei să-l însori pe cel mai activ guvernator varang? 

— Căldura unui suflet de femeie ţi-ar fi un suport afectiv. 

— Aceasta e problema, Zius - sentimentele. Noi, alcorii, 
suntem sentimentali. Pot găsi oricâte femei pentru relaţii 
pur carnale. Chiar le am, dacă vrei să ştii. Unele au şi 
zămislit copii, aşa că sunt tată. Soţie, însă... numai o femeie 
care să-mi încălzească sufletul şi să-mi lumineze zilele. 

— Poate o vegană? 

— Mama mea, Deira, a fost vegană pură. Surorile mele 
Lena şi Moira seamănă cu ea. S-au căsătorit foarte tinere şi 
au produs mulţi copii blonzi, cu ochi albaştri. Eu nu mă 
grăbesc. Aştept marea dragoste. 

— Poate ai trecut pe lângă ea. 

— Nu cred, Zius. Noi, alcorii, iubim pătimaş, cum voi nu 
puteţi înţelege. Aceasta a fost şi o acuzaţie a Consiliului 
Alianţei. Străbunii mei şi-au luat soţii pe care le iubeau, deşi 
calculatoarele Alianţei îi declarau incompatibili. 

— Nici noi nu mai apelăm la teste psihologice şi genetice, 
când ne căsătorim, Oanes. Rudimente de sentimente au 
renăscut în noi, mai ales după iradiere. Trăim însă mai puţin 
şi suntem mai puţin inteligenţi. 

— Ştiu, Zius. E tributul plătit sentimentelor. Bunicul meu 
Incer avea aproape patru mii de ani vegani, când şi-a 
condamnat propria fiică la exil în necunoscut, pentru 
veşnicie. 


— Poate nu pentru veşnicie, rosti Zius cu o undă de 
speranţă în glas. Poate că Alianţa îşi va extinde hotarele 
până la noi. Tehnicienii noştri lucrează la un emiţător 
capabil să atingă lumile Alianţei. 

— Vreţi să cereţi ajutor? 

— Vrem să asigurăm expansiunea raselor humanoide în 
această zonă de Univers. 

— Unele rase humanoide pot fi deosebit de agresive şi 
iraționale, Zius. 

— Gândeşti la gasteri? 

— La cine alţii? 

— Te-ai întrebat cine a creat atmosfera Geei, înainte de 
sosirea escadrei părinţilor noştri? 

— Gasterii? 

— Aşa au spus prizonierii din rândul lor. Geea era planeta 
lor secretă de refugiu, în caz de cataclism pe planeta lor 
natală, Rosana. La rândul lor, erau agresaţi de alţi 
humanoizi războinici. 

— Da, da... înţeleg de ce vegherii au migrat din această 
zonă. Civilizaţiile care o locuiesc sunt încă violente. 

— Noi le-am luat ultima speranţă de salvare, Oanes. 
Aceasta explică cruzimea cu care au acţionat împotriva 
noastră. Erau disperaţi. Propria lor planetă era în flăcări iar 
refugiul de aici fusese ocupat. 

— Ar fi putut discuta paşnic cu părinţii noştri. Ne-am fi 
retras pe planeta Var... 

— Şi planeta Var era tot a lor. O şi pregătiseră pentru 
locuire. 

— Suntem intruşi? întrebă Oanes. 


— Cam aşa ceva. E bine că nu ne mai atacă. 

— Oare? 

— Aşa cred. Gasterii n-au mai atacat de cinci secole 
geene. Au fost distruşi ori au renunţat la noi? 

— Nu ştiu. Avem nevoie de câteva milenii de pace, să ne 
ridicăm din ruine, sălbăticie şi dureri. Asta visez eu, Zius. 

— Aici, visele noastre se întâlnesc, Oanes. Priveşte! 

Câţiva copii se jucau într-o grădină, cu doi căţeluşi albi, 
pufoşi ca nişte ghemotoace. Nimic din scorţoşenia vegană 
nu se mai vedea în ei. Pruncii zburdau şi ţipau, la fel ca 
orice alţi copii. Pierduseră din start viaţa lungă de mii de 
ani, însă câştigaseră bucuriile curate ale copilăriei. 

— Sunt ai mei, Oanes. Intră! 

Veganul îi făcu loc să păşească pe aleea ce ducea către 
casă. Ochii lui Oanes întârziară câteva clipe asupra copiilor, 
apoi reveniră către gazdă: 

— Le spui că străbunii au venit din ceruri, ca shangii, 
sirusanii şi orionii? 

— Îi învăţ astronomie, Oanes. Nici o legendă nu poate 
înlocui ştiinţa exactă. Copiii trebuie să cunoască bine 
Cosmosul apropiat şi îndepărtat. 

Intrară în casă şi Zius apăsă un buton din perete. Către 
dreapta, se deschise uşa unui salon cu mobilă joasă şi 
storurile trase pe jumătate. 

— Pofteşte, guvernator Oanes! auzi alcorul o voce 
feminină din semiumbră. 

— Soţia mea, Vaiga, o prezentă Zius. 

Oanes îşi plecă fruntea într-un salut scurt apoi ridică 
privirea. Vegana avea un trup statuar, acoperit de o rochie 


albastră, cu falduri largi, strânsă la mijloc cu un cordon lat. 
Părul auriu îi era adunat într-un coc sever, lăsând liber 
ovalul curat al feţei, cu ochi mari, albaştri. 

— E o vizită fortuită, se scuză Oanes cu gândul la 
eticheta vegană. 

— Orice vizită ne face plăcere, îl asigură Vaiga. Luaţi loc! 
Beţi vin, meia sau suc de fructe? 

— Fructe, decise alcorul. 

Femeia alunecă graţioasă pe lângă el şi dispăru în 
camera vecină. Zius îi arătă o narghilea orionă: 

— Dacă obişnuieşti fum de tabak aromat... 

— Nu, mulţumesc! Nici un alcor nu inhalează fum. Din 
păcate. Cei mai tineri s-au învăţat cu mai mult vin decât e 
sănătos. 

—  Interzice! complet! sugeră Zius. Noi am procedat 
astfel, aşa că, în prezent, consumăm numai struguri de 
masă. Producem puţin vin, pentru protocol. 

— N-aş vrea să-i nemulţumesc. Muncesc foarte mult. Au 
nevoie şi ei de o relaxare. 

— O relaxare care le distruge sistemul nervos, Oanes. 
Medicii noştri au stabilit că alcoolul e o otravă pentru 
organismul uman. Îi scurtează viaţa cu sute de ani. 

Femeia se întoarse cu o tavă pe care erau trei cupe şi o 
amforă. Turnă licoare în cupe, apoi îl invită pe musafir: 

—  Gustă, guvernator Oanes, din produsele muncii 
noastre! 

— Şi ce muncă! Sute de ani sacrificați pentru a ne ridica 
din ţărână. 

— Ne-am născut în furtună şi am trăit în război. Credeam 


că măcar acum e pace. 

— Din Cer nu ne mai pândeşte nici un pericol. Această 
explozie bestială a sirusanilor însă... 

— E incredibil, şopti Vaiga. Nici nu ştiu cum să reacţionez. 

— Vom încerca o soluţie paşnică, o informă Zius. 

— Ce uşurare! Cum vă descurcaţi în Alcoria, guvernator 
Oanes? 

— Multă muncă, în ambele colonii şi în ţara jeranilor, 
Vaiga. Avem prea puţini oameni calificaţi pentru activităţi 
intelectuale. Numai o parte din rovi şi metişi au fost 
recivilizaţi parţial şi participă la reconstrucţie. Uriaşii jerani 
sunt cam ca sălbaticii din poveştile şi filmele copilăriei 
noastre. 

— Şi natalitatea? 

— Natalitatea? Rovii şi mutanţii se înmulţesc rapid, dar 
sunt tot mai efemeri. Nu mai ating nici suta de ani geeni. 
Se consumă rapid, chiar şi dacă au o viaţă uşoară. Noi, rasa 
pură, avem natalitatea foarte scăzută. Savanţii noştri 
trebuie să descifreze acest mister. 

— Nici natalitatea rasei vegane pure nu e mulţumitoare şi 
aceasta mă îngrijorează, recunoscu femeia. Avem nevoie de 
cât mai mulţi geeni superiori pentru a civiliza întreaga 
populaţie. 

— Aceasta era şi obsesia tatii, îşi aminti Oanes. Înainte 
de a muri, mi-a poruncit să civilizăm metişii, mutanţii şi 
rovii. Se temea că noi vom dispărea cu totul iar ei vor 
moşteni civilizaţia noastră. 

— Cam ca harii de pe planeta Var? 

— Nu ştim dacă harii şi kaseii generalului Daran mai 


trăiesc pe Var. Posibil ca gasterii să-i fi lichidat integral ori 
să-i fi aruncat în sălbăticie. 

— Ar trebui să ştim... 

— Numai dacă recuperăm astronava sirusană. Noi toţi nu 
dispunem de mijloace tehnice pentru a construi o 
astronavă. 

— O singură umbră de speranţă şi aceea zace în junglă. 

— Dacă gasterii n-ar fi atacat atât de nemilos... 

— Guvernator Oanes, viaţa nu se desfăşoară pe ipoteze. 
Deocamdată, trăim relativ civilizat. După ce va trece 
primejdia sirusană, vom putea spera la mai mult. 

— Cum va trece, Vaiga? N-aş vrea să fim siliţi să lichidăm 
toţi sirusanii. 

— Chiar toţi? 

— Sunt luptători profesionişti, din tată în fiu. Chiar şi 
unele femei sunt pregătite pentru luptă. Gestul lui Sesek a 
întins umbra morţii peste toţi luptătorii negri. 

— Dar voi încercaţi o soluţie paşnică. 

— Ultima. 

— Sper să fie de succes. 

Vaiga se ridică, se scuză şi plecă să se ocupe de copii. 
Cei doi bărbaţi continuară discuţiile mult timp. Misiunea lor 
nu era deloc uşoară. Urmau să evolueze pe un teren 
lunecos, cu intrigă şi trădare. Nişte operaţii pentru care ei, 


oamenii de onoare, nu erau pregătiţi. 
* 

Oanes se zvârcolea prin somn, răsucind aşternuturile. Un 
cumplit coşmar îl încerca. Se vedea întins pe pământ, 


aproape gol, în mijlocul unui cerc de trupuri negre, lucioase 
de transpiraţie. Corpul îl durea în mai multe locuri şi 
sângele îi curgea din răni. Încerca să se ridice, dar sirusanii 
îl ţintuiau la pământ, cu sulițe ascuţite. Alături, un foc din 
lemne duduia ca o furtună. Din când în când, unul din 
sirusani arunca pe trupul lui cărbuni aprinşi. Oanes auzea 
până şi sfârâitul cărnii arse iar durerea îl făcea să se zbată, 
să scape. Zadarnic. Era țintuit pe pământ cu lanţuri groase. 

Un licăr de lumină din adâncurile creierului încerca o 
ieşire. O credinţă naivă, din copilărie, când îl socotea pe 
Zaris atotputernic, izbucni în creierul său confuzionat de 
necunoaştere şi durere. 

— Tată! murmură el prin somn. 

Durerea încetă ca prin farmec şi imaginile agresorilor 
sirusani se topiră într-un val de foc. Imaginea lui Zaris, 
mândră şi calmă, se arătă pe fondul unui Cer albastru. 
Oanes ii simţi prezenţa aproape fizic. 

— Mergi înainte, fiul meu! rosti Zaris rar şi hipnotic. Veţi 
obţine victoria. 

Dar tată... începu Oanes un fragment de gând. Imaginea 
bătrânului explorator dispăru însă şi alcorul se trezi. Era lac 
de apă şi mai simţea încă durere în câteva locuri de pe 
pielea trupului. Se ridică pe marginea patului şi începu să 
cugete. A fost o premoniţie, raţionă el ca un adevărat alcor. 
Sirusanii ne vor captura şi ne vor tortura. Aceasta, sigur. 
Dar tata? Imaginea lui? Ce va să însemne imaginea şi 
spusele sale? Ca orice alt descendent din rasele astrale 
pure, Oanes cunoştea marea taină a morţii. Ştia că numai 
materia grosieră murea, în timp ce corpul energetic al 


decedatului se desprindea de trupul muritor şi pleca în alte 
lumi universale, exclusiv energetice. Din această cauză, 
Oanes nu trăia niciodată spaima morţii, cum o trăiau 
sălbaticii rovi, metişi şi mutanti. 

— Tată, în ce lume eşti? întreabă el şoptit. 

Într-o fracțiune de secundă, camera se umplu de lumină. 
Silueta lui Zaris se distingea clar, pe fondul unor munţi de 
un galben pal, netezi şi acoperiţi parţial de vegetaţie. Îi auzi 
din nou vocea: 

— Aid, Oanes. Într-o lume fără frământări şi fără dureri. 
Vă pot ajuta. 

— Unde e lumea pur energetică, tată? întrebă Oanes 
şoptit. 

— Pe o planetă fermecătoare, Oanes. Ne încărcăm cu 
energie vitală direct din vegetaţie. 

— Aş vrea... 

— Nu, Oanes! Eu voi veni la tine, în toate momentele 
grele ale vieţii. 

— Tată... 

— Trebuie să învingeţi sălbăticia din voi şi din natură, 
Oanes! 

— E război între noi şi sirusani. 

— Curaj şi înţelepciune, fiul meu! 

Imaginea lumii spirituale dispăru şi Oanes rămase cu 
ochii pironiţi în peretele din faţa sa. A fost o halucinație, 
decise el complet raţional. Humanoizii nu au legături stabile 
cu lumile pur spirituale. Cu această idee în creier, se întinse 
pe pat şi adormi din nou. Lumea fermecată, arătată de tatăl 
său, îl urmări însă în continuare. De data aceasta, spiritul 


mamei sale, Deira, i se arătă într-o grădină cu crini înalţi 
până la umăr. Era palidă, cu părul la fel de blond ca în 
tinereţe şi cu ochii luminoşi. Buzele i se mişcau abia 
perceptibil: 

— Să nu dezertezi de la misiune, fiul meu! 

— Mamă! Mama mea! 

— Respectă legile vieţii humanoide, Oanes! Fă-ţi datoria 
încât să-ţi meriţi răsplata! 

— Mamă... 

Chipul mamei se întinse într-o mare de culori splendide. 
Oanes se trezi complet. Cerul din răsărit se roşea abia 
perceptibil. Astrul zilei se pregătea să apară. Alcorul se 
îmbrăcă şi ieşi afară, pe terasă. Parfumul florilor de noapte 
adia uşor prin aerul răcoros. Oanes se aşeză pe o treaptă a 
scării şi se întrebă cu glas tare: 

— Cum aş putea interpreta cele întâmplate? 

— Vorbeşti singur, Oanes? auzi el din spate şi se întoarse. 

Zius, complet echipat în costum de luptă, se apropiase 
de el. 

— Am avut un vis ciudat, Zius. 

— Visele sunt creaţii ale frământărilor noastre din timpul 
zilei, Oanes. 

— Mi-am visat părinţii. Am şi vorbit cu ei prin somn. 

— Aşa? în momente grele, structurile copilăreşti. 

din creier evocă părinţi ocrotitori. E un reflex psihic iii 
inconştient - Tata mi-a arătat lumea lui spirituală. 

— Aceasta e posibil, Oanes. Cât suntem vii însă, nu vom 
afla niciodată unde sunt lumile postume. 

Savanţii spun că sunt splendide, pur energetice, însă eu 


mă îndoiesc. 

— De ce? Zius îşi frecă gânditor obrazul, apoi răspunse: 

— Dacă există lumi atât de perfecte, ce rost au toate 
eforturile şi suferinţele noastre din lumile materiale? Ne-am 
putea naşte direct în acele lumi. 

— Şi dacă rostul lumilor materiale este acela de a matura 
spirite pentru lumile pur energetice? 

Zius cugetă câteva clipe, apoi rosti nehotărât: 

— Mada. Ar putea fi o explicaţie raţională. 

Mergem? 

— Mergem, acceptă Oanes şi se ridică. 

* 

Echipajul vegan îi aştepta în ordine, lângă naveta 
pregătită de zbor. Pilotul şi patru luptători înarmaţi până în 
dinţi încremeniseră ca nişte statui, în poziţia de salut Zius le 
dădu comanda repaus, apoi urcă în aero-navă. Partea din 
spate era complet ocupată de lăzile cu lingouri de aur. În 
faţă, în dreapta şi stânga tabloului de bord, două 
dezintegratoare stăteau cuminţi. Armamentul de bază, în 
caz de confruntare. 

— Acesta este holoemiţătorul, îi arătă Zius lui Oanes un 
obiect învelit într-o husă. Holocamera de urmărire e 
ascunsă în acoperiş, să nu poată fi depistată de sirusani. 
Echipa de urmărire va sta cu ochii pe noi pe toată durata 
acţiunii. 

— Roagă-l pe Herod să nu atace imediat ce vom fi 
capturați! îl îndemnă Oanes cu glas schimbat. 

Veganul îi cercetă o clipă faţa, apoi întrebă: 


— Ai citit viitorul, cu talentele moştenite de la străbunii 
tăi alcori? 

— Da, confirmă Oanes. Visul n-a fost o simplă premoniţic. 
A fost o precogniţie în toată regula. 

— Sper că nu te-ai molipsit şi tu de mistică, de la 
sălbaticii jerani. 

— În nici un caz! îl asigură Oanes. Vei avea posi-bilitalea 
să te convingi destul de curând. 

— În regulă. îl anunţ pe Herod. 

Oanes luă loc în scaunul pilotului şi-i verifică comenzile. 
Era un aparat solid şi uşor manevrabil, construit în vremea 
când veganii deţineau supremaţia în acest domeniu. La cât 
îi ştia el de disciplinati şi de perseverenţi, era sigur că-l şi 
vor reproduce într-un viitor destul de apropiat. Până atunci, 
insă, era de rezolvat problema cu sirusanii... 

— S-a rezolvat, îl anunţă Zius. Herod va trimite forţa de 
intervenţie numai dacă vieţile noastre vor fi pericol. 

— Vor fi, dar vom scăpa cu viaţă. Te îndoieşti? 

— Oanes, noi, veganii, suntem prea raţionali pentru a 
mai putea scruta şi viitorul. Preferăm să ni-l croim singuri, 
cu gândirea, imaginaţia şi creaţia. 

— Nişte zei perfecţi pentru mutanţii din frontiera râse 
Oanes. 

— Nu chiar perfecţi, îl contrazise Zius. În mai multe 
rânduri, i-am prins pe mutanţi că nu mi-au ascultat 
ordinele. Sălbatici, sălbatici, dar le-a trecut prin cap ideea 
că ar putea înşela atotputernicii zei. 

— Şi tu ce-ai făcut? 

— l-am pedepsit foarte aspru, să afle că zeii sunt 


necruţători. 

— Inclusiv cu moartea? 

— Inclusiv cu moartea, pentru canibalism. Am greşit? 

— Deloc. Orice fiinţă umană, chiar inferioară, trebuie să 
cunoască şi să respecte valoarea vieţii alteia. 

Echipajul pătrunse în navetă şi-şi ocupă locurile. Pilotul, 
în faţa comenzilor şi cei patru luptători, pe lădiţele cu aur. 
Oanes şi Zius căpătară câte un fotoliu, în lateral de pilot. 
Naveta se ridică silenţioasă şi porni către frontiera de sud. 
Oanes îşi încrucişă mâinile şi le puse sub bărbie. Cugeata 
cam ce metode de luptă psi ar fi putut aplica în 
confruntarea cu sirusanii. Ştia sigur că urmaşii mercenarilor 
astrali nu deţineau tehnici din arsenalul psi. Ei se bazau pe 
puterea distrugătoare a armamentului lor, începând cu 
dezintegratoare de mare putere şi terminând cu viruşii de 
luptă biologică. Important e să ajung în preajma lui Sesek, 
concluzionă el. O lovitură la creier şi-l voi scoate din 
circulaţie... 

Jungla luneca lin pe sub aparatul lor de zbor. Era de 
mirare cât de bine se refăcuse după atacurile nucleare şi 
chimice ale gasterilor. La aceasta, contribuiseră în mare 
măsură ploile calde şi păsările ce răspândeau seminţe. 
Totuşi, mai mult de o treime din teritoriul Geei este încă 
golaş, gândi Zius, cu ochii la junglă. Va trebui să rezolvăm 
problema în următoarea şedinţă de Consiliu... Şi refacerea 
culturilor preţioase din care au rămas puţine exemplare... Și 
reîmblânzirea speciilor de animale sălbăticite... Şi unificarea 
informaţiilor pentru instruirea de bază din creşe, grădiniţe şi 
şcoli iniţiale... Şi... 


— Se vede tabăra, anunţă pilotul. 

Cei doi lideri se ridicară automat şi se apropiară de 
hubloul din faţă. O răritură largă se întindea pe câteva 
hectare, înconjurată de junglă. În mijlocul ei, trei navete şi 
câteva corturi albe, de exploratori. 

— Bulun a venit cu forţe armate, observă Oanes calm. Nu 
ne împotrivim eventualei violenţe. De acord? 

— De acord. Ne orientăm funcţie de reacţia lor. 

Naveta vegană ateriza lin, între cele trei navete sirusane. 
Bulun îşi arătă statura de uriaş dintr-unul din corturi. Era 
echipat în uniformă olive, cu pete galbene, cum le plăcea 
celor din rasa sa să poarte. De pe umeri şi până la coate, 
dungile roşii, de general, se vedeau de la distanţă. În mod 
vădit, marele negru eră foarte mândru de gradul său. O 
echipă de luptători îl înconjură în grabă, stil grămadă 
neorganizată. Sirusanii numai străluceau la disciplină şi 
acesta nu era un punct în favoarea lor. 

Zius sări primul din navetă şi-l invită pe sirusan: 

— Generale Bulun, avem un cadou pentru tine. 

Negrul păşi agale către naveta vegană, cu ambele mâini 
înfipte în curea. Oanes cobori, lăsând uşa deschisă. Unul 
dintre luptătorii vegani deschisese deja o lădiţă. Strălucirea 
tainică a aurului atrăgea ca un magnet. Bulun îi salută 
neglijent pe cei doi lideri şi-şi băgă capul pe uşă. Vederea 
aurului îl schimbă complet. Sări sprinten în navetă şi începu 
să deschidă capacele lăzilor. Mâinile îi tremurau de emotie. 
Aurul, drogul sirusanilor din clasa superioară. Se întoarse şi 
cobori cu un lingou în mână. 

— E prima tranşă din tribut, nu? întrebă el. 


— Tot aurul din navetă ar putea fi numai al tău, insinuă 
Zius. Cinci tone. 

— Ce vrei să spui? deveni Bulun suspicios. 

— De ce să-l dai lui Sesek, dacă poate fi numai al tău? 
insistă Zius. 

— Imperatorul Sesek! îl corectă sirusanul, cu voce aspră. 

— Cum vrei, interveni Oanes. Noi gândeam că Sesek e 
prea bătrân şi prea afectat de droguri pentru a mai conduce 
imperiul. Un general, aşa cum a fost Omogo, ar fi mai 
potrivit. 

— Un general? 

— Poate chiar tu, îl ispiti Zius. Nu-ţi lipseşte nimic pentru 
a deveni imperator. 

— Voi vreţi să-mi cumpăraţi trădarea?! izbucni Bulun. 
Sirusanii nu se trădează niciodată între ei. Clar, veneticilor? 

Oanes observă cum din junglă se ridicau mai multe 
navete cu decolare verticală. Erau complet încercuiți. Se 
prefăcu a nu observa situaţia şi continuă discuţia la fel de 
liniştit: 

— Dacă tu vrei să-i predai aurul lui Sesek e treaba ta, 
general Bulun. Noi gândisem că interesele sirusanilor ar fi 
mai bine asigurate de un imperator ca tine. 

— Sesek, coborâtor din zeul astral Omogo, e cel mai 
potrivit imperator al sirusanilor, rosti Bulun aproape 
înfricoşător. 

Bulun îşi continuă spiciul, însă Oanes nu-l mai asculta. Îi 
simţea frica animalică şi se întreba ce-l îngrozise atât de 
tare. Ochii i se mişcară ca purtaţi de un automat nevăzut 
către gulerul tunicii generalului. Doi nasturi aurii, cu lentile 


mici în centru, decorau complet neregulamentar gulerul 
generalului. Bulun e burduşit cu ministaţii de interceptare a 
discuţiilor şi imaginilor, constată el rece. Înseamnă că i-a 
raportat lui Sesek de întâlnire. Urmează tortura din visul 
meu... Işi drese glasul şi propuse: 

— Atunci, să mergem la imperatorul Sesek, să-i predăm 
aurul şi să discutăm condiţiile ultimatumului! 

Bulun aruncă o privire în spate. Navetele sirusane 
ridicate din junglă aterizaseră şi luptători înarmaţi coborau 
din ele. Garda vegană luase poziţie de luptă în jurul 
liderilor. Încă se mai putea scăpa din încercuirea evident 
agresivă. Misiunea trebuie îndeplinită, îşi spuse Oanes şi 
repetă: 

— Mergem să tratăm cu imperatorul Sesek! 

Bulun îşi înfipse privirea disperată în ochii lui, de parcă l- 
ar fi rugat să plece. Neîndoielnic, lucra sub control, în 
contra voinţei sale. Probabil, în paranoia sa, Sesek refacuse 
serviciul secret de supraveghere a persoanelor cu înalte 
funcţii, din timpul lui Omogo. Îi zâmbi încurajator 
generalului sirusan şi-i spuse: 

— Observ că ni s-a rezervat o gardă de onoare de înalt 
nivel. 

— Nuu, se bâlbâi Bulun. Sunteţi arestaţi. 

— Noi? se miră Zius. Dar noi suntem soli oficiali ai 
celorlalte colonii humanoide. Ne bucurăm de protecţia 
specială a vieților, conform Pactului de constituire a 
Consiliului Geean, din urmă cu aproape o mie de ani. 

— Nu sunteţi soli, murmură Bulun. 

— Dar ce? 


—  Infractori. Aţi încercat să corupeţi un înalt oficial 
sirusan. 

— Noi? Exclus! Acesta este un cadou personal, făcut de 
mine şi de Oanes, din proprie iniţiativă, pentru netezirea 
bunelor relaţii dintre noi ca persoane. În ce priveşte 
ultimatumul imperatorului Sesek, avem mandat scris de 
negociere, din partea Consiliului Geean. 

— Toţi sunteţi arestaţi. Acesta este ordinul imperatorului 
Sesek. 

— E o încălcare foarte gravă a termenilor Pactului geean. 

— Nu comentaţi şi nu vă opuneţi! ordonă Bulun. 

Zius ordonă gărzii vegane să nu înceapă ostilitățile. 
Luptătorii sirusani se repeziră şi le luară armele. După 
aceasta, le aplicară cătuşe grosolane, fabricate în imperiu 
şi-i îndemnară către navetele lor. Un singur grup rămase 
lângă naveta vegană, comentând zgomotos. Oanes nu se 
putu abţine să nu remarce asemănarea frapantă dintre 
gesturile lor şi cele ale unor maimuțe. Mândrii sirusani 
decădeau vizibil, datorită lipsei de disciplină. 

Sirusanii îi împinseră cu brutalitate în navetele lor, 
privindu-i cu duşmănie, ca pe nişte inamici. Aşa ceva era 
greu de crezut între membrii unor comunităţi care porniseră 
împreună geneza primară a unei planete complet golaşe. 
Se întâmpla, totuşi. Nebunia războinică a imperatorului 
Sesek se insinuase în conştiinţele supuşilor. Navetele se 
ridicară şi luară direcţia sud-est, către capitala Abiba. 
Oanes privea cu nepăsare la capturatorii prost echipați şi 
cam murdari. Nu se aştepta la nimic din partea lor. Ţinta 
viselor sale era Sesek. O lovitură psi bine aplicată şi 


coşmarul unui război planetar ar fi încetat. 

Zius, încătuşat şi cu privirea în podea, nu înţelegea 
determinarea cu care Oanes urmărea pacea. Alcorul era 
scump la vorbă. În mod vădit, îi ascunsese ceva din tabăra 
sirusană. Doar pentru a-şi consuma timpul, Zius încercă să 
ghicească ce anume. Trecu în revistă, una câte una, toate 
posibilităţile luptătorilor. negri. Nici una nu i se păru 
superioară înzestrării lor. Chiar numai veganii şi varangii 
puteau ocupa imperiul sirusan. Atunci astronava din junglă 
ar fi ajuns în mâinile lor... 

Printr-o stranie coincidenţă, Oanes gândea tot la motivele 
pentru care acceptase să se lase capturat şi umilit. Intuiţia 
îi spunea că sirusanii mai posedau rezerve de armament 
biologic. În stare de disperare, le-ar fi putut folosi, infectând 
din nou întreaga planetă. Moartea ar fi secerat ultimii 
supraviețuitori din rândul raselor pure, fără posibilităţi de 
scăpare. Aerul respirat, apa băută... alimentele 
consumate... Toată natura geeană ar fi devenit o sursă de 
infectare şi moarte. Ascunsese această variantă posibilă 
faţă de Consiliul Geean, deoarece nu avea informaţii certe 
că Sesek mai poseda armament biologic. Aceasta era cauza 
principală pentru care îşi dorea o întâlnire cu imperatorul 
negru. Voia să-i scaneze creierul şi să localizeze exact 


depozitele de armament biologic. 
* 


x x 

Abiba răsări direct din junglă şi nu-i făcu o impresie prea 
bună lui Oanes. Clădirile rotunde, în stil sirusan, arătau 
neîngrijite, cu vegetaţia în dezordine, crescând inclusiv 


printre pietrele de pavaj ale bulevardelor. Periferiile erau 
invadate de cabane şi simple colibe din bambus, cu alei de 
pământ bătătorit. Copiii zburdau în cârduri, aproape goi şi 
desculți. Câmpurile din dreapta capitalei erau împărţite în 
parcele neregulate, parţial invadate de vegetaţie. Era uşor 
de ghicit că mulţi sirusani contau pe culesul fructelor şi 
legumelor ce creşteau spontan pe locurile vechilor livezi şi 
grădini. Senzaţia de decădere era covârşitoare. 

Natura din jur era însă încântătoare. O ploaie rapidă 
trecuse peste junglă, livezi şi grădini. Acum, florile şi 
plantele râdeau în plină lumină solară, estompând senzaţia 
de dezordine şi decădere a capitalei sirusane. Naveta 
ateriza în faţa unui palat încă impunător, străjuit de o gardă 
numeroasă. Oanes îşi întinse mâinile către ofiţerul sirusan, 
să-i fie eliberate din cătuşe, însă acesta îi replică ceva 
violent, în limba sa maternă. Zius îl îndemnă: 

— Răbdare, Oanes! în curând, vom fi în faţa celui ce 
concentrează întreaga putere din imperiu. 

S-ar putea să ne evite. 

— În nici un caz. îl presează curiozitatea. 

Într-adevăr, garda sirusană îi încadră şi-i conduse către 
palat. Generalul Bulun păşea înnegurat pe lângă ei. 
Sămânţa îndoielii semănată de cei doi mesageri creştea şi 
se dezvolta în el. Se şi temea însă de Sesek. Pe de altă 
parte, tentaţia de a deveni imperator îl încerca puternic. Era 
confuz. Nu luase încă nici o decizie de acţiune. 

Luxul din interiorul palatului amintea de glorioasa epocă 
a generalului Omogo. Marmura de cea mai bună calitate, 
mobilierul din lemn nobil, încrustat cu intarsii aurite, vasele 


de porțelan fin importate de la shangi... Multe alte bogății 
treceau pe sub ochii celor doi prizonieri. Ei păşeau grav, 
cum se cădea unor soli ai coloniilor geene. Ultima gardă, 
din faţa sălii tronului, deschise larg uşile monumentale. 
Departe, în fundul sălii, Sesek stătea pe tronul său de aur 
pur, încrustat cu diamante. O blană de tigru atârna 
neglijent pe marginea tronului înalt. Impăratul era îmbrăcat 
în uniformă albă, cu dungi roşii pe ambii umeri, până către 
coate. Aceasta voia să însemne că el cumula atribuţiile de 
conducător politic, economic şi militar. Părul îi albise şi îi 
atârna în laţe, până la umeri. Figura lui ridată mai ascundea 
încă doi ochi strălucitori. Neobişnuit de strălucitori. 

Nenorocitul se îndoapă cu droguri halucinogene, gândi 
Oanes. Ochii îi strălucesc demenţial, dar el e o ruină. De ce, 
oare, îl ascultă orbeşte atâţia bărbaţi inteligenţi? Gărzile 
sirusane îi opriră la câţiva paşi de tron, cu armele la tâmple. 
O fetişcană aproape goală trecu pe lângă ei şi-i aprinse lui 
Sesek narghileaua lungă, din pietre semiprețioase. Sesek 
trase un fum lung, îl expiră, urmări rotocoalele făcute, apoi 
îşi încreţi figura într-o grimasă. 

— Voi doi aţi vrut să mă detronaţi! acuză el într-o limbă 
vegană stâlcită. 

— Noi am adus un dar în aur şi o împuternicire scrisă de 
tratative, replică Zius liniştit. 

— Ce deştepţi vă credeţi voi, veganii! rânji imperatorul. 
Află că am urmărit personal toată discuţia voastră cu 
generalul Bulun. 

— Nu mă îndoiesc. Am observat minicamerele din 
nasturii neregulamentari ai uniformei sale. Mi-am permis să 


vă tachinez puţin. 

— Tu pe mine? Cine eşti tu, veganule? Un produs de 
eprubetă care se stinge la contactul cu natura acestei 
planete. Ştii tu câţi ani am eu? 

— Cel puţin patru mii de ani geeni, aprecie Zius. 

— Şi-un mucos ca tine crede că-mi poate lua tronul cu 
ajutorul unui trădător? 

— Care trădător? 

— Bulun. 

— Generalul Bulun a fost şocat de gluma mea cu 
schimbarea imperatorului. 

— Dar a gândit că i-ar sta foarte bine în acest tron. 
Lichidaţi-l! 

Mişcări rapide în tabăra sirusană. În tot timpul discuţiei 
dintre Zius şi imperator, Oanes se concentrase asupra 
frunţii lui Sesek. Vedea ca la un film imagini disparate din 
creierul acestuia. Toate se învârteau însă în jurul lui Bulun. 
Era clar că un acces de ură la adresa acestuia îi frământa 
mintea. Explozia de furie îl luă prin suiprindere. Deschise 
gura să pledeze, dar era prea târziu. Generalul Bulun se 
prăbuşi sub o rază de dezintegrator. Probabil, Sesek a 
organizat execuţia înainte de venirea noastră, gândi Oanes 
şi se stăpâni. 

Zius se prefăcu nepăsător şi propuse: 

— Imperator Sesek, urmaş direct al zeului Omogo, să 
discutăm în mod civilizat termenii ultimatumului! 

— Cine ţi-a spus că sunt dispus să discut? mârâi Sesek şi- 
şi înfipse muştiucul narghilelei în gură. 

— Măcar problema armamentului biologic, susură Oanes 


hipnotic, cu ochii la capul imperatorului. 

Aura acestuia se dilată brusc, ca un balon. Mai multe 
imagini îi ţâşniră din creier. Oanes se concentră, prinse şi 
memoră un peisaj de junglă, cu un bunker în centru şi 
câteva barăci de jur-împrejur. Intuise exact. Sesek mai 
dispunea de rezerve de armament biologic. Moartea plana 
deasupra întregii populaţii geene. 

— Mă spionaţi! şuieră Sesek. 

— Nu vă spionăm, căci nimeni nu mai are sateliți în 
atmosferă, replică Oanes calm. 

— Atunci, printre oamenii mei... 

— Greşeşti din nou, imperator Sesek. Tata mi-a vorbit de 
stocul de rezervă al generalului Omogo. 

Sesek îl privi suspicios: 

— Omogo nu i-a spus niciodată lui Zaris de rezerva 
strategică. O păstra pentru jocuri ulterioare. 

— Înseamnă că tata a visat? întrebă Oanes zâmbind. Mi-a 
indicat şi locul în care se află. 

Sesek se ridică, împingând cu palmele în brațele- 
fotoliului. Narghileaua se răsturnă şi se rostogoli pe trepte, 
cu clinchet de piatră spartă. Pe figura imperatorului se 
întinsese un zâmbet triumfător: 

— De aceea aţi venit! Din cauza armelor biologice. Ştiţi 
că nimeni nu-mi poate sta în cale. 

— Nimeni nu ţi-a provocat puterea, imperator Sesek, îl 
asigură Zius. Consiliul Geean crede că putem reface vechea 
structură de organizare. 

— Adică? 

— Sirusanii, luptători şi apărători ai întregii planete. Noi 


ne ocupăm de producţia paşnică şi vi plătim serviciile. 

— De ce nu te cred, albinosule? 

— Pentru că spun adevărul. Minciunile sunt întotdeauna 
mai credibile. 

— Da... Păcat de Bulun! Era credincios ca un câine. 

— Vedeţi că şi imperatorii greşesc? 

— Nu mă înveţi tu pe mine cum se conduce un imperiu, 
ripostă Sesek cu răutate în glas. 

— Nici nu intenţionez. Eu sunt un simplu mesager. Îmi 
livrez mesajul, negociez în limitele mandatului, apoi plec. 

— Chiar aşa? 

— Aşa e protocolul. Ar fi timpul să ne scoateţi cătuşele. E 
dezonorant pentru sirusani să ţină solia prizonieri. 

— Aş da mult să ştiu ce-ţi cloceşte mintea, Zius. Foarte 
mult. 

— Mintea mea nu cloceşte monştri, ripostă Zius demn şi 
cu subiînţeles. 

— Adică eu sunt nebun?! se înfurie Sesek. 

— Aceasta ar putea-o spune numai un medic, continuă 
Zius la fel de imprudent. Chiar ar fi bine să consultaţi unul. 

Întreaga faţă a imperatorului deveni o grimasă de furie. 
Deschise gura şi urlă ceva în limba sirusană. 

Garda îi smulse pe Oanes şi pe Zius din faţa lui, târându-i 
către ieşire. În urmă, Sesek continua să urle şi să 
gesticuleze ca un dement. Prin mintea lui Oanes trecu un 
gând fulgerător: viaţa întregii populaţii geene depindea de 
crizele de isterie ale unui bătrân drogat. Se concentra din 
toate puterile şi lansă un fulger psi către capul 
imperatorului. Acesta rămase ca trăsnit apoi duse încet 


mâinile la frunte şi îngenunche. Cei doi captivi nu mai 
văzură altceva, deoarece fură târâţi afară, în piaţă. 

Câteva sute de sirusani de ambele sexe formaseră deja 
un cerc în faţa palatului. La vederea prizonierilor, mulţimea 
scoase urlete lungi, neomeneşti. Ticălosul de Sesek a 
premeditat întreaga mascaradă, constată Oanes liniştit. Ne- 
ar fi aruncat mulţimii dornice de sacrificii umane şi dacă am 
fi fost de bună credinţă. Se lăsă târât printre sirusanii 
înfierbântaţi, către centrul cercului. Zius nu-i vorbea, dar îi 
transmitea continuu mesaje telepatice. Nu era deloc sigur 
că vor scăpa teferi din această încercare. 

Gărzile îi aruncară la pământ ca pe nişte saci fără valoare 
şi făcură câţiva paşi înapoi. Oanes încercă să se ridice, să 
înfrunte situaţia cu demnitate. O suliță ascuţită i se înfipse 
în pectoralul drept şi un fulger de durere îi străbătu spatele. 
îl zări pe Zius lovit de câteva sulițe lungi, de bambus, cu 
vârful foarte ascuţit. Băştinaşii îi atacau concentric şi Oanes 
nu înţelegea din ce cauză. Numai în urmă cu câţiva ani, 
făcuse o lungă călătorie prin imperiul negru şi fusese primit 
cu multă ospitalitate. Ce putuse schimba atât de radical 
conştiinţele sirusanilor? 

O nouă lovitură il ţintui la pământ. De aceasta dată, 
vârful ascuţit al armei îi trecuse prin muşchiul pulpei stângi. 
Durerea il făcu să se chircească în poziţia fetuşilor. Două 
imagini îi ţâşniră involuntar din creier: scena din visul 
bântuit de coşmaruri şi ima-; ginea bunkerului cu armament 
biologic. Această emisie telepatică inconştientă se pierdu 
departe, în  mentalul colectiv, dar Oanes nu mai 
conştientiza acest lucru. Mulțimea începuse să murmure un 


soi de cântec şi să se rotească lent în jurul lor. Nici un 
luptător sirusan nu intervenea în favoarea prizonierilor, în 
ciuda faptului că aşa prevedeau codurile militare după care 
erau instruiți. Înseamnă că execută un ordin, înţelese Oanes 
şi simţi cum luneca pe o pantă abruptă, către un hău fără 
fund. Conştiinţa il părăsi. Zius zăcea deja nemişcat ca un 
mort. Venise sfârşitul? 

— Opriţi! strigă imperatorul Sesek în limba sirusană. 

Mulțimea se desfăcu în două grupuri, cu faţa către el. 
Bătrânul se ţinea încă drept, cu sceptrul puterii imperiale în 
mână. îl ridică şi porunci cu voce uşor alterată; 

— Duceţi-i în catacombe! Nu trebuie să sfârşească atât 
de rapid şi de uşor. 

Luptătorii sirusani se apropiaseră de trupurile celor doi 
soli. Mulțimea înfierbântată se înghesuia în spatele lor. 
Câteva palme se întinseseră către trupul sângerând al lui 
Oanes. Alcorul le simţi şi deschise ochii. Urlete guturale, 
împrumutate din mediul bestial, izbucniră din mai multe 
gâtlejuri. Sirusanii îşi muiau palmele în sângele celor doi, 
apoi şi le treceau peste feţe, creîndu-şi măşti. Soldaţii îi 
târau de mâini printre manifestanți. Ochii lui Oanes 
surprinseră câteva figuri amenințătoare, ca nişte măşti 
hidoase. Deşi puternic afectat, avu puterea de a lansa un 
stol de săgeți psi către creierele lor. Le citea ameţeala şi 
confuzia produse de meia şi droguri. Imperiul sirusan 
slăbise cumplit. Supuşii săi se drogau în masă. Aceasta 
explica şi cruzimea cu care acţionaseră pe timpul raidului 
din ţinutul vegan. Porţile catacombei de sub palatul 
imperial se deschiseseră larg. Oanes îşi aminti că, în timpul 


lui Omogpo, aici se păstrau rezervele de aur ale imperiului. 
Ochii lui surprinseră zidurile solide, deloc înfricoşătoare, 
luminate, din loc în loc, de becuri ornamentale. Zări şi 
strălucirea aurului, semn că sirusanii nu se obosiseră să 
construiască o închisoare. Infractorii lor, câţi or fi fost, 
circulau liberi printre ceilalţi supuşi. Imperiul sirusan 
putrezea de la imperator în jos. Era ca şi pierdut pentru 
minuscula civilizaţie humanoidă geeană. 

Soldaţii îi aruncară pe podeaua rece şi se retraseră. 
Oanes se târi imediat lângă Zius şi-i pipăi faţa. Era caldă. 
Trăieşte! se bucură el şi îşi mută palmele pe tâmplele 
veganului. Închise ochii şi dădu drumul fluxului de energie 
vitală să curgă din trupul lui către organismul muribundului. 
După câteva minute, îi auzi vocea: 

— Oanes, suntem vii? 

— Da, Zius. Unde te-au lovit atât de rău, încât ţi-ai 
pierdut conştiinţa? 

— În cap... cu o măciucă... îţi imaginezi exploratori astrali 
folosind măciuci? 

— Da... Cumplită decădere. 

— Herod a văzut întreaga scenă, Continuă Zius. Va 
interveni. 

— l-am transmis telepatic amplasamentul bunkerului cu 
materiale de luptă biologică. Normal ar fi să acţioneze mai 
întâi acolo. 

— Cine ştie ce e normal în sălbăticia aceasta? 

Oanes făcu un efort şi se ridică pe şezut. 

Aruncă o privire la stivele cu lingouri de aur şi-şi spuse 
că, de bună seamă, sirusanii erau cam ţicniţi. Aurul era 


materie moartă, fără nici un folos într-o civilizaţie activă. Işi 
privi rănile de pe trup. Sângele se închegase şi-l durea mai 
puţin. Degetul mic de la mâna stângă era smuls, însă în 
rest părea să nu fi suferit daune importante. 

— Înţeleg de ce visai o răzbunare sălbatică, Zius, şopti el. 

— Văzusem sute de conaţionali morţi, se scuză veganul. 
Noi suntem însă rasă superioară. Trebuie să ne stăpânim 
impulsurile instinctuale şi nervii. 

— În cazul de faţă, va trebui să-i tratăm pe sirusani ca pe 
rovii sălbăticiţi. 

— Nici mie nu mi-au părut prea civilizaţi. 

— Atunci, la treabă veganule! Să ne refacem organismele 
şi forţa vitală superioară. 

— Da, trebuie să-mi revin... să-i transmit un mesaj 
telepatic lui Herod. 

Oanes se apucase deja de treabă. Îşi concentrase privirea 
pe cătuşele grosolane de la mâini şi le dezintegra lent, ca 
atinse de un laser nevăzut. Nu era o operaţiune prea grea 
în lumea lor. Se şi mira că sirusanii nu ştiau de ea. Cătuşele 
căzură, una după alta. Oanes se ridică, îşi mişcă braţele şi 
îşi roti trupul de câteva ori, să-şi pună muşchii şi sângele în 
acţiune, între timp, Zius îşi desfăcuse cătuşele şi se ridica 
sprijinit de un perete de aur. Trupul îi tremura încă. Oanes îi 
prinse din nou tâmplele în palme şi reluă transferul de 
energie. Alcorii erau mai rezistenți decât veganii la eforturi 
fizice şi posedau un sistem de autovindecare infailibil. În 
miliarde de ani, rasa lor reuşise să ajungă la performanţa 
de a comanda mental fiecare celulă şi fiecare genă din 
organism. 


— Destul, spuse Zius după câteva minute. Pot trimite 
mesajul telepatic. 

— Bunkerul cu armament biologic, îi aminti Oanes. Noi, 
după aceea. 

— În regulă. Să ne asigurăm că nebunul de Sesek nu 
otrăveşte întreaga atmosferă planetară. 

Oanes îl lăsă să-şi rezolve problemele. El luă loc între 
două stive de lingouri şi se apucă de autovindecare. Pentru 
început, îşi mobiliză forţa vitală din câteva miliarde de 
gene, folosind o formulă de autosugestie simplă, învățată 
încă din copilărie. După aceasta, îşi luă rană cu rană şi-şi 
refăcu țesuturile distruse, cu eforturi de imaginaţie. Asupra 
degetului smuls, întârzie mai mult. Organismul avea nevoie 
de suficient timp pentru a reface țesutul osos şi cărnos, 
exact în interiorul aurei, ca într-un model prestabilit. Când 
degetul cu unghie roză, proaspătă, se mişcă la comandă 
mentală, Oanes decise că şi-a terminat refacerea. Îşi 
verifică hainele şi constată că inamicii nu-i descoperiseră 
minirazerul ascuns în buzunarul secret al pantalonilor. Avea 
şi o armă. La o adică, putea să-şi facă pârtie printre sirusani 
cu forţa. 

— Gata, îl anunţă Zius. Herod ţi-a primit semnalul. 
Cercetaşii vegani scotocesc prin junglă, în căutarea 
bunkerului ameninţător. 

— Bine, frate. Te refac şi pe tine? 

Veganul studie câteva clipe bustul lui Oanes. Nu se zărea 
o singură cicatrice. Se cunoştea că alcorii puseseră mare 
accent pe studierea mecanismelor organismului uman. 

— Sirusanii cred că ceea ce-ai făcut tu este o operaţie 


zeiască. 

— Avantajul nostru... Te repar? 

— Mai întrebi? 

Oanes se apropie de el şi începu să-şi plimbe palmele la 
câţiva milimetri distanţă de bustul gol al lui Zius. Cu fiecare 
pasă, rănile se strângeau către punctele centrale. În final, 
după câteva minute, dispărură cu totul. 

— Acum, capul! ordonă Oanes. 

Zius se lăsă ascultător în genunchi, cu capul plecat. Ochii 
alcorului priveau deja prin scalp în oase. Un cheag de sânge 
se formase în zona parietală dreaptă. Un loc foarte delicat, 
deoarece creierul era cel mai gingaş şi mai important 
organ. Îşi puse palma dreaptă pe ţeasta amicului său şi 
închise ochii. O săgeată luminoasă începu să se plimbe 
harnică pe marginea cheagului de sânge. La fiecare trecere, 
smulgea câte un milimetru din corpul străin, cu precizie de 
aparat chirurgical. 

Tensiunea creştea în amândoi. Oanes spera că lovitura nu 
afectase ţesuturi importante, iar Zius trăia emoția celui 
lipsit brusc de orice secrete. Simţea undele vitale ale 
alcorului în întregul creier şi se întreba cam ce efecte 
puteau avea acestea asupra stării sale de sănătate. 
Cheagul scădea mereu, în timp ce Oanes plimba săgeata 
luminoasă mai repede şi mai repede. În fine, văzu scoarţa 
cerebrală încreţită şi răsuflă uşurat. 

— Ai scăpat uşor, amice, îl anunţă el pe Zius., Creierul nu 
e afectat. 

— Asta simt şi eu. Ameţeala mi-a dispărut. Am putea 
încerca o evadare. 


— Nu înainte ca Herod să ne anunţe că a capturat 
bunkerul. Primejdia din el a fost singura mea teamă 
serioasă. 

— Dar ai tăcut în faţa Consiliului... 

— Dacă aş fi dezvăluit existenţa bunkerului cu armament 
biologic, unii ar fi înclinat să plătim tributul, cerut de Sesek. 

— N-ar fi fost un efort deosebit. 

— Dar ar fi fost nedemn, ridică Oanes capul cu fruntea 
sus. Străbunii mei au murit pentru libertate de conştiinţă şi 
voinţă. Eu am fost crescut în acest cult, Nimeni nu mă va 
avea sclav! Nimeni nu-mi va impune condiţii cu 
ameninţarea sau cu forţa! înţelegi? 

— Te înţeleg. Nici noi n-am fost educați în alt spirit. 

— Aţi fost învăţaţi să luptaţi pentru viaţa voastră? 

— Abia după ce am ajuns pe Geea. 

— Alcorii şi-aii instruit copiii să lupte încă din patria 
natală. Ştii de ce? 

— Nu. 

— Noi, alcorii, aveam cea mai puternică escadră de 
explorare şi cucerire de noi planete. Uneori, trebuia să ne 
confruntăm cu alte forme de viaţă pentru stăpânirea unor 
planete de mare interes economic. 

— Uciderea era interzisă în codul nostru de conduită. 

— Noi n-am fost instruiți să ucidem, ci să paralizăm 
adversarii. Asta voi face şi cu Sesek. 

— E înconjurat de gărzi şi de populaţie... 

— Îl chem aici. 

— Va refuza. 

— Nu-l chem în mod conştient. îl voi hipnotiza să-şi 


satisfacă curiozitatea de a discuta cu noi. 

— De la distanţa aceasta? 

— Îl am deja în contact psi, Zius. îl aduc când vrei. 

— Nu înainte ca Herod să ne anunţe că a capturat 
bunkerul! 

— Aşa gândeam şi eu. 

Cei doi geeni se întinseră pe jos, cu palmele sub capete, 
să se odihnească, până la noi evenimente. 

Escadrila vegană ocolise imperiul sirusan pe la vest. Era 
compusă din zece navete de lupta şi două navete de 
transport. Încă douăzeci de navete de luptă aşteptau lângă 
Hanab, gata de atac direct. Herod, aflat în naveta- 
comandant a primei escadrile, studia harta imperiului. Era o 
hartă destul de aproximativă, deoarece mutanţii şi metişii 
sirusanilor se răspândiseră prin junglă fără nici un plan bine 
stabilit Liderul vegan era însă sigur că Omogo construise 
depozitele pentru armamentul bacteriologic la limita de sud 
a imperiului, aşa cum raportase pe când era în viaţă. Nu-ll 
credea pe Sesek în stare să fi construit ceva nou, aşa că îşi 
conducea escadrila, la joasă înălţime, către locul ştiut. Din 
când în când, arunca câte o privire pe ecranul videozorului, 
pentru a stabili ce se afla la circa o sută de kilometri în faţă. 
Imaginile arătau numai junglă şi petece golaşe. Nici urmă 
de tabăra căutată de ei. 

Herod închise ochii pentru câteva clipe şi trimise o undă 
telepatică către Zius. Voia să se asigure că amicul său 
supravieţuise torturii. În replică, Zius îi comunică faptul că 
era într-o stare cât se putea de bună, în circumstanţele 
date. îl îndemnă să ocupe bunkerul cât mai urgent, să le 


creeze lui şi lui Oanes posibilităţi de evadare. Herod îl 
asigură că momentul pozitiv se apropia cu viteză, apoi 
deschise ochii. Videozorul se încăpăţâna să arate junglă şi 
iarăşi junglă... Herod îşi strânse buzele nemulţumit şi se 
apucă din nou de studiat harta. Măsurătorile erau cât se 
putea de exacte. În curând, gândi el. În aceeaşi clipă, 
observatorul anunţă cu voce rece, în stilul vegan: 

— Obiectivul se observă în tribord-treizeci de grade. 

Herod sări de pe locul său şi se apropie de videozor. Într- 
adevăr, pe ecranul acestuia apăruseră detaliile din 
imaginea telepatică transmisă de Oanes. Bunkerul se 
detaşa clar printre cabanele construite în dezordine. 
Găsiseră ţinta misiunii lor. 

— Opreşti direct pe acoperişul bunkerului! îi ordonă 
Herod pilotului. 

— Am înţeles! 

Liderul vegan deschise staţia de legătură cu luptătorii din 
celelalte navete. Le comunică scurt că naveta comandant 
va ocupa bunkerul şi le ordonă să nimicească tot ce va 
mişca în jur. Întâmpină o singură împotrivire, din partea lui 
Rag, un alt lider vegan. Acestuia i se păruse că ordinul de 
nimicire era exagerat, comparativ cu forţele sirusane de 
pază destul de reduse. 

— Nu ne răzbunăm sălbatic, îi comunică Herod rece. Pur 
şi simplu, nu ne permitem să riscăm viaţa sutelor de mii de 
geeni din rasa superioară. 

— Rovii, mutanţii şi metişii ne spun zei, tocmai pentru că 
rezolvăm conflictele fără violenţă, pledă Rag. 

— Cei din teritoriul vegan invadat de sirusani au putut 


vedea că şi zeii se luptă între ei, ripostă Herod. Ai vrea să-i 
vezi pe sirusani atacându-ne cu armament chimic şi 
bacteriologic? 

— Nu, desigur, nu! 

— Nu-i crezi în stare de aşa ceva? 

— Totuşi, sunt oameni din rasa superioară. Zei. 

— Sunt inamici. Zei sălbăticiţi. Ne-au capturat şi ne-au 
torturat solii de pace. 

— Dar... 

—  Executaţi întocmai ordinul! puse Herod capăt 
polemicii. 

Deja, imaginile din videozor le permiteau să-şi facă o 
părere despre forţa inamică. În faţa bunkerului, stăteau 
numai două santinele trântite pe iarbă şi cu armele la 
distanţă de ei. Printre barăci, circulau soldaţii şi femei cu 
ţinute dezordonate. Căldura ecuatorială îi obliga să-şi 
arunce uniformele greoaie şi să păstrez cât mai puţine 
veşminte pe ei. La o primă vedere, nu păreau în stare să 
opună o rezistenţă serioasă. 

— Zece kilometri până la ţintă, anunţă pilotul. 

— Pregătiţi dezintegratoarele! ordonă Herod. 

Stolul de navete vegane se apropia în viteză, la limita 
coroanelor arborilor. Herod îşi comută staţia pe indicativul 
lui Darig, comandantul escadrei vegane rămase în Hanab. 

— Ordin! se auzi în cască. 

— Porniţi! Ocupaţi Abiba cu orice sacrificiu şi capturaţi-l 
pe Sesek! 

— Gata de atac! 

Herod se pregătea să-i transmită informaţii lui Zius, în 


mod telepatic, însă fu întrerupt de un ţiuit prelung şi 
pătrunzător, care-i sfâşia nervii. În clipa următoare, simţi şi 
unda de panică specifică armelor psiho. Deschise grabnic 
staţia şi comunică comandanților de navete: 

— Ne-au reperat şi ne atacă psi. Loviţi cu toată forţa! 

Observă că servantul său îşi căuta ţintele pentru 
dezintegratoare departe, către grupul de sirusani din 
preajma barăcilor. îl corectă cu voce calmă: 

—  Dezintegrează santinelele! Ai grijă să nu loveşti 
bunkerul! 

Sirusanii alergau în dezordine prin tabără. Câteva 
dezintegratoare grele îşi arătau boturile boante către cer. 
Fuseseră scoase din corturile în care erau protejate de 
căldură şi de ploaie. O lovitură directă atinse blindajul 
navetei lui Herod. Acesta se zgudui, se legănă de câteva 
ori, apoi cobori în picaj către ţinta sa - bunkerul. Câteva 
zeci de soldaţi inamici alergau către acelaşi obiectiv. 
Probabil, aveau ordin să-l apere cu orice preţ, Herod urmări 
cum veganii îi transformau în torţe vii, apoi îl contactă pe 
Zius. 

— Am capturat bunkerul, anunţă el scurt. Faci ce vrei. 

— În regulă. 

Contactul telepatic se întrerupse şi Herod reveni cu 
privirea asupra câmpului de luptă. Observă cu uimire faptul 
că, alături de sirusani, luptau şi metişi sau chiar rovi 
aproape sălbatici, cu plete lungi, goi şi urlând. Sesek a 
încălcat codul onoarei de zeu, aprecie el calm. Trebuie să-l 
ducem în faţa Consiliului, să răspundă pentru faptele sale. 
Acest gând îl făcu să-i contacteze din nou pe Darig, prin 


staţie. 

— Suntem la două sute de kilometri de Abiba, îi 
comunică acesta. 

— Capturaţi-l pe Sesek viu! Neapărat! Trebuie judecat. 

— Vom face tot ce ne stă în putinţă. 

Herod închise staţia şi reveni la teatrul de lupta. Conform 
planului de asalt, o parte dintre navetele vegane 
coborâseră pe pământ şi-şi debarcaseră luptătorii. Celelalte 
îi sprijineau din aer. Lupta se ducea deja om la om, cu 
armament uşor. Sirusanii şi supuşii lor erau mult mai mulţi 
decât estimaseră veganii. Păcat de atâtea vieţi pierdute! 
gândi Herod şi îşi scoase dezintegratorul personal. Începu 
să ţintească în trupurile goale, lucind de transpiraţie, ale 
sălbaticilor care încercau să ajungă la naveta lor. Se forţa 
să nu numere, să nu-i pară rău că fusese obligat să ia 
atâtea vieţi. 

* 

— Gata, Oanes, anunță Zius. Ai noştri au capturat 
bunkerul. 

— Planul e simplu, frate. Tu iei minidezintegratorul meu şi 
lichidezi gărzile. Eu îl dobor pe Sesek, cu o lovitură psi din 
creier. După aceasta, îl hipnotizez să transmită un 
comunicat pacifist către supuşii săi. 

— Rămânem blocaţi în această grămadă de aur? 

— Numai până ce forţele voastre ocupă Abiba. 

— Va fi mare vărsare de sânge. Sirusanii mai sunt încă 
luptători de temut. 

— Dar complet dezorganizaţi, îl completă Oanes. Dacă 
imperatorul le va ordona să se supună, majoritatea vor 


abandona lupta. 

— Să te văd, alcorule! 

Oanes se apropie de uşă şi puse palmele pe ea. Închise 
ochii şi-şi rememoră figura imperatorului Sesek. Începu să 
rostească lin, în gând: 

— Mergi şi vezi prizonierii! Ai informaţii secrete de aflat. 
Puterea ta va creşte... 

Oanes îşi repeta mesajul litanie, cu imaginea 
imperatorului negru în creier. îl vizualiză cum se plimba 
frământat prin sala tronului şi îşi intensifică ritmul 
sugestiilor adresate acestuia. În fine, Sesek se opri brusc şi 
chemă gărzile. Sugestia pătrunsese în creierul lui. Forţa 
mentală alcoră învinsese forţa brută sirusană. 

— Vine, anunţă Oanes. Ar fi bine să stai lângă uşă, s-o 
poţi închide rapid, Zius. Eu îl voi atrage cât mai către 
capătul catacombei. 

— Mă ascund şi atac din spate, acceptă Zius. Ai suficient 
timp să-i prelucrezi creierul. 

Făcură schimb de locuri. Zius se căţără pe o stivă de 
lingouri, în partea dreaptă a uşii. Oanes se retrase la circa 
treizeci de paşi de la intrare, într-o zonă de penumbră, să 
nu-i zărească adversarii faţa. Pentru mai multă siguranţă, 
îşi puse din nou cătuşele la mâini. Chiar dacă sirusanii ar fi 
folosit o lumină puternică, ar fi fost induşi în eroare. Rănile! 
îşi aminti brusc Oanes. Nu mai sunt rănit şi însângerat 
Mintea-i căuta febrilă o soluţie. Tot hipnoză, decise el. Altă 
variantă nu există. 

Uşa solidă începu să se mişte lin. Oanes se încordă ca un 
arc şi-şi pregăti proiectilul psihotronic. Un soldat apăru în 


cadru, împingând uşa monumentală. Sesek şi încă trei 
luptători înarmaţi păşiră înăuntru Oanes se stăpânea cu 
greu să nu lanseze proiectilul. Trebuia să-l aducă pe Sesek 
la distanţa optimă pentru ca planul lor să reuşească. 
Imperatorul negru începu să vorbească în vegana stâlcită 
pe care o însuşise după ureche: 

— lată-vă pe voi, eroii astrali... Zeii cei deştepţi, veneraţi 
de prostimea sălbatică... Şi zeii mor, nu-i aşa? 

— Da, până şi zeii mor, răspunse Oanes şi slobozi fulgerul 
psi. 

Sesek rămase blocat ca o statuie. Patru fâşâituri rapide 
se auziră, apoi uşa de intrare se trânti. 

— Rezolvat, anunţă Zius scurt. 

Oanes se ridică, îşi scutură cătuşele şi se apropie de 
Sesek. Trecu o palmă prin faţa ochilor lui larg deschişi şi 
constată că nu clipea. Era blocat complet. îl studie câteva 
clipe. Acum, lipsit de fast şi de efectul drogurilor, părea o 
statuie zbârcită, cioplită dintr-un lemn negru-maroniu. 
Căzătura asta a pus viaţa tuturor geenilor în pericol, gândi 
el. Oare, ce pedeapsă ar merita? 

Zius se apropie şi întrebă: 

— Cum procedăm mai departe? 

— ÎI trezesc şi-l anchetăm. Funcție de informaţiile stoarse 
din el, îl forţăm să-şi transmită mesajul. 

— Mai repede, Oanes! Trebuie să-l determinăm să-şi 
livreze mesajul înainte ca escadrilele noastre să atace 
Abiba. Dacă lupta începe, nu se ştie cine îl va mai asculta 
pe imperator. 

În loc de răspuns, Oanes îşi plimbă ambele palme de-a 


lungul trupului rigid al sirusanului. Acesta îşi reveni brusc, 
ca dintr-o reverie şi continuă la fel de ironic: 

— Să vă spun cât regret că văd zei suferind sub loviturile 
supuşilor mei? 

— Ai un alt motiv serios de regret, îi anunţa Oanes. Eşti 
prizonier. Dacă nu faci exact ce-ţi spun eu, vei suferi mai 
cumplit decât am suferit noi. 

Sesek aruncă priviri uluite în jur. Nu-i plăcea ce vedea. 
încă nu era sigur că era şi adevărat. Întinse o mână şi-l 
pipăi pe Oanes. Era material. Nu fusese indus în eroare cu 
nişte holograme. Oanes lăsă la o parte reținerea de zeu şi-i 
cârpi o palmă peste faţă. Gestul său era menit să 
grăbească luarea unei decizii. Sesek duse instinctiv o mână 
la obrazul lovit şi căscă ochii mari. Aşa ceva nu i se mai 
întâmplase niciodată. Era profund ultragiat. Asta e soluţia, 
descoperi Oanes dezgustat şi-i mai trase o palmă. Ştia că 
sirusanii considerau  pălmuirea peste faţă suprema 
dezonoare adusă unui luptător. Sesek reacţionă într-un mod 
neaşteptat În loc să încerce să replice, cum era regula 
luptei siru-sane, izbucni într-un plâns cu hohote. L-am 
zdrobit psihic, descoperi Oanes şi-l prinse de ceafă. îl 
întoarse cu faţa către uşă şi-i porunci să meargă. Sesek 
păşea împleticit, hohotind în continuare. Întreaga sa 
imagine excepţională despre sine se spărsese în ţăndări. Nu 
mai era imperatorul atotputernic, stăpân necontestat peste 
toţi sirusanii. Era un câine bătut peste faţă... 

— Ce faci? întrebă Zius. 

— ÎI duc să-şi cheme supuşii, prin uşă. Nu avem alt mijloc 
de comunicare cu sirusanii. 


— Eu păzesc, se grăbi veganul să deschidă uşa. 

Prin fanta din fata lor treceau zeci de sirusani de ambele 
sexe, inclusiv copii. La circa douăzeci de metri, se zărca 
prima santinelă din fata palatului imperial. 

— Cheamă santinela la tine! ordonă Oanes cu voce 
persuasivă. Cheam-o imediat! 

Se aştepta la oarecare împotrivire din partea lui Sesek, 
aşa că îşi continuă porunca hipnotică. Imperatorul strigă, cu 
glas pierdut, ceva în limba sirusană. Santinela tresări şi se 
întoarse. Nu încăpea nici o îndoială. Imperalorul în persoană 
îl chema la el. Putea părăsi postul. Îşi puse razerul în toc şi 
pomi în fugă spre catacombă. Se opri gâfâind în faţa lui 
Sesek şi încremeni. Nu-i venea să-şi creadă ochilor. 
împăratul lor atotputernic era ţinut de ceafă ca un hoţ, de 
către străinul alcor. Duse imediat mâna către tocul raze- 
rului, însă Zius il opri: 

— Dacă mişti, arzi. Taci şi ascultă! 

— Spune-i să-l cheme pe generalul Guda! îi ordonă Oanes 
imperatorului. 

Acesta mormăi ceva în limba sirusană. Santinela se 
întoarse ca un robot şi pomi în goană către intrarea în palat. 

— Închide uşa, Zius! comandă Oanes, trăgându-se un pas 
înapoi. Inamicii nu trebuie să ne vadă. 

— Îl crezi în stare să-şi ucidă propriul împărat? 

— Destui ii jinduiesc postul. Această situaţie ar fi o scuză 
valabilă pentru a-l lichida. 

— Dar noi avem nevoie de el viu. 

— Viu şi apt de a fi judecat, frate. Doar nu crezi că se va 
termina cu un simplu glonţ? Trebuie să dăm un exemplu 


întregii lumi sirusane. 

— Procesul lui Sesek va fi public şi transmis prin 
holoviziune. 

— Ai intuit la ce gândesc. Trebuie să reinstaurăm ordinea 


geeană şi în rândul mercenarilor negri. 
* 


x x 


Herod, însoţit de Rag, inspecta terenul de luptă. Un grup 
de prizonieri îl priveau înfricoşaţi. Aşteptau ordinul de 
măcel. Aşa procedaseră ei pe timpul incursiunii în teritoriul 
vegan, aşa se aşteptau să fie trataţi. 

— Puneţi-le cătuşe energetice şi închideţi-i într-o baracă! 
ordonă Herod. Vor fi eliberaţi, fără arme, după ce cade 
Abiba. 

— Cheile de la bunker! strigă un vegan. Am găsit cheile, 
în baraca comandantului. 

— La mine! 

Veganul se apropie în goană şi-i înmână cheile. Erau trei, 
confecţionate dintr-un aliaj dur şi lucios. Se cunoştea că 
fuseseră folosite periodic. Pentru ce? se întrebă Herod. 
Sirusanii îşi inspectau periodic stocul de armament biologic 
ori foloseau din el în alte scopuri? 

Trecu impresionat neplăcut printre grămezile de cadavre 
adunate de luptătorii săi. Nu se simţea deloc bine la gândul 
că zeci de familii vegane îşi vor primi morţii, în loc de 
vestea scăpării de teroarea bacteriologică. 

— Dezintegraţi-i! ordonă el, arătând grămezile de morţi 
sirusani. Nu are rost să producem vreo epidemie. Congelaţi- 
i pe-ai noştri, în navetele de transport! 


— Şi acum? întrebă Rag. 

— Acum, organizăm un sistem de pază vegană în jurul 
bunkerului. Un sistem perfect, de care să nu treacă nici 
tântarii. 

— Doar nu vreți să păstrăm acest armament îngrozitor?! 

— Consiliul Geean va decide ce facem cu el. Până atunci, 
te numesc în funcție de comandant al gărzii bunkerului. 

— Dar... 

— Fără dar! Executarea! 

Rag plecă să-şi organizeze dispozitivul de pază. În urmă-i, 
Herod gândi că până şi celebra disciplină vegană începuse 


să scârţâie pe Geea. 
* 


x x 


Imperatorul Sesek fusese cuprins de o criză de isterie. 
Tremura din toate mădularele, plângea în hohote şi scotea 
sunete neinteligibile. Oanes şi Zius asistau reci şi indiferenți 
la manifestările lui. Învinşii nu merită nici un fel de atenţie, 
niciodată. Un singur lucru îi interesa: reacţia generalului 
Guda. Acesta se dovedise un serv devotat al imperiului, în 
toate ocaziile, deoarece fusese orfan crescut de Sesek. 
Normal ar fi trebuit să-l asculte orbeşte, să depună armele. 
Acesta ar fi fost un sfârşit fericit al conflictului vegano- 
sirusan. 

Un ropot de bocanci grei, tradiţionali la mercenarii 
sirusani, se auzi. Oanes întredeschise uşa, aruncă o privire, 
apoi o închise la loc, ferindu-se din dreptul ei. 

— Atacă? întrebă Zius. 

— Guda vine cu o gardă numeroasă. E mai bine să fim 


precauţi. Trage-l pe Sesek între stivele de aur! 

Bătăi puternice şi strigăte furioase, în limba vegană, se 
auziră de dincolo de uşă: 

— Cum v-aţi permis să atingeţi sacra persoană a 
imperatorului?! urla Guda. Câini vegani, voi mânca din 
carnea voastră. Vă voi smulge inimile... 

Cei doi ascultau nepăsători amenințările generalului 
negru. Ştiau că oamenii puternici cu adevărat nu ameninţă 
niciodată, ci trec direct la fapte. Când generalul făcu o 
pauză, Zius îl anunţă calm: 

— Imperatorul Sesek vrea să încheiem conflictul armat, 
deoarece depozitul vostru de armament bacteriologic a fost 
ocupat de vegani. Îţi va ordona personal să predai Abiba în 
mâinile veganilor. 

— Niciodată! Nici peste cadavrul meu! Nu ştiu ce i-aţi 
făcut imperatorului, dar... 

Sesek ieşi din muţenie şi începu să vorbească. Zius îl 
ţinea strâns, în spatele lingourilor de aur, să nu se apropie 
de uşă. Imperatorul parlamentă câteva minute, apoi 
aşteptă un răspuns din partea generalului Guda. Acesta 
păstră tăcere câteva minute, după care se dădu doi paşi 
înapoi şi-şi descărcă dezintegratorul în uşă. O gaură mare, 
cât un pumn de om, se căsca în lemnul gros, blindat cu 
metal. 

— Ai vrut să mă ucizi! urlă Sesek, în vegana-i stâlcită. 

— Mai bine mort, decât trădător al imperiului. Te 
detronez chiar în această clipă! Nu mai eşti decât un 
cadavru, Sesek. Eu voi apăra onoarea şi interesele 
măreţului imperiu sirusan. 


— Hienă trădătoare! urlă Sesek. Te-am crescut de mic, ți- 
am fost ca un părinte. Acum, loveşti în omul care te-a 
salvat din robie. 

O rafală de lovituri de dezintegrator îi răspunseră, 
perforând uşa. Oanes căuta febril o ieşire din situaţie. Erau 
prinşi într-o capcană fără ieşire. Nu se aşteptase ca Guda să 
nu execute ordinele imperatorului. 

— Ocheşte prin găuri şi trage cu razerul! îi strigă el lui 
Zius. Trebuie să distrugem garda lui Guda şi să fugim. 

— Unde? întrebă Zius liniştit. Întreaga piaţă e plină de 
sirusani înarmaţi. S-a dat deja alarma. 

— Ne vor ucide aici... 

— Foarte probabil. Ai noştri sunt încă departe. 

Uşa perforată sări în lături. Instinctiv, Oanes prăvăli o 
stivă de aur peste resturile ei, blocând intrarea. Lansă 
imediat un fulger psi în primul cap ce răsări peste movilă şi 
sări în spatele altei stive. Se trezi că ţinea încleştat un 
lingou în mâna dreaptă, ca o armă: Aşa se trezeşte 
instinctul sălbatic din nou, gândi el dezgustat, dar nu 
eliberă lingoul. îl aruncă cu toată i puterea către grămada 
de agresori şi-i strigă lui Zius» 

— Trage! Măcar să murim luptând. 

Veganul nu-i răspunse. Oanes se retrase şi mai adânc în 
interiorul hrubei. Din mers, îl găsi pe Sesek, Acesta era rănit 
la tâmplă şi delira. îl apucă de gulerul larg al halatului 
imperial şi începu să-l târască după el. Încă mai avea o 
fărâmă de speranţă de salvare. Încă nu-i venea a crede că 
era condamnat la moarte. 

Ajunse lângă ultima stivă şi se ghemui lângă ea, cu 


imperatorul la picioarele sale. Îşi pregăti din nou o lovitură 
psi, aşa cum îl învățase Zaris în copilărie. Întinse amândouă 
mâinile în faţă, imagină proiectilul psihoenergetic şi 
aşteptă. Trei sirusani uriaşi veneau în goană către el. 
Slobozi proiectilul în capul celui din faţă şi începu să 
pregătească altul. Prea târziu, însă. Cei doi agresori erau la 
mai puţin de cinci paşi. Primul îşi ridică razerul, luându-l în 
vizor. Aceasta a fost tot, gândi Oanes rece. Ştiu cum e 
viaţa. Voi afla şi cum e în lumea de dincolo de ea. 

Sirusanul rânji de i se văzură toţi dinţii albi, profilaţi pe 
figura de smoală. Ridica razerul încet. Se juca cu nervii lui. 
Camaradul său ţinea razerul cu botul în jos, sigur că 
împotrivirea se terminase. Încă un proiectil! izbucni un gând 
disperat în creierul lui Oanes. Se aruncă în lateral şi, din 
răsucire, lansă o pasă psi către soldatul cu razerul. îl văzu 
prăbuşindu-se, apoi un vuiet cumplit îi cuprinse urechile. 


Celălalt m-a atins, constată el. Acesta este sfârşitul... 
* 


x x 


Escadrila lui Herod înainta cu viteza maximă către Abiba. 
Mergea la întâlnire cu escadra lui Darig. Videozoarele 
acestora arătau clar că sirusanii dăduseră alarmă generală. 
Pe ecrane, apăreau până şi copii înarmaţi. Aşa ceva nu se 
mai pomenise niciodată în istoria imperiului sirusan. 
Femeile mai luptaseră, dar copiii... 

— Va fi un măcel cumplit, anunţă Darig prin staţie. Nici 
un sirusan nu pare dispus să înceteze lupta. 

— Înseamnă că Zius şi Oanes sunt pierduţi, concluzionă 
Herod. Ne vom bate pentru fiecare clădire din Abiba. 


— Sirusanii au cel puţin douăzeci de mii de combatanți. 
Se vor umple străzile de cadavre. 

Herod închise ochii, îşi împreună palmele şi-şi sprijini 
bărbia pe ele. Zius şi Oanes morţi în mod inutil... La fel de 
inutil ca şi veganii căzuţi pe timpul raidului sirusan. Sângele 
vărsat cerea sânge. Pentru o clipă, prin creierul lui Herod 
trecu ideea că viaţa unui vegan ultracivilizat era de zeci sau 
de sute de ori mai importantă decât a unui sirusan 
sălbăticit. Îi distrugem pe toţi, până la ultimul copil, urla în 
el un spirit crud, pe care nu şi-l recunoştea. În acelaşi timp, 
raţiunea rece, de vegan pur, îi amintea că armamentul 
putea fi reglat pentru a produce o paralizie temporară. Ei vă 
vor ucide rapid, cu dezintegratoarele şi razerele, iar tu vrei 
să-i paralizezi?! pleda furios îngerul negru din el pentru o 
soluţie cât mai violentă. 

— Eu sunt vegan din cea mai raţională rasă a Alianţei! 
şopti el îndârjit împotriva propriilor impulsuri distructive. 

— Ordonaţi, domnule comandant? întrebă pilotul. 

Herod nu-i răspunse. Îşi drese glasul şi-şi apropie gura de 
microfonul staţiei: 

— Darig, mă auzi? 

— Ordonaţi! 

—  Reglaţi armamentul pentru paralizare! Nu vom 
transforma Abiba într-un mormânt. 

— Ei n-ar fi procedat astfel, domnule comandant. 

— Tocmai din această cauză, ne sunt inferiori. Vom 
captura căpeteniile şi le vom judeca public, chiar aici, în 
faţa mulțimilor. 

— E o acţiune riscantă. 


— Populaţia sirusană trebuie să vadă în noi adevărații 
civilizatori. Numai astfel vom câştiga-o de partea noastră. 

— Am înţeles! Propun să pornim şi generatoarele 
psihotronice, să inducem stări de panică în inamici. 

— Aprob. În asaltul final, vom folosi şi generatoarele cu 


microunde. Acceleraţi! 
* 


x x 


Pentru câteva minute, generalul Guda se văzuse 
imperatorul sirusanilor. Nu-l încercase nici un fel de 
remuşcare pentru sacrificarea lui Sesek. Îşi liniştise rapid 
conştiinţa cu ideea că acesta pătase onoarea de luptător 
siriusan: se pregătise să trădeze interesele celor aproape o 
sută de mii de sirusani şi metişi, pentru a-şi salva propria 
viaţă. Aşa ceva era nedemn de un mercenar sirusan şi încă 
de unul ajuns imperator. 

Acum, când observatorii îl anunţaseră că două escadrile 
străine veneau asupra Abibei, sentimentul atotputerniciei 
de imperator îl părăsise. Îndoiala îşi făcuse loc în sufletul 
lui. Dacă toţi ceilalţi colonişti 1 geeni se uniseră, erau 
pierduţi. Îşi părăsi grupul de asalt în faţa hrubei cu aur şi 
fugi către centrala sa de comandă, din palatul imperial. 

Guda fremăta de nerăbdare să cunoască situaţia exactă. 
împinse operatorul din faţa ecranului şi aruncă o privire 
avida. Simţi cum o săgeată de emoție i se înfipse în cap şi-i 
muie picioarele. Situaţia din preajma bunkerului era 
disperată. Gărzi vegane, disciplinate ca nişte roboţi, 
circulau pe acoperiş şi prin tabără. Cadavrele care se 
mistuiau într-un rug erau sirusane, aproape precis! Două 


navete vegane, cu echipaje alături, aşteptau, gata de 
intervenţie. Marele dezintegrator al taberei era gardat, de 
asemenea, de vegani. 

— Vin în stoluri, domnule general, îi raportai operatorul. 
Şi dinspre nord şi dinspre sud. 

Guda îşi muşcă gânditor buza de sus. Fără armament 
biologic, nu avea nici un ascendent împotriva veganilor. 
Lupta se anunţa crâncenă. Ar fi putut abandona, dar nu se 
putea baza pe mila veganilor. Raidul lor lăsase în urmă sute 
de cadavre de vegani, ca să nu mai spunem nimic de rovi, 
mutanţi şi metişi. Precis, veganii veneau hotărâți să-şi ia 
revanşa. Dacă se aliaseră şi cu alcorii din nord... Trebuie să 
luptăm! se îmbarbătă Guda. În definitiv, sirusanii au fost cei 
mai buni luptători ai Alianţei. Veganii şi alcorii sunt savanţi 
de laborator. Voi găsi eu o stratagemă să-i îngenunchez. 

Guda apăsă decis pe butonul de alarmă generală. 
Aşteptă câteva minute, schiţându-şi un mic discurs 
mobilizator. Când auzi mulţimea vuind în piaţă, ieşi în 
balcon, în faţa microfonului deja pregătit şi deschise larg 
braţele, cu palmele întinse către Cer. 

— Vitejii mei sirusani, îşi începu el ordinul de luptă, 
inamicul vegan ne atacă în casele noastre. Ne vor robi pe 
plantațiile lor, minţi el. Noi ne-am născut liberi, din zei 
astrali şi nu ne temem de moarte. Suntem cei mai buni 
luptători de pe această planetă şi singurii care posedăm o 
astronavă. Posibil ca veganii să viseze să şi-o însuşească... 

Mulțimea vocifera stârnită de spusele sale. Nu e cazul să 
le spun nimic de imperatorul Sesek, să nu-i demobilizez, 
gândi Guda. Trebuie să le inoculez dorinţa de a lupta cu 


orice preţ şi cu orice sacrificiu. Continuă, ridicând vocea din 
ce în ce mai sus, pentru a fi auzit: 

—  Inamicii vegani vor să ne ocupe mândra noastră 
capitală, Abiba. O dăm? 

— Nuuuu! Niciodată! 

— Atunci, vom transforma fiecare clădire într-o 
fortăreață. Vă ordon să intraţi în dispozitiv de apărare, în 
locurile cunoscute! Voluntarii se vor alipi unităților de 
soldaţi profesionişti. Aţi uitat să luptaţi? 

— Nuuuuu! 

— Luptaţi, vitejii mei! Să le arătăm moleşiţilor vegani ce 
înseamnă curajul celor coborâţi din stele, din însăşi zeul 
Omogo! 

— Siriuuuus! Siriuuuuus! scandă mulţimea. 

— Eu şi garda mea vom lupta chiar aici, în palat Le vom 
demonstra veganilor că nu pot trece peste noi. La luptă! 

Blocul de sirusani se sparse în grabă. Guda se întoarse în 
centrala de conducere militară din palat Ofițerii lui aşteptau 
la posturi, cu feţe ca cioplite în piatră. Se drogaseră şi-şi 
făcuseră pregătirea psihologică pentru luptă. Erau gata să 
moară alături de imperatorul lor. Guda judecă situaţia din 
mers şi găsi scuză plauzibilă: 

—  Imperatorul Sesek e țintuit la pat, de o boală 
necunoscută. Eu voi îndeplini atribuţiunile de comandant 
suprem. Înţeles? 

— Înţeles! 

— Care e situaţia operativă? se interesă el. 

— Inamicul şi-a desfăcut escadrilele în evantai şi se 
pregăteşte să atace concentric, raportă Kumun, 


comandantul apărării capitalei. 

— Şi noi? 

— Noi am pregătit generatoarele psihotronice. Le vom 
declanşa în momentul în care veganii vor intra în raza lor 
de acţiune. Am redistribuit dezintegratoarele din oraş, să ne 
putem apăra circular. Presupun, însă, că greul luptei se va 
duce la noi. Veganii vor să ne ocupe, nu să se răzbune. 

— De unde ştii? 

— Au trimis un mesaj, repetat de patru ori. Ne cer să ne 
supunem şi să le predăm Abiba fără luptă. 

— Se cred mai puternici decât sunt. 

— Dacă îi susţin şi varangii sau alţi colonişti... 

— Nu ne interesează. Noi luptăm pentru libertatea 
noastră şi pentru drepturile de cei mai importanţi luptători 
ai Geei. Le vom smulge o pace ruşinoasă şi un tribut 
valoros, ce va fi împărţit învingătorilor. 

Guda nu mai era deloc convins de spusele sale. Vorbea 
să-şi facă un pic de curaj şi să-l insufle apărătorilor săi. 
Neliniştea din ultimul timp se transformase în nesiguranţă 
şi frică. Dacă veganii vor învinge, totuşi? Dacă, în ciuda 
educaţiei lor ultracivilizată, vor aplica străvechea lege a 
talionului - Dinte pentru dinte, ochi pentru ochi? Ei fuseseră 
agresaţi prin surprindere. Era normal să fie orbiţi de ură şi 
dorinţă de răzbunare. Numai nebunul Sesek e vinovat de 
toate acestea, gândi Guda amărât. Bine că a crăpat javra, 
între movilele lui de aur! 

Zidurile Abibei se zăreau deja prin videozor. Herod dădu 
ordin tuturor comandanților de escadrile sa pornească 
radiatoarele cu infrasunete, spre a produce o surzenie 


temporară inamicilor. Conta că, prin acest procedeu, va 
anula posibilitățile de comunicare dintre sirusani şi 
transmiterea ordinelor între comandanţi şi subordonați. Încă 
nu ştia cine conducea oştirea duşmană, dar observase că 
sirusanii organizaseră un dispozitiv circular de apărare, cu 
foarte multe dezintegratoare de mare putere. Acestea 
constituiau un mare pericol, cât timp ei erau în aer, cu 
navetele lor. Nu mai putea schimba planul unui atac masiv 
din aer, cu folosirea armamentului paralizant, deoarece 
sorții luptei la sol erau cam nesiguri. 

— Au pornit radiatoarele psihotronice de apărare, raportă 
Darig de pe aripa de nord a dispozitivului de atac. 

— Activaţi căştile de protecţie! comandă Herod cu glas 
sigur. 

— Nu le vom putea folosi şi în lupta la sol, argumentă 
Darig. 

— Nici nu intenţionez să cobor în Abiba înainte de 
victorie. Vom câştiga bătălia pentru capitală în aer. 

— E o soluţie... 

Herod avea şi el îndoielile lui, dar nu le permitea să se 
exteriorizeze în voce sau în mimică. Nu era sigur că inamicii 
nu posedau bunkere subterane ecranate împotriva armelor 
neletale. Apoi, mai erau micile cantităţi de arme biologice 
scoase din depozitul central. Unde ar fi putut ajunge, dacă 
nu în mâinile apărătorilor capitalei sirusane? Prima lovitură 
de dezintegrator îl obligă să-şi revină din frământare. 
Aceasta atinsese o navetă vegană din imediata apropiere. 
Herod o urmări cum cădea cu aripa retezată şi se întrebă 
dacă nu cumva luase o decizie proastă. Era prea târziu s-o 


schimbe. Ordonă scurt: 

— Foc de voie, cu armele paralizante! 

Pe  semicercul opus, Darig simţise deja efectele 
năucitoare ale undelor psihotronice sirusane. Îşi trase casca 
pe cap, se asigură că era bine conectată la aparatul de 
alimentare de la bord şi comandă întregii sale escadre să 
deschidă focul asupra cuiburilor de rezistenţă inamice. În 
primul rând, trebuiau scoşi din luptă servanţii marilor 
dezintegratoare. Deocamdată, aceştia trăgeau regulat şi cu 
neaşteptat de mare precizie. Vânau navetele vegane ca pe 
simple ciori. Darig le vedea căzând şi-şi nota în memorie 
numărul celor rămase în acţiune. Lupta din aer, deşi mai 
umană faţă de vieţile sirusanilor, dezavantaja teribil oştirea 
vegană. Ei lansau unde paralizante, în timp ce inamicii 
trăgeau decişi să-i nimicească. Ce diferenţă de mentalități! 
gândi Darig. Parcă n-am proveni din aceeaşi Alianţă 


humanoidă... 
* 

După câteva secunde de stupoare, Oanes realiză că 
ţiuitul înfricoşător era produs de armele veganilor. Văzu 
grămada de sirusani derutaţi fugind În dezordine către 
ieşire şi răsuflă uşurat. Capul durea cumplit, muşchii i se 
zbăteau în spasme, dar era viu. Armele cu microsunete ale 
amicilor săi nu-i puteau produce daune prea mari, deoarece 
nu erau concepute să ucidă. Îl scutură pe Sesek, să se 
ridice în picioare: 

— Sus, măreţe imperator! Au venit veganii să vă facă 
daruri. 


Imperatorul negru îl privea cu ochi speriaţi, dar tăcea. 
Oanes realiză că armele amicilor săi îi surziseră Nu-i o 
problemă, îşi făcu el curaj. După victorie, îmi voi recăpăta 
auzul. îl abandonă pe Sesek şi porni în căutarea lui Zius. îl 
găsi, mai mult după instinct, sub un morman de leşuri 
inamice. Veganul trăsese continuu, ca un robot bine 
programat. Oanes trase cadavrele de pe el şi-l examina. Era 
rănit în mai multe locuri, cu pantalonii arşi şi sfâşiaţi ca 
nişte zdrenţe. Nu scotea un sunet şi nu deschidea ochii. 
Oanes se aplecă, îi prinse tâmplele în palme şi începu 
transferul de energie vitală. Momentan, nu întrevedea altă 
soluţie de a-l ajuta. Simţea  zgâlţâiturile marilor 
dezintegratoare sirusane, dar totul se scufundase într-o 
linişte adâncă. Surzise. 

Putea să se termine mult mai rău, cugetă Oanes. Zări 
buzele lui Zius mişcându-se, dar nu se obosi să încerce să 
înţeleagă ce voia să-i spună. Era conştient că nu va auzi 
mult timp. Ochii veganului se deschiseseră şi-l ţintuiau ca 
două lasere albastre. Nu-i înţelegea comportarea. Oanes 
duse palmele la urechi şi-i făcu semn că nu auzea nimic. 
Ochii reci ai lui Zius îl priveau la fel de nedumeriţi şi gura 
continua să i se mişte. Oanes găsi o soluţie simplă de 
comunicare. Îşi plesni palmele lângă urechea stângă a 
veganului. Acesta se opri din vorbit şi-l privi gânditor. Oanes 
repetă lovitura de palme, apoi arătă cu degetul către tavan. 
Ştia că amicul său va înţelege că veganii săi folosiseră 
armele asurzitoare. Într-adevăr, Zius mişcă puţin capul, 
închise şi redeschise ochii. Înţelesese. 

Oanes se întoarse în fundul catacombei. Sesek stătea 


chircit, cu palmele puse pe urechi. Un gest inutil, căci 
microsunetele treceau prin orice. Alcorul îl ajută să se ridice 
şi-l împinse către ieşire. Ajunseră lângă Zius. Veganul se 
ridicase în picioare şi-şi verifica încărcătura din razer. Îi opri, 
făcându-le semn să nu încerce să iasă afară. Imaginea pe 
care le-o arăta, în liniştea deplină produsă de surzenie, era 
violentă. Pilaştrii de susţinere a frontonului de intrare în 
palatul imperial se prăbuşiseră iar mai mulţi sirusani 
zăceau morţi ori se zbăteau printre ruine. Afară se ducea o 
luptă dură, la care ei nu puteau participa. Oanes se lăsă să 
cadă pe o stivă de lingouri şi-l trase pe Sesek după el. Era 
hotărât să-l păstreze cu orice preţ, inclusiv cu preţul vieţii 
sale. Nu renunţase la ideea că imperatorul trebuia judecat 
public. 


* 
XX 


Încă de la prima trecere pe deasupra capitalei, Herod 
identifícase toate dezintegratoarele grele care trăgeau 
continuu asupra aeronavelor vegane. Două baterii erau 
mascate chiar sub balconul palatului imperial, locul din care 
Sesek obişnuia să-şi ţină discursurile, Liderul vegan ezită o 
clipă, apoi se decise, îndepărtă servantul de lângă 
dezintegratoarele de bord şi luă la ochi ţinta periculoasă. 
Trimise un şir de lovituri grăbite în bateriile de 
dezintegratoare sirusane, apoi studie efectul. Metalul atins 
se sfărâmase iar pilonii.de susţinere a balconului se 
prăbuşiseră peste combatanți. Din clipă în clipă, urma să 
cadă şi balconul ţinut încă în câteva fire de metal. Herod 
lăsă această sarcină în seama gravitaţiei şi se întoarse la 


datoriile sale de comandant de escadră. 

Radiatoarele paralizante intraseră în funcţiune de 
aproape două minute, dar ei mai vedeau sirusani alergând. 
Herod ştia că radiaţia paralizantă se insinua în sistemul 
nervos ceva mai lent, ca o otravă, pentru a nu-l distruge. 
Prea lent, i se părea lui acum. În jur, navete vegane cădeau, 
fără posibilitate de redresare. Vieţi pierdute definitiv... 

Darig anunţă din partea opusă a cercului de atac: 

— Herod, radiaţiile paralizante încep să-şi facă efectul. 
Văd trupuri de copii şi adolescenţi înlemnite. 

— Pe mine mă interesează adulţii, mormăi Herod 
indispus. Ei atacă. 

— Nu poate întârzia mult... 

Herod îşi reglă videozorul către un grup de sirusani care 
trăgeau cu dezintegratoare uşoare, adăpostiţi după o 
clădire din piatră gălbuie. îl ţinu nemişcat asupra lor şi 
începu să numere: unu, doi, trei... Realiză că era un joc 
copilăresc, dar nu se putu desprinde din el. Rațiunea sa 
rece, de vegan, mai cedase în favoarea sentimentelor. Prea 
îi mureau mulţi corasiali, în timp ce sirusanii trăgeau în ei 
ca la un poligon. La un moment dat, observă că unul dintre 
luptători scapă arma şi cade greoi. Un altul îi urmă. 

Apoi, încă unul... Herod îşi desprinse ochii de pe ecranul 
videozorului şi oftă uşurat. Armamentul lor începuse să 
producă efectele. 

Navetele vegane se roteau în stoluri pe deasupra 
capitalei sirusane. Nimeni nu mai riposta. Chiar şi cu ochiul 
liber, puteai vedea trupurile paralizate ale inamicilor. 
Umpluseră străzile, în cele mai nefireşt poziţii, cum îi 


prinseseră efectele paralizante. 

Aproape de uşa catacombei-tezaur, Oanes zăcea întins, 
cu mâna dreaptă către ieşire. Făcuse un efort disperat să 
iasă afară, să poată muri în plina lumină. Paralizia îl 
surprinsese pe drum. În spatele lui, Zius şi Sesek zăceau la 
fel de înlemniţi. Zius, cu un zâmbet mulţumit pe faţă. 
Înţelesese că Herod ataca cu arme paralizante, pentru o 
victorie fără violenţa Amuţise convins că va supravieţui 
acestei aventuri. 

—  Coborâm! ordonă Herod către întreag escadră. 
Distrugeţi tot armamentul sirusanilor, să nu poată riposta 
cu nimic, după ce-şi vor reveni! 

— Înţeles! 

— Larin să formeze o echipă dp scotocire şi şi treacă la 
căutarea cadavrelor solilor noştri! Zius şi Oanes ar putea fi 
în palatul imperial sau în vreo temniţă. 

— Poate că totuşi sunt vii, îşi exprimă Larii speranţa. 

— Exclus! îl contrazise Herod. Nici unul n-a răspuns de 
mult timp la chemarea telepatică. 

— Poate că sunt paralizaţi. 

— l-am căutat şi înainte de acţiunea paralizantă. N-au 
răspuns. Căutaţi-le trupurile, să le incinerăm în mausoleul 
eroilor noştri! 

— Am înţeles! 

De cum naveta atinse solul, Herod sări din ea şi aruncă o 
privire în jur. Tăcerea îl împresură, căci veganii lui lucrau 
fără zgomot şi fără vorbe. Grămezi de sirusani paralizaţi 
zăceau la colţuri de străzi. Veganii îi controlau atenţi după 
arme mici, de buzunar, apoi le dezintegrau. Dezarmarea 


imperiului negru începuse. Nu le vom mai permite niciodată 
să fabrice nici un fel de armament modern, îşi calcula 
Herod măsurile de impus. Numai armament simplu, pentru 
apărare de fiarele junglei. Vom dezafecta bunkerul cu 
armament biologic şi-l vom muta pe teritoriul vegan. 
Astronava lor... Astronava! exclamă Herod în gând. Copleşit 
de sarcinile luptei, uitase de ea. Trebuia pusă în funcţiune şi 
mutată urgent pe astroportul de lângă Hanab. În condiţiile 
date, ea aparţinea întregii comunităţi geene. Cum el era 
singurul pilot în stare s-o manevreze, era normal s-o 
păstreze pe teritoriul vegan. 

— Da, da, şopti Herod ceva mai luminat. Savanţii noştri 
vor studia astronava sirusană şi vor proiecta altele similare. 
În câteva decenii, vom avea din nou o mică escadră. Vom 
putea pleca din nou în spaţiu, în căutarea altor civilizaţii... 
Măcar până pe planeta Var, să vedem ce s-a întâmplat cu 
kaseii generalului Daran. 

Gândurile îi fură întrerupte de ţiuitul din cască,! 

— l-am găsit, raportă Larin cu voce uşor alterată.! 

— Ce? Cine? întrebă Herod ca trezit dintr-un vis. 

— Zius şi Oanes, domnule comandant. Sunt paralizaţi, 
dar vii. 

— Oooo... în câteva zile, vor fi din nou pe picioarele lor. 
Mi-ai dat cea mai bună veste pe ziua în curs, Larin. 

— Mai am o informaţie interesantă. 

— Spune! 

— Imperatorul Sesek zace alături de ei, în catacomba de 
păstrare a tezaurului. 

— Atunci cine a condus lupta? 


— Nu ştiu. Probabil, vreunul dintre generalii lui. 

—  Găsiţi-i şi închideţi-i împreună cu Sesek, într-o 
astronavă de-a noastră! Peste trei zile, când îşi vor reveni, îi 
vom judeca. Până atunci, delegaţii coloniilof geene pot 
ajunge aici, în Abiba, să asiste la judecaţi. Nu ne răzbunăm, 
ci pedepsim corect, Larin. Bine? 

— Trec la executare. 

Herod se apropie de navetele în care erau ambarcate 
rămăşiţele veganilor căzuţi în luptă, spre a fi trimise la 
Hanab, pentru incinerare cu onorurile cuvenite. Asistă mut 
la această operaţie dureroasă, până ce Darig i se adresă 
direct: 

— Domnule comandant, am identificat astronava 
sirusană. 

— Daaa? 

— E la mai puţin de un kilometru de oraş, în plină junglă. 
Pare intactă. 

— Mă mir. 

— Probabil, de la moartea generalului Omogo, nimeni n-a 
mai ştiut cum să pătrundă în ea. 

— Deci, e cazul să pătrundem noi. 

— Aşa gândeam. 

— Bine, vin. 

Herod plecă fruntea în faţa celor două astronave cu 
rămăşiţele corasialilor lui, apoi se întoarse decis: 

— Să mergem, Darig! 

Un minitransportor şenilat se apropie, la semnul lui Darig. 
Cei doi vegani urcară în el şi conductorul porni, fără vreo 
întrebare. Cunoştea ţinta deplasării. Herod închisese ochii şi 


rememora scenele din timpul confruntării. Mai mult de două 
sute de vegani căzuseră pentru ocuparea Abibei. Nu-şi 
punea nici un fel de problemă despre numărul pierderilor 
din rândul sirusanilor. Ei declanşaseră agresiunea, aşa că 
era drept să plătească. Şi încă au fost norocoşi, că noi nu 
suntem răzbunători, cugetă liderul vegan. Dacă i-ar ii 
atacat pe shangi, replica ar ñ fost mult mai sângeroasă. 

— E greu să uităm ce-am pierdut, îi ghici Darig gândurile. 

— Da, tresări Herod. Sălbăticiţii sirusani trebuie să fie 
învăţaţi că viaţa omenească este suprema valoare de pe 
această planetă. Mă întreb cum sa procedăm. 

— Dezintegrăm câteva sute de lideri militari în faţa 
mulţimii, sugeră Darig. 

— Aceasta ar însemna să intrăm în jocul lor. Cruzime 
bestială contra cruzime bestială Nu, Darig! Noi trebuie să le 
curăţăm informaţiile bestiale din creiere şi să le inoculăm 
preocupări paşnice. 

— Nu avem atâţia psihologi în toată Vegania. 

— Trebuie să existe o soluţie. Poate vreun medicament 
care să reducă agresivitatea... 

— Ne vom sfătui cu medicii? 

— Da, ei ar putea avea un leac împotriva agresivităţii 
sirusane. 

— Judecarea principalilor vinovaţi de război ar putea fi un 
bun moment pentru schimbarea mentalităților populaţiei 
sirusane. 

— Noi va trebui să organizăm tribunalul militar. 

— AŞ fi preferat o instanţă civilă, formată din 
reprezentanţi ai tuturor coloniilor geene, Herod. 


— A fost un război, Darig. Trebuie să ne asumăm sarcina 
pedepsirii celor care l-au declanşat. 

— Nu mă văd pronunţând nici o condamnare la moarte. 

— Poate că nici nu vei fi nevoit s-o faci. Ne vom sfătui 
înainte de a pronunţa sentinţa în public. 

— Important e ca pedeapsa să producă efectele dorite în 
creierele învinşilor. Nu ne permitem un lung război de 
hărţuială. 

— Nici ei nu şi-l vor permite, zâmbi Herod răzbunător. Vor 
trebui să muncească din greu pentru rațiile zilnice de 
hrană. 

— Ai şi decis pedeapsa... 

— Să spunem că numai am intuit cum pot fi dresați 
sălbăticiţii!. Decizia va fi luată în tribunal, cu respectarea 
tuturor drepturilor la apărare ale acuzaților. 

— Uite-o! exclamă Darig, arătând cu degetul către 
colosul de metal. Astronava cu şase punți principale şi 
blindaj impenetrabil. 

— Da... murmură Herod. Ţestoasa sirusană. Am zburat de 
mai multe ori pe ea. 

Şenilata opri în tribord, unde se ghicea o uşă de acces în 
coca astronavei. Mai multe clapete lucioase, cu semne 
săpate în ele, erau încastrate în dreapta uşii de acces. 
Câteva erau zgâriate, probă că cineva încercase să 
pătrundă în astronavă, însă fără succes. 

Herod cobori din transportor şi aruncă o privire în sus. 
Sălbăticiţii sirusani încropiseră scări de bambus pentru a 
urca pe punți, până la ultima, situată la circa douăzeci de 
metri de sol. Mângâie metalul cu degetele şi şopti: 


— Darig, realizezi că avem în faţă salvarea din lanţurile 
Geei? 

— O speranţă de zbor către alte lumi mai ospitaliere. 

— Speranţa? Chiar aşa îi vom pune numele. Vrei să 
intrăm? 

— Ar trebui, nu? 

— Cum o fi gândit Omogo când a stabilit parola de acces? 

— În limba sirusană, desigur. 

— Oanes, cu talentele sale paranormale, ne-ar fi fost de 
un real folos acum. Ar fi citit combinaţia din mecanismul 
electronic de închidere. 

— Noi bâjbâim... 

— Cunosc bine limba sirusană, Darig. Nu sunt însă sigur 
că pot intui cum a gândit Omogo. Era un om sucit. 

Degetele lui Herod începură să se plimbe pe clapele 
zăvoarelor. Acestea se lăsau apăsate uşor, însă nu 
produceau nici un efect vizibil. Uşa blindată, bine ascunsă 
în corpul astronavei, rămânea nemişcată. 

Brusc, un trăsnet lovi blindajul din faţa lui Herod, 
producând o explozie de lumină şi un miros îngrozitor. 
Veganul, aproape orbit de explozie, se răsuci instinctiv 
către sursa din care plecase proiectilul. În faţa lui, căzuse 
însă o perdea neagră. Nu mai vedea. Picioarele i se muiară 
şi conştiinţa i se înceţoşă. Ultimul sâmbure de rațiune îl 
informă că era rănit. 

Darig, numai parţial orbit de explozie, duse mâna la 
holsterul dezintegratorului şi se întoarse. Într-o fracțiune de 
secundă, observă şi judecă situaţia. La marginea junglei, un 
grup de sirusani cu aparate-arme de forme ciudate ţinteau 


către ei. Conductorul autoşenilatei sărise în spatele 
dezintegratorului şi-l rotea către grupul de inamici. Inspirat, 
Darig îl prinse pe Herod în braţe şi se aruncă la pământ. O 
nouă explozie se auzi deasupra lor, lângă bordajul 
astronavei. Imediat, piuitul liniştitor al dezintegratorului 
vegan îi urmă. 

Darig îşi smulse dezintegratorul din holster şi luă la ochi 
prima ţintă - servantul ciudatului aparat-armă. Imaginea 
acestuia îi tremura prin faţa ochilor, datorită lacrimilor. 
Trase mai mult la întâmplare. Un glob de foc cuprinse 
aparatul şi servantul inamic. Alţi sirusani se zbăteau ca 
nişte torţe vii, datorită loviturilor trase din dezintegratorul 
şenilatei. Cei neatinşi nu cedau, însă. Continuau să tragă cu 
armamentul lor ciudat, asupra celor doi lideri de lângă 
astronavă. În mod vădit, autoşenilata nu-i interesa. 

De ce nu se apără de focul din autoşenilată? ridică 
raţiunea lui Darig o întrebare firească. Doar focul cel mai 
distructiv porneşte de acolo? Ne vor pe noi, căci ştiu cine 
suntem, găsi el un răspuns. Sunt un grup de terorişti, cu 
misiunea de a captura liderii supremi ai veganilor. Această 
constatare îl îndârji teribil. Îşi şterse ochii înlăcrimaţi şi 
afectaţi de usturime, apoi luă în vizor o ţintă. O dezintegră 
şi-şi mută privirile asupra următorului inamic. Un foc şi 
acesta dispăru. Darig acţiona metodic, cu o determinare 
crâncenă, hotărât să învingă. 

— Gata, domnule comandant, raportă conducătorul 
şenilatei. Au fugit. 

— Mergi şi adu una din armele cu care ne-au atacat! 
ordonă Darig. 


Îşi puse dezintegratorul în holster şi-şi mută atenţia către 
Herod. Acesta îşi pusese amândouă palmele pe ochi şi 
încerca să se ridice. Darig îl sprijini, asigurându-L: 

— Am respins atacul. Te ducem în Abiba şi doctorii te vor 
lecui. 

— Cu ce-au tras? întrebă Herod şoptit. 

— O armă de forma unui proiector. Am trimis servantul să 
recupereze un exemplar, să-l putem studia. 

— Produce şi un miros scârbos. 

— Posibil să folosească proiectile chimice. la-ţi palmele 
de pe ochi! 

Herod execută indicaţia. Ochii săi cu gene şi sprâncene 
pârlite erau lipiţi şi lacrimi curgeau din ei. 

— Deschide-i, frate! 

Herod îşi desfăcu cu greutate pleoapele lipite. Herod făcu 
un pas înapoi de oroare. Ochii amicului său erau roşii de 
sânge şi priveau în gol. 

— Nuuuu vaăd, bâigui Herod. 

— Vei vedea, după ce medicii te vor trata, îl încurajă 
Darig. Hai în transportor! 

Herod se lăsă condus de mână, ca un copil şi aşezat pe 
bancheta din spate. Darig luă loc în spatele 
dezintegratorului, gata să respingă orice alt atac inamic. 
Conducătorul porni vehiculul şi luă direcţia către Abiba. În 
urma lor, câteva perechi de ochi negri ca smoala îi 
urmăreau gânditori. Erau ai luptătorilor de elită, din 
grupările de partizani pregătite de generalul Guda încă din 
timp de pace. În fine, cei patru supraviețuitori sirusani îşi 
luară armele şi porniră către inima junglei. Pentru ei, 


războiul nu se terminase. Pentru ei, războiul abia începuse. 
* 


x x 


Herod zăcea întins pe spate, cu ochii bandajaţi, pe un pat 
din clădirea aleasă ca spital de medicii vegani. Darig îi 
raporta situația liderilor inamici capturați, cu scop de a face 
o primă selecție a celor care urmau să fie judecați. 

— Generalul Guda refuză să discute cu anchetatorii 
noştri, preciză Darig. 

— Administraţi-i drogul adevărului şi anchetaţi-l complet! 

— De ce? se miră Darig. 

— Presupun că ascunde ceva important. 

—0 intuiţie? 

— Chiar o inspiraţie. S-ar putea ca sirusanii care ne-au 
atacat în junglă să nu fie nişte sinucigaşi singuratici. 

— Bănuieşti că Guda a organizat grupuri de rezistenţă 
împotriva noastră? 

— Jungla e întinsă şi oferă variate posibilităţi de 
supravieţuire. Dacă Guda a organizat grupuri de partizani... 

Pacea nu este încă atinsă, continuă Darig. Vom organiza 
judecata în palatul prezidenţial. Toate coloniile geene au 
confirmat participarea unor delegaţi, la acest eveniment 
deosebit. 

— În regulă. Selecţionează judecători corecţi şi severi! 

— AŞ fi preferat ca tu să conduci completul de judecată. 

— Aşa s-ar cuveni, dar... 

— Îmi voi asuma eu acest rol. Le vom permite acuzaților 
să-şi aleagă apărători din rândul corasialilor. 

— Da, da... Şi după care legi intenţionezi să-i judeci? 


— Îi vom judeca în limitele Pactului Geean, încheiat între 
toţi reprezentanţii primilor colonizatori. E un document 
ultracivilizat şi foarte cuprinzător. 

— Foarte bine! Să vadă întreaga populaţie sirusană că nu 
suntem nişte sălbatici însetaţi de răzbunare. Să fie o lecţie 
de comportare paşnică şi de respect între rasele noastre. 

— Dacă metisarea visată de comandantul Zaris s-ar fi 
produs, n-am fi ajuns în această situaţie. Poate de acum 
încolo... 

— Darig, nu putem dicta nimănui cu cine să se 
căsătorească, nici cu cine să facă prunci. Să lăsăm viaţa să 
decidă! 

— Izolarea rasială nu e deloc bună! insistă Darig. Ar 
trebui să educăm măcar studenţii care vor veni la 
universitatea din Hanab. 

— Aceasta se va putea, acceptă Herod. 

Darig plecă să-şi rezolve problemele de lider suprem al 
oştirii de ocupanţi vegani. În urma lui, Herod începu să facă 
exerciţii de vizionare prin bandajele care îi acopereau ochii. 
Voia să se asigure că nervii optici nu fuseseră afectaţi de 
explozie. Într-adevăr, reuşi să recunoască toate obiectele 
din cameră, ba încă să zărească şi evenimente de dincolo 
de fereastră. Aceasta îl făcu să ofteze mulţumit. Cu toate 
asigurările medicilor, se temuse cumplit că va rămâne orb 
toată viaţa. Îşi aplică o autosugestie plăcută şi se afundă 
într-un somn adânc. 

La un moment dat, Herod visa că zbura din nou cu 
astronava, printre lumile stelare. Către babord zenit, licărea 
un soare roşu, de mari dimensiuni. Herod încerca să ordone 


pilotului să pună prova pe acea lumină, dar nu reuşea să-şi 
descleşteze gura. Se zvârcoli prin somn şi se trezi. Imediat, 
simţi prezenţă străină în preajmă. Biocâmpul celui de lângă 
pat nu-i era însă deloc duşman. Făcu un efort de vizionare, 
apoi zâmbi larg: 

— Oanes, băiete, ai renunţat la poziţia de statuie? 

— Medicii m-au scos din starea cataleptică şi mi-au 
administrat câteva energizante. Am aflat ce ţi s-a întâmplat 
şi am venit să te văd. Nu arăţi chiar atât de rău. 

— Dar sunt într-o poziţie critică, alcorule. Inamicii ne-au 
atacat cu armament chimic şi biologic. Nu se ştie cum şi 
când vor izbucni în noi bolile transmise de ei. 

— Teribil! Darig nu mi-a spus nimic. 

— Se străduieşte să ascundă evenimentul. Nu are rost să 
speriem întreaga lume geeană cu posibilitatea unei molime. 

— Dar pericolul există! 

— Medicii ne-au aplicat antidotul cunoscut încă din 
vremea când Omogo fabrica armament biologic. Nu cred că 
experţii lui Sesek au schimbat cu ceva compoziţia. 

— N-ar trebui să staţi în carantină? L-am văzut pe Darig 
umblând printre oameni. 

— Virusul de luptă se răspândeşte prin aer, nu prin 
contagiune de la om la om. 

— Şi-n cât timp poate fi distrus? 

— Cam într-o săptămână. Voi putea urmări numai la 
holovizor lucrările tribunalului extraordinar. 

— Bine că ai scăpat numai cu atât. Eu mi-am văzut 
moartea cu ochii, de două ori, într-o singură zi. 

— Ştiu ce-ai simţit. Nici eu nu speram să scap viu. 


— Atunci, prietene, pe curând! 

Oanes atinse mâna galbenă şi uscată a veganului, apoi 
ieşi în plină lumină. Abiba era fermecătoare mai ales prin 
vegetaţia ei. Aici s-ar fi putut trăi o viaţă paşnică şi liniştită. 
Ce instincte bestiale se treziseră ori se inoculaseră în 
sirusani, de acţionaseră atât de sălbatic şi de crud 
împotriva propriilor aliaţi? Lenea animalică şi dorinţa de 
aur, erau răspunsul. Majoritatea sirusanilor nu mai simțeau 
acel impuls interior către cunoaştere ştiinţifică şi creaţie 
utilă. Se lăsaseră învinşi de lenea intelectuală şi fizică 
specifică inferiorilor rovi şi metişi. Să fi fost vorba de 
contaminarea psihică a fiinţelor superioare, sirusanii, de 
către făpturile inferioare, rovii şi metişii? Ori, poate, lenea şi 
delăsarea lor era urmarea bolilor produse de radiaţii şi de 
viruşi de luptă? Oanes îşi frământa mintea cu aceste 
probleme, în timp ce mergea către comandamentul vegan 


de ocupaţie instalat în locul celui sirusan. 
* 


x x 


O dimineaţă calmă, cu aer înmiresmat de florile 
grădinilor, stătea martoră pregătirilor de judecată a 
infractorilor sirusani. Zeci de mii de băştinaşi, treziţi din 
paralizie de medicii vegani, ocupau imensa piață din fața 
palatului imperial. Bărbaţii aveau feţe încrâncenate şi 
sumbre. Se simțeau degradaţi de calitatea umană şi umiliţi 
ca nişte rovi. Multe femei plângeau, cu prunci în braţe. Nu 
erau deloc sigure că învingătorii vegani nu vor extinde 
judecata şi pedeapsa asupra întregii populaţii. Numai copiii, 
total neştiutori de cele ce se petreceau, se jucau, scoțând 


ţipete zgomotoase. De jur-împrejurul mulţimii, uriaşi 
luptători vegani, înarmaţi cu arme paralizante, 
supravegheau mulţimea. 

Piaţa universităţii sirusane era ocupată de navetele 
delegaților veniţi la proces, precum şi de câteva navete 
vegane de luptă, cu echipaje la bord. Incidentul din junglă, 
când Herod fusese rănit grav, îndemna veganii la maximă 
vigilenţă. Coloniile îşi trimiseseră aceeaşi delegaţi care 
fuseseră la întâlnirea iniţială, împuternicindu-i şi cu 
calitatea de membri în Consiliul Geean. Darig îi privea cum 
îşi ocupau locurile în primul rând de fotolii. În dreapta sălii, 
boxa acuzaților, gardată de doi vegani înarmaţi, conţinea 
numai trei persoane: imperatorul Sesek, generalul Guda şi 
generalul Lisun. Ultimul fusese capturat numai în urmă cu 
câteva ore, în junglă, pe baza informaţiilor smulse de la 
Guda. El avusese misiunea de a organiza războiul de 
partizani înarmaţi cu muniţie chimică şi bacteriologică. 
Celelalte căpetenii sirusane stăteau pe rândurile din spatele 
delegaților, cu feţe impasibile. Încercau să pară demni într- 
o situaţie dezonorantă. 

O sonerie de alarmă încerca să ţină loc de obişnuitul 
gong. Completul de judecată intră şi îşi ocupă locurile, în 
ordine: Darig, Wesuftd şi Katar. Avocaţii apărării, Mumbe şi 
Doles, luară loc la măsuţa lor, cu câteva trepte mai jos 
decât judecătorii. Procesul putea începe. Darig se ridică şi, 
spre surprinderea tuturor, începu să vorbească în limba 
sirusană: 

— Mă adresez vouă, sirusanilor, foşti supuşi ai 
imperatorului Sesek. În prezent, noi vă considerăm oameni 


liberi, supuşi numai legilor din Pactul Geean. După 
terminarea procesului, vă veţi putea alege calea de viitor, 
cu deplină libertate de conştiinţă şi voinţă. Dacă veţi dori să 
păstraţi imperiul, vă veţi alege un nou imperator. Dacă veţi 
lua modelul nostru, veţi alege un guvernator. Noi nu vă 
considerăm vinovaţi în bloc de atrocitățile săvârşite 
împotriva veganilor. 

Un murmur de uşurare cuprinse sala şi audiența din 
piaţă. Sirusanii ştiau că veganii nu minţeau niciodată. Dacă 
liderul Darig promisese indirect că nu vor fi pedepsiţi în 
bloc, puteau fi siguri că-şi va tine cuvântul dat. În plus, 
faptul că Darig vorbea în limba sirusană le inducea un 
sentiment de apropiere şi de siguranţă. Teama din băştinaşi 
începuse să facă loc unei firave speranţe. 

— Ne-am adunat pentru a judeca absolut corect faptele 
liderilor sirusani care au declanşat ostilitățile împotriva 
coloniilor vegane şi alcore. Ei se fac vinovaţi de încălcarea 
articolului 43 din Pactul Geean, legea fundamentală de 
organizare şi funcţionare a coloniilor noastre. Primul acuzat, 
fostul imperator Sesek, să se ridice în picioare în faţa Curţii! 

— Protestez! urlă Sesek, fără a se ridica. Eu sunt împărat 
şi zeu. Nu pot fi judecat de către fiinţe inferioare. Nu pot fi 
judecat de nimeni de pe această planetă. 

Garda vegană acţionă fără menajamente. îl ridică pe 
Sesek de ceafă şi-l întoarse cu faţa către completul de 
judecată, să poată fi privit. 

— Eu sunt zeul morţii de pe această planetă, continuă să 
urle Sesek. Toţi cei care mă vor atinge fie şi numai cu 
gândul vor muri în chinuri groaznice. 


Soldatul vegan îşi întări cleştele din jurul cefei 
infractorului. Acesta simţi că scapă controlul vezicii şi un 
şiroi cald de urină ţâşni din el. Urlă ca o fiară dezlănţuită, 
apoi se opri brusc, căci se înecase. 

— Zeul morţii s-a scăpat pe el, observă Darig sarcastic, în 
râsetele audienței. Din partea noastră, oricine poate 
declara orice vrea, chiar şi stăpânul infinitului Univers. Noi 
judecăm faptele persoanei concrete, nu aiurelile din creierul 
ei. Clar? 

Nimeni nu răspunse. Darig continuă: 

— Sesek este acuzat că a instigat populaţia sirusană 
împotriva oamenilor din celelalte colonii, a ordonat două 
atacuri armate împotriva coloniei vegane Orden şi a celei 
alcore Fibara şi a adresat un ultimatum întregii lumi geene, 
cerând sclavizarea acesteia, sub ameninţarea cu forţa 
armată. Este judecat pentru aceste trei capete de acuzare. 
Probele vă sunt cunoscute tuturor, fapt pentru care las 
avocaţii apărării să-şi susţină pledoaria. 

Mumbe se ridică, aruncă o privire către Sesek, apoi 
prezentă prima obiecţie: 

— Pactul Geean invocat de instanţă nu prevede 
procedura de judecare şi pedepsire a celor care îl vor 
încălca. 

— Dar stipulează pedeapsa cu dezintegrarea a celor care 
vor săvârşi încălcări grave, replică Katar liniştit. Ca 
învingători, i-am fi putut dezintegra pe liderii infractori fără 
judecată. Noi preferăm să ne menţinem statutul de oameni 
civilizaţi şi imparţiali. 

— A doua obiecţie, rosti Mumbe: Nu poţi fi şi acuzator şi 


judecător imparţial. Darig ar trebui să se retragă din 
completul de judecată. 

— Vă legaţi de chestiuni formale, îl admonesta Wesund. 
Am fi putut numi un acuzator din rândul veganilor, însă 
aceasta n-ar fi schimbat cu nimic procedura neobişnuită de 
judecată pe care vom aplica-o. Alte obiecţii? 

— Imperatorul Sesek este prea bătrân şi prea bolnav să 
poată face faţă unui asemenea proces. 

— Medicii noştri l-au examinat serios, anunţă Darig. Ei au 
decis că este responsabil pentru faptele sale şi în stare să 
susţină un proces scurt, în faţa unui tribunal militar. Când 
intenţionaţi să vă prezentaţi adevărata pledoarie în 
apărarea acuzatului? 

Mumbe nu-i răspunse, ci luă loc. Doles se ridică şi-şi 
începu cuvântul de apărare: 

— Rog completul de judecată să ia în considerare faptul 
că, în ultimul mileniu, imperatorul Sesek n-a făcut un singur 
gest ostil împotriva altor colonii geene. Putem proba că, în 
momentul declanşării agresiunii împotriva coloniilor vegană 
şi alcoră, imperatorul nu era în totalitatea facultăţilor 
mintale... 

— Adică, mă faci nebun? urlă Sesek din boxa acuzaților. 

Doles continuă, de parcă nici nu l-ar fi auzit: 

— Imperatorul Sesek suferă de dureri atroce, produse de 
un cancer avansat. Medicul personal îl tratează cu droguri 
analgezice. Din nefericire, acestea provoacă o stare de 
euforie şi scad discernământul. Într-o astfel de stare, 
imperatorul Sesek a săvârşit faptele de care este acuzat. 
Ca atare, cer eliberarea sa şi internarea într-un spital, chiar 


şi în Vegania. Probele administrării medicamentului şi 
expertiza chimică a acestuia sunt în dosarul din faţa 
dumneavoastră. Am terminat. 

Doles luă loc şi-l înfruntă din priviri pe Sesek. Acest 
bătrân iresponsabil e în stare să-mi răstoarne întreaga 
apărare, gândi el scârbit. Nu se făcea să mă amestec în 
porcăria aceasta de proces. Într-adevăr, Sesek nu 
înţelesese nimic. Hohoti de râs, apoi anunţă sfidător: 

— În ziua zeilor, când am ţinut cuvântarea pe puntea 
astronavei, nu luasem nici un fel de medicament. Băusem 
doar câteva cupe de meia, bucurându-mă cu toţi supușii 
mei. Mă judecaţi că le-am spus adevărul? 

— Care adevăr? întrebă Darig. 

— Noi, sirusanii, suntem rasa superioară, aleasă de zeii 
stelari să dominăm celelalte rase. Voi trebuie să vă 
supuneţi nouă, fără nici o condiţie. 

Un freamăt de proteste izbucni pe banca delegaților din 
celelalte colonii. Bătrânul Sesek îi sfida pe toţi, cu aroganţa 
şi pretenţiile sale. Acesta se dezlănţuise însă: 

— Victoria voastră e temporară şi aparentă, veganilor. 
Nici nu se va termina acest proces, că gloriosul popor 
sirusan va pune mâna pe arme, să-şi apere zeul-imperator. 

Darig aruncă o privire către holovizorul care îi prezenta 
imagini din piaţă. Sirusani erau tot atit de pleoştiţi ca şi 
liderii din sală. Fără droguri, vedeau un spectacol jalnic, dat 
de un bătrân aiurit de credinţe nerealiste. 

— Îmi puteţi ucide trupul muritor, dar nu şi spiritul de zeu 
al morţii, urla înainte Sesek. Moartea e nemuritoare şi eu 
sunt moartea personificată. Voi secera vieţile voastre, ca un 


spirit al întunericului şi al disperării... 

Completul nu-l mai asculta. Cei trei judecători vegani se 
sfătuiau între ei. După câteva minute, Darig se ridică şi-i 
ordonă soldatului: 

— Fă-l să tacă! 

Luptătorul îl prinse pe Sesek de gură, urmărind în 
continuare mişcările judecătorilor. Darig anunţă, simplu: 

— Sirusani, vă vom lăsa fostul imperator la mila voastră. 
În acest scop, îl vom închide într-o cuşcă energetică, în faţa 
palatului imperial. Acolo va trăi tot restul vieţii sale. Voi 
puteţi să-i vorbiţi, să-l hrăniţi, să-l mângâiaţi ori să-l 
criticaţi. Nu aveţi însă voie să-l ucideti. Trebuie să-şi 
ispăşească osânda întreaga viaţă. Dacă voi veţi înceta să-l 
hrăniţi, noi vom face aceasta, pentru ca infractorul Sesek să 
trăiască cât mai mult, să înţeleagă grozăvia faptelor sale şi 
să sufere pentru ele. Luaţi-l! 

Gărzile vegane păşiră solemn, il luară pe Sesek pe sus şi 
ieşiră din sala de judecată. Generalul Guda, îmblânzit ca un 
miel, se ridică în picioare înainte de á fi strigat, să-şi 
dovedească obedienţa faţă de învingători. Wesund prezentă 
în termeni seci situaţia sa: 

— Generalul Guda este acuzat că a organizat şi a condus 
atacurile împotriva coloniilor vegană şi alcoră, a pregătit 
trupe speciale de partizani înarmaţi cu mijloace chimice şi 
bacteriologice de luptă şi a dat ordin să ne fie asasinați 
solii. Observaţi că nu-l acuzăm de organizarea apărării 
imperiului şi a capitalei Abiba? Prin această omisiune, 
recunoaştem dreptul oricărei colonii de a se apăra de 
atacurile juste sau injuste. În cazul de faţă, atacul vegan a 


fost just, deoarece Sesek ameninţa întreaga umanitate 
geeană cu armamentul biologic stocat în junglă. Apărarea 
are cuvântul! 

Ca şi în cazul precedent, Mumbe se ridică şi începu să-şi 
prezinte obiecțiile: 

— Onorată instanţă, vă rog să observați că generalul 
Guda a acţionat la ordinul imperatorului Sesek. Nu se putea 
sustrage de la îndeplinirea acestui ordin din două 
considerente principale: de credinţă şi afectiv. 

— Mai concret! îl invită Darig. 

— Conform credinţei sirusane, imperatorul este zeu 
descendent din zeii astrali străbuni. Nimeni nu-i poate pune 
la îndoială cuvântul şi nimeni nu îndrăzneşte să nu-i 
execute ordinele. În al doilea rând, Guda a fost un copil 
orfan, crescut de imperator ca pe propriul fiu. 

—  Înţelegem situaţia, interveni judecătorul Katar. Noi, 
veganii, ne ştim de rasă superioară, pe baza datelor exacte, 
moştenite de la Alianţa Civilizaţiilor Humanoide şi nu avem 
nici un fel de zei. Ca atare, nu vom lua în considerare 
părerea voastră greşită despre existenţa unor fiinţe pur 
spirituale, cu capacităţi supraomeneşti. 

— Protestez împotriva acestei blasfemii! strigă avocatul 
Doles şi se ridică alături de colegul său. Spiritele 
nemuritoare ale străbunilor noştri astrali au devenit zei 
supraumani. Ei îşi transmit forţa superioară în 
personalitatea imperatorului-zeu ales datorită inspiraţiei lor. 

— N-am observat ca Sesek să posede calităţi şi forţe 
superioare unui geean obişnuit, de vârsta sa, replică Darig. 
Vă rog să vă  demonstraţi afirmaţiile cu caracter 


suprauman! 

— Credinţa nu trebuie demonstrată! se încăpăţână Doles. 

— Chiar dacă este falsă? întrebă veganul zâmbind.; 

— Credinţa nu poate fi niciodată falsă! spuse Doles 
răspicat. 

— Noi am întâlnit mii de credinţe false, în rândul fiinţelor 
inferioare din punct de vedere cultural, îl anunţă Wesund. 
De exemplu, jeranii cred că în piatra de cremene se 
ascunde un mic zeu al focului şi-l invocă prin rugi, să le 
ofere aprinderea. Majoritatea rovilor cred că Geea stă pe loc 
şi soarele Sol se roteşte în jurul ei. Kobizii lui Wula au înviat 
o credinţă tribală, conform căreia oamenii descind dintr-o 
mare broască ţestoasă fecundată de razele solare. Sunt 
aceste credinţe adevărate? 

— Eu mă refeream la credinţele în zeii străbuni, veniţi din 
ceruri, cu astronave de tipul celei deţinute de noi, pledă 
Doles în continuare. 

— Acei străbuni erau oameni ca şi noi, îl înfruntă Darig. 
Cea mai bună probă e faptul că au fost învinşi şi siliţi să 
regreseze către sălbăticie, de către agresorii gasteri. Erau 
cruzii gasteri mai puternici decât zeii? Nicidecum! Am 
capturat şi am anchetat gasteri din ambele rase. Ne sunt 
inferiori din punct de vedere al cunoaşterii ştiinţifice şi al 
creaţiei paşnice, însă au dezvoltat o civilizaţie războinică 
expansionistă. Noi am avut ghinionul să ocupăm una din 
planetele lor de refugiu. 

Doles plecă fruntea în faţa argumentaţiei şi luă loc. 
Mumbe rămase în picioare şi întrebă: 

— Nu-i puteţi acorda generalului Guda circumstanţa 


atenuantă a obligaţiei de obedienţă totală, bazată pe 
credinţa în zei? 

— Noi judecăm după legile din Pactul Geean şi în acest 
document nu există o astfel de circumstanţă atenuantă. 
Nici măcar sentimentele de dragoste şi respect pentru 
propriul părinte nu califică faptele generalului Guda drept 
circumstanţe atenuante. 

— Domnule judecător, în mod vizibil, îl şi vedeţi pe 
generalul Guda executat. 

— Noi nu credem în eficienţa pedepsei cu moartea decât 
în cazul perverşilor sexuali şi a criminalilor obsedati, 
deoarece aceştia îşi răspândesc programele de comportare 
nocivă, în mod telepatic, în creiere nevinovate. 

— Şi generalul Guda poate fi categorisit un criminal 
feroce, pentru faptele sale, îl atenţionă Katar. 

— Atunci trebuie să discutăm serios. Apărarea mai are 
ceva de spus? 

— Cerem o pedeapsă mai blândă pentru generalul Guda, 
din motivele expuse, încheie Mumbe. 

Judecătorii îşi  apropiarâ capetele şi începură să 
şuşotească. Guda se frământa nervos, de pe un picior pe 
altul. Spusele lui Katar îi băgaseră frica în oase. În ciuda 
credinţei în zei astrali, el, la fel ca mulţi sirusani, căpătase 
frica de moarte. O frică animalică, iraţională, nedemnă de 
un civilizator astral. În fine, după câteva minute, Darig se 
ridică să anunţe verdictul: 

— Generalul Guda va împărtăşi aceeaşi soartă ca 
împăratul pe care l-a servit. Va sta închis într-o cuşcă 
energetică, să nu poată emite telepatic nici un mesaj 


afectivo-informativ negativ. Ca şi în cazul infractorului 
Sesek, cuşca va fi amplasată în faţa palatului imperial, în 
loc public, să-l poată vedea, auzi şi atinge orice corasial. 

Guda oftă uşurat. Conta pe simpatia corasialilor săi, să-i 
îndulcească detenţia. Darig era însă sigur că se înşela. Pe 
măsură ce lucrările completului de judecată înaintau, 
expresiile de pe feţele sirusanilor din sală se schimbau. 
Frica de la început făcuse loc unei uşurări şi chiar unui uşor 
amuzament la adresa inculpaţilor. Sirusanii înţeleseseră că 
judecătorii vegani nu voiau vărsare de sânge. 

Ultimul inculpat, generalul Lisun, se ridică în picioare, cu 
faţa posomorâtă şi cu dinţii strânşi. Muşchii feţei îi jucau 
sub pielea obrazului negru, lucios de transpiraţie. Speranţa 
îl îndemna să creadă că nu va fi executat nici el, dar 
amintirea  groaznicului atac cu armament chimic şi 
bacteriologic, direct împotriva liderilor vegani, îi întuneca 
raţiunea. Lisun mai avea un motiv direct de frică. Se temea 
îngrozitor de el şi se ruga, cuprins de fervoare religioasă, să 
nu se producă. Judecătorul Darig se ridică şi anunţă 
acuzarea: 

— Generalul Lisun, fost comandant al trupelor de 
partizani, este acuzat că a folosit armament chimic şi 
biologic împotriva a trei vegani. Fapta este interzisă expres 
prin Pactul Geean şi a avut loc după încheierea ostilităţilor. 
Observaţi că nu-l acuzăm pe generalul Lisun de organizarea 
trupelor de partizani, deoarece fiecare colonie geeană este 
liberă să-şi structureze forţele armate cum crede de 
cuviinţă. Nu vom acuza nici un sirusan care a fost încadrat 
în aceste trupe, dacă abandonează misiunile din junglă şi 


depune armamentul, Am fost destul de clar? 

În loc de un răspuns afirmativ din sală, afară se auziră 
două puternice explozii succesive. Urlete de spaimă şi 
disperare izbucniră din mii de glasuri de sirusani masaţi în 
piaţă. Darig aruncă o privire la cadrul holovizorului, însă 
acesta era gol. Holocamera de afară fusese distrusă de 
ceva sau de cineva. Judecătorul şef îşi păstră cumpătul şi 
trimise un soldat vegan afară, să afle ce s-a întâmplat. Alte 
explozii mai slabe se auzeau către sud şi urletele mulţimii 
nu mai conteneau. Lisun plecase privirea în podea şi 
tremura uşor. Darig îi observă starea de spirit, îi citi rapid 
gândul dominant din creier şi-l admonestă: 

— Ai fi putut preveni acest atac de partizani, general 
Lisun. N-ai fost onest cu anchetatorii, nici cu completul de 
judecată, aşa că ţi-ai agravat situaţia. 

— Iniţiativa atacului le-a aparţinut, se apără Lisun cu glas 
pierit. 

— Dar ai cunoscut despre existenţa şi intenţiile lor, îl 
contrazise Darig foarte sigur de el. 

— Eu nu, nu... bâigui Lisun. 

— Ba da! îl contrazise Darig ferm. Ţi-am citit creierul 
înainte de atac şi în timpul executării acestuia. Ai ştiut 
exact ce pregăteau partizanii. 

— Au încercat eliberarea noastră, recunoscu Lisun, într-o 
încercare disperată de a-şi uşura situaţia. Nu-i puteam opri. 
Nu mai aveam legături cu ei. 

— Dacă ne-ai fi spus de intenţiile lor, am fi ţinut mai 
multe navete vegane în aer, să prevenim ajungerea lor în 
Abiba. Eşti vinovat de omisiunea spunerii adevărului. 


Soldatul vegan se întoarse şi îi raportă ceva lui Darig, în 
şoaptă. Judecătorul îl ascultă, apoi îi ordonă să cheme 
tehnicienii, pentru restabilirea transmisiei holovizate din 
sală către piaţă şi invers. După aceasta, se consultă cu 
partenerii săi din complet. Existau păreri contrare, aşa că 
discuţia dură mult. După câteva minute, Darig se ridică şi 
începu să explice situaţia: 

— O grupare de câteva sute de partizani, susţinută din 
aer de două navete de luptă, a încercat străpungerea 
dispozitivului de pază al oraşului. Câţiva partizani dotați cu 
aparate individuale de zbor au coborât pe acoperişul 
palatului, din navete şi au încercat să ajungă în această 
sală. 

Un val de rumoare cuprinse asistenţa. Darig îi lăsă pe 
participanţi să comenteze zgomotos evenimentul, privind 
către Lisun. După ce-l fixă cu ochii săi reci câteva secunde, 
îl întreabă: 

— Îţi place viaţa, general Lisun? 

— Desigur, murmură acesta. 

— Şi celor care au murit în acest atac le-a plăcut viaţa, 
rosti veganul cu glas sumbru. Mulţi dintre cei căzuţi sunt 
sirusani civili. Cine răspunde pentru sacrificarea lor? 

— Eu n-am ordonat atacul! strigă Lisun din ţoale puterile. 
N-am ordonat, înţelegeţi? 

Strigătul lui disperat întrerupse şuşoteala din sală. Darig 
profită de linişte, pentru a chema la bară avocaţii apărării. 
Spre surprinderea tuturor, Mumbe se ridică şi spuse scurt: 

— Contam pe înţelepciunea completului de judecată, în 
stabilirea unei pedepse proporţionale cu faptele 


inculpatului. 

Doles nu se mişcă din locul lui. Privea cu ochii larg 
deschişi la cadrul holovizorului. Mai mult de o sută de 
cadavre de sirusani zăceau în piaţă, secerate de armele 
propriilor partizani. Mulțimea se întorcea şovăielnică din 
locurile în care se ascunsese, pentru a urmări verdictul 
final. 

Darig studie reacţia sirusanilor din sala şi din piaţă, apoi 
îşi chemă partenerii din complet la sfat Discutară mult, pe 
mai multe variante de pedeapsă. În final, ajunseră la aceea 
care trebuia să asigure pacea. Darig se ridică şi începu 
discursul în limba sirusană să fie bine înţeles şi de către 
băştinaşi: 

— Acţiunea inculpatului Lisun a determinat moartea 
multor persoane, după încetarea ostilităţilor. 

Dacă am dovedi clemenţă faţă de el, am încuraja indirect 
acţiunile teroriste ale miilor de partizani ascunşi în junglă. 
Din această cauză, noi am decis ca inculpatul Lisun să fie 
dezintegrat public, în piaţa palatului. Deoarece suntem un 
tribunal militar, care judecă în primă şi ultimă instanţă, 
sentinţa este fără drept de apel şi va fi pusă în executare 
imediat. 

Asistenţa sirusană din sală primi sentinţa cu uşoare 
murmure de aprobare. Moartea unor corasiali de-ai lor le 
schimbaseră opiniile despre faptele celor trei inculpaţi. 
Completul se ridică şi ieşi din sală. Soldaţii vegani încadrară 
cei trei condamnaţi, pentru a-i conduce la locul de ispăşire 
a pedepsei. Sesek se trânti jos, izbucni în plâns ca un copil 
şi urlă: 


— Eu sunt imperatorul-zeu. Nu pot fi tratat ca un 
delincvent. 

Garda vegană îl luă pe sus şi ieşi cu el afară. Tehnicienii 
instalaseră deja două cuşti energetice pe platoul din faţa 
palatului. La vederea condamnaților, mulţimea se undui ca 
valurile unei mări, gata să rupă cordonul forţelor de ordine. 
Oanes se apropie de Darig, care ieşise afară să asiste la 
executarea sentinţei şi-l întrebă: 

— Care a fost raţiunea? 

— În ce problemă? 

— Lisun avea pe conştiinţă mult mai puţine vieţi decât 
ceilalţi. Tocmai el să fie dezintegrat? 

— Pedeapsa aplicată lui vizează atingerea a două 
obiective, Oanes. În primul rând, contăm că partizanii se 
vor preda in corpore, pentru a scăpa de dezintegrare. În al 
doilea rând, l-am scutit pe Lisun de aproape două mii de ani 
de suferinţă. Cam atât mi-au spus medicii că ar mai fi trăit. 

— Moartea, o pedeapsă mai uşoară decât detenţia pe 
viaţă? 

— Pentru un om sănătos şi demn, da. 

— Oare? 

— Ai prilejul să te convingi pe viu. Treci peste vreo doi ani 
pe aici, să vezi cum arată Sesek şi Guda! 

— Dar aţi promis că-i veţi hrăni voi, să nu moară, dacă ai 
lor îi vor abandona. 

— N-am promis să-i şi spălăm, nici să le asigurăm vreo 
intimitate. Vor trăi ca nişte animale, în văzul public. 

— Vrei să bagi groaza în sirusani pe nesimţite. 

— Trebuie să înveţe să respecte viaţa oricărei fiinţe 


omeneşti. Chiar şi a rovilor sau a mutanţilor. 

— Mergem mai aproape, să vedem cum primesc ei 
dreptatea vegană? 

Mulțimea se apropiase temătoare de cuştile în care erau 
închişi cei doi condamnaţi. Era greu de ghicit ce simțeau şi 
ce gândeau, numai după mimica. Oanes scrută câteva 
creiere de maturi, la întâmplare, şi apoi îl anunţă pe Darig: 

— Încă sunt mânioşi pe vegani. 

— Normal. Sesek era obiect de venerație. Orice 
semisălbatic explodează de ură, atunci când îi atingi 
obiectul divinaţiei, oricât de iraţională ar fi această trăire 
afectivă. Să-i vedem cum vor reacţiona la moartea lui Lisun. 

Garda vegană eliberase un loc mare, în faţa mulţimii. 
Comandantul ei îi scoase cătuşele generalului Lisun, le 
ridică deasupra capului şi explică cu glas tare: 

— Noi, veganii, credem că fiecare om se naşte liber şi 
fără nici un păcat străbun. Ca atare, are dreptul de a muri 
la fel de liber. 

Gestul său impresionă plăcut mulţimea. Lisun îşi revenise 
în simţiri. Se temea cumplit de moarte, dar nici nu voia să 
se facă de ruşine în faţa conaţionalilor, încercă să 
vorbească, însă vocea nu-l prea ajuta. Din gâtlejul lui, ieşiră 
numai câteva vorbe chinuite: 

— Spuneţi... spuneţi-le... să predea armele! 

— Da, îi întări comandantul gărzii vegane îndemnul. 
Sfătuiţi toţi partizanii să se predea, pentru a evita 
pedeapsa! Nu ajutaţi nici un partizan, căci pedeapsa pentru 
această faptă este tot dezintegrarea! 

Mulțimea şuşotea cu ochii la Lisun. În mod vădit, îl 


considerau un fel de erou. Soldaţii din garda vegană 
ridicară razerele şi sloboziră fulgerele. O şuviţă subţire de 
fum se ridică din locul în care se aflase generalul Lisun. 
Darig trecu peste ea, se apropie de microfonul staţiei dintre 
cele două cuşti energetice şi se adresă mulţimii: 

— Aţi văzut dreptatea vegană. Noi respectăm legea în 
orice condiţii şi aplicăm moartea extrem de rar. Avem însă 
pedepse foarte dureroase pentru cei care încalcă Legea. 
Înţelegeţi la ce mă refer? 

Sirusanii se foiră nehotărâţi. În fine, un bătrân ieşi în faţă 
şi se adresă în limba vegană: 

— Domnule comandant, trebuie să ne explicaţi ce 
aşteptaţi de la noi. Nu vrem să mai greşim nici faţă de voi, 
nici faţă de noi. 

— Studiaţi toate articolele din capitolul 2 al Pactului 
Geean! Conform lor, sunteţi ogligaţi să studiaţi permanent, 
să experimentați şi să creaţi continuu, pentru a vă păstra 
nivelul de civilizaţie atins. În al doilea rând, nu aveţi voie să 
mai consumaţi droguri” deoarece vă afectează conştiinţele 
şi vă predispun la lene, violenţe şi alte fapte nedemne. Aţi 
înţeles că aşteptăm de la voi să vă ridicaţi din nou la nivelul 
de civilizaţie avut de străbunii voştri la atingerea Geei? 

— Aceasta nu va fi prea greu. Nu ne pedepsiţi altfel? 

— Vă vom lua astronava şi vom păstra-o pe teritoriul 
vegan, cu titlul de proprietate a întregii comunităţi geene. 
împreună cu cei care vor să coopereze, vom reproduce-o 
sau vom construi forme îmbunătăţite ale ei. 

— E acceptabil, recunoscu bătrânul. 

— Vom lăsa în Abiba o armată vegană de ocupaţie, cu 


A 


misiunea de a urmări modul în care aplicaţi cele precizate 
în Pactul Geean. Sunteţi liberi să vă alegeţi un nou lider, 
imperator sau guvernator, cum credeţi voi de cuviinţă. 
După alegerea acestuia, veţi putea trimite delegaţi 
permanenţi în Consiliul Geean. Aceasta înseamnă că am 
uitat conflictul armat şi vă considerăm parteneri egali în 
drepturi şi îndatoriri. Sunteţi mulţumiţi? 

Câteva voci răzlețe îl anunţară că apreciau oferta 
vegană. Majoritatea sirusanilor rămase însă muţi, cu ochii 
lucind de furie neputincioasă. Darig ştia ce-i frământa: 
obligaţia la studiu şi muncă, precum şi interzicerea 
consumului de droguri. Simţeau că erau constrânşi să 
respecte nişte reguli care le limitau libertatea de 
manifestare. Ca atare, liderul vegan mai adăugă cu glas 
rece şi ferm: 

— Oricine nu-şi va îndeplini obligaţiile stipulate în Pactul 
Geean va primi pedepse grele, întinse pe sute de ani în 
viitor. Veţi munci încătuşaţi pe plantaţii sau în mine, pentru 
un blid de hrană. Veţi fi supuşi oprobriului public, în cuşti 
energetice amplasate în pieţe. Cei mai recalcitranţi veţi fi 
dezintegraţi. Veţi simţi din plin justiţia geeană. 

Delegații celorlalte colonii geene izbucniră într-un ropot 
de aplauze. Spusele lui Darig restabileau şi poziţia lor 
onorabilă în faţa cruzilor sirusani. Pericolul comun îi făcuse 
să simtă nevoia de solidaritate. 

— Vă urez să ajungeţi cât mai rapid la înaltul grad de 
civilizaţie al străbunilor voştri! încheie Darig. Vă las în pace 
şi vreau să vă găsesc în pace. 

Îşi încheie urarea cu salutul mercenarilor viru-sani: 


întinse mâna dreaptă către Cer, cu pumnul strâns. După 
aceasta, se întoarse şi plecă spre palat. Mai avea câteva 
treburi de rezolvat înainte de a pleca în Vegania, Herod era 
slăbit, lac de transpiraţie, dar lucid. Ascultă atent relatarea 
lui Darig despre proces, apoi spuse cu glas scăzut: 

— Sunt îngrijorat, Darig. Foarte îngrijorat... 

— Nu e cazul, Herod. Procesul a pus punct ostilităţilor 
pentru totdeauna. Foarte probabil, în următoarele zile, 
partizanii se vor preda masiv. 

— Mutaţia agresivă din personalităţile lor mă îngrijorează, 
Darig. 

—  Ascultă-mi raţionamentul, să înţelegi exact! Nici o 
fiinţă umană nu se naşte agresivă. Dacă un copil este 
instruit şi educat în spirit raţional, creator şi moral, nu-şi 
dezvoltă niciodată stucturi agresive în creier. Majoritatea 
sirusanilor au deja astfel de structuri care îi împing la 
violenţă iraţională. 

— Crezi că au fost educați? 

— Cred că nucleul principal de mercenari sirusani ai lui 
Omogo poseda structuri agresive iraționale latente. Pe 
timpul iradierii produse de gasteri, ele s-au activat. În 
continuare, agresivitatea iraţională s-a răspândit în 
populaţia sirusană ca o boală contagioasă, prin telepatie şi 
educaţie conştientă sau inconştientă. 

— Munca organizată le va reduce gradul de agresivitate, 
Herod. Armata noastră de ocupaţie controlează toate 
stocurile de alimente şi apă potabilă. Nimeni nu capătă 
hrană şi apă, dacă nu-şi îndeplineşte toate sarcinile stabilite 
în scris, pe fişe individuale. Vom impune disciplina vegană 


de la copii şi până la bătrâni. Clar? 

— Nu aceasta mă sperie, Darig. Mă tem că agresivitatea 
sirusană s-a şi răspândit telepatic în întreaga populaţie 
geeană. 

— Nu! se împotrivi Darig oripilat de imaginea sugerată de 
Herod. 

— Mai probabil, da, şopti Herod cu glas stins. Acest prim 
război al zeilor e un semn sigur. Îţi aminteşti că humanoizii 
din Alianţă nu s-au războit între ei de aproape patru 
miliarde de ani? 

— Desigur. Erau ţinuţi în pace de conştiinţe foarte 
dezvoltate şi de legi foarte sigure. 

— Şi-acum? O mică colectivitate humanoidă sfâşiată de 
primele lupte nemotivate raţional... Suntem otrăviţi, Darig. 

— Posibil, recunoscu veganul, în faţa argumentelor. 
Savanţii noştri trebuie să descopere un mijloc de lichidare a 
agresivităţii. Poate un medicament, poate o tehnică 
psicho... 

— Da, trebuie să rezolvăm problema cât mai rapid. Ar fi 
păcat să decădem în mediul inferior, deoarece agresivitatea 
consumă o mare parte din energia vitală destinată creaţiei. 

— Vorbesc eu cu ei, se oferi Darig. 

— Nu, lasă-mă pe mine! Oricum, eu voi pleca! chiar 
astăzi în Vegania, cu o navetă de transport. 

— Şi astronava? întrebă Darig dezamăgit. 

— Astronava rămâne pe poziţii, în junglă, până ce mă 
însănătoşesc. Cam peste o săptămână, vin şi-o pun în 
funcţiune. 

— Dacă nu e defectă... 


— Această clasă de astronave robuste nu se defectează 
uşor. Sper s-o pot muta în Vegania de la prima încercare. 

— Aşa mai merge treaba. 

— Te cred. Această astronavă e primul sâmbure de 
speranţă de revenire la programul de explorare astrală. Ne 
ridicăm din nou în Cer, ca zeii din legendele sălbaticilor 
jerani. 

— Nu sunt numai legendele lor, îl contrazise Darig. În 
mod inexplicabil, după îndelungata perioadă de sălbăticire 
produsă de agresiunea gasteră, kobizii, sirisanii, shangii şi 
orionii au început să creadă în fiinţe fabuloase, 
supraumane. 

— Explicabil, amice Darig. Emisiile telepatice înfricoşate 
ale jeranilor au străbătut întreaga atmosferă planetară, 
imprimându-se în creierele mai naive. Observi că 
majoritatea celor înşelaţi mistic sunt supuşi unor imperatori 
divinizaţi? 

— Acesta este mecanismul psihic al credințelor eronate! 
izbucni Darig luminat. Cei învăţaţi să se supună 
necondiţionat unei persoane geene, socotite supraumane, 
ajung să creadă şi în fabulaţii. 

— Imperatorii şi oamenii lor de încredere au grijă să 
dezvolte aceste credinţe naive, spre a le exploata în folos 
propriu. 

— Numai noi şi varangii am rămas credincioşi cunoaşterii 
ştiinţifice a fenomenelor universale, constată Darig. Cam 
puţini, nu? 

— Deloc, îl contrazise Herod. Opt colonii varange şi, cu a 
noastră, nouă. Aproape jumătate din populaţia planetei. 


Viitorul raţional al Omenirii geene e asigurat. 

— Şi ceilalţi? 

— Nu ne vom confrunta nici măcar în plan ideatic pentru 
credinţele şi practicile lor. Nu merită efortul psihic. Evoluţia 
civilizaţiei umane geene îşi va spune cuvântul lent dar 
sigur. 

Orice nouă agresiune din spaţiu ar putea schimba 
această balanţă dintre întuneric şi lumină spirituală. 

— Din nefericire, ai dreptate, Darig. Sper că gasterii au 
uitat de noi ori şi-au găsit alte planete ospitaliere. 

— Să sperăm... să sperăm... murmură Darig. În realitate, 
nici unul dintre cei doi vegani nu era deloc sigur că micuța 
lor comunitate umană nu va fi lovită din nou de cruzii 
războinici gasteri. 

Oanes se întoarse în Vegania cu naveta care îl transporta 
pe Herod. Pe timpul zborului, discutară perspectivele de 
evoluţie ale populaţiei sirusane. Amândoi aveau aceeaşi 
părere: tinerii, adulţi şi bătrânii aveau să simtă măsurile de 
disciplinare introduse de vegani ca pe nişte pedepse, deşi 
erau cât se putea de normale pentru o comunitate civilizată 
şi bine organizată. Numai copiii se puteau adapta noului 
model de viaţă fără nici un fel de suferinţă. 

— Da, concluzionă Herod, abia peste vreo sută de ani, ne 
putem aştepta la o societate sirusană cât de cât civilizată. 
Presimt că, până atunci, ne vor mai crea necazuri. 

— Îi vom struni în Consiliul Geean, îşi exprimă Darig 
speranţa. 

—  Sălbăticiţii au comportament dual, rosti Herod cu 
amărăciune. Vor accepta hotărârile noastre, dar vor încerca 


să ne înşele cât mai des. 

— Atunci, avem o singură soluţie sigură. 

— Care? 

— Să le controlăm creierele cât mai complet. Numai noi 
şi voi deţinem aceste tehnici. 

Herod se strâmbă dezgustat: 

— Am o aversiune faţă de această metodă. O putem 
aplica pe animale, pentru dresaj, dar nu şi pe oameni. 

— Scopul este pozitiv, aşa că... 

— Bine, bine. Mai discutăm ce-i de făcut, după ce vedem 
cum se comportă delegaţii sirusani în Consiliul Geean. 

De îndată ce ajunse în Hanab, Oanes îşi luă naveta şi 
plecă spre Alcoria. Avea multe treburi de rezolvat. Mai mult 
de treizeci de mii de oameni superiori şi circa o sută de mii 
de rovi depindeau de deciziile sale de guvernator. În timp 
ce zbura către patria sa, un gând fugar îi trecu prin minte. 
Avea deja trei sute de ani, o vârstă tocmai potrivită pentru 
însurătoare. Oare, de ce nu mi-am găsit eu perechea? se 
întrebă alcorul. Chiar nu se găseşte nicăieri o femeie 
potrivită pentru mine? Voi găsi-o! decise el cu toată voinţa 
de bărbat ferm, învăţat să-şi croiască destinul cu propriile 
forţe. Voi găsi-o sigur! Până acum, ocupat cu treburile 
coloniei, n-am dat atenţie acestei alegeri de maximă 
importanţă pentru viitorul meu. Al nostru, se corectă Oanes 
în gând şi începu să coboare către capitala coloniei sale, 
Lagar. 

O stea se stinge, o stea răsare... 

Gărzile vegane înconjuraseră astronava sirusană cu trei 
rânduri concentrice, amplasate până departe, în junglă. 


Voiau să prevină orice atac din partea ultimilor partizani sau 
vreun incident cu populaţia băştinaşă adunată să asiste la 
eveniment. Herod meşterea cu tehnicienii săi la 
deschiderea încuietorii uşii de acces. Pentru mai multă 
siguranţă, îl invitase şi pe guvernatorul alcor Oanes să 
participe la acţiune. Conta că, în ultimă instanţă, va putea 
folosi capacităţile extraordinare ale acestuia pentru a 
pătrunde în râvnita astronavă. Într-adevăr, după jumătate 
de oră de eforturi, tehnicienii vegani se declarară învinşi. 
Omogo prevăzuse uşa de la intrarea principală în ultima sa 
astronavă cu un sistem foarte complex de parole şi 
încuietori. 

— E rândul tău, alcorule, zâmbi Herod mânzeşte. 

— Sirusanii cred că fac un soi de vrăjitorie, râse Oanes. 

— Şi ce faci, de fapt? 

— Privesc prin materia brută, solidă. O fac să cedeze în 
faţa forţei psicho conştiente a omului. E chiar atât de greu 
de înţeles? 

să vedem faptele, Oanes! 

— Da, faptele... 

Guvernatorul alcor puse palma dreaptă deschisă pe 
încuietoare. Închise ochii şi rămase aşa, nemişcat, câteva 
minute. O sumă de intense trăiri se puteau vedea pe figura 
sa creolă, de la speranţă şi până la durere. Confruntarea 
dintre psihicul uman, deosebit de fin şi de fragil în 
aparenţă, pe de o parte şi sutele de circuite electronice, pe 
de altă parte, se desfăşura dur. Broboane de transpiraţie 
apăruseră pe fruntea liderului alcor. În fine, un zâmbet larg, 
însoţit de un oftat de uşurare... 


— Am învins, şopti el şi îşi retrase palma. 

Uşa blindată, grea de câteva tone, se deschise supusă. 
Un miros de aer stătut, amestecat cu dezinfectant, năvăli 
afară. Prin uşa deschisă, se zăreau numai roboții 
încremeniţi la pupitre, de aproape cinci sute de ani. Herod 
îşi frecă mâinile mulţumit: 

— Ai făcut o treabă excelentă, guvernator Oanes. Restul 
e sarcina mea. Cine are curajul să mă urmeze? 

Nimeni nu dădu înapoi. Herod păşi primul în „broasca 
ţestoasă” sirusană iar ceilalţi îl urmară. În primul 
compartiment de pe puntea inferioară, cincisprezece roboţi 
nemişcaţi aşteptau să fie puşi în funcţiune. 

În compartimentul din stânga, mai multe generatoare de 
mare putere şi o stivă de containere inscripţionate cu 
semnul combustibilului, galgor, zăceau încremenite. 

— Avem combustibil! exclamă Oanes sincer entuziasmat. 
Întreaga comunitate geeană poate supravieţui câteva zeci 
de ani cu această rezervă de galgor. 

— Dacă nu am naviga prin spaţiu, îi aminti Herod ce 
speranţe erau legate de astronava sirusană. 

— Întâi, supraviețuirea pe această planetă, apoi 
explorarea altor corpuri cereşti, îi cită Oanes din înţelegerea 
făcută de geeni după războaiele devastatoare cu gasterii. 

— Totuşi, irezistibila chemare a spaţiilor nemărginite, 
rosti Herod cu nostalgie. 

— Mai târziu, frate, îl domoli Oanes. După ce rezolvăm 
cele mai presante probleme geene, vei putea pleca în 
Univers. Iniţial, până la planeta Var. Ulterior, către sistemul 
soarelui roşu, văzut de străbuni pe timpul navigaţiei către 


sistemul soarelui Sol. 

Herod deschisese deja trapa către marele compartiment 
din dreapta. Câteva baterii de dezintegratoare de mare 
putere zăceau în dezordinea lăsată în urma ultimei 
confruntări. În graba de a se retrage, servanţii sirusani îşi 
abandonaseră şi o parte a echipamentului individual. 

— Panica înfrânţilor, constată Herod. Puneţi totul în 
ordine! comandă el veganilor care îl însoțeau. Ne pregătim 
să zburăm. 

Soldaţii vegani se apucară de treabă. Herod conduse 
micul convoi de lideri prin culoarul din babord, către liftul 
dintre punți. Urcă primul în el şi-i invită cu glas sigur pe 
ceilalţi: 

— Să mergem pe puntea de comandă! Acolo mă veţi 
vedea în mediul meu, de pilot. 

Elevatorul porni lin, ca şi cum n-ar fi zăcut în nemişcare 
sute de ani. Se cunoştea că avea sisteme autonome de 
propulsie, căci alimentarea cu energie a astronavei încetase 
cu mult timp în urmă. Luminile de veghe care le ghidau 
calea puteau funcţiona mii de ani, pe baza surselor proprii 
de alimentare. 

Puntea de comandă prezenta aceeaşi dezordine ca şi cea 
inferioară. Aparatele de bord fuseseră abandonate în 
diverse poziţii, câteva fotolii zăceau răsturnate şi harta 
sistemului solar zăcea întinsă pe jos. Se vedea că, în lipsa 
spaţiogirosferei atinsă de vreo lovitură inamică, Lumun 
încercase să-şi găsească drumul către Geea cu mijloace 
clasice. Reuşise, spre fericirea geenilor, însă îşi părăsise 
postul de comandă în grabă, cu toată echipa sa. 


Herod se instală în fotoliul, din faţa pupitrului de 
comandă şi porni difuzoarele de legătură cu exteriorul. 
După aceasta, îl invită pe Oanes: 

— Roagă-i pe sirusani să se îndepărteze suficient de 
astronavă, să nu fie afectaţi de radiaţiile emise la decolare! 

Oanes se apropie de microfon, îl verifică dacă funcţiona, 
apoi livră mesajul. îl repetă, apoi merse la hubloul din faţă, 
să vadă rezultatele. Băştinaşii se îndepărtau în grabă. 
Puteau iniţia procedura de decolare verticală. 

— Propulsoarele, rosti Herod şi acţionă un buton din 
panou. 

Imediat, un zgomot uşor, ca o pală de vânt, se auzi până 
în cabină. Motoarele propulsoare intraseră în funcţiune. 
Herod împinse maneta de comandă uşor înainte şi toţi 
simţiră trepidaţia desprinderii de pământ Oanes observa 
prin hublou cum jungla se depărta de ei cu viteză 
ameţitoare. O bucurie adâncă şi calmă il învălui. Erau 
stăpâni pe astronavă. Herod îşi controla poziţia pe 
spaţiogirosferă, încercând să estimeze direcţia exactă către 
Vegania. 

— Să zburăm la altitudine joasă, ca o navetă obişnuită! 
sugeră Oanes. Vom recunoaşte mai uşor relieful şi reperele 
noastre. 

— În regulă, acceptă Herod şi luă măsuri de reducere a 
altitudinii. 

Deja, puteau observa munţii şi râurile cunoscute din 
hărţi, prin peria deasă a junglei. Astronava luneca greoaie, 
asemenea unei broaşte țestoase uriaşe, pe deasupra lor. 
După câteva minute, Hanab putea fi distins ca un punct alb 


în covorul verde al vegetației. Herod deschise videozorul şi 
studie situaţia.  Corasialii lui îi îndepliniseră ordinul, 
construind în grabă un astroport, în estul capitalei. Îşi dirijă 
aparatul către spaţiul larg, marcat de balize şi înconjurat de 
un gard de marcaje electronice. 

Astronava ajunse exact deasupra astroportului, Herod o 
lăsă lin către pământ, se asigură că picioarele telescopice 
scurte luau contact cu solul în mod corect, apoi opri 
motoarele propulsoare. O mulţime de vegani aştepta la 
poarta astroportului, curioşi să Vadă astronava. Unii dintre 
ei o întâlneau pentru prima oara, deoarece se născuseră 
după marile confruntări cu gasterii. O gardă vegană 
înconjură imediat astronava, ce urma să fie păzită în 
permanenţă. Națiunea vegană intrase în posesia unui bun 
de mare preţ, care trebuia apărat serios. 

Cei doi lideri coborâră împreună. Oanes rămase pe loc 
câteva clipe, pentru a studia astronava. Herod ajunse la 
poarta astroportului şi fu oprit de mulţimea nerăbdătoare 
să-i audă primele cuvinte. Pilotul se frământă indecis 
câteva clipe, apoi spuse simplu: 

— Dragi vegani, astăzi am scris o nouă filă din istoria 
comunităţii geene. E o filă luminoasă, deoarece marchează 
reluarea zborurilor noastre prin spaţiul universal. Mulţi tineri 
dintre cei de faţă trebuie să se pregătească temeinic pentru 
a conduce nave similare sau mai perfecţionate, în 
următorul secol. Bucuraţi-vă, dragi corasiaii! 

Mulțimea izbucni în aplauze şi urale zgomotoase, total 
nepotrivite cu firea veganilor. Se molipsiseră şi ei de la mai 
expansivii varangi. Oanes trecu printre ei şi se apropie de 


Herod: 

— Prietene, comoara noastră rămâne pe mâini bune. 
Contez că savanții vegani vor reuşi să-i descifreze tainele şi 
s-o reproducă. 

— Fii sigur de aceasta! Tu ce intenţionezi? 

— Intenţiile mele sunt mai modeste. Refac fabricile de 
conservat alimente, uzinele de generatoare, şantierul naval 
pentru construit submarine... îmi reci-vilizez rovii şi 
mutanţii, pentru a reface imediat culturile afectate de 
război şi radiaţie. 

— O viaţă închinată cunoaşterii, creaţiei şi progresului 
naţiunii mele. Cred că am moştenit acest puternic 
sentiment al datoriei de la tata. 

— Şi-ţi mai faci timp pentru viaţa ta privată? 

Oanes stătu un pic în cumpănă. Nu-şi pusese prea des 
întrebarea dacă trăia normal sau nu. Sarcinile de 
guvernator al Alcoriei îl acaparaseră aproape complet. În 
singurele clipe de răgaz, trecea pe la surorile lui, Moira şi 
Lena, să se bucure de tihna vieţii de familie. Copiii îl 
atrăgeau şi-l relaxau cel mai mult. Abia în faţa întrebării lui 
Herod, Oanes descoperi acest lucru - îşi dorea un copil. 
Parcă îi şi simţea mânuţele moi pe obrazul său. În fine, 
răspunse: 

— Deci, o viaţă plină de evenimente. 

— Acum, că marele pericol a trecut, îmi voi face timp şi 
pentru viaţa mea. 

— Oferta mea de a-ţi prezenta o vegană atractivă şi cu 
caracter puternic ţi se pare deplasată? 

— Nu, nu... Doar că eu cred în puterea dragostei, ca orice 


alt alcor pur. 

— Dragoste vrei? îţi urez s-o întâlneşti cât mai curând! 

— Mulţumesc, frate! Să ne vedem cu bine la următoarea 
întrunire a Consiliului Geean. 

Cei doi îşi prinseră braţele şi le scuturară, într-un salut 
frăţesc. După aceasta Oanes îşi trase casca pe cap şi urcă 
în naveta lui. Curând, aceasta deveni un punct abia vizibil 


pe direcţia nord. 
* 


x x 


Oanes discuta cu Enag, şeful grupului de psihologi care 
se ocupa de reeducarea rovilor sălbăticiţi pe timpul 
atacurilor succesive ale gasterilor. Aceştia îşi pierduseră 
mult din dăruirea inițială pentru muncă, gândeau mai lent 
şi mai dezordonat, astfel că şi activitatea lor suferea. Partea 
cea mai gravă a problemei lor, care îl frământa pe Enag, 
era însă alta. În urma iradierii ori din alte motive, rovii 
căpătaseră două însuşiri psihice pe care nu le posedaseră 
iniţial, la sosirea pe Geea. În primul rând, la apariţia unor 
fenomene necunoscute, starea lor psihică se schimba în 
rău, prin emotivitate ridicată, tremur, secreţii sudoripare 
crescute şi reducerea controlului conştient al gândirii, 
vorbirii sau faptelor. Enag numise această manifestare frică 
şi-şi propunea să-i găsească un remediu. În al doilea rând, 
în mod paradoxal, rovii dotați cu fantezie limitată, în creaţia 
iniţială, căpătaseră un grad sporit de imaginaţie deloc 
creatoare. Pur şi simplu, fabulau în mod cu totul deformat, 
în jurul unor fenomene obişnuite sau a unor fiinţe 
supranaturale invizibile, mai ales malefice. 


— Frica ar putea fi explicată prin contagiune din mediul 
animal, dar fabulaţiile bolnăvicioase nu, argumentă Enag. 

— Aceste fenomene ne afectează pe noi cu ceva? întrebă 
Oanes. 

— Numai indirect, răspunse Enag. Frica şi fabulaţiile 
bolnăvicioase ale rovilor le scad puterea de muncă, 
creativitatea şi gradul de organizare al creierelor. 
Geneticienii care le-au creat strămoşii n-au gândit la o 
asemenea degenerare. 

Oanes îşi frecă gânditor obrazul drept, apoi întrebă: 

— Această degenerare ne-ar putea afecta şi pe noi, 
humanii, prin contagiune sau în alt mod? 

— Eu sper că nu, răspunse Enag. Organismele noastre nu 
posedă mecanismele neurofiziologice prin care animalele 
simt frica. În ce priveşte imaginaţia naivă... educaţia 
noastră morală şi instruirea noastră ştiinţifică o îngrădesc 
cu certitudine. 

— Cât de sigur eşti de aceasta? vru Oanes să se asigure 
împotriva unor surprize nedorite. 

— Foarte sigur de faptul că frica nu va afecta creierele 
zeilor, răspunse Enag fără să clipească. Numai relativ sigur 
că imaginaţia noastră nu va fi contaminată de imaginaţia 
naivă a rovilor şi mutanţilor. Studiem în continuare acest 
aspect. Poate e un efect al iradierii, poate al folosirii unei 
arme gastere necunoscute de noi, poate... 

Videotelefonul din biroul guvernatorului scoase un 
clinchet, anunțând o solicitare de legătură. Oanes apăsă 
clapeta de acceptare a convorbirii şi imaginea împărătesei 
orione, Orejona, apăru în cadru, în mărime naturală. Era 


vizibil îmbătrânită, dar se ţinea încă bine. Părul vopsit în 
negru lucios, de părea natural, îi încadra figura uşor ridată, 
fardată cu măiestrie. Ochii îi luceau vii şi o schiţă de 
zâmbet îi stătea pe buze. Purta o rochie albastră, lungă 
până la glezne, brodată cu fir de aur. 

— Ce surpriză! exclamă Oanes sincer. 

— Guvernator Oanes, adevărata surpriză ar fi fost o fată 
cu câteva mii de ani mai tânără decât mine. 

— Vă asigur că sunt surprins plăcut, spuse Oanes din 
toată inima. N-am uitat niciodată vizita făcută în imperiul 
dumneavoastră. Am acasă câteva suveniruri care-mi 
amintesc mereu de orioni. 

— Daaa? înseamnă că nu mă vei refuza. 

— Un alcor nu-şi refuză niciodată un prieten, orice i-ar 
cere, sublinie Oanes cu mândrie. 

— Chiar vreau să-ţi cer ceva, Oanes, fiu al marelui Zaris. 

— Dorința dumneavoastră este lege pentru mine, 
împărăteasă Orejona. 

— Vreau ca, în ultima zi a acestei luni, să vii în vizită la 
mine. 

— Va fi o plăcere deosebită, o asigură alcorul. 

— Am o problemă importantă de discutat cu toţi 
guvernatorii şi imperatorii geeni. 

— Deci, i-aţi invitat pe toţi? 

— Da, toţi au acceptat invitaţia. Tu ce spui? 

— Vin neapărat. Vă rog să-mi precizaţi ce ritualuri trebuie 
să îndeplinesc, să mă înscriu în eticheta curţii imperiale 
orione! 

— Să mă iubeşti şi să mă respecţi la fel de mult ca tatăl 


tău, Oanes. Aceasta va fi suficient. Eu îţi voi simţi 
adevăratele sentimente, căci nu m-am ramolit complet. 

— Vai, împărăteasă Orejona, dar nici prin gând... 

— Oanes, nu are rost să minţi. Am o vârstă foarte 
înaintată şi voi pleca destul de curând în lumea umbrelor. 
Sunt ultima supraviețuitoare dintre liderii din escadra 
proscrişilor. În această calitate, vă chem la un sfat serios. 

— Desigur, orice ne-aţi cere... 

— Am un secret extraordinar, Oanes. Am cugetat mult 
dacă să vi-l dezvălui sau nu. În final, am decis că voi, liderii 
coloniilor geene, trebuie să-l cunoaşteji şi să-l respectaţi 
fără condiţii. 

— Împărăteasă  Orejona, voi sosi la palatul 
dumneavoastră în ziua stabilită. Vă voi respecta dorinţa, 
aşa cum a făcut-o şi tatăl meu, în toate ocaziile. 

— Nu mă îndoiesc de aceasta, Oanes. Varangii sunt o 
rasă superioară iar alcorii sunt cei mai buni dintre ei. Te 
aştept. 

Imaginea holografică se stinse. Oanes privi câteva clipe 
la cadrul gol al holovizorului, apoi întrebă: 

— Enag, ai cea mai mică idee despre secretul teribil al 
orionilor? 

— În plan psihic, sunt asemănători nouă. În alte domenii, 
nu mă pricep. 

— Da, da... O fi vorba de vreo invenţie deosebită, 
ascunsă mult timp de noi, ceilalţi geeni, presupuse Oanes. 
Să revenim la treburile noastre! 

— Problema noastră e simplă, aprecie Enag. Trebuie să 
prevenim contaminarea creierelor alcorilor cu acel ceva 


care a produs mutații în fantezia iovilor şi mutanţilor. 

— Contez pe voi, Enag. Ar fi groaznic ca noi, ultimii 
supraviețuitori din rasa pură, să fim contaminati. 

— Bine. Plec. 

— Tine-mă la curent cu toate noutăţile apărute! 

— Bineînţeles, domnule guvernator. 

Psihologul plecă iar Oanes rămase dus pe gânduri. La un 
moment dat, se ridică şi merse la fereastră. În grădiniţa din 
curtea vecină, mai mulţi copii alcori se jucau liniștiți, sub 
privirea atentă a unei educatoare. Voi veţi zbura din nou 
printre stele, gândi Oanes. În nici un caz, nu veţi ajunge în 
stadiul de rovi păroşi, dominați de frică de propriile voastre 
creaţii mintale. În gândul lui, se strecurase o nouă speranţă 
instigată de recuperarea  astronavei vegane. Glasul 
viitorului nu-i răspunse la gând. Nimeni din timp nu ştia 
exact ce se va întâmpla cu mica comunitate de oameni 
geeni. 

Oanes reveni la locul său şi începu să-şi pună ordine în 
gânduri. Cugeta cam ce dar să ducă Orejonei, cu cine să 
mai meargă la întâlnire... Gândul ajunse la promisiunea ei 
de a-i dezvălui un secret teribil. Ce secret atât de teribil 
putuse ascunde împărăteasa orionilor? îşi frământă mintea 
câteva clipe cu această problemă, apoi se apucă de 
treburile sale. Comunitatea alcoră, deşi nu prea numeroasă, 
era în plină efervescenţă creatoare. Se refăceau fabricile, 
uzinele şi locuinţele distruse. Se ameliorau şi se cultivau noi 
soiuri de plante. Se refăcea sistemul de instruire ştiinţifică 
şi de educaţie morală... Numai un creier puternic şi bine 
organizat putea conduce acest proces. Oanes se străduia să 


fie la înălţimea sarcinilor sale. 
x 


x x 


Tenoch, capitala imperiului orion arăta şi mai, 
strălucitoare decât la ultima vizită. Oanes studia de la 
hubloul astronavei oraşul organizat în terase şi satele 
adiacente. Palatul imperial strălucea ca ó perlă pe platoul 
de sub munte. Dinspre el, coborau două aripi de clădiri 
impunătoare, destinate nobililor sirusani din anturajul 
reginei. Restul oraşului, cu străzi trase la linie, de arhitecți 
pricepuți, se întindea până la colinele din vale. Clădirile 
şcolilor şi ale universităților, precum şi careurile piețelor se 
distingeau clar în acest conglomerat urban. 

Satele din jurul capitalei, cocoțate pe coline, arătau 
destul de curate şi de organizate, deşi mult mai modeste. 
Erau locuite de orioni din clasa inferioară, de rovi şi metişi. 
Aceştia compuneau cea mai mare parte a forței de muncă 
din imperiul orion. Orejona îi strunise şi-i disciplinase cu 
mână de fier, inducându-le un respect divinatoriu pentru 
persoana ei şi-a soțului, Omitot. Oanes, educat în spiritul 
strict ştiinţific, nu înţelegea cum se putea ca o fiinţă 
omenească să creadă că altă ființă din aceeaşi rasă deținea 
calităţi şi puteri supraomeneşti. Tatăl său nu-i spusese 
niciodată ce stratagemă folosise Orejona pentru a-şi 
impune propriul cult. 

Naveta alcoră atinse terenul din faţa palatului, exact în 
locul indicat prin carouri de piatră albă. Guvernatorul sări 
din aparat, urmat îndeaproape de psihologul Enag. Oanes îl 
alesese anume pe acest specialist, în speranţa că-l va ajuta 


să înţeleagă mecanismele de funcţionare a monarhiei 
orione. Acesta ducea în mâna dreaptă o valijoară cu cadoul 
ales de Oanes pentru împărăteasa Orejona - o coroană fină 
de aur, încrustată cu pietre preţioase cumpărate de la 
shangi. Guvernatorul era sigur că darul său va produce 
plăcere şi recunoştinţă. În sinea lui, recunoştea că iniţiativa 
lui ascundea şi un interes: orionii produceau cele mai bune 
navete de luptă şi cele mai perfecţionate aparate 
individuale de zbor. Aveau însă nevoie de submarinele 
alcore, aşa că un schimb reciproc avantajos se profila la 
orizont. 

O gardă orionă formată din patru luptători echipați în 
uniforme albastre, cu lampasuri portocalii, se prezenta la 
navetă, pentru onorul militar cuvenit unui guvernator. 
Oanes se opri, luă o atitudine decentă şi aşteptă 
desfăşurarea ritualurilor. După aceasta, îl întrebă pe cel 
care părea şef, în cea mai uzitată limbă geană - vegana: 

— Ce aşteptaţi acum de la noi? 

— Să vă conducem în apartamentul rezervat, 
împărăteasa noastră vă va primi mâine dimineaţă, pe toţi 
deodată. 

— Ne lăsăm pe mâinile voastre. 

Orionii îi conduseră într-un apartament din aripa stângă a 
clădirilor nobiliare. O fată îmbrăcată în strai maron, de 
servitoare, îi întâmpină încă de la uşă, cu un salut în limba 
sa. Părul negru lucios, ochii de smoală, trăsăturile fine şi 
ţinuta mândră o indicau drept orionă din clasa inferioară. 
Lui Oanes nu-i era încă suficient de clar cum stratificase 
Orejona primii colonizatori orioni sosiți cu flotila ei. Fata 


porni înainte, să le arate apartamentul. 

— Ce zici? îl întrebă Oanes pe Enag. 

— Parcă e un mausoleu, răspunse acesta sincer. Prea 
mare pentru á te simţi în deplină intimitate. 

Într-adevăr, apartamentul era neobişnuit de mare. Mai 
multe statui din marmură contrastau, într-un stil original, cu 
mobilierul masiv, lucrat din lemn nobil. Apa ţâşnea din 
câteva fântâni arteziene, răcorind aerul iar o mulţime de 
flori tropicale creşteau în lăcaşuri special construite pentru 
ele. Se aflau într-o locuinţagradină. În final, servitoarea le 
arătă baia în formă de bazin, cu apă încălzită de lumina 
solară, apoi se retrase. Puteau s-o cheme oricând la ordine, 
apăsând unul din numeroasele butoane instalate în pereţi. 

— Un lux exagerat pentru o simplă locuinţă, aprecie 
Oanes, pornind holovizorul. 

— Clasa de jos trăieşte în case cu maxim două camere. 

Oanes ocupase un fotoliu şi urmărea imaginile din 
holovizor. Acesta transmitea o relatare despre primele zile 
ale genezei primare de pe Geea. Nu era nimic artistic în el. 
Operatorul înregistrase culmile golaşe, munţii tăcuţi, chiar 
ameninţători şi apele neatinse de mână de om. Aşa 
începuse istoria gloriosului imperiu orion, comenta o voce 
de bărbat, împărăteasa Orejona avea tot meritul pentru că 
viaţa înflorise pe aceste meleaguri, asigurând locuitorilor 
tot ce-şi puteau dori. Din când în când, regina-zeiţă Orejona 
apărea în diverse scene, în poziţia de producătoare a unor 
adevărate minuni. 

— A fost o femeie foarte frumoasă, observă Enag. 

— Şi extrem de ambițioasă, îl completă Oanes. A obţinut 


aici, pe Geea, tot ce i s-a refuzat în lumea ei: mărire, faimă 
şi adoraţie. 

— Dar a reuşit să impună un anumit nivel de civilizaţie 
care a conservat informaţiile ştiinţifice aduse din Orion. 

— E un mare merit, recunoscu Oanes. A avut şi norocul 
că atacul gasterilor i-a afectat mai puţin imperiul. 

Cei doi delegaţi alcori lăsară holovizorul pornit şi ieşiră 
afară, în grădina din spatele apartamentului. Acolo se 
întâlniră cu cei doi shangi veniţi la întâlnire cu împărăteasa, 
imperatorul Huangdi şi ambasadorul Dao Li. Oanes, bun 
cunoscător al tradiţiilor shange, îşi plecă fruntea şi 
murmură: 

— Imperator Huangdi, sunt fericit că m-am născut sub 
acelaşi soare cu dumneavoastră. 

— Guvernator Oanes, eşti prietenul nostru, îl abordă 
Huangdi. Ştii ce doreşte regina-zeiţă de la noi? 

— Ne va împărtăşi un mare secret. Atât de mare, încât a 
socotit că numai liderii supremi ai coloniilor geene îl pot 
afla. 

— Rafinarea şi îmbogățirea galgorului este cel mai mare 
secret al lumii noastre, rosti Huangdi cu emfază Viitorul 
tuturor depinde în mod vital de acest secret. 

— Veganii au descoperit taina prelucrării minereului de 
galgor, îi aminti Oanes. În scurt timp, vor pune la punct 
instalaţiile necesare îmbogăţirii lui. Omenirea geeană nu va 
mai suferi de lipsuri. 

— Nu pe gratis, nu pe gratis, rosti Huangdi cu glas 
cântat. Imperiul shang va vinde galgor fără discriminare, la 
acelaşi preţ, oricui va plăti în bani sau produse. Aurul ar fi 


de preferat. 

— Cea mai mare rezervă de aur zace în tezaurul 
imperiului sirusan. E greu de crezut că sirusanii vor renunţa 
la patima lor de dragul galgorului. 

— Îi fac eu să renunţe, se umflă Huangdi în pene. 
Sirusanii l-au ales imperator pe Kimba, un om pe care ştiu 
cum să-l iau. 

— Kimba? se miră Oanes. 

— Chiar el. M-am întâlnit cu el şi cu regentul său, Mareg, 
numai în urmă cu vreo oră. 

—  Kimba, rosti Oanes gânditor. Nu-mi place deloc 
alegerea. 

— E un om de onoare, se grăbi Huangdi să-i ia apararea. 

— Dar e adept al violenţei, îi replică Oanes. El a pus la 
punct sistemul de educaţie războinică a copiilor şi 
adolescenților. 

— Şi? 

— Imperator Huangdi, nu înţelegi gravitatea situaţiei? 
Conform filosofiei lui, viaţa este o luptă în care înving cei 
mai puternici, mai violenţi sau mai şireţi. Dacă tinerele 
generaţii sirusane îşi vor însuşi această concepţie, nu vom 
avea niciodată pace pe Geea. 

— Şi lupta face parte din viaţă, susţinu Huangdi. 

— Exclus! ripostă Oanes. Nu e nici o mândrie să fii 
mercenar. Orice brută ignorantă, chiar şi un rov sau un 
metis, poate ucide. Cine, însă, poate crea viaţa? 

— Mhm. Nu înţeleg cum pui problema, guvernator Oanes. 

— Numai noi, creatorii morali, putem cunoaşte corect 
marile taine ale Lumii şi oamenilor. Numai noi putem crea şi 


ne putem comporta moral, întreţinând relaţii absolut 
paşnice. 

— Cei cu concepţii contrare vă vor contesta aceste 
calităţi. 

— Nu mă interesează teoriile lor bestiale! refuza Oanes 
îndârjit. Viaţa omenească trebuie să fie o competiţie cinstită 
între creatorii morali. Numai astfel, comunitatea geeană va 
evolua rapid şi va progresa către înaltul nivel de civilizaţie 
al străbunilor. 

— Spune-i lui Kimba asta! râse Huangdi neîncrezător, 
chiar dispreţuitor. 

— Nu numai că-i voi spune-o, rosti Oanes cu determinare 
în glas. Noi vom impune cultul creaţiei paşnice şi al 
comportării morale întregii lumi geene. 

— Cine? 

— Noi, varangii şi veganii, deoarece am avuta am păstrat 
acest cult. îl vom impune până în ultimul creier de brută 
ignorantă şi violentă. îl vom impune chiar şi în creierele 
inferioare ale rovilor. 

— Şi ce ne facem, dacă vom fi atacați din nou? ridică 
Huangdi o problemă cât se putea de realist! 

— Vom învinge cu arme neletale şi vom transforma 
inamicii în prieteni. 

— Acestea sunt utopii, se strâmbă Huangdi. Războiul de 
apărare e o necesitate. 

— Dar poate fi câştigat cu arme neletale... 

— Cine poate crede în existenţa unor astfel de arme? 

— Noi am şi produs prototipurile mai multor arme de 
acest fel. Veganii au folosit deja arme paralizante în 


conflictul cu sirusanii, evitând un carnagiu. Noi vom trasa 
direcţia de evoluţie a lumii viitoare. 

— Tinere Oanes, nu te grăbi! Deocamdată, shangii sunt 
superiori numeric tuturor celorlalte populaţii geene. 

— Aceasta este o situaţie temporară, imperator Huangdi. 
Natalitatea a început să crească din nou în rândul 
varangilor şi al veganilor. Ne vom reface efectivele pierdute 
în lupte. 

— În eprubete? râse Huangdi dispreţuitor. Tu nu ai o soţie 
şi mulţi alcori îţi urmează exemplul. Noi avem şi câte două- 
trei soţii, inclusiv din rândul mutantelor. Aşa ne-am asigurat 
un spor demografic sănătos. 

Oanes strânse din buze, dar nu răspunse. Era şi el 
conştient de faptul că avea obligaţia faţă de subrasa sa să 
contribuie la sporul demografic. Inima, însă, nu-i arătase 
încă sufletul pereche. Nu mai avea chef de discuţie. Se 
despărţi în termeni ceremonioşi de imperatorul Huangdi şi- 
şi reluă plimbarea prin grădină, în compania lui Enag. 

Soarele scăpăta către apus şi umbrele serii coborau 
peste oraş. Luminile se aprindeau rând pe rând, când cei 
doi alcori se întoarseră în apartament. Spre marea lor 
surpriză, două fete orione, în mod vădit din clasa 
superioară, aşteptau cuminţi îh faţa unei mese pline de 
bucate. La sosirea lor, se ridicară amândouă i şi-i primiră cu 
un salut politicos, dar demn. Prima dintre ele li se adresă în 
limba vegană: 

— Eu sunt Inga iar ea este Soreda. Nu cunoaştem altă 
limbă decât oriona. 

— Sunt încântat să vă avem la masă, o asiguri Oanes. 


— Zeiţa-mamă Orejona ne-a trimis să vă încălzim 
noaptea, îl lămuri Inga. 

Oanes se pregăti să refuze oferta împărătesei orione, dar 
îşi aminti că aceasta ar fi însemnat o ofensă destul de 
gravă. Luă loc la masă şi privi gânditor la cele două fete. Nu 
aveau de ales. Trebuiau să-şi petreacă noaptea cu ele. Dacă 
din această relaţie rezultau şi metişi, aceştia urmau să aibă 
un statut privilegiat. 

Masa decurse într-o atmosferă plăcută. Fetele ciripeau 
vesele, întreţinând atmosfera şi servind pe cei doi alcori cu 
bucatele lor tradiţionale. Oanes profită de ocazie să se 
informeze cum mergeau treburile în imperiul orion. Din cele 
spuse de Inga, rezulta că populaţia era mulţumită de nivelul 
de trai şi de programul de muncă. Majoritatea erau însă 
îngrijoraţi, chiar speriaţi, de anunţul zeiţei-mame că se 
pregătea să plece din nou în Univers, cu o navă de mici 
dimensiuni. 

— Nu-ţi fă nici o grijă! o îndemnă Oanes. Naveta nu se va 
putea smulge din atracţia gravitaţională a Geei, aşa că 
zeiţa-mamă va reveni rapid pe pământ. 

— Ea spune că va pleca în patria natală, cu soţul ei, 
Omitot. 

— Ar putea încerca un asemenea zbor numai cu o 
astronavă. 

— Dar noi avem o astronavă, deconspiră Inga un mare 
secret, poate voit, poate involuntar. 

— Cum? se miră Enag. 

— Avem o mică astronavă de cercetare. E proprietatea 
zeiţei-mame. 


— Dar gasterii au distrus toate astronavele geene, cu 
excepţia celei sirusane, conduse de Lumun. 

— Numai pe cele din spaţiu, explică Inga. Astronava de 
protocol a imperiului orion a fost ascunsă într-o grotă din 
Munţii Galbeni. 

— Şi voi ştiaţi, dar tăceaţi... Noi ne zbatem disperaţi să 
facem măcar o astronavă iar voi aveţi deja una. 

— Numai  zeiţa-mamă şi un pilot cunoşteau 
ascunzătoarea astronavei. Ceilalţi membrii ai echipajului şi 
lucrătorii de la grotă muriseră. 

— Dar cum ştiţi... 

— Ştim pentru că zeiţa-mamă Orejona a poruncit ca 
astronava să fie scoasă din ascunzătoare, pentru verificare 
şi exerciţii. 

— Şi-aţi văzut-o zburând, intui Oanes. 

— Da, am văzut-o zburând şi mai de aproape, în 
astroportul de după coline. E ceva deosebit de impunător. 

— Şi Orejona? 

— Zeiţa-mamă ne-a informat că e timpul să se întoarcă în 
patria ei din Univers. A promis, însă, că ne va lăsa pe mâini 
bune. 

— Probabil, fiul ei va deveni imperator. 

— Nu ştiu exact. El arată a metis iar singura fiică, Doria, a 
murit la naştere. Cred că atunci a murit şi copilul ei, căci 
nimeni nu l-a văzut vreodată. 

— Îmi pare rău de tragedia voastră. Mai exista vreun 
descendent din rasa zeiască pură cu pretenţii la tronul 
suprem? 

— Doar Feros, fiul comandantului Esim, primul orion care 


a pus piciorul pe acest pământ bun şi roditor. Populaţia 
orionă se teme însă de el, căci este instabil şi crud. 

— Aşa? Din această cauză e îngrijorată Orejona? 

— Zeiţa-mamă este foarte liniştită şi nu ştiu de ce. Ne-a 
asigurat că viitorul nostru, sub noul imperator-zeu, va fi cât 
se poate de fericit. 

— Poate are un alt candidat? 

— Asta sperăm şi noi, însă posibilităţile sunt foarte 
reduse. Din cele aproape treizeci de mii de persoane de 
ambele sexe, din rasă pură, nimeni nu se arată interesat să 
preia sarcinile imperiului. 

— Am deplină încredere în înţelepciunea Orejonei, o 
asigură Oanes. Sunt sigur că-şi va îndeplini promisiunea de 
a vă da un imperator-zeu bun cu toată populaţia imperiului. 

Masa se termină către miezul nopţii. Oanes le mulţumi 
fetelor pentru companie, sperând că relaţia se va limita 
numai la ce fusese. Inga îl privi direct în ochi, cu ochii ei 
lucioşi, ca de lac negru şi-l întrebă: 

— Guvernator Oanes, n-ai înţeles care e dorinţa zeiței- 
mame? 

— Care? 

— Vom petrece această noapte împreună. Amândouă am 
fost alese deoarece suntem în cea mai propice fază pentru 
a procrea. 

— Orejona vrea copii de la noi? 

— E un dar pe care îl pretinde de la toţi delegaţii raselor 
pure. 

— Îi înţeleg interesul pentru metisare şi spor demografic. 

— Atunci, vom petrece o noapte de amor, rosti Inga 


simplu. Te vei simţi mai bine ca oricând, căci noi, orionele, 
suntem experte în arta dragostei. 

Oanes îi întinse mâna tăcut şi o conduse ca pe o prinţesă 
către dormitorul în care îşi lăsase lucrurile. Enag şi Sorena 
rămaseră pe loc, încă discutând. Desigur, nici psihologul 


alcor nu putea refuza darul pretins de împărăteasa Orejona. 
* 


x x 


Fotoliile din sala tronului erau pline de lideri şi consilieri. 
Oanes aruncă o privire fugară şi constată că până şi Wula, 
căpetenia sălbăticirilor kobizi, venise la chemare, probabil 
cu vreo navetă shangă. Erau prezenţi delegaţii celor opt 
naţiuni varange, ai veganilor şi sirusânilor, ai shangilor şi 
kobizilor. Toţi urmaşii celor care puseseră piciorul pe 
pământul Geei şi participaseră la geneza primară veniseră 
la chemarea Orejone. Un semn sigur că împărăteasa-zeiţă 
se bucura de respect şi simpatie. Alcorul luă loc lângă 
Kerina, i guvematoarea varangilor mizări şi începu o 
discuţiei cu aceasta, pe tema colaborării lor ştiinţifice şi 
tehnice. Evitase subiectul Orejona, deoarece nu-i plăcea să- 
şi cheltuie timp şi energie vitală cu simple speculaţii. Era 
sigur că, foarte curând, împărăteasa le va dezvălui motivele 
acestei invitaţii neobişnuite. 

Aproape de ora zece, gărzile imperiale orione pătrunseră 
în sală şi formară un culoar de trecere către cele două 
tronuri - cel mare, al împărătesei şi cel mic, al prinţului 
consort. Soldaţii orioni, echipați în uniforme albastre cu 
portocaliu, încremeniră ca nişte statui. Unora le curgea 
transpiraţia de sub căştile grele, de aur masiv. 


Un sunet prelung şi plăcut de trompetă semnală 
începerea ceremoniei. Uşile masive, din lemn nobil, se 
deschiseră larg. Orejona, îmbrăcată într-o rochie verde 
aprins, păşea maiestuos, cu bărbia ridicată, către tronul ei. 
Slăbise mult şi numai fardurile masive îi ascundeau ridurile. 
Soţul ei nu-şi mai putea ascunde vârsta. Costumul de 
explorator astral, altădată turnat pe trupul lui, îi atârna pe 
scheletul descărnat. Păşea tremurat, căutând cu ochii apoşi 
ţinta sa - fotoliul mic. Ajuns la el, se lăsă să cadă pe 
perniţă, sprijinindu-se pe braţ cu o mână tremurândă. 
Orejona rămase în picioare, cu faţa către invitaţi, spre 
admiraţia lui Oanes. Puternică femeie a fost această 
aventurieră! gândi el. Şi-a croit drum în viaţă cu tăria 
extraordinară a voinţei sale. 

— Doamnelor şi domnilor, vă mulţumesc că aţi răspuns 
invitaţiei mele! rosti Orejona cu glas încă sigur. Vă rog să-mi 
permiteţi să iau loc, să putem discuta pe îndelete motivul 
pentru care v-am chemat! 

Invitaţii aprobară aproape într-un glas. împărăteasa îşi 
ocupă locul pe tron, îşi aranjă cu grijă faldurile rochiei, apoi 
începu dezvăluirea: 

— Vă rog să nu mă judecaţi prea aspru pentru faptul că 
am ascuns o astronavă orionă, pe timpul atacurilor gastere. 
Voi fi cât se poate de sinceră cu voi. M-am temut că Geea 
va fi distrusă de bombardamentul nuclear şi am păstrat 
astronava ca o ultimă speranţă de viaţă. 

— O speranţă neîntemeiată, răbufni Huangdi. Ce puteaţi 
face cu o singură astronavă în infinitul Univers? 

Orejona îl înfruntă din priviri, apoi răspunse rece: 


— Am stocat pe ea câteva zeci de soiuri de seminţe şi 
ovule fecundate, pentru o nouă geneză primară, pe oricare 
planetă ospitalieră am fi ajuns. Desigur, am pregătit şi 
câteva sute de ovule fecundate de humanoizi, pentru 
reproducerea rasei noastre. 

— lar voi urma s-o ştergeţi din calea urgiei, comentă 
imperatorul sirusan Kimba. 

— Dacă nu se mai putea supravieţui pe Geea, ar fi fost o 
prostie să rămânem pentru a muri împreună cu planeta. 
Da, eu şi familia mea urma să plecăm cu această 
astronavă, în ultima clipă de agonie a planetei noastre 
îndrăgite. 

—  Şi-acum ne-aţi chemat să puneţi astronava la 
dispoziţia întregii comunităţi geene? întrebă veganul Herod. 

Orejona nu se grăbi să răspundă. Îşi plimba privirile pe 
deasupra invitaţilor, încercând să le citească stările de 
spirit. Deocamdată, nu-i erau ostile, ci numai curioase. Se 
pregăti sufleteşte şi pentru reacţii negative, apoi le 
comunică: 

— V-am invitat să vă comunic testamentul meu şi să vă 
rog să-l respectaţi întocmai. 

Câteva voci din sala ripostară că măsura era prematură, 
deoarece împărăteasa mai avea mult de trăit. Ea rămase 
rece şi mândră, privind drept în ochii invitaţilor. Schiţă o 
umbră de zâmbet şi le spuse: 

— Prima parte a testamentului va fi îndeplinită cu sau 
fără voia voastră. Eu, împreună cu prinţul consort, vom 
pleca cu astronava în infinitul Univers. Vom lua cu noi 
numai seminţe şi ovule fecundate, pentru a fonda o lume 


nouă, pe o planetă a stelei roşii. 

Atmosfera protocolară, rece şi rigidă, fu spartă de 
comentarii negative, făcute făţiş, în gura mare, de shangi şi 
sirusani: 

— Transformaţi o astronavă deosebit de valoroasă într-un 
coşciug penţru doi egoişti. Noi avem nevoie imperioasă de 
astronavă... 

— Nu veţi atinge niciodată sistemul soareluiroşu... 

— Nu aveţi dreptul să treceţi peste interesele comunităţii 
geene... 

— Acesta e un simplu capriciu de oameni bătrâni şi 
bolnavi... 

Orejona asculta impasibilă vociferările celor nemulţumiţi. 
Nici o acuzaţie sau insultă nu părea s-o atingă. Omitot se 
făcuse mic în tronul său, gata să bată în retragere. Oanes 
simţi nevoia să intervină. Se ridică în picioare şi întinse 
braţele, semn că voia să vorbească. Alcorul îşi începu 
discursul cu voce răguşiti de mânie abia stăpânită: 

— Ce drept avem noi să decidem asupra unui bun al 
imperiului orion? Pactul Geean nu prevede un asemenea 
drept. Ca atare, cuplul imperial orion poate face orice 
doreşte cu astronava. Dacă vor avea noroc să găsească o 
planetă potrivită, viaţa omenească va înflori şi în sistemul 
soarelui roşu. 

— Orejona are o obligaţie morală faţă de noi, replică 
Huangdi. Am împărtăşit împreună aceeaşi soartă, aşa că ar 
trebui să ne bucurăm în comun de avantajele astronavei. 

— Ne bucurăm în comun, pe gratis şi de rezerva de 
galgor stocată de shangi? îl atacă Oanes în punctul 


nevralgic. 

— Nu, dar... 

Huangdi rămase fără replică. Oanes continuă: 

— Eu mă declar în favoarea proiectului împarătesei 
Orejona. îl voi susţine. Cine mi se alătură? 

Toţi varangii ridicară mâinile, în semn de aprobare. După 
o clipă de ezitare, Herod veganul ridică şi el mâna. Îi părea 
rău după bijuteria de astronava orionă, însă spiritul său 
justiţiar învinse: fiecare are dreptul să facă orice doreşte cu 
lucrurile sale. Kobizul Wula ridică şi el mâna, căci i se părea 
drept ca orionii să încerce o nouă colonizare. Shangii şi 
sirusanii păstrară tăcere. Înţeleseseră că nu mai dispuneau 
de nici un mijloc de a o împiedica pe împărăteasa orionă să- 
şi pună planul în aplicare. 

Orejona îşi plecă fruntea către susţinători, rostind cu 
demnitate: 

— Vă mulţumesc că aţi înţeles corect dorinţa noastră! în 
continuare, vă voi dezvălui cel mai şocant secret ascuns de 
mine mulţi ani, din raţiuni pe care sper că le veţi înţelege. 
Şi acest secret face parte din testamentul meu. 

— Sper să nu fie la fel de extravagant ca şi cel precedent, 
bombăni Huangdi. 

— Este suprauman şi inexplicabil, continuă Orejona la fel 
de imperturbabilă. După cum ştiţi, am avut o fiică, Doria, 
care a murit în primă tinereţe. 

— Condoleanţe, murmurară cei de faţă. 

— Mulţumesc, nu am nevoie de compasiunea nimănui! 
Doria a ascuns un secret inexplicabil pentru toţi cei de faţă. 
Un secret uluitor, pe care a trebuit să-l ascund şi eu 


aproape cincizeci de ani, câţi au trecut de la moartea ei. 

Toţi delegaţii aşteptau, numai ochi şi urechi, marea 
dezvăluire. Orejona îi privi pe rând, apoi îi anunţă: 

— Doria a născut un copil neobişnuit. Mai precis, o fetiţă 
pe care a dorit s-o cheme Oriana. Cu toate eforturile 
disperate ale celor mai buni medici orioni, Doria a murit la 
câteva zile după naştere. Eu şi cu două servitoare devotate 
a trebuit să creştem fetiţa pe ascuns, până acum... O 
uşoară rumoare trecu prin asistenţă. 

— De ce aţi ascuns-o? întrebă Nazar, guvernatorul 
varangilor meraki. 

— Pentru că este o fiinţă cu totul stranie pentru lumea 
noastră. Nu ştim cine ar fi putut fi tatăl ei, căci din genele 
orione ale Doriei nu putea rezulta o făptură atât de 
perfectă. O zeiţă autentică, înţelegeţi? 

— Toţi cei din rasa pură suntem consideraţi zei de rovi, 
metişi şi mutanţi, replică imperatorul Kimba. Ce mare lucru 
să fii zeu? O simplă descendență din primii colonizatori 
humanoizi. 

— Veţi vedea imediat că treburile nu sunt atât de simple, 
spuse Orejona. De exemplu, nici o rasă humanoidă 
cunoscută de noi nu poate zbura fără un mijloc tehnic de 
propulsie. 

— Ei, şi? 

În loc de a-i răspunde, Orejona întoarse capul către uşa 
de intrare şi strigă: Oriana, e timpul să vii, să te faci 
cunoscută. 

Toţi invitaţii întoarseră capetele către uşă, ca la o 
comandă. Se vedea că spusele Orejonei îi făcuseră curioşi. 


O fată brună, cu părul negru şi lung, cu faţa luminată de doi 
ochi verzi, mari şi luminoşi, păşi uşor, de parcă ar fi plutit, 
către centrul încăperii. Purta o rochie albă, dintr-un material 
fin, prin care se ghiceau formele sculpturale ale trupului. De 
ambii umeri, îi atârnau aripi mari şi negre, întinse până 
aproape de genunchi. Oaspeţii bănuiau că era un accesoriu 
mai neobişnuit al rochiei sau o podoabă specifică familiei 
imperiale orione. Fata plutea către ei, zâmbind uşor. 

— Zboară, Oriana! o îndemnă împărăteasa, Zboară! 

Mâinile fetei rămaseră întinse pe lângă corp, însă aripile 
se ridicară şi se lărgiră. Oriona se desprinse uşor de pe 
podea, cu câteva bătăi de aripi, apoi porni să zboare lent, 
ca un condor, în jurul sălii. Are un aparat individual de zbor 
mai perfecţionat, gândi Oanes. Un humanoid-pasăre nu 
poate exista. Probabil, mulţi dintre cei prezenţi gândeau la 
fel, căci începuseră să filmeze zborul fetei. Aceasta plutea 
ca într-un dans, cu rochia fâlfâind în falduri albe. Capetele 
invitaţilor o urmăreau, rotindu-se ca magnetizate. Unii 
începuseră chiar să creadă că Oriana poseda aripi crescute 
din corp. Aşa ceva, însă, era imposibil după toate ştiinţele 
cunoscute de ei. 

În fine, fata ateriza în picioare, în faţa primului rând de 
invitaţi. Se întoarse lin pe călcâie şi-şi dezgoli umerii, 
trăgând bretelele rochiei cu ambele mâini. Nu mai încăpea 
nici o îndoială, căci ochii nu puteau înşela atât de cumplit. 
Aripile îi creşteau direct din omoplaţi, ca o dublură a 
mâinilor. Şi totuşi, impulsul oamenilor de ştiinţă era să nu 
creadă într-o minune. Oanes se ridică şi atinse rădăcinile 
aripilor, fără sfială, cu vârfurile degetelor. Senzaţia de piele 


moale, caldă şi mătăsoasă îl înfioră plăcut. Trecu peste 
aceasta şi continuă să pipăie aripile. Erau formate din pene 
neobişnuit de lungi, cu fibră tare şi prevăzute cu muşchi 
puternici, mai dezvoltați decât braţele. În continuare, îi 
pipăi spaţiul dintre aripi, în căutarea vreunui aparat ascuns 
sub piele. Tot rezultat negativ. Nu mai ştia ce să creadă, să 
afle adevărul. Se dădu bătut. Murmură un Vă rog să mă 
scuzaţi! şi făcu un pas înapoi, gata să ia loc. 

Fata se întoarse şi-l săgetă cu privirea ei de un verde 
straniu: 

— Eşti mulţumit, guvernator Oanes? 

— Uluit, recunoscu el sincer. 

— Nici mie nu mi-a fost uşor să mă obişnuiesc cu ideea 
că nu sunt la fel ca toţi oamenii, recunoscu ea. În copilărie, 
am suferit mult din această cauză, mai ales că trebuia să 
stau ascunsă într-o aripă a palatului, departe de alţi copii. 

— Îmi pare rău că v-am deranjat, prinţesă Oriana. 

— Nu e cazul, guvernator Oanes. M-am aşteptat la reacţii 
mult mai grosolane. 

Mai mulţi delegaţi se ridicaseră deja şi-o înconjuraseră, 
fără s-o atingă. O filmau de aproape, să se asigure că nu 
erau traşi pe sfoară. Dao Li scoase şi un mic detector de 
metale, îl plimbă pe deasupra mugşchilor aripilor, apoi se 
scărpină gânditor în cap. Muşchii şi aripile erau autentice, 
din carne, sânge, cheratină... Vânzoleala din jurul Orianei 
dură mai mult de jumătate de oră. Rând pe rând, cei 
convinşi se retraseră pe fotoliile lor. O linişte ciudată se 
lăsase în sală. Oriana trecuse lângă bunica ei, sprijinindu-se 
de un braţ al tronului imperial. Privea rece şi calmă la 


mulţimea de invitaţi. N-ai fi crezut că fusese crescută în 
strictă izolare, departe de oameni. Se purta ca o femeie din 
înalta societate. Se vedea clar că fusese educată cu multă 
răbdare în acest scop. 

În fine, în liniştea din sală, se auzi glasul bătrânei 
împărătesei: 

— V-aţi convins că imposibilul există? 

Nimeni nu scoase o vorbă, dar tăcerea era un răspuns 
cât se putea de edificator. 

— Vă rog să-i puneţi Orianei întrebări din orice domeniu 
ştiinţific! continuă Orejona. Vreau să vă conving că posedă 
o pregătire cu totul neobişnuită, mult superioară nouă. 
Creierul ei e organizat altfel şi funcţionează după alte 
principii decât ale noastre. 

După câteva secunde de tăcere, imperatorul Kimba 
începu chestionarea fetei. O trecu, rând pe rând, prin 
probleme de istorie a comunităţii geene, tehnică spaţială, 
medicină, biologie şi tot ce mai cunoştea el. Oriana 
răspundea foarte concis şi laconic, fără nici o greşeală. 
Această precizie şi siguranţă zgândări interesul multor 
invitaţi. În următoarele două ore, aproape toţi cei prezenţi îi 
puseră întrebări dificile. Fata-pasăre răspunse la toate fără 
greş. Era mai mult decât o enciclopedie. Era mai mult decât 
un calculator. Era o fiinţă vie cu un creier capabil nu numai 
de memorare masivă, ci şi de analiză, sinteză, 
abstractizare, inventare de noi informaţii... Capacitatea ei 
intelectuală era uimitoare chiar şi pentru savanții vegani şi 
varangi, cei mai bine pregătiţi geeni. 

Imperatorul Huangdi îşi încheie chestionarea cu o 


concluzie care stătea pe buzele tuturor: 

— Suntem în faţa unui fenomen neobişnuit. Ce aşteptaţi 
de la noi, împărăteasă Orejona? 

— S-o recunoaşteţi pe Oriana ca noua împărăteasă-zeiţă 
a imperiului orion, răspunse Orejona simplu. 

— Dar e prea tânără! 

— Din punct de vedere intelectiv, depăşeşte cei mai mari 
înţelepţi ai lumii geene. Posedă o voinţă de oţel şi 
sentimente înalte. Este cea mai potrivită zeiţă-mamă 
pentru populaţia orionă. Ştiţi că supuşii mei doresc să aibă 
ca împărăteasă o fiinţă supraomenească, pe care s-o 
divinizeze. 

— Dar nu are soţ, obiectă varangul Almez. 

— Nici nu e nevoie, replică Orejona. Orionii îşi doresc o 
zeiţă-mamă a întregii populaţii, capabilă sa stăpânească şi 
fenomenele naturii. 

— Natura îşi are propriile legi! 

— Oriana le poate folosi în orice direcţie doreşte. Vreţi să 
simţiţi un cutremur ori să vedeţi o ploaie torențială? Le 
poate produce. 

— Aceasta este chiar suprauman, interveni Oanes. Cine e 
tatăl fetei? 

— Nu ştiu. Nici ea nu ştie. Doria a dus secretul. 
paternităţii în lumea postumă. Probabil era un spirit 
universal. 

— Înţeleg. Nu avem nimic împotriva succesiunii Orianei la 
tronul imperial orion. Poate conta pe o colaborare corectă 
cu alcorii. 

— Mulţumesc, guvernator Oanes! îşi plecă fata fruntea. 


Rând pe rând, guvernatorii şi imperatorii o recunoscură 
pe Oriana de împărăteasă orionă. Mai trebuia doar ca 
Orejona să-i predea atribuţiile. Bătrâna se ridică, îşi apucă 
nepoata de mâna stângă şi se întoarse cu faţa către 
asistenţă, rostind: 

— Doamnelor şi domnilor, aşa se petrec şi fenomenele 
universale. O stea se stinge în Univers, o altă stea răsare în 
locul ei. Viaţa nu-şi încetează nici o clipă evoluţia. 

— Nu te grăbi, împărăteasă Orejona! o sfătui imperatorul 
Kimba. Încă nu e timpul să se stingă steaua orionă. 

Orejona zâmbi amar, apoi replică liniştită: 

— Steaua vieţii mele a ars în splendide văpăi, mult timp. 
M-am ridicat dintr-o familie modestă, de pe o planetă 
micuță a stelei Rigel. Mi-am croit drum în viaţă, alături de 
escadra proscrişilor, pe această planetă nouă. Am închegat 
imperiul orion din nimic, pe un teren absolut gol şi m-am 
ridicat ca împărăteasă a lui, prin mijloace oneste. Acum, 
simt o puternică chemare să pornesc o nouă geneză 
primară, pe o planetă a stelei roşii. Simt că voi reuşi să 
asigur expansiunea vieţii humanoide şi în acel sistem. 

— Mult noroc şi succes! îi ură Oanes. 

— Mulţumesc! V-aţi convins cu toţii că steaua tânără nu e 
o înşelăciune. Oriana se ridică natural, pe locul pe care îl 
merită, de zeiţă-mamă a populaţiei ori-one. Vă rog să vă 
ridicaţi în picioare, să recunoaşteţi ritualic noua zeiţă-mamă 
orionă! 

Bătrâna o aşeză pe Oriana pe locul ei şi se întoarse cu 
faţa către invitaţi. Fata se aşeză zâmbind natural, cu aripile 
strânse atingând braţele fotoliului. Liderii prezenţi înaintară 


unul după altul şi rostiră formulele de recunoaştere a noii 
împărătesei: 

— În numele imperiului shang, te recunosc pe tine, 
Oriana, ca zeiţă-mamă a populaţiei orione. 

— În numele varangilor alcori, te recunosc... 

— În numele veganilor, te recunosc... 

— În numele imperiului sirusan, te recunosc... 

— În numele varangilor mizări, te recunosc... 

Oriana se ridicase şi atingea umărul drept al fiecărui lider 
cu palma, în semn de legământ de prietenie veşnică. Când 
ceremonia de recunoaştere se termină şi invitaţii îşi 
ocupară locurile, tânăra împărăteasă începu să vorbească: 

— Îmi voi conduce imperiul în pace şi bunăstare, conform 
Pactului Geean. Nu voi afecta interesele nici unei alte rase 
ori naţiuni. Voi colabora sincer şi corect cu fiecare dintre 
voi, în toate problemele apărute. De la bun început, vă 
propun să reducem izolarea dintre noi, prin schimb de 
ambasadori şi convorbiri cât mai dese prin videotelefon. 
Astfel, vom simţi că devenim o comunitate puternică, 
sigură de viitorul ei. 

Oanes asculta discursul Ori anei cu ochii mijiţi asupra 
figurii ei calme, de o stranie frumuseţe. Privirea ei verde, ca 
iarba crudă, îl fascina şi-l atrăgea. Începuse s-o placă, deşi, 
la apariţia ei, încercase un sentiment de neîncredere şi 
respingere. | se păruse mult prea tânără şi oarecum 
scamatoare, cu zborul ei, pentru înalta funcţie la care 
aspira. Abia după ce o auzise răspunzând exact şi sigur 
sutelor de întrebări dificile, în el se trezise încrederea şi... 
interesul. Da, Oanes se simţea atras de tânăra făptură, cu o 


forţă ciudată, irezistibilă. Ar fi vrut să rămână singur cu ea, 
pe o bancă, în grădină, să-i asculte numai el vocea dulce, 
să-i spună vorbe de încurajare, căci o simţea tensionată de 
răspunderea ce şi-o asuma. 

Orejona ridică ambele palme, cerând tăcere în sala. După 
aceasta, îşi începu discursul. 

— Doamnelor şi domnilor, vă mulţumesc că aţi acceptat 
în întregime testamentul meu! De asemenea, vă 
mulţumesc că aţi înţeles exact ce capacităţi extraordinare 
posedă nepoata mea Oriana şi aţi recunoscut-o ca zeiță- 
mamă a poporului orion! Mâine, voi prezenta-o mulţimii, s-o 
recunoască de nouă stăpână a imperiului. Vă rog să 
participaţi şi la această ceremonie! încă odată, vă 
mulţumesc! 

Invitaţii se ridicară în picioare, în semn de respect. Noua 
împărăteasă îi salută cu o plecăciune şi ieşi, păşind la fel de 
uşor ca la intrare. Vechiul cuplu imperial o urmă, Orejona 
sprijinindu-şi soţul, Adunarea se sparse în grupuri care 
părăsiră sala tronului discutând. Oanes rămase în urmă şi 
făcu un gest de neînțeles pentru ceilalţi, dacă l-ar fi văzut. 
Merse şi pipăi mătasea tronului pe care stătuse Oriana. 
Închise ochii şi trecu uşor palma dreaptă peste locul care 
mai păstra forma corpului ei. După aceasta, zâmbi 
mulţumit că presupunerea lui se confirmase. Simţise un 
câmp bioenergetico-informativ total diferit de cel al orionei 
cu care îşi petrecuse noaptea şi de al orio-nilor cunoscuţi 
anterior. Aproape sigur, Oriana nu era o orionă pură, ci o 
metisă. Enigmaticul ei tată, care îi dăruise aripi, nu făcea 
parte din nici una din rasele geene cunoscute. 


Alcorul ieşi din sală dus pe gânduri. Dilema care îl 
frământa nu era uşoară. Oriana se născuse dintr-un mutant 
neobişnuit sau dintr-un nou sosit pe Geea? În ambele 
cazuri, se punea problema unde era tatăl ei. Murise, 
plecase înapoi în lumea lui sau Orejona îl ascunsese cu 
aceeaşi grijă cu care îşi ţinuse nepoata departe de ochii 
lumii? Ea spusese însă că numai Doria ştiuse cine era 
neobişnuitul bărbat cu care o procrease pe Oriana. Doria 
murise şi nici o ştiinţă cunoscută de vegano-alcori nu putea 
sonda lumile postume, în căutarea spiritelor decedaţilor. 

Lumina soarelui Sol invadase capitala Tenoch. Deşi era 
încă dimineaţă devreme, mulţime de oameni curgea pe 
străzi, către amfiteatrul de pe vârful colinelor. Ca de obicei, 
acolo trebuiau să se întâlnească cu zeiţa-mamă, în cadrul 
unei ceremonii fastuoase. Crenelurile de pe coline erau 
ocupate deja de soldaţi orioni echipați în uniforme albastre 
şi cu coifuri strălucitoare pe cap. Către stânga amfiteatrului, 
o mare de ţărani ocupaseră dealurile învecinate, pentru a 
vedea măcar de departe pe noua zeiţă-mamă. Deja, printre 
ei circula zvonul că era o făptură fabuloasă, înzestrată cu 
aripi şi cu puteri neobişnuite. 

Invitaţii stăteau într-o lojă acoperită, feriţi de soarele 
puternic, în dreapta pieţei din faţa amfiteatrului. Oanes 
discuta cu Poren, guvernatorul varangilor dubhani, 
posibilitatea construirii unei mari hidrocentrale comune, pe 
râul Cvan, ce le separa domeniile. Hidrocentrala era 
necesară mai ales iama, când toate centralele solare îşi 
reduceau puterea şi vânturile nu erau întotdeauna propice 
pentru acţionarea centralelor eoliene. Ceilalţi invitaţi 


comentau, în grupuri, neobişnuitul eveniment la care 
participau sau îşi aranjau relaţii economice viitoare. 

Un sunet prelung de sirenă se auzi dinspre palatul 
imperial. Toţi întoarseră capetele către direcţia lui. Un stol 
de zburători orioni, dotați cu aparate individuale de zburat, 
se ridicară dinspre palat şi se îndreptară către mulţimea 
adunată. Ei aveau sarcina să vegheze ca nici un eveniment 
din aer să nu pună în pericol familia imperială. Zburătorii 
ajunseră deasupra mulţimii, se împărţiră în mai multe 
grupuri şi începură să patruleze în cerc. 

Naveta imperială se ridică din faţa palatului şi J se 
deplasă lin, mai puţin de doi kilometri, cât erau până în 
piaţa amfiteatrului. Desigur, familia imperială s-ar fi putut 
deplasa şi cu un aeromobil sau cu un transportor, dar 
ritualul era ritual. La atingerea pieţei, fulgere lungi, de 
culoarea albastră, izbucniră din toate gurile de foc ale 
navetei. Mulțimea fremăta emoţionată sau înfricoşata, după 
cum era cazul fiecărui individ în parte. Trapa navetei cobori, 
devenind o scară lată, cu un mic podium în capăt. Orejona, 
Omitot şi Oriana stăteau pe acest podium, cu faţa către 
mulţime. În faţa lor, se aflau un microfon de mare putere şi 
o cameră de holoviziune. Astfel, populaţia întregului 
imperiu orion putea urmări încoronarea noii zeiţe-mamă. 

Orejona purta o rochie de un galben aprins, cu guler 
înalt, care îi ascundea gâtul ridat. Înaintă până la marginea 
podiumului şi ridică mâinile în aer. Un val de ovaţii şi de 
strigăte îi răspunse gestului ei. 

— Orejona, zeiţa-mamă! Ocrotitoarea noastră... 

— Poporul meu orion, te iubesc din tot sufletul meu, 


răspunse Orejona la manifestaţiile de simpatie şi încredere. 
Te-am condus, te-am ocrotit şi ţi-am asigurat prosperitatea 
mulţi ani. E însă timpul să mă întorc în Univers... 

Mulțimea de rovi, metişi şi mutanti, din stânga 
amfiteatrului, ridicară braţele imploratoare: 

— Zeiţă-mamă, nu ne părăsi! Nu ne părăsi! Nu ne părăsi! 

Strigătele supuşilor mai puţin cultivați vuiau ca valurile 
unei mări dezlănţuite. Oanes nu le mai asculta. Ochii săi se 
fixaseră pe fiinţa care-i trezise un interes cu totul aparte - 
noua împărăteasă. Oriana purta un fel de salopetă largă, 
din mătase albă şi o coroană aurie, punctată cu pietre 
albastre. Aripile ei lungi şi negre, strânse cuminţi, se 
profilau pe mătasea albă, ca pictate cu tuş. Zâmbea uşor şi 
deloc forţat. La un moment dat, ochii lor se întâlniră. 
Zâmbetul de pe faţa ei se mai îndulcise ori aşa i se păru lui 
Oanes. În el, se petrecu un fenomen cu totul nemaitrăit 
până atunci. Un fulger cald, plin de o ciudată plăcere, îl 
străbătu din cap şi până în picioare. Inima începu să-i bată 
mai repede, încât îşi simţea sângele pulsând prin vene. 

Muşchii lui Oanes tremurau mărunt, sub influenţa unei 
energii străine care îi pătrundea în organism. Plăcerea pe 
care o simţea la această operaţie era atât de intensă, încât 
guvernatorul alcor simţea că pluteşte şi el. Ar fi vrut să nu 
se mai despartă niciodată din acea legătură neobişnuită cu 
Oriana. Fata îşi schimbă însă direcţia privirii către mulţime 
şi Oanes rămase zâmbind fericit, unei imagini care i se 
imprimase în suflet. 

— Popor al meu, te las pe cele mai sigure mâini posibile, 
glăsui Orejona. Universul ne-a dăruit o zeiţă adevărată, 


născută din marele spirit al vieţii universale şi din fiica mea 
Doria. Aşa cum ştiţi, Doria s-a stins sub povara neobişnuitei 
sarcini, însă fetiţa-zeiţă a crescut, ajungând o tânără 
deosebit de înţeleaptă. Marele spirit al vieţii universale o 
inspiră mereu, aşa că vă veţi bucura de cea mai bună 
ocrotire. 

Mulțimea tăcea neîncrezătoare ori dezamăgită. Orejona 
porunci: 

— Închinaţi-vă noii zeiţe-mamă! Spiritul ei a coborât din 
viaţa Universului şi poate stăpâni toate i fenomenele 
naturii. 

Mulțimea formată din rase inferioare îngenunche cam 
nehotărâtă iar orionii puri plecară capetele. În acea clipă, 
Oriana îşi luă zborul către înalturi. Făcu un ocol al mulţimii 
înmărmurite, apoi ţâşni către Cerul senin. Se înălţă în 
cercuri tot mai strânse, până ce ajunse un punct alb, cu 
două aripi negre. În acel moment, un nor imens se desfăcu 
de sub aripile sale şi o ploaie deasă începu să cadă pe 
pământ. Era o ploaie caldă de vară. Mulțimea îşi ridicase 
mâinile către Cer, prinzând în palme stropii binefăcători. 
Mulţi îşi spălau feţele sau beau apa, considerând că era 
lecuitoare. Oanes, cu părul ud de ploaie, privea către 
Oriana, cugetând că nu era o simplă femeie, ci un fenomen 
cu totul ieşit din tiparul cunoştinţelor ştiinţifice ale timpului. 
Într-adevăr, gândi el, această fată este un fenomen al vieţii 
universale. Păcat că e împărăteasă! Ca străin de neamul ei, 
nu am nici cea mai mică speranţă să mă ridic în ochii ei 
vreodată, ca prinţ consort. Nici n-o voi revedea prea 
curând, deşi eu aş vrea s-o văd mereu, să-i simt mereu 


atingerea fermecată a privirii. Aş vrea, dar nu se va putea 
niciodată. Niciodată... 

Oriana coborâse din nou pe podiumul navetei. Mulțimea 
o aclama în delir. Dovedise că putea produce ploaie în 
ţinutul lor în care apa însemna viaţă. Fata ridică braţele şi 
populaţia se linişti imediat. Oriana începu să grăiască dulce, 
ca într-un cântec. 

— Popor orion, sunteţi sânge din sângele meu, prin 
mama mea Doria. Vă iubesc pe toţi, ca pe fraţii şi surorile 
ce-mi lipsesc. Vă voi ocroti cu toate capacităţile mele 
extraordinare. Voi aduce pacea şi bunăstarea în imperiul 
orion. 

Mulțimea izbucni în aplauze şi aclamații. Oanes, cu ochii 
ţintă la Oriana, observă că aceasta îşi coborâse palmele şi 
le îndreptase către bunicii ei. Gestul venise exact la timp. 
Omitot se sprijinise cu o mână de tocul uşii iar Orejona se 
clătina uşor. Oriana îi susţinea cu energie vitală din fiinţa ei. 
Trapa navetei începu să se ridice. Oanes mai aruncă o 
privire lacomă către Oriana, să-i fure imaginea, s-o 
întipărească adânc în sufletul lui. Într-adevăr, strălucea ca o 
stea. 

— O stea se stinge, o stea răsare, murmură el. 


Irezistibila atractie 


Către seară, doi soldaţi orioni din garda imperială se 
prezentară la apartamentul lui Oanes, cu invitaţia de a-i 
urma, la o întâlnire cu Orejona. Guvernatorul alcor părăsi 
volumul despre mijloace individuale de zbor pe care îl 
studia, se îmbrăcă elegant şi pomi între ei. Mirosuri tari, de 
flori tropicale, înmiresmau aerul serii. Orionii din înalta 
societate se plimbau pe bulevarde, în perechi sau grupuri, 
discutând între ei. 

La intrarea în palat, garda de la intrare îi prezentă onorul 
guvernatorului alcor, ca unui oaspete de rang înalt. 
Însoţitorii îl conduseră printr-un labirint de culoare luminate 
puternic şi păzite de oşteni înarmaţi. În fine, se opriră în 
faţa unei uşi dintr-un lemn maron închis, pe care erau 
gravate câteva constelații, cu aştri auriţi. În mod vădit, 
Orejona ducea dorul lumilor astrale din care venise. 

Uşa se deschise fără zgomot, la simpla lor prezenţă. 
Oanes înaintă, însă garda rămase înafara încăperii. În 
camera aranjată somptuos, cu mobilier scump şi mătăsuri 
rare, erau numai vechea şi noua Împărăteasă. Orejona 
stătea întinsă pe o sofa, îmbrăcată doar într-o salopetă 
subţire. Oriana o supraveghea de pe un scaun situat la 
capul ei. La intrarea oaspetelui, fata ridică privirea şi Oanes 
se scufundă automat, fără voia lui, în acea stranie beţie pe 
care i-o producea această făptură ciudată. Se stăpâni din 
toate puterile şi rosti protocolar: 

— Împărăteasă Orejona, m-am prezentat la chemarea 
voastră. 


Orejona răsuci ochii către el şi rosti: 

— Oanes, fiul lui Zaris... Fiul celui mai cutezător bărbat 
cunoscut vreodată de mine. 

— Mă bucur că l-aţi stimat atât de mult. 

— Stimat? zâmbi Orejona trist. Află, băiete, că a fost 
singurul bărbat pe care l-am iubit cu adevărat. 

— Asta chiar că e o surpriză... 

— L-am iubit din clipa în care l-am văzut prin holovizor, 
arestat, între gărzile vegane, apărându-şi cu demnitate 
dreptul la libertate de conştiinţă, voinţă şi sentimente. 

— Da, tata a fost un om foarte puternic. 

— Mâine, plec, Oanes. Am vrut să ştii tot ce se poate 
spune. Când l-am văzut pe Zaris, în mintea mea a încolţit 
ideea că, odată şi odată, îi voi câştiga inima. M-am alăturat 
escadrei sale şi am făcut pentru el tot ce farmecul feminin 
ştie să facă. 

— El era însurat... 

— Şi îndrăgostit, Oanes. N-a avut ochi şi inimă decât 
pentru mama ta, Deira. Când ea s-a prăpădit, inima lui s-a 
transformat într-un sloi de gheaţă. 

— Îmi pare rău, împărăteasă Orejona. Aţi fi meritat să vă 
iubească cel mai cutezător bărbat. 

— E prea târziu pentru regrete, Oanes. Regretele nu 
folosesc la nimic. 

Orejona luă un obiect de pe scăunelul de la căpătâi şi i-l 
arătă: 

— E singurul cadou pe care mi l-a făcut tatăl tău, în ziua 
când m-am căsătorit cu Omitot, pentru a fonda o familie, 
măcar formal. 


Guvernatorul alcor luă obiectul şi-l studie cu atenţie. Era 
format din două inimi de aur, unite printr-o încuietoarea 
circulară. Pe ambele, erau gravate stelele constelaţiei Orion 
aşa cum se vedeau ele de pe Geea. Bătrâna îi luă bijuteria 
din mână, răsuci inimile şi le despărţi. 

— Eu şi Omitot nu ne-am iubit niciodată, explică ea. A 
fost un obiect inutil. 

— Da, înţeleg. 

— Numai sentimentul datoriei şi dorinţa de a salva 
aparențele imperiale ne-au ţinut uniţi. 

— Regret. 

— Eu regret mai mult, Oanes. Am o mare rugăminte la 
tine. Jură-mi pe memoria tatălui tău că îmi vei îndeplini-o! 

— Numai s-o aud... 

— Oriana rămâne, fragedă şi tânără, într-un hăţiş de vise 
şi interese nu tocmai curate. Presupun că shangii şi 
sirusanii vor încerca să profite de dispariţia mea, pentru a-şi 
întinde stăpânirea asupra imperiului orion. 

— Dar Oriana este foarte bine pregătită să-şi apere 
imperiul. 

— Nu şi în plan militar, Oanes. Ţine! 

Guvernatorul alcor primi automat una dintre cele două 
inimi. Bătrâna i-o înmână pe cealaltă Orianei şi-i strânse 
pumnul peste ea. 

— Oanes, jură-mi pe memoria tatălui tău că o vei trata pe 
Oriana ca pe o soră şi-i vei sări în ajutor, în caz de nevoie! 
ceru bătrâna. 

— Jur! rosti Oanes ferm. Oriana poate conta oricând pe 
sprijinul varangilor şi veganilor, deoarece eu mă bucur de 


încredere în aceste două rase. 

— Ştiam acest lucru, Oanes. Tocmai de aceea te-am ales 
pe tine, un vegano-alcor, să-mi sprijini şi să-mi ocroteşti 
nepoata. Nu am pe altcineva la care să apelez. 

Oanes îndrăzni să întindă mâna, s-o prindă pe Oriana de 
pumnul strâns. Un şuvoi de curenţi calzi şi deosebit de 
plăcuţi trecură prin mâna sa, către inimă şi creier, 
ameţindu-l. Alcorul se stăpâni şi şopti distinct: 

— Te voi ajuta şi te voi ocroti, surioară. Mă poţi chema 
oricând, prin videotelefon. 

— Te voi deranja numai în situaţii cu totul deosebite, 
Oanes, promise ea. 

— Două inimi, de la distanţă, unite de un jurământ de 
dragoste frăţească, rosti Orejona. Mai mult să nu fie 
niciodată, Oanes! 

— Ce să fie mai mult? întrebă el contrariat. 

— Dragoste de iubiţi, Oanes. Aceasta nu se poate. Ar 
distruge-o pe Oriana. Ea trebuie să rămână fecioară-zeiţă 
întreaga ei viaţă. 

— Nu înţeleg ce vreţi să spuneţi... 

— Organismul ei e construit altfel decât al humanoizilor, 
explică bătrâna. Să nu visezi la nimic mai mult decât 
dragoste frăţească, Oanes! De altfel, orice fel de relaţie 
apropiată cu Oriana te-ar distruge şi pe tine. 

— O voi trata ca pe o soră, o asigură Oanes. Voi purta 
acest talisman mereu asupra mea, să nu uit nici o clipă 
obligaţia ce mi-am asumat-o. 

— Şi eu, la fel, îl asigură Oriana. Am o rugăminte la tine, 
Oanes. 


— Spune! o îndemnă el. 

— Nu mă privi ca pe un monstru distructiv. Pur şi simplu, 
sunt o fiinţă semihumanoidă, înzestrată cu capacităţi 
inexplicabile de ştiinţele actuale. 

— Te voi privi ca pe o femeie demnă de admirat, dar 
imposibil de atins în această lume, o asigură Oanes ceva 
mai liniştit. Presupun că, după mai multe întâlniri, vom 
ajunge să ne înţelegem bine. 

— Şi eu sper la fel. 

— Aşa? Ce-ai zice ca, după plecarea astronavei orione, să 
faci o vizită în Alcoria? Vei vedea lucruri interesante. 

— Ştiu tot ce se poate şti despre Alcoria şi alcori, din 
holograme şi cărţi, Oanes. 

— Nimic nu se compară cu realitatea care se adresează 
direct simţurilor, Oriana. Promite-mi că, măcar odată, vei 
face o vizită în Alcoria! 

— Poate mai târziu, după ce voi pune în mişcare toate 
mecanismele aparatului imperial, acceptă ea pe jumătate. 

— O să-ţi placă, se entuziasmă el. Munţii semeţi şi 
împăduriţi, apele cristaline, livezile pline de rod, oamenii... 

— Sunt sigură c-o să-mi placă, îi zâmbi Oriana. Contez 
mult pe tine, frăţioare. 

— Mă bucur că am căpătat o soră atât de fermecătoare, 
atât de inteligentă, atât de cultă, atât de... 

— Destul! îl opri Orejona. Sunt obosită şi trebuie să mă 
pregătesc de plecare. Vei fi la astroport, nu? 

— Desigur. Plecarea voastră e un eveniment de 
importanţă planetară. 

— O despărţire dureroasă, dar necesară, oftă Orejona. Să 


nu uiţi ce-ai jurat, Oanes! 

— În nici un caz! 

— Atunci, pe mâine. 

Oanes eliberă pumnul Ori anei şi-şi plecă fruntea, 
atingând mâna bătrânei, în semn de respect. După aceasta, 
se retrase şi ieşi din cameră. Abia în hol, realiză că păşea 
uşor, de parcă n-ar fi avut greutate. Ceva din strania forţă a 
Orianei se strecurase în el. Un zâmbet de fericire se întinse 
pe figura creolă a guvernatorului alcor. Deja, avea o tainică 
legătură directă, chiar dacă inexplicabilă, cu fiinţa adorată. 
Faptul că era intangibilă în plan fizic n-o făcea mai puţin 
adorată. Oriana era steaua care, în sfârşit, încălzise inima 
de piatră a guvernatorului alcor. Imaginea ei îi plutea în faţa 
ochilor, asemenea unei zâne bune din poveştile jeranilor. 

Astroportul şi împrejurimile sale gemeau de lume din 
toate categoriile: invitaţi, orioni pur sânge, rovi, metişi, 
mutanţi. Toţi se adunaseră să asiste la plecarea fostului 
cuplu imperial către altă lume universală. Astronava de 
cercetare era înconjurată de o gardă înarmată, în timp ce o 
echipă de savanţi orioni transporta înăuntru ultimele 
containere cu seminţe şi ovule fecundate, cu hrană 
concentrată şi cu alte echipamente. Numai două persoane 
vii urmau să se îmbarce. Orejona decisese că va pilota 
singură, astronava în momentele necesare şi va încredința- 
o pilotului automat în restul timpului. 

Sunetul prelung, de sirenă, izbucni de pe acoperişul 
palatului imperial. Un aeromobil simplu ţâşni din faţa 
palatului, către astroport. Mulțimea începu să se frământe 
în valuri, îngrămădindu-se să observe tot ce se întâmpla în 


jurul astronavei. Aeromobilul opri în faţa trapei de intrare şi 
din el coborâri Oriana şi cuplul imperial. Atât Orejona, cât şi 
soţul, erau echipați în costume de navigatori astrali. O 
echipă tehnică se grăbi să instaleze un microfon şi o 
cameră de holoviziune în faţa noilor sosiți. Omitot era prea 
slăbit să poată ţine un discurs. Se sprijinea cu o mână de 
aeromobil, în mod discret, pentru a salva aparențele. 
Orejona îşi adună toate puterile şi se adresă mulţimii, cu 
glas bine modulat: 

— Popor orion, ne despărţim pentru totdeauna. Să ne 
păstraţi în amintirile voastre frumoase, pentni toate faptele 
bune pe care le-am făcut! Mă doare sufletul că trebuie să 
mă despart de voi, însă o lege mai presus de voinţele 
noastre ne obligă să plecăm către o planetă a soarelui roşu. 
Vă las cu bine, în cele mai bune mâini posibile. 

O parte din cei prezenţi plângeau în hohote, bătându-se 
cu pumnii în piept. Erau atât de legaţi de Orejona, încât 
simțeau că mor odată cu plecarea ei. Fosta împărăteasă 
înăspri tonul, făcându-l poruncitor: 

— Vă cer deplină credinţă în noua zeiţă-mamă Oriana! 
Să-i fiţi devotați, să nu-i puneţi niciodată deciziile la îndoială 
şi să n-o atingeţi nici măcar cu un gând rău! Dacă ea vă va 
cere, să vă sacrificați totul, inclusiv vieţile, pentru 
supraviețuirea neamului orion! Adio, copiii mei! Adio! 

Deja, plânsul tăcut se transformase în strigăte 
sfâşietoare de jale. O mare parte dintre orioni, metişi, 
mutanţi şi rovi întinseseră mâinile imploratoare către 
Orejona. Bătrâna îi reprimă scurt: 

— V-am lăsat pe mâini mai bune decât ale mele. 


V-am lăsat sub conducerea unei zeițe născute din însăşi 
spiritul vital inteligent al Universului. Nu aveţi de ce vă 
teme. Nu aveţi nici un motiv să jeliţi. Bucuraţi-vă că 
începeţi o nouă eră din viaţa voastră, era zeiţei Oriana! 
Mulțimea tăcu ca prin farmec. Orejona se întoarse, îşi 
prinse soţul de braţ şi urcă cu demnitate treptele trapei. 
Aceasta se închise în urma lor, lăsând privirii celor prezenţi 
numai imaginea unei astronave ovoidale, cu o singură 
punte. 

Astronava se ridică lent, se legănă de câteva ori în semn 
de salut şi ţâşni către zenit. Curând, dispăru din limita de 
vedere. Oriana lunecă spre camera holovizoare şi rosti 
câteva cuvinte de îmbărbătare: 

— Credinţă şi putere, dragii mei orioni! N-am urmărit o 
tragedie, ci un episod din marea expansiune umanoidă din 
Univers. Orejona şi Omitot nu vor muri niciodată. Ei vor trăi 
prin copiii pe care îi vor crea din ovulele fecundate şi-i vor 
educa să stăpânească o nouă lume. Vor fi copii orioni, dar şi 
metişi, deoarece o parte din ovule au fost obţinute din 
încrucişarea cu varangii şi veganii... 

Oanes tresări. Două nopţi la rând, petrecuse momente de 
desfătare cu două orione diferite, alese de medici după 
criteriul  ovulaţiei. Realiză că ceva din ei plecase cu 
astronava orionă şi se înfiora. Îşi aminti însă imediat că 
legea vieţii lor era expansiunea continuă a civilizaţiei 
humanoide în întregul Univers. Aşa hotărâseră Zaris şi 
partenerii săi, pentru a repara greşeala autoizolării făcută 
de Alianţa Civilizaţiilor Humanoide, Primul vis al tatii se 
îndeplineşte, gândi el şi se linişti. 


Oriana terminase de vorbit. Urcă în aeromobii şi plecă 
către palat. Mulțimea rămase pe loc, ca vrăjita. Băştinaşilor 
nu le venea să plece din locul din care plecase Orejona. 
Ceva din sufletele lor rămăsese legat pentru totdeauna de 
fosta împărăteasă. Oanes şi Enag le studiau reacţiile, 
amestecați în mulţime. Le venea greu să înţeleagă 
sentimentele divinatorii pe care o mulţime de humanoizi, 
inclusiv din rasa superioară, le căpătaseră pentru o simplă 
aventurieră din sistemul solar Rigel. Singura explicaţie 
logică consta în folosirea cu dibăcie a mijloacelor de 
influențare mentală, de către întregul clan nobiliar adunat 
în jurul Orejonei. 

Oanes îşi reluă obligaţiile de guvernator al Alcoriei, cu 
gând de a accelera progresul naţiunii sale. Era convins că 
se putea baza pe o cooperare amicală cu ceilalţi varangi şi 
cu veganii, deoarece posedau sisteme de gândire şi simţire 
similare. Se împăcase cu ideea că, în relaţiile cu shangii, 
sirusanii şi orionii, vor trebui să folosească bani sau produse 
la schimb. Prezenţa kobizului Wula la ceremonia din Tenoch 
îi amintise că, în sfera de influenţă a alcorilor, evoluau 
sălbăticiţii jerani. Nu puteau rămâne indiferenți faţă de 
soarta acestora. Drept urmare, îl invită la el pe Enag şi-i 
ordonă să întocmească un plan cât mai realist şi eficient de 
civilizare a poporului lui Maruk, cea mai recentă căpetenie 
jerană. 

În prima săptămână după întoarcerea din imperiul orion, 
guvernatorul se decise să facă o călătorie de cunoaştere şi 
sprijin în colonia Fibara, condusă de Leodor. îl alese ca 
tovarăş de călătorie pe Kulpar, un pilot încercat şi un bun 


explorator, rămas din vechea gardă alcoră. Ca de obicei, 
lăsă la conducere pe viceguvernatorul Deroh, cu sarcini 
precise de îndeplinit pe timpul lipsei sale. 

Cei doi plecară din Lagar cu o navetă de explorare, dis de 
dimineaţă, cu soarele în stânga lor. Traversară braţul de 
mare care despărţea Alcoria de Fibara şi pătrunseră pe 
teritoriul administrat de Leodor. Întinsele livezi de citrice, 
curmali şi bananieri erau lucrate după regulile ştiinţifice, 
semn că Leodor reuşise să-şi strunească rovii sălbăticiţi. 
Câteva ferme de animale întâlnite în cale arătau la fel de 
bine îngrijite. În preajma capitalei, Corol, zăriră şi primele 
ateliere, fabrici şi uzine. Leodor îşi pusese mica sa colonie 
din zona caldă pe roate. 

Cei doi alcori aşezară naveta exact în faţa palatului 
administrativ al coloniei şi coborâră din ea. Leodor, însoţit 
de doi metişi alcoro-vegani, îi întâmpină binevoitor. 

— Bine că ţi-ai făcut timp şi pentru mărunta noastră 
colonie, frate Oanes, îşi arătă guvernatorul Fibarei bucuria. 
Chiar mă întrebam din ce motiv mă ocoleşti. 

— Am avut multe probleme de rezolvat, se scuză Oanes. 
Ştii, războiul cu sirusanii, apoi, întronarea noii împărătese 
orione... A durat ceva timp. Voi cum aţi progresat? 

— Mulţumitor, răspunse Leodor. Am reuşit să şcolarizez 
toţi rovii sălbăticiţi şi să le impun reguli de comportare 
aproape umană. 

— l-am văzut la muncă. Par foarte motivaţi şi disciplinaţi. 

Leodor zâmbi mulţumit: 

— l-am condiţionat psihic, cu sugestii hipnotice. 

— Nu e o măsură cam exagerată? 


— E singura care produce efecte. N-am reuşit să-i 
motivez cu nimic altceva. Se mulţumeau doar cu hrană şi 
îmbrăcăminte. Cum să-i fi mobilizat altfel? 

— Da, înţeleg. Şi-i exploatezi până la epuizare? 

— Nici pe departe. Îi folosesc ştiinţific, exact în limitele 
precizate de medici. 

— Aproape robotic... 

— Operaţiunea prezintă şi avantaje pentru ei. Au început 
să se bucure şi de alte recompense decât de hrana. 

— Le dezvoltati cateva insusiri umane. 

— Exact. Străbunii lor creaţi de savanti alcori posedau 
mai multe calităţi aproape umane. Noi încercăm să-i 
ridicăm la nivelul de înţelegere al strămoşilor. 

— O iniţiativă demnă de tot respectul, aprecie Oanes. Ce 
alte probleme aţi rezolvat de când nu ne-am mai văzut? 

— În primul rând, ne-am înconjurat întregul teritoriu cu o 
frontieră de raze paralizante. Astfel, am scăpat de atacurile 
şi jafurile mutanţilor sălbăticiţi din junglă. 

— Şi ce faceţi cu cei paralizaţi? 

— Le-am creat un penitenciar, în care îi civilizăm în 
limitele posibile. Sperăm ca generaţiile următoare, născute 
din ei, să devină asemănătoare rovilor. Astfel, pe planetă nu 
vor mai mişuna fiinţe sălbatice cu înfăţişare humanoidă. 

— E bine că acordaţi atenţie perfecţionării factorului 
uman. Am văzut că fermele merg bine, ca fabricile şi 
uzinele funcţionează. Cum staţi însă cu natalitatea în rândul 
raselor superioare? 

—  Slăbuţ, recunoscu Leodor. lradierile din timpul 
războiului cu gasterii au produs un fel de sterilitate în 


rândul nostru. Se nasc puţini copii şi cu însuşiri inferioare 
nouă. La voi? 

— Cam la fel. Savanţii noştri lucrează, împreună cu ai 
veganilor, pentru a găsi o soluţie de remediere a raselor 
pure. Ştii şi tu că, pe timpul dezastrului, mulţi varangi, 
vegani, sirusani, shangi şi orioni au acceptat să folosească 
medicamentul vegan care le asigura supraviețuirea. 

— Ştiu, confirmă Leodor. Eu am refuzat să-l iau, la fel ca 
şi familia ta. Cei care l-au acceptat au căpătat mai mare 
rezistenţă la factorii de mediu, însă posedă un intelect mai 
scăzut şi trăiesc mult mai puţin decât noi. 

— Să sperăm că geneticienii şi medicii vor rezolva 
această problemă gravă. Avem nevoie de o populaţie 
superioară de cel puţin de o mie de ori mai mare decât cea 
actuală, pentru a putea stăpâni Geea şi a ne ridica din nou 
la nivelul de civilizaţie al primilor colonişti. 

— Eu nu pot face mai mult, desfăcu Leodor mâinile a 
neputinţă. Am convins tinerii să se căsătorească de la 
vârste mici, însă natalitatea tot nu creşte. Apropo de 
aceasta, tu când te căsătoreşti? 

— Eu? tresări Oanes. 

— Cine altul decât tu? Eşti cu cincizeci de ani mai mare 
decât mine şi... tot singur. Eu am soţie, doi copii... Ştiu 
pentru ce muncesc. 

— Şi eu ştiu pentru ce muncesc, îl asigură Oanes. Vreau 
să-mi văd Alcoria ridicată la nivelul din timpul tatălui meu. 
Adică, dinainte de război. 

— Da... rosti Oanes dus pe gânduri şi chipul fermecător al 
Ori anei îi apăru în memorie. Din păcate, inima mea cere 


mai mult decât poate primi. 

Leodor se pregătea să-l întrebe ce însemnau acele vorbe, 
insa se opri la timp. Isi daduse seama ca ar fi atins o rană 
din sufletul lui Oanes. Poate vreo fermecătoare vegană i-a 
refuzat cererea, gândi el. Nu cred să fi fost o varangă, 
deoarece oricare dintre ele ar considera o mare onoare să 
se mărite cu guvernatorul alcor. 

— Ne arăţi ceva din realizările voastre? schimbă Oanes 
cursul discuţiei. 

— Cu plăcere, acceptă Leodor şi făcu semn unui 
conducător de transportor să se apropie cu maşina lui. 

Cei trei alcori vizitară, rând pe rând, o fabrică de 
conservat cereale, fructe şi legume, o uzină de maşini 
agricole şi o linie de asamblat generatoare. Deşi mică, 
colonia lui Leodor avea ambiţii mari. Încerca să se ridice 
între naţiunile varange. Pentru aceasta, i-ar mai fi trebuit şi 
un plus de teritoriu, pe care nu-l putea obţine decât 
defrişând jungla. Leodor avea un plan vast în această 
direcţie, pe care începuse deja să-l aplice. 

Către seară, opriră la o vie în terase, în care lucrau mai 
mulţi rovi în salopete marân. Aceştia se aliniară respectuoşi 
şi-i salutară aproape în cor. Strugurii mari şi galbeni atârnau 
pe corzile bine întinse, ca nişte bulgări de aur. Oanes rupse 
unul şi gustă câteva boabe. Aveau un parfum deosebit, pe 
lângă dulceaţă. Erau struguri de masă,  destinaţi 
consumului direct şi conservării. Producţia de struguri de 
vin era strict limitată şi controlată, deoarece toate naţiunile 
varange şi veganii introduseseră prohibiţia. Ca atare, vinul 
produs era folosit numai pentru protocol şi pentru schimburi 


cu shangii. 

În timpul nopţii, Oanes se trezi de două ori. Prima dată, 
din cauza unui urlet prelung, neomenesc, înţelesese rapid 
că un mutant sălbatic încercase să pătrundă în Fibara şi 
fusese paralizat. A doua oară, se trezi către ziuă. Soarele se 
pregătea să răsară. Mii de păsări cântătoare organizaseră 
un concert în jungla din apropiere. Guvernatorul alcor ieşi 
afară, în aerul răcoros şi se întinse mulţumit. Trăia 
sentimentul că o mare bucurie îl aştepta, în viitorul apropiat 
şi nu ştia din ce cauză. Plecă pe jos prin Corol, să admire 
oraşul încă adormit. Câteva străji de noapte îl recunoscură 
şi-l salutară. Oanes le răspunse şi intră în vorbă cu câţiva 
alcori din micuța colonie. Toţi păreau mulţumiţi de viaţă şi 
aceasta era un semn bun. 

La întoarcerea din plimbare, Oanes fu întâmpinat de 
Leodor. 

— Simt prosperitate şi pace, îl anunţă Oanes. 

— Şi eu simt progresul, de la o zi la alta. Speranţele 
noastre au înviat. 

— Omenirea renaşte din cenuşa ultimului război cu 
gasterii. Vom trăi vieţi lungi şi fericite. 

— Dacă nu vom fi atacați din nou din spaţiu. 

— Nu cred să se mai întâmple aşa ceva. Gasterii au 
dispărut din zona noastră de Univers. 

— Bine ar fi. Mâncăm ceva împreună? 


— Desigur, camarade. 
* 


x x 


După micul dejun, Oanes şi Kulpar urcară în naveta lor. 


Gazdele o încărcaseră până la refuz cu daruri din producţia 
proprie. După un semn de salut, micuța navetă îşi luă 
zborul către Lagar. Oanes era mulţumit de cele văzute. 
Alături de această mulţumire calmă, un puternic sentiment 
de aşteptare pozitivă se dezvolta în el. îl simţea crescând şi 
nu reuşea să-i ghicească cauza, cu toate capacităţile sale 
extraordinare. 

După vreo jumătate de oră, aterizară în faţa palatului 
guvernatorului din Lagar, capitala Alcoriei. Un freamăt 
neobişnuit se vedea prin preajma clădirii, dar Oanes, prins 
de gândurile sale, nu-l observă. Merse glonţ la biroul său, 
să afle de la Deroh noutăţile din timpul lipsei sale. Abia în 
faţa uşii biroului, simţi o forţă stranie, caldă şi bună. Inima îi 
explodă de fericire. Sângele începu să-i vâjâie prin vene ca 
un râu aprins. Aceasta era fericirea din sentimentul lui... 

Deschise uşa şi rămase topit în lumina verde a ochilor ei 
fascinanţi. Oriana era îmbrăcată într-un combinezon negru, 
mulat pe corp, care îi mai ascundea puţin dotarea sa 
stranie cu aripi. Pletele lungi şi negre îi curgeau pe umeri, 
până aproape de mijloc. Un zâmbet deschis, simplu ca o zi 
de primăvară, îi lumina chipul. Oanes reuşi să îngaime: 

— Oriana, ce surpriză! 

— Ce te miră, guvernator Oanes? Doar m-ai invitat 
serios, nu? 

— N-am cuvinte să-ţi spun cât de mult nî încântă vizita 
ta. 

— Le găseşti tu mai târziu şi-o să mi le spui. Acum, dacă 
s-ar putea, aş vrea să mă retrag într-o casă, să mă odihnesc 
un pic. 


— Casă? Casa mea îţi stă la dispoziţie. 

Fata îi întinse braţul, fără un cuvânt. Lui Oanes i se părea 
că zbura fără să atingă pământul. Abia la ieşire, observă 
garda imperială orionă şi naveta cu care sosise Oriana. 
Patru luptători din gardă, înarmaţi cu razere, se încolonară 
respectuos în spatele lor. Mulțimea de alcori curioşi să vadă 
minunea cu aripi se desfăcu în două, lăsându-le loc să 
treacă. Cei doi păşeau pe sub teii înfloriţi, învăluiţi într-un 
parfum discret. 

— N-am un palat ca al tău, se scuză Oanes, coborât deja 
cu picioarele pe pământ. 

— Crezi că mărimea palatului orion mă face mai fericită? 
întrebă fata cu o undă de melancolie în glas. De obicei, 
folosesc numai câteva camere. 

— Camere am, însă... ştii... sunt cam austere. Eu locuiesc 
singur. 

— Singur? N-ai şi tu o soţie ori măcar o concubină? 

— Nu. 

— De ce? Eşti un bărbat tânăr. Ai nevoie de o prezenţă 
feminină. 

Guvernatorul alcor rămase tăcut câteva clipe, apoi îi 
explică serios: 

— Noi, alcorii, ne căsătorim numai pe bază de sentimente 
reciproce de dragoste. 

— Aşa? Şi nici una dintre fermecătoarele alcore sau 
dintre zeițele vegane nu ti-au răpit inima? 

— Inima mea... inima mea, murmură Oanes, fără a-şi 
duce ideea până la capăt. 

Fata îl privi cu atenţie, să ghicească ce încerca să spună. 


Alcorul îi trezea o simpatie sinceră. Poate chiar mai mult, 
dar Oriana nu îndrăznea să recunoască. Îşi reprimă orice 
gând ce depăşea porunca Orejonei - doar relaţii frăţeşti. Îi 
strânse mai puternic braţul şi-l încurajă: 

— Frăţioare, într-o zi, vei întâlni-o pe aceea pe care inima 
ta o caută. 

Oanes nu reuşi să-şi reprime un oftat. Ajunseseră deja în 
faţa casei, aşa că-i deschise larg uşa: 

— După tine, zeiţo! 

— N-ai servitori?! se miră fata. 

— În lipsa mea, vine o femeie care îmi face curat şi-mi 
pregăteşte mâncare. 

— Şi nu încuie uşa? 

— De ce s-o închidă? se miră el. 

— Să nu intre vreun nepoftit, vreun hoţ... 

Oanes începu să râdă liniştit: 

— Oriana, noi, alcorii, trăim după alte reguli decât voi. 
Fiecare cetăţean primeşte de la aparatul guvernamental 
naţional tot ce-i trebuie, începând cu hrană şi până la 
aeromobile. Nu folosim banii decât pentru comerţul cu 
shangii şi cu voi. Toţi au ce le trebuie. Chiar şi cei din rasa 
inferioară, rovii şi mutanţii, primesc haine şi hrană de 
calitate. 

— Aveţi o organizare foarte interesantă. Cum motivaţi 
însă oamenii să muncească? 

— Fiecare munceşte, funcţie de calificarea sa, cu toată 
dăruirea, obligat de propria conştiinţă. Am moştenit acest 
sentiment încă de la primii colonişti. 

— Înseamnă că vă naşteţi cu o înzestrare psihică mai 


deosebită. 

— O, nu. Copiii alcori sunt educați de foarte mici în cultul 
vieţii, cultul creaţiei, cultul cinstei şi al meritocraţiei. 
Sentimentul datoriei faţă de viaţa şi de progresul 
comunităţii se naşte automat din acest stil de educaţie. 

— Înseamnă că formaţi o colectivitate foarte coezivă. 

— Da, dar din nefericire, prea mică. Nu ne-am refăcut 
încă după pierderile suferite în război iar natalitatea e 
scăzută. 

— Eşti la fel de singur ca şi mine? 

— Sunt un fericit. Am două surori măritate, Moira şi Lena. 
Fiecare are câte un copil. Din când în când, îmi încălzesc 
sufletul în familiile lor. 

— Înseamnă că-i doreşti copii... 

— Enorm, recunoscu Oanes. Această cameră e potrivită? 
îi prezentă el un dormitor larg, cu mobilă albă şi lenjerie 
bleu. Baia e alături. 

— E cât se poate de potrivită. Garda mea poate sta în 
sufragerie? 

— Oriunde doreşti. Simte-te ca la tine acasă, stăpână 
deplină! 

— Şi tu? 

— Eu mă întorc la locul de muncă, deoarece avem multe 
de rezolvat. Pregătim o expediţie mare pentru ajutarea şi 
civilizarea jeranilor. 

— Uriaşii? dovedi ea că era la curent cu viaţa planetară. 

— Ei. Sunt ca nişte copii mari. Nu se manifestă i violent, 
dar au pierdut multe însuşiri umane căpătate pe timpul 
când tata îi ajuta în mod curent. 


— Şi vrei să reiei practicile tatălui tău?... 

— Tata a fost un model de bărbat pentru mine. i Curajos, 
cult, înţelept şi omenos. Jeranii îl păstrează încă în legende 
iar Maruk, căpetenia lor, vorbeşte încă limba alcoră destul 
de bine. 

— Mi-ar plăcea să-i văd pe jerani în came şi oase, rosti 
Oriana. 

— Da? se bucură Oanes. Am putea merge împreună, pe 
urmele expediției noastre. 

— Când? se grăbi fata cu întrebarea. 

— Cam peste două zile. Expediția pleacă în această 
seară, cu multe materiale. Vor ajunge abia mâine la prânz. 
Le lăsăm un timp de acomodare, apoi mergem şi noi, cu 
navetele. 

— Perfect! se bucură Oriana. Şi până atunci? 

— Până atunci? întrebă Oanes indecis. Nu ştiu ce-ai vrea 
să vezi din Alcoria. 

— Mă interesează cât mai multe. 

— Atunci, mă întorc la prânz, să luăm masa împreună şi 
să decidem ce putem face. 

Oriana îi atinse faţa cu vârfurile degetelor, în semn de 
despărţire. Un fulger scurt şi cald trecu prin trupul lui 
Oanes, până în vârfurile degetelor de la picioare. Îşi plecă 
fruntea respectuos, murmură un pe curând şi se retrase. În 
faţa casei, îşi duse palma la obrazul atins de fată şi zâmbi 


unui vis prea frumos din imaginaţia sa. 
* 


x x 


Cei doi luară prânzul servit de o metisă alcoră mai în 


vârstă. Oriana gusta delicat din bucatele tradiţionale 
băştinaşe, să descopere care erau compatibile cu 
organismul ei. Constatarea că majoritatea lor erau similare 
celor orione o linişti pe deplin. Totodată, concluzionă că îşi 
însuşise unele informaţii false, din materialele vizionate. În 
acele holograme, savanții onorii spuneau că varangii 
consumau exagerat de multă carne şi produse de sinteză 
nu tocmai sănătoase. Până nu verifici personal, nu trebuie 
să-fi formezi o convingere definitivă, cugetă fata. Ce bine 
că am venit în i vizită la aceşti oameni primitori! 

— Şi acum, încotro? întrebă ea, după ce terniinară de 
mâncat fructele. 

— O bază submarină, în care am supravieţuit în timpul 
dezastrului, te-ar interesa? 

— Foarte mult. Noi nu avem aşa ceva, deşi ar fi necesar, 
măcar din spirit de prevedere. 

— Atunci, mergem. Vei vedea un model. Poate te inspiri. 

Plecară cu un grup de trei navete, dintre care una, 
naveta imperială orionă. Din politeţe, Oanes urcă alături de 
Oriana şi luă loc în al doilea fotoliu imperial. Pilotul orion 
urmă calea deschisă de naveta alcoră condusă de Kulpar, 
către ţărmul mării. Cei doi tineri se răsuciseră în fotolii, faţă 
în faţă şi continuau să discute. Oanes, cuprins de o fericire 
molcomă, datorita siguranţei că Oriana va rămâne în ţara 
sa câteva zile, vorbea domol, răspunzând tuturor 
curiozităţilor Orianei. Nu mai întâlnise niciodată o fiinţă 
umană, bărbat sau femeie, atât de însetată de cunoaştere. 
Îşi aminti că Oriana nu era exact o fiinţă umană şi inima lui 
se strânse dureros. Ce blestem pe mine! gândi el. Să mă 


îndrăgostesc de o făptură pe care n-o pot atinge decât cu 
privirea. Cât de stranie poate fi uneori viaţa universală... 

Navetele coborâră pe cheu, lângă cele câteva submarine 
acostate. Toate echipajele debarcară din navete şi primiră 
onorul unei gărzi de submarinişti îmbrăcaţi în uniforme 
negre. Comandantul bazei, bătrânul Ragan, înaintă şi-l 
îmbrăţişă pe Oanes cu afecţiune. Fusese prieten cu tatăl 
său şi-l cunoştea pe guvernator de când se născuse. 
Practic, Oanes crescuse sub ochii lui. După aceasta, Ragan 
se plecă respectuos şi-o invită pe Oriana: 

— Vă rog să poftiţi după mine! Vă arăt calea. 

Oaspeţii se îmbarcară în submarin, uşile etanşe fură 
închise şi acesta începu imersiunea. Oriana urmărea 
încântată mulţimea de animale marine, prin hublouri. Ea 
zburase de multe ori, dar niciodată nu încercase să 
cunoască lumea adâncurilor. E drept că zborurile ei 
fuseseră mai ales nocturne, deoarece Orejona păstrase cu 
străşnicie secretul vieţii nepoatei sale. 

Îşi plănuise din timp toate măsurile de impunere a ei ca 
zeiţă cu drepturi depline asupra orionilor. 

Submarinul începu să lunece pe lângă pereţii de piatră 
roasă. Curând, poarta de metal a bazei submarine apăru în 
prova. Aceasta se deschise înainte de a fi atinsă şi 
submarinul ieşi din imersiune la cheul din oraşul subteran. 
Instalaţii puternice asigurau o lumină similară celei de zi. 
Oriana păşi pe puntea navei, sprijinită de braţ de Oanes, se 
opri, cuprinse totul dintr-o privire şi exclamă: 

— Dar aici aveţi un adevărat oraş! 

— Da, e un oraş săpat în stânca muntelui, confirmă 


Oanes. Am locuit mult timp în el. Dacă ai şti cât de mult ne 
doream să ieşim afară, să vedem soarele şi pământul! 

— Îmi pot imagina destul de veridic. Şi orionii au stat 
ascunşi în bunkerele din munţi mai mult de trei ani. Am 
văzut holograme făcute în acea perioadă dezolantă. M-am 
minunat că au supravieţuit şi au învins. 

— Viaţa umană învinge întotdeauna, spuse Oanes serios. 
Uneori, humanoizii mai regresează, datorită unor factori 
ostili. Întotdeauna, însă, reuşesc să se adapteze, să 
supravieţuiască şi să reia procesul de evoluţie înscris în 
programele fiinţelor noastre. 

— Daaaa? înseamnă că regresul anterior şi actual nu te 
sperie şi nu te dezarmează? 

— Deloc, Oriana. Înainte de a muri, tata a cugetat 
profund la chemarea sălbatică ce părea să afecteze şi 
rasele superioare. A descoperit intuitiv că nu era o legitate 
universală a regresului, ci numai un fenomen de 
conjunctură. Ca atare, m-a sfătuit insistent să recivilizez 
toate fiinţele humanoide, începând cu rasele pure şi 
terminând cu rovii. 

— Sălbăticia e contagioasă, ghici Oriana. 

— Exact. Probabil, se insinuează telepatic din rasele 
inferioare către structuri foarte vechi din organismele 
noastre. 

— Aceasta presupune că şi străbunii noştri ultracivilizaţi, 
din Alianţă, descindeau din fiinţe mai sălbatice? 

— Posibil, dar nu cert, Oriana. Nici măcar savanții Alianţei 
nu cunoşteau taina creaţiei primordiale a humanoizilor 
înzestrați cu rațiune şi voinţă. 


— Sălbaticii mutanţi sunt fericiţi cu certitudinea că au 
fost creaţi de zei. 

— Dar zeii au o problemă, zâmbi Oanes. Nu ştiu cine i-a 
creat pe ei. 

— E cea mai grea problemă a noastră? 

— Nu cred. Atingerea fericirii în viaţă este problema care 
mă frământă cu adevărat. 

Oriana îi atinse din nou obrazul cu degetele, încurajându- 
1: 

— O vei atinge, frăţioare. O vei atinge cu siguranţă. 

Între timp, ajunseseră în piaţa centrală a oraşului 
subteran. Vegetaţia din parcurile adiacente creştea 
luxuriantă, datorită luminii artificiale potrivite, aerului şi 
umidității. Oanes îi arătă Orianei un cerc imens, din bolta 
artificială, împânzită cu stele pentru a imita cerul nocturn: 

— Aerul necesar oraşului pătrunde prin câteva zeci de 
filtre, dintr-o grotă a piscului de munte de deasupra. Am 
avut noroc că filtrele ne-au protejat pe timpul atacului 
gaster cu arme de nimicire în masă. 

— Astea au fost? 

— Da. Arme atomice, chimice şi bacteriologice. E drept 
ca şi sirusanii au folosit, în ripostă, încărcături atomice şi cu 
viruşi de luptă. 

— Distrugeri inutile, oftă Oriona. De ce? 

— Nu ştiu. Gasterii au atacat escadra noastră fără a ne 
avertiza, fără a ne cere ceva, fără a discuta. llogic, nu? 

— Ar fi putut trimite o solie pentru discuţii... 

— Ce bine ar fi fost! Chiar dacă ne-ar fi cerut să părăsim 
Geea pe care muncisem atât de mult, ne-am fi retras pe 


planeta Var, recunoscându-le proprietatea. 

— Nu-mi explic spiritul agresiv irațional al gasterilor. 

— Se pare că erau disperaţi, îi explică Oanes. Propria lor 
planetă fusese invadată de adversari şi ei sperau să se 
retragă pe Geea. 

— Viaţa universală este uneori atât de complicată... 

— Ba nu-i! o contrazise Oanes. O infinitate de planete 
virgine, cu condiţii ideale de viaţă pentru humanoizi, se 
mişcă numai în Calea Lactee. Câte or mai fi în sutele de 
miliarde de galaxii învecinate? Avem suficient spaţiu pentru 
expansiunea humanoidă, pentru eternitate. 

— Dar ne ataşăm de o anumită planetă, de un anumit 
sistem solar, observă Oriana. 

— Da, da, murmură Oanes. Ceva din psihicul nostru 
trebuie schimbat, încât să ne schimbăm planetele natale 
fără nostalgii inutile. Astfel, vom îndeplini mult mai uşor 
planul de expansiune a speciei humanoide în Univers. 

— Eu nu voi putea face aceasta, spuse Oriana. M-am 
legat sufleteşte de Geea şi de imperiul orion. 

— Nici eu nu voi putea pleca, deşi vom avea astronave. 
Poate copiii sau nepoţii mei... 

— Alcoria te leagă de vise şi idealuri? 

— Nu numai Alcoria, minune a vieţii. Ceva mai presus de 
puterea mea de control raţional mă va ţine întreaga viaţă 
pe această planetă. 

— Dacă nu e femeie, căci mi-ai spus că nu-i, atunci ce ar 
putea fi? 

— Mi-ar fi plăcut să fie femeie, şopti Oanes. Atunci, viaţa 
mea ar fi cunoscut o evoluţie fericită. 


— Eşti cam straniu, frăţioare. 

— Să mergem mai departe! o invită Oanes, pentru a 
evita continuarea discuţiei. 

Pătrunseră în palatul central, în care se ţineau întrunirile 
publice pe timpul refugiului. Oanes îi prezentă fetei multe 
holograme făcute în perioada dezastrului, cu scopul de ao 
face să înţeleagă puterea extraordinară de rezistenţă, 
adaptare şi supravieţuire a fiinţei omeneşti. Era o lecţie 
necesară zeiţei orionilor, încă nedeprinsă cu greul unor 
situaţii ce par fără ieşire. 

Oriana urmări imaginile cu ochii larg deschişi, fără a 
scoate un cuvânt. După ce Oanes opri aparatul, comentă 
scurt: 

— Extraordinar! 

— Ce? întrebă Oanes. 

— Capacitatea unei mâini de oameni de a crede cu tărie 
că vor reveni la viaţă normală, după un asemenea dezastru. 

— Educaţia creierelor, îi dezvălui Oanes secretul. Noi, 
rasele superioare, am fost educate încă din Alianţa 
Civilizaţiilor Humanoide să ne credem indestructibili şi să ne 
autovindecăm rănile psihice sau fizice prin simplă 
concentrare mintală. În al doilea rând, conştiinţa faptului că 
trăim într-un Univers cauzal, aflat în continuă transformare, 
ne-a dezvoltat speranţa că vom prinde condiţii de viaţă mai 
bune. 

— Cam la fel au raţionat şi orionii retraşi în munţi. N-am 
trăit grozăvia lor, însă îmi imaginez că sentimentele au 
oscilat în jurul disperării, în pofida raţiunii. 

— Eram abia un prunc, îşi aminti Oanes, însă n-am 


disperat niciodată. Tatăl meu ne susţinea moralul, cu forţa 
sa extraordinară. Foarte puţini au fost depresivi, dar nici 
unul disperat cu adevărat. 

— Cum aţi reuşit? 

— Speranţa a supravieţuit nealterată. 

— Trebuie să învăţ şi eu să sper atât de puternic, şopti 
Oriana dusă pe gânduri. Am fost instruită ştiinţific şi 
educată în spiritul datoriei faţă de neamul meu, dar nu mi 
s-a dat nici o speranţă la care să visez cu putere. 

— Poate că pe timpul acestei vizite, vei căpăta o sămânță 
de speranţă întemeiată, surioară. Meriţi chiar mai mult. 

— Şi eu sper uneori că merit mai mult, dar sunt legată de 
un jurământ secret, oftă Oriana. 

Oanes îi prinse palma dreaptă între palmele sale calde şi- 
o privi în ochi: 

— Aş vrea să te ajut, surioară. 

Pentru prima dată în viaţa ei, Oriana simţi că o cuprindea 
o moliciune plăcută, în timp ce inima îi bătea mai repede şi 
răsuflarea i se accelerase. Rămase nemişcată, îmbătată de 
potopul de senzaţii plăcute prăvălit peste simţurile sale. 
Prin corpul lui Oanes, treceau curenţi rapizi, asemenea unor 
descărcări electrice iar creierul său surprindea imagini 
fugare, dintr-o lume astrală, aproape albastră. | se păru 
chiar că o umbră cu aripi largi, negre, trecea fugitiv prin 
faţa ochilor săi. Se scutură din vis şi ochii i se opriră pe 
aripile Orianei. Într-adevăr, erau de un negru lucios, dar 
stăteau strânse cuminţi, pe spate. Îi dădu drumul încet 
palmelor şi făcu un pas înapoi. Şi el era legat de un 
jurământ făcut în numele tatălui său. 


* 
XX 


Toţi se întoarseră în Lagar către seară. Oanes o întrebă 
pe Ori ana dacă se cuvenea ca zeiţa-mamă a orionilor să ia 
cina într-o simplă familie alcoră, formată din medici şi 
naturalişti. 

— Pui ceva la cale? îl întrebă ea zâmbind. 

— Eu, nimic. Pur şi simplu, sora mea Moira ne invită în 
familia ei. Nu locuiesc într-un palat, dar sunt oameni culţi, 
cu suflete bune. 

— Merg, decise fata. Se obişnuieşte să le duc un dar? 

— Le faci o mare onoare prin prezenţa ta. Nu ai ce dar să 
le duci, deoarece alcorele, la fel ca toate varangele, nu 
poartă nici un fel de bijuterii sau alte podoabe. 

— Cam exagerată austeritatea voastră. 

— Şi veganele se poartă la fel. Femeile noastre cred că 
bijuteriile nu fac o femeie nici mai frumoasă, nici mai 
inteligentă, nici mai sănătoasă, nici mai norocoasă decât 
este cu adevărat. 

— De ce şi mai sănătoasă şi mai norocoasă? 

— Pentru că sălbaticii jerani cred cu putere că anumite 
bijuterii, numite talismane, îi apără de boli şi le aduc noroc. 
Femeile noastre resping orice fel de superstiție. 

— Interesant! Bunica Orejona s-a străduit să semene 
câteva superstiții în rândul orionilor şi a raselor inferioare 
din imperiu. 

— Normal. Orice imperator care se vrea ascultat fără 
crâcnire inoculează în creierele supuşilor ideea că ar 
poseda capacităţi supraumane. 


— Ne-ai studiat obiceiurile. 

— Numai tangenţial. Am observat însă aceste practici de 
condiţionare psihică prin superstiții la shangi şi sirusani. La 
voi nu putea fi altfel. 

— Eu aş dori ca poporul meu să mă iubească pentru ce 
sunt cu adevărat. 

— Cred că te vor diviniza pentru ce eşti cu adevărat, 
Oriana. Ne-ai uluit pe toţi liderii geeni cu inteligenţa şi 
cultura ta. 

— Rațiunea e foarte bună, Oanes. Ea devine şi mai 
puternică, dacă e susţinută de sentimente. 

— Şi tu nu le ai? 

— Mie-mi sunt interzise toate sentimentele normale, aşa 
cum ştii. Sunt zeiţa-fecioară a neamului orion. 

— Cumplită situaţie! Poate se va rezolva cumva, cândva. 
Eşti încă o copilă. 

— Nu cred să se rezolve vreodată, Oanes. Mă aşteaptă 
aproape patru mii de ani de ritualuri imperiale şi grijile unui 
imperiu dorit de alţii. 

— Fii tare, fetiţo! îţi voi fi alături întreaga viaţă. 

Plecară împreună, pe jos, urmaţi de gardă, către locuinţa 
în care Moira, împreună cu soţul, Revnar şi copilul, Fadir, 
trăiau o viaţă de alcori obişnuiţi. Parfum de tei şi iasomie 
întârziată plutea prin aerul serii, amintindu-le tuturor că era 
pace şi vreme de trăit în tihnă. 

Gazdele îi primiră cu feţele radiind de plăcere şi bucurie. 
Micuţul Fadir, de numai cinci anişori, nu se sfii să pipăie şi 
să mângâie îndeaproape aripile Ori-anei. Il fascinau prin 
ineditul lor, iar oriona nu părea delor deranjată de interesul 


copilului. Dimpotrivă, la un moment dat, îl luă în braţe şi-l 
legănă uşor, ca pe un bebeluş. Acest gest îi dezvălui lui 
Oanes cumplita tragedie a zeiţei-fecioară: îşi dorea un 
prunc şi nu putea să-l aibă. ŞȘi-I visa însă cu disperare. ŞI-I 
visa... 

Masa decurse în bună dispoziţie, cu multe întrebări din 
partea Orianei. Zeița orionă voia să afle direct de la sursele 
primare adevărurile despre viaţa şi munca alcorilor. Cei doi 
soţi, buni specialişti în domeniile lor, îi satisfăceau 
curiozitatea pe deplin. Medicina alcoră înaintase mult, 
datorită împletirii strânse cu genetica şi psihologia. Era 
greu să studiezi aproape douăzeci şi cinci de ani, pentru a 
ajunge un bun medic, însă sănătatea alcorilor şi a rovilor 
din colonie nu suferea cu nimic. Organismul uman mai 
prezenta puţine taine pentru asemenea savanţi. Revnar îi 
vorbi cu pasiune despre tainele viului inferior, căci era 
naturalist. Tatăl său participase la geneza primară a Geei, 
iar el îi călcase pe urme. Făcea lungi expediţii în zone încă 
nepopulate ale planetei, să răspândească viaţa inferioară 
utilă. Uneori, căra şi în raniţă seminţe de plante sau ovule 
de animale fecundate, ducându-le în cele mai inaccesibile 
locuri. 

Oanes vorbea puţin şi studia mimica Orianei. Aceasta era 
încântată de tot ce auzea. La un moment dat, chiar îşi 
dezvălui franc simţirile: 

— Oanes, voi ne-aţi luat-o înainte. Noi ne-am mulţumit să 
asigurăm hrană şi îmbrăcăminte supuşilor, dar voi vă 
ridicaţi către civilizaţie şi creaţie. 

— Aţi obţinut totuşi un spor de natalitate mai mare decât 


noi şi nimeni nu vă întrece la construcţia aparatelor 
individuale de zbor. 

— E prea puţin, faţă de ce văd la voi. Sporul demografic 
orion este datorat metişilor rezistenți la radiaţii. Ei nu se pot 
ridica însă la nivelul de cunoaştere şi creaţie pe care-l văd 
în familia ta. 

— În toate familiile alcore pure, vei întâlni situaţii 
asemănătoare. 

— Va trebui să fac unele schimbări în imperiu, 
concluzionă ea. Toţi cei din rasă pură trebuie angrenaţi; în 
procesul de cunoaştere şi creaţie. 

— În imperiu, există întotdeauna o clasă mai, predispusă 
la trândăveală. 

— Aceasta e o problemă de rezolvat. 

La terminarea mesei, porniră înapoi, tot pe jos, prin 
oraşul luminat. Admirară de departe clubul larg, în care 
alcori de ambele sexe jucau jocuri de societate ori discutau 
pe la mese. 

— Socializează zilnic, îi explică Oanes. Necazurile de 
după război ne-au învăţat să combatem izolarea. Fiecare 
om simte nevoia să schimbe idei cu alţii şi pe alte teme 
decât munca sa. 

— Ai noştri nu duc lipsă de socializare. Se adună zilnic, 
beau, cântă şi dansează. 

— Dansul e considerat de alcori o activitate inferioară, 
specifică rovilor iar băuturile alcoolice sunt interzise. 

— Ce disciplină riguroasă! 

— E necesară. Ne asigură eficienţa în cunoaştere şi 
muncă. Ne face stăpâni pe viitorul nostru. 


Ajunşi în faţa casei, Oriana luă iniţiativa. Se aşeză pe 
banca din faţă şi bătu cu palma pe locul de alături, 
indicându-i să-l ocupe. Oanes se supuse, în timp ce oştenii 
din garda orionă se depărtară la o distanţă respectuoasă. 

— Nu mi-ai spus ce ai pe inimă frăţioare, îl atacă ea 
direct. 

— Bărbatul se aplecă spre stânga, rupse un trandafir 
dintr-o tufă, îl curăţă atent de ţepi şi i-l înmână: 

— Miroase.-l! îţi va spune câte ceva din povestea mea. 

Fata îl ascultă. Îşi cobori faţa între petalele catifelate şi 
inspira adânc. 

— Miroase a libertate şi a ceva dulce-melancolic, ca o 
poveste din copilărie. Mai ascunde însă ceva indefinit. 

— Indefinitul, îngână bărbatul. Indefinitul mă frământă. 

— Eu sunt mai prozaică. Vreau să punem din nou 
astronave în poziţia de zbor, să lunec printre planete, să 
văd Geea din spaţiu. 

— Să simţi că-n jurul tău nu sunt hotare... 

— Da, nemărginirea mă cheamă. Mi-amintesc însă că 
sunt legată de imperiul orion şi visul mi se frânge. O tristeţe 
grea îmi apasă sufletul. 

— Te cred. 

— Mă crezi, dar nu ştii cât de cumplit e să te doară 
conştiinţa faptului că nu se va putea niciodată. 

— Soţ, o familie, copii, navigația printre stele, fără nici o 
interdicţie, îi dovedi Oanes faptul că-i putea citi sufletul. 

— Da, niciodată... rosti ea cu un aer absent. Să mergem! 

Oanes o conduse în casă şi-i ură somn plăcut. După 
aceasta, ieşi pe terasă, îşi trase un şezlong şi se întinse cu 


privirea la cer. Stelele licăreau limpezi pe boltă, ca o tainică 
invitaţie la lungi călătorii. El nu le vedea însă. O umbră cu 
aripi largi şi negre plutea între el şi cerul nopţii. O umbră cu 


priviri luminoase, ca nişte raze verzi. 
* 


x x 


Naveta luneca lin, de-a lungul şirului de munţi, pe 
direcția nord. Oanes îi arătă Orianei scobiturile din stâncile 
ce ascundeau bunkerele rachetiştilor între care familia sa 
petrecuse o iarnă, în aşteptarea clipelor de pace. Natura 
acoperise rănile pământului, astfel că un covor verde, de 
pădure amestecata, din conifere şi foioase, se întindea cât 
vedeai cu ochii. Ici, colo, petece de iarbă, cu câte o cabană 
a unui păstor singuratic. Aceştia erau rovii independenţi, 
care refuzaseră să se întoarcă în civilizaţia alcoră. Oanes 
nu-i forţase, ci-i lăsase în sălbăticia lor deloc fericită. 

Un şir de turnulețe albe întrerupseră monotonia verde a 
pădurii. 

— Frontiera de nord a Alcoriei, o informă Oanes pe 
Oriana. Intrăm pe teritoriul jeranilor. 

— Nici graniţa n-o păziţi?! se miră ea. 

— De ce s-o păzim? Jeranii o consideră sacră şi nu trec 
niciodată de ea. 

Naveta imperială luă direcţia nord-est, către Pitola, o 
aşezare mai închegată, în care trăia Maruk, căpetenia 
recunoscută a jeranilor. În câteva minute, aceasta apăru în 
videozor. Era o îngrămădire haotică de case din piatră, fără 
ferestre şi cu acoperişuri ţuguiate, de lemn şi pământ. 

— Trăiesc mai rău ca animalele, comentă Oriana. 


— Înainte de agresiunea gasteră, locuiau în oraşe 
asemănătoare cu ale noastre. Aveau lumină electrică, 
holovizoare, fabrici de conserve, ferme de animale, livezi... 
După îndelungatele suferinţe din perioada dezastrului, au 
revenit la obiceiurile de pe planeta lor de baştină. 

Când naveta atinse pământul, un grup de alcori, ce 
păreau pitici pe lângă cei trei jerani dintre ei, se grăbiră să-i 
întâmpine. Erau membrii delegaţiei trimise înainte, pentru 
tratative şi ajutor. Oanes îi întinse mâna Orianei şi-o ajută 
să coboare. Fata măsură din priviri jeranii şi comentă: 

— Impresionant. Au mai mult de trei metri în înălţime. 

— Cam pe acolo, îi confirmă Oanes. 

Unul dintre cei trei jerani păşi în faţă, să le dea bineţe. 
Era lăţos, cu barbă înspicată şi avea trupul acoperit cu 
veşminte din piele. Un colier de colţi de urs îi atârna de gât 
iar în mâna dreaptă ţinea un toiag cu cap de pisică 
sălbatică. Grăi în limba alcoră, aproape corect: 

— Zeu Oanes, fiu al zeului Zaris, eşti bine venit între 
jerani. 

— Prietenia voastră sinceră mă bucură, Maruk. Vă vom 
ajuta cu tot ce putem pentru a trăi o viaţă bună. 

— Dar noi suntem mulţumiţi de viaţa noastră, zeu Oanes. 
Vânătoarea ne dă carne din belşug, culegem poamele din 
livezi şi păduri, avem peşte în iazuri... 

— Se poate trăi mai bine decât atât, Maruk. Echipa de 
alcori va rămâne cu voi câteva luni. Ei vă vor construi o 
centrală de lumină electrică şi case mai frumoase. Vă vor 
instala şi holovizoare, să ne puteţi vedea mereu. 

— Dar va trebui să muncim mai mult, obiectă Maruk. 


— Da, va trebui să munciţi mai mult, pentru a justifica pe 
deplin poziţia de humanoizi pe care o aveţi. 

— De ce să muncim mai mult, dacă avem tot ce ne 
trebuie? 

— Nu aveţi tot ce vă trebuie, Maruk. Veţi cultiva m şi 
cânepă, pentru a vă face îmbrăcăminte sănătoasă. Veţi 
cultiva din nou legume şi vă veţi face din nou livezi, să 
aveţi hrană sigură şi sănătoasă. Veţi avea băi cu apă 
caldă... 

— Zeu Oanes, dacă aceasta e porunca ta, noi vom 
îndeplini-o. Nu ştiu dacă ne va face mai fericiţi de viaţă. 

— Veţi simţi că trăiţi omeneşte, aşa cum au trăit străbunii 
voştri dinainte de război. 

— Ca zeii? 

— Aproape ca zeii. Vă vom construi şi şcoli, să învăţaţi 
din nou scrisul, cititul şi cunoştinţe despre Lumea mare. 

— Va trebui să renunţăm la obiceiurile şi tradiţiile vechi? 
întrebă Maruk îngrijorat. 

— Voi veţi decide la ce obiceiuri şi tradiţii veţi renunţa. 
Noi nu vă vom impune nimic cu forţa. 

Uriaşul oftă uşurat. Trăise o groaznică dilemă. Pe de o 
parte, îi iubea prea mult pe zeii alcori şi n-ar fi vrut să-i 
supere cu nimic. Pe de altă parte, tradiţiile înrădăcinate în 
neamul său îl trăgeau înapoi şi îl puneau în contradicţie cu 
cele cerute de alcori. 

— Putem să şi dansăm? se interesă Maruk, să fie sigur. 

— Când şi cât doriţi. E felul vostru de a vă distra. 

— O, zeu Oanes, noi nu ne distrăm dansând. Noi invocăm 
spiritul marelui nostru străbun lupu, să ne aducă vânat 


bogat şi să ne ferească de molime. 

— Şi vă ajută? 

— Noi aşa credem, zeu Oanes. 

Guvernatorul alcor îi traduse Orianei cele spuse de 
Maruk. Zeița se interesă curioasă: 

— Dar despre mine ce spune? 

Oanes se interesă imediat, află răspunsul lui Maruk şi i-l 
traduse: 

— Crede că porţi aripi false, cam cum poartă ei blănuri şi 
măşti. 

— Şi nu i-ai spus că sunt adevărate? 

— Nu. Intenţionez să te las să zbori pe deasupra lor, mai 
târziu. 

— De ce? 

— Din mai multe motive, Oriana. În primul rând, pentru a 
le arăta că fiinţele humanoide nu sunt numai de un singur 
fel. În al doilea rând, să-i învăţ că fiecare minune aparentă 
are o explicaţie raţională. 

— Crezi că fiinţa mea are o explicaţie raţională? ridică 
Oriana sprâncenele a întrebare. 

— Da, chiar dacă te-ai născut din spiritul vieţii universale. 

— Mă faci să mă simt mai umană, Oanes. 

Guvernatorul oftă: 

— Din nefericire, pentru mine vei rămâne întreaga viaţă o 
minune inexplicabilă şi intangibilă. 

Oriana îl privi curioasă. Îşi dăduse seama că ceva tainic 
din sufletul bărbatului ieşise la suprafaţă, într-un moment 
de sinceritate. Îi atinse faţa cu degetele, în gestul ei 
obişnuit, şi-i aminti: 


— Oanes, noi suntem fraţi pentru întreaga viaţă. Aşa a 
hotărât Orejona iar noi ne-am legat prin jurământ să-i 
respectăm voia. 

— N-am uitat nici o clipă jurământul. 

— Bine. Ce facem noi aici? 

— Ai vrut să vezi uriaşi sălbatici. îl rugăm pe Maruk să ne 
prezinte satul şi oamenii. 

— Îmi prinde bine să verific informaţiile cunoscute din 
holograme. 

Oanes îi transmise rugămintea lui Maruk şi căpetenia îi 
invită după el. Le arătă propria casă, din piatră de râu lipită 
cu lut amestecat cu iarbă uscată. Uşa grosolană, cioplită 
din bardă, era dată de perete. Un şir de bureţi mari atârnau 
la uscat pe o sfoară din coajă de tei. O vatră de foc afumată 
avea un fel de horn care ducea afară. În stânga, un 
copilandru a cărui vârstă era greu s-o ghiceşti, din cauza 
înălţimii native, stătea întins pe o grămadă de fân şi muşchi 
de arbori. Câteva blăni de animale sălbatice, puse la uscat, 
umpleau încăperea de o duhoare insuportabilă. Băştinaşii 
nu păreau să simtă deloc acest lucru. Oriana se retrase 
scârbită, şoptindu-i lui Oanes, în limba vegană: 

— Am văzut destul. Şi animalele trăiesc meii curat. 

— Orice copil se naşte aproape animal, replică Oanes. 
Educaţia morală şi instruirea ştiinţifică îl transformă în om 
de o anumită valoare. 

— Şi vrei să faci din ei oameni civilizaţi? 

— Trebuie, Oriana. Aceasta a fost porunca tatii, înainte de 
a închide ochii: să civilizez toţi humanoizii. 

— Porunca avea o rațiune, nu? 


— Sigur. Creierele sălbaticilor pot influenţa telepatic 
creierele civilizate compatibile. Aşa se explică 
semisălbăticirea rovilor şi mutanţilor. Numai creierele 
raselor pure, organizate mult mai complex, sunt imune la 
chemarea sălbăticiei naturale. Din păcate şi metişii raselor 
pure pot stabili legături telepatice inconştiente cu sălbaticii. 

Maruk urmărea atent schimbul de replici dintre cei doi 
zei. Bănuia că argumentau asupra viitorului neamului său. 
Cumpăna din sufletul său se înclinase în favoarea viitorului 
civilizat, încă din seara trecută, când constructorii alcori 
aprinseseră primul bec electric. Îi plăcuse lumina lui, în 
noaptea neagră, lipsită de Lună. 

— Mergem să vedem şi ce fac oamenii noştri, îl invită 
Oanes. 

Porniră toţi trei, prin satul amărât, către colina pe care 
alcorii construiau viitoarea capitală a Jeraniei. Trasaseră 
deja străzile principale şi le marcaseră cu stâlpi de luminat. 
Energeticienii  montaseră generatorul cu galgor şi 
construiau în jurul lui o căsuţă de protecţie. Constructorii 
asamblau primele locuințe, din panouri aduse cu 
transportoarele. Acestea aveau izolație termică groasă, 
deoarece iernile din Jerania erau foarte aspre. Mai către 
creastă, hidrotehnicienii construiau un baraj pe râul de 
munte şi o stație de alimentare cu apă. 

— Cam cât va dura construirea capitalei? se interesă 
Oriana. 

— Maxim o lună, cu toate instalațiile moderne. Le facem 
şi o fabrică de îmbrăcăminte, să revină la portul civilizat. 
Vor învăţa să lucreze în ea, sub supravegherea specialiştilor 


alcori. 

— Să vedem mai departe! îl îndemnă Oriana. 

Oanes chemă un transportor, se ambarcă în el şi porniră 
către vale, unde mai mulţi alcori şi jerani lucrau împreună. 
În stânga râului, maşinile agricole desţeleneau pământul 
nelucrat de sute de ani. Pregăteau terenul pentru culturile 
de legume şi pentru viitoarele livezi selecţionate. Jeranii 
moderni nu mai puteau trăi din poamele pipernicite ale 
pomilor sălbăticiţi după marele dezastru. Pe malul drept al 
râului, oamenii din cele două rase ridicau grajduri, saivane 
şi crescătorii, pentru animalele domestice ce trebuiau să 
sosească ulterior. Oriana privea cu ochi gânditori toate 
aceste pregătiri. Nu era deloc sigură că jeranii se vor putea 
adapta la un asemenea salt în civilizaţie. Îşi expuse îndoiala 
şi faţă de Oanes. 

— Se vor adapta în câţiva ani, sub supravegherea unor 
psihologi de-ai noştri, o asigură guvernatorul alcor. Copiii 
care vor fi instruiți şi educați în şcoli se vor adapta şi mai 
rapid. 

— Pe ce contezi? 

— Pe plăcerile civilizaţiei, Oriana. Le vom construi fabrici 
de conservare a alimentelor plăcute, le vom prezenta o 
varietate de haine atractive, îi vom influenţa prin emisiuni 
holovizate. Psihologii noştri le vor inocula în creiere 
convingerea fermă că munca în ferme şi în fabrici e mai 
plăcută decât vânătoarea, culesul poamelor şi trândăveala. 

— Deci, veţi acţiona în esenţa personalităţilor lor. 

— Suntem obligaţi să intervenim în creierele lor, cu 
programe civilizatoare, Oriana. Dacă n-am face-o, procesul 


de civilizare a lor ar dura sute de ani. 

— Scopul pozitiv justifică şi astfel de măsuri radicale, 
acceptă fata. De ce se retrag aproape toţi de la locurile de 
muncă? 

Degetul lui Oanes se ridică spre zenit iar ochii Orfanei îl 
urmăriră instinctiv. Soarele strălucea în crucea cerului. 

— E vremea prânzului, fetiţo. Presupun că vei accepta o 
masă mai puţin fastuoasă, servită într-o baracă a 
constructorilor alcori. 

— Fiecare om, chiar şi împărătesele, trebuie să trăiască şi 
experienţe noi, acceptă ea. Sunt sigură că nu mă veţi 
otrăvi. 

— Aşa ceva se practica în societăţile sălbatice despre 
care am aflat din holograme. 

Alcorii îi aşteptau cu o masă bogată, organizată după 
tipicul lor. Două fete în salopete albastre de arhitecţi îi 
serviră cu măiestrie de ospătărese profesioniste. Spre 
bucuria lui Oanes, Oriana mancă cu poftă tot ce i se oferi. 
Mişcarea şi aerul curat, de deal şi de munte, îi creaseră o 
foame teribilă. După masă, se retraseră în naveta orionă, 
pentru odihnă. Fata apăsă un buton abia sesizabil din 
mânerul tronului şi acesta se transformă într-un pat 
confortabil. Oanes o imită, întinzându-se alături de dânsa. 
Instinctiv, întinse mâna dreaptă şi-i prinse mâna, peste 
braţul tronului. O căldură plăcută îi cuprinse întreaga fiinţă. 
Oriana nu reacţionă în nici un fel. Rămase nemişcată, topită 
într-o mare de senzaţii nemaitrăite vreodată. Sub pleoapele 
ei închise se derula o lume de taine numai de ea ştiute. Cât 
de mult ar fi vrut ca şi Oanes să încapă în această lume! 


Sufletul lui Oanes zbura însă departe, foarte departe, 
scăldat în lumina ochilor ei stranii. 

Guvernatorul alcor adormi pe nesimţite. Trupul lui zăcea 
întins în navetă, însă sufletul îi zbura prin lumile astrale. 
Zbura printr-un întuneric dens, cu ochii ţintă pe lumina unui 
soare palid, galben. Deşi adormit, conştiinţa sa lucra. Nu-şi 
putea explica raţional cum de zbura fără navetă sau alt 
mijloc tehnic şi încă în picioare. Lumina se apropia din ce în 
ce mai rapid şi o umbră cu aripi se desprinse de lângă ea. 
Oriana, şopti el prin somn şi inima începu să-i bată mai 
tare. Oriana, visul meu de neatins... Fata zbura aşa cum o 
ştia, cu aripile întinse, fără vreun efort deosebit. Se apropia 
din ce în ce mai mult. Mâinile lor se atinseră. Îi simţi 
atingerea moale şi caldă a obrazului lipit de faţa lui 
bărbătească şi o imensă stare de bine şi uşurare irupse în 
el. 

Deschise ochii cu fereală, ca după vreun eveniment încă 
nesigur. Fata dormea liniştită, cu o aripă întinsă către el şi 
cu obrazul lipit de faţa sa. Oanes rămase nemişcat în 
această poziţie de o înfiorată plăcere. Avu bărbăţia să-şi 
recunoască adevărul: o iubea. Gândurile sale o dezmierdau, 
în ciuda grozavei interdicții impuse de Orejona. Oriana, 
visul meu de fericire, dragostea mea curată, chemarea 
sufletului meu... Oriana, imposibila mea iubire... De ce, 
oare, ne-am născut în lumi atât de diferite? Sufletele 
noastre se ating şi se cheamă, dar noi... Noi nu putem trece 
zidul ridicat de trupurile noastre. Ce blestem cumplit! 

Oriana deschise ochii, dar nu-şi dezlipi faţa de obrazul 
său. Rămase mută şi tăcută, într-o plăcere molcomă şi 


sigură. Bărbatul de lângă ea îi inspira nu numai siguranţa. 
Atingerea lui trezise în ea o constelație de sentimente 
imperioase, care o speriau dar o şi atrăgeau ca o forţă 
căreia nu i se putea împotrivi. Era prea tânără să-şi dea 
seama că dragostea îi înlănţuise sufletul de cel al lui Oanes. 
Se mulțumea să zacă întinsă lângă el, cu trupul cuprins de 
nemaitrăita plăcere şi cu sufletul zburând uşor, ca un fir de 
păpădie. 

— Am visat frumos, şopti fata. 

— Şi eu, rosti Oanes. Dacă lumile noastre n-ar fi atât de 
depărtate... 

— Daaa... murmură ea visător. Dacă n-ar fi atât de 
depărtate... 

— Am şti şi noi ce înseamnă fericirea, spuse el cu mult 
curaj. 

— Fericirea?! tresări fata. Eu n-am dreptul la fericire 
personală. Am o imensă datorie faţă de poporul meu. 
Datoria... 

— Da, datoria, oftă Oanes. Oare, datoria nu e o scuză să 
putem fugi de propriile noastre chemări sufleteşti? 

— Nu ştiu... Nu cred... 

Oriana se ridicase şi-şi aranja părul lung, cu mişcări 
lente, lascive. Oanes o admira mut, înmărmurit de 
frumuseţea ei stranie. Înainte de a o întâlni pe Oriana, n-ar 
fi crezut pentru nimic în lume că va ajunge vreodată să 
divinizeze vreo fată, aşa cum îi divinizau rovii sălbăticiţi pe 
stăpânii zei. Această stare îi producea o plăcere crescândă, 
către un fel de extaz. 

— Surioară, murmură el, cred că m-am ataşat enorm de 


tine. 

Oriana deschise ochii larg şi-l scăldă în lumina lor stranie, 
verde-aurie. Oanes continuă: 

— După ce vei pleca, îmi va fi cumplit de dor. 

— Putem vorbi prin videotelefon. 

— Imaginea din videofon nu se compară nici pe departe 
cu fiinţa ta. Ochii tăi, părul tău, zâmbetul abia schiţat, dar 
spunând multe... 

— Să nu mai vorbim de noi! îl rugă ea cu glas scăzut. 
Amândoi avem obligaţii şi un jurământ. 

— Da, dar... 

Într-un gest spontan, fata ii puse palma pe gură, să-i 
oprească vorbele. La fel de instinctiv, Oanes ii sărută podul 
palmei. În acea fracțiune de secundă, simţi că muntele de 
tensiuni şi incertitudini din el se prăbuşea, lăsând loc unei 
lumini line şi împăcate. Dacă nu se poate altfel, măcar 
inima mea e a ei pentru totdeauna, gândi el. Oriana simţise 
sărutul lui ca un fulger fierbinte, trecând prin palmă, apoi 
prin nervii braţului şi împrăştiindu-se în tot corpul. Îşi duse 
palma la faţă şi simţi că îi ardea. Ce se întâmplă cu mine? 
se întrebă ea, încercând să-şi recâştige controlul raţional. 
Nu găsi răspunsul exact. Ceea ce se întâmpla cu ea Îi 
producea o fericire nespusă, dar o şi speria, stricându-i 
toate echilibrele în care fusese crescută şi educată. 
Dragostea pentru un bărbat interzis de marele ei secret 
făcea paşi uşori, furişi, către inima ei caldă. Se pregătea s-o 
transforme într-o imensă vâlvătaie. 

Seara se lăsase lină peste satul jeranilor. Un vânticel 
răcoros cobora dinspre munte, învolburând vâlvătăile 


focului de buşteni aprins de băştinaşi. Luminile produse de 
generatorul montat de alcori erau puternice însă Maruk 
insistase să le ofere o seară tradiţională, în decorul lor 
obişnuit. Oanes şi Oriana stăteau pe două fotolii oferite de 
constructorii alcori, între câteva căpetenii jerane care îi 
făceau să arate ca nişte copilandri. Ceilalţi alcori 
rămăseseră în picioare, în semicerc, cu faţa către foc. 
Momentan, în jurul focului evoluau patru perechi de tineri 
jerani, băieţi şi fete. Erau desculți, cu părul despletit şi 
acoperiţi doar peste şolduri cu bucăţi de piele netăbăcită. 
Se mişcau lent, pe sunetele unei tamburine rudimentare, 
din lemn şi piele de căprioară. Maruk stătea în stânga lui 
Oanes, pentru a-i explica întregul ritual. 

— Acum, că am început să cultivăm pământul, trebuie să 
invocăm zeul ploii, să ne dea apă la timp. 

— Dar vom face canale de irigaţii, ducând apă din râu. 

— lupu, zeul ploii şi al soarelui, e mai sigur, zeu Oanes. 

Ritmul tamburinei se înteţi. Tinerii ridicară mâinile sus, 
fluturându-le ca nişte păsări în zbor. 

Tălpile lor aspre bateau pământul cu putere, încât Oanes 
şi Oriana aveau impresia că se cutremura. Cercul de 
dansatori se rotea din ce în ce mai rapid în jurul focului, 
ridicând şi coborând palmele. La un moment dat, începură 
să murmure un şir de cuvinte în limba jerană. Acestea 
căpătară ritm de melodie lentă, ca o litanie. 

Bătăile din tamburină se înteţiră. Odată cu ele, melodia 
îşi schimbă ritmul, devenind mult mai alertă. Dansatorii 
păreau fulgere gonind în jurul focului, iar loviturile lor de 
tălpi făceau pământul să duduie. 


Acum, norii de ploaie acoperă soarele şi se pregătesc să 
se reverse, explică Maruk. 

Dansatorii se roteau într-un cerc vijelios, asemenea unui 
vârtej de furtună. Tamburina înteţise ritmul ca un roi de 
tunete. Oanes abia apuca să mai observe paşii dansatorilor. 
Aceştia zburau pur şi simplu prin aer. Brusc, loviturile de 
tamburină deveniră mai rare şi mai puternice. Dansatorii 
deschiseră braţele larg şi căzură ca seceraţi, cu feţele către 
foc. 

— Ploaia s-a dezlănţuit, zeu Oanes, anunţă Maruk. 

Oanes ridică o privire la cerul spuzit de stele, apoi îi 
replică liniştit: 

— După cum vezi, nici o picătură de apă n-a căzut din 
cer, Maruk. Ploaia e un fenomen natural, pe care noi, zeii, îl 
putem produce cu anumite aparate. Dansul şi invocaţiile 
voastre sunt inutile. 

Maruk îşi încrucişă braţele şi privi posomorât către cer. În 
mintea lui umbla gândul că zeii alcori erau mai puternici 
decât zeul lupu şi decât alţi zei străbuni. Înţelepciunea îl 
îndemna să recunoască acest adevăr evident şi să se 
supună noilor zei. Ca atare, porunci să se organizeze un 
dans în cinstea zeilor alcori. 

Un nou cerc de dansatori se organiză. De data aceasta, 
erau mai mulţi şi de vârste diferite. Sunetul de tamburină îi 
puse în mişcare. Începură cu paşi lenți şi încrucişaţi. Pe 
măsură ce ritmul tamburinei se înteţea, cercul de uriaşi 
prindea viteză, încât ai fi crezut că arborii din jur se 
puseseră în mişcare. Pământul tremura sub paşii lor grei. 
Flăcările rugului le luminau feţele extaziate. Oriana se plecă 


spre urechea lui Oanes şi-i şopti: 

— Oamenii aceştia sunt de o frumuseţe stranie. Au şi 
suflete bune. Merită să faci efortul de a-i civiliza. 

— Mă bucur că-mi împărtăşeşti credinţele, minune 
zburătoare. Voi avea grijă de ei. 

Târziu, mult după miezul nopţii, sărbătoarea se termină. 
Jeranii se retraseră pe la casele lor. Înainte de a pleca, 
fiecare trecu prin faţa celor doi oaspeţi de vază. Puneau un 
genunchi pe pământ, să se apropie de înălţimea lor, plecau 
capetele către picioarele celor doi zei şi murmurau câteva 
cuvinte. Oriana se simţea mişcată de aceste gesturi simple, 
de totală supunere, unor oameni născuţi şi crescuţi în 
sălbăticie. Când rămase numai cu Oanes, în drum către 
naveta imperială, îi spuse simplu: 

— Le voi trimite şi eu ajutoare. Sunt humanoizi 
perfectibili. 

— N-ai apucat să zbori! îşi aminti guvernatorul alcor. 

Oriana nu mai aşteptă alt semn. Îşi deschise aripile larg şi 
se ridică deasupra satului luminat cu lămpi alcore. Uriaşii 
jerani priveau înmărmuriţi la zborul lin, în cercuri largi, al 
femeii-pasăre. Rând pe rând, se lăsară în genunchi, cu ochii 
către cer şi braţele ridicate a rugă. Oriana zbura ca într-un 
fantastic dans al libertăţii şi speranţei. Aceasta simțeau 
jeranii în care scânteia de rațiune umană fusese 


impulsionată să se transforme în flacără. 
x 


x x 


Naveta imperială ajunse în Lagar către ora trei din 
noapte. Oanes o conduse pe Oriana în casa lui, sprijinind-o 


de braţ. Fata era frântă de oboseală. 0 conduse până în 
dormitor, apoi o lăsă, întorcându-se în sufrageria în care 
vegheau străjile orione. Rămase un timp de vorbă cu 
soldaţii din gardă, apoi porni către dormitorul său. Un gând 
mai puternic decât voinţa sa îi purtă paşii către camera în 
care dormea minunea din visele sale. Pătrunse tiptil şi-o 
admiră în lumina puţină a becului de veghe. Oriana 
adormise îmbrăcată în salopeta albă de zbor, cu picioarele 
desculţe atârnând către marginea patului. 

O forţă blândă dar fermă îl împinse pe Oanes către ea. 
Buzele lui îi atinse un călcâi. În aceeaşi clipă, simţi 
descărcarea aceea ciudată, ca un fulger. Se lăsă lângă pat, 
la picioarele ei şi oftă: lubirea mea fără speranţă... 
Imposibila mea iubire... O lacrimă caldă îi răsări sub 
pleoapă şi se prelinse pe obrazul său bărbătesc. Imposibila 
mea iubire, din altă lume. lubirea mea fără speranţă, pentru 
veşnicie... 


O nouă geneză pe Var 


Naveta imperială orionă era gata de plecare. Oanes, cu 
faţa palidă şi trasă de nesomn, arăta transfigurat şi... 
atractiv peste poate. Cel puţin aşa gândea Oriana, privindu- 
| cum se străduia să păstreze aparențele, respectând 
eticheta ceremoniilor destinate liderilor de naţiuni. Inima ei 
de femeie îl citise deja, dar trăia sentimente contradictorii. 
O parte din ea cânta de fericire la gândul că acest bărbat 
minunat, pe care îl îndrăgise, era al ei şi numai al ei. În 
timpul nopţii, se trezise, îl văzuse veghind în tăcere la 
picioarele ei, însă preferase să păstreze secretul celor 
descoperite. Cealaltă parte din inimă era rece ca un bulgăre 
de gheaţă. Îi amintea cu cruzime că ea ascundea un teribil 
secret, care o făcea să aibă numai înfăţişare de femeie. În 
ea trebuie să domnească raţiunea perfectă şi voinţa de 
oţel, voinţă capabilă să menţină şi să înflorească imperiul 
orion. 

Mulțimea de alcori adunată pentru a admira plecarea 
împărătesei cu aripi de pasăre îi ţinea sub ochi. Nici unul nu 
putea face o mişcare greşită. 

Gărzile erau destul de aproape, astfel că cei doi vorbeau 
cu voce scăzută. 

— Au fost cele mai frumoase zile din viaţa mea, îi spuse 
Ori ana. 

— Îmi place ce aud. 

— Nu ţi-am spus-o din politeţe, Oanes. Mi-am petrecut 
cincizeci de ani de viaţă închisă într-un palat, din dorinţa 
bunicii de a mă transforma în ce sunt. Tu mi-ai arătat 


farmecul spaţiilor deschise, cu oameni de toate felurile. Mi- 
ai arătat viaţa, alcorul meu drag. 

Expresia ei, mult mai apropiată decât îngăduia 
protocolul, îl făcu pe Oanes să tresară. Poate că totuşi... 
începu inima lui să cânte. Imediat vorbele Orejonei se 
prezentară la el ca nişte judecători negri şi reci. Îi amintiră 
că Oriana nu poseda construcţie anatomică de femeie 
decât în aparenţă. Măcar s-o pot vedea zilnic, s-o admir, să- 
i ating mâna, aripile... se zbăteau gândurile guvernatorului 
alcor. Le exterioriză în vorbe simple: 

— Îmi va fi cumplit de dor de tine, Oriana. 

— Vom vorbi prin videotelefon. 

— Nu se compară cu realitatea. Să simt aerul din jurul 
tău, să te văd plutind, să-ţi admir lumina vie din ochi... 

— Oanes, nu! îl rugă ea, deşi un fior plăcut o îndemna să 
asculte mai departe vorbele fierbinţi ale mândrului alcor. 
Noi suntem fraţi legaţi de-un jurământ. 

— Da, oftă el. Ştiu, Oriana. Tu nu poţi deveni femeie pe 
deplin, ca orice humanoidă. Ne despart lumi universale. 

Paloarea cuprinse chipul fetei. Reuşi să îngaime: 

— Blestemul zeiţei-fecioară, dragul meu. Nu te mai 
chinui! Nimeni nu-l poate încălca. Să ne împăcăm cu soarta 
noastră! 

— Eu nu mă voi împăca niciodată, gemu Oanes. Voi trăi 
cu un vis de un farmec nespus, întreaga mea viaţă. 

— Tu trebuie să trăieşti cu o femeie, Oanes. Visele sunt 
uneori înşelătoare. 

— Inima mea de alcor nu mă înşeală. Sângele rece, de 
vegan, moştenit de la mama, mă îndeamnă să pun frâu 


inimii. Alcorul din mine o lasă să viseze. Are măcar acest 
drept, dacă mai mult nu se poate. 

— Şi visele se termină odată şi odată, Oanes. 

— Al meu va dura câteva mii de ani. Întreaga mea viaţă. 

— Nu vreau să-ţi tulbur viaţa, Oanes. Te las cu bine. 

— Nu atât de repede! 

— E timpul plecării. Te aştept oricând cu drag în imperiul 
meu. 

— Voi veni. Voi veni neapărat; poate mai curând decât 
mă aştepţi. 

— Eu te aştept chiar de acum, dar tu nu înţelegi. 

— Ce nu înţeleg? 

— Lasă, lasă! Altădată! 

Oriana îi întinse mâna dreaptă. Oanes se înclină politicos 
şi-o duse la frunte. Atingerea ei îi produse obişnuitul fior de 
fulger. Îi dădu drumul mâinii şi şopti: 

— Drum bun, vis imposibil! Să-ţi fie calea de lumină! 

Oriana se răsuci pe călcâie şi începu să urce treptele 
navetei. Alcorii din mulţime izbucniră în urale. Oanes 
rămase cu privirea pierdută pe urma paşilor ei. Naveta se 
ridică, făcu un tur de onoare al capitalei Lagar, apoi luă 
direcţia vest. Curând, se zărea numai cât un punct negru, 
pe cerul siniliu. Oanes simţi că o mare sfârşeală îl încerca. 
Îşi adună toate puterile şi păşi sigur către palatul 
guvernatorului. De dragul celor conduşi, trebuia să rămână 
un model de rezistenţă psihică şi fizică. Cei conduşi nu-şi 
pot imagina că inima mea sângerează după o stranie 
făptură cu aripi, gândi el cu amărăciune, lăsându-se în 
fotoliu. După un model straniu, aparent feminin, dintr-o altă 


lume universală. 
* 


x x 


Oriana ajunse la Tenoch cu câteva ore înainte de răsăritul 
soarelui. În pofida nopţii, mii de supuşi o aşteptau în marea 
piaţă, cu strigăte de adoraţie şi bun venit. Ea se mulţumi să 
le fluture mâna aproape absentă, apoi urcă în transportorul 
care trebuia s-o conducă în palat. Se simţea sleită de puteri 
şi mult mai bătrână. Ceva neştiut din ea rămăsese pentru 
totdeauna în Alcoria. Trecu fără chef prin camerele 
somptuoase şi reci, ca nişte mausolee în miniatură şi se 
opri în camera copilăriei ei. Ochii i se opriră pe imensul 
ecran astral, ce acoperea peretele din nord. Un cer 
violaceu, străbătut de nori albi, în care se rotea o planetă 
misterioasă. Soarele se ridica la orizont, într-o lumină alb- 
albăstrie. 

Rămase minute întregi cu ochii fixaţi pe imaginea acelei 
lumi, cu pământul încă întunecat. La un moment dat, 
realiză că se lăsase purtată de vise de demult. Oriana îşi 
căuta copilăria cu insistenţă inconştientă. La fel de 
inconştient, un vis ascuns în cele mai tainice străfunduri ale 
creierului ei o îndemna să dea timpul înapoi, să-şi 
stabilească alt destin. Fata oftă uşor, apoi trase draperia de 
culoare maron închis peste ecranul ce-i prezenta 
îndepărtata lume universală. Nu mai voia să ştie de ea. Voia 
să uite, să doarmă, să doarmă, să doarmă... 

Trecu în camera vecină, în care îi plăcea să se refugieze. 
Mirosul de parfum greu, de plante tropicale, îi amintea de 
Orejona. Holograma acesteia, aşezată pe o policioară din 


stânga ferestrei, întărea senzaţia de prezenţă a teribilei 
împărătese orione. Fata se lăsă moale pe pat, cu ochii la 
hologramă. Părea vie şi... acuzatoare. Oriana simţi cum un 
nod i se punea în gât şi săgeți dureroase îi fulgerau pe sub 
tâmple, către globii oculari. Erau lacrimile reprimate prin 
educaţia severă de zeci de ani. Fata le dădu drumul, într-un 
plâns cu hohote. Printre suspinele adânci, reuşea să pună 
întrebarea vieţii ei: Bunică, de ce tocmai eu? De ce nu 
altcineva, bunică? De ce, bunică? Chipul din hologramă 
rămânea însă la fel de sever şi rece, ca orice imagine 
tehnică. 

Oriana plânse mult, cu hohote, ca un copil, până ce-şi 
uşură un pic sufletul. După aceasta, se dezbrăcă complet şi 
intră în baie. Imaginea ei din peretele oglindă o ţintui în loc. 
Atât de perfectă, dar... oftă ea şi-şi strânse instinctiv aripile. 
Zadarnic! Ele se răsfăţau largi, negre şi lucioase, ca 
nesfârşitele spaţii universale. Fata intră în cabina de aburi şi 
pomi instalaţia. Se spălă pe îndelete, însă cu gândul dus 
departe. 

La ieşirea din baie, îmbrăcă un halat larg. larăşi zadarnic! 
Aripile se încăpăţânau să se contureze prin el. Aripile, 
mândria ei din copilărie, începuseră s-o obsedeze în mod 
neplăcut. Se ghemui în pat, cu pumnii strânşi la gură şi 
adormi. 

Visele se strecurară tiptil, ca nişte prunci ghiduşi, sub 
tâmplele ei înfierbântate. O mare de întuneric se desfăcu în 
faţa ei, lăsându-i liberă o cărare presărată cu stele argintii. 
Cărarea urca lin, către un munte aproape transparent, cu 
coamele acoperite de construcţii cu o arhitectură cum 


văzuse numai în hologramele din lumile Alianţei. Oanes îi 
apăru mai întâi ca o siluetă ce cobora către ea. Apoi, din 
negura depărtării, se desprinse chipul său creolat, cu ochii 
de un albastru pur ca cerul senin. Alcorul îi zâmbea, cu 
braţul drept întins către ea. Ori ana se văzu în tinzând 
mâna către el, în aşteptarea unei zguduitoare plăceri. Paşii 
lor îi apropiau, mâinile erau din ce în ce mai aproape, gata 
să se atingă. Încă un pas... Acum, voi cunoaşte şi eu 
deplina fericire, gândi fata prin somn. 

Degetele mâinilor lor se apropiau tremurânde de dorinţă 
abia strunită. O lumină lină coborâse peste ei. Fericirea, 
gândi din nou Oriana. Brusc, o aripă neagră se întinse între 
ei şi visul se destrămă. Cărarea de stele se stinse şi Oriana 
se trezi în pat, cu pumnii strânşi ca pentru luptă şi cu faţa 
scăldată în lacrimi. Taina naşterii mele e un blestem care 
îmi va distruge viaţa, gândi ea ceva mai calmă. Dacă aş 
putea să mă dezleg de ea... Nu poţi fugi de tine însuti, îi 
aminti gândul raţional. Tu eşti Oriana, zeiţă-fecioară pentru 
eternitate... 

Fata se ridică din pat şi se întinse pe fotoliul de lângă 
fereastră. Luă o portocală din fructiera umplută de cu seară 
de servitoare şi o decoji gânditoare. Chipul bărbătesc şi 
cald al guvernatorului alcor nu-i dispărea din memorie. 
Gustă prima felie de portocală, tot cu gândurile duse. Poate 
că aşa e şi viaţa, gândi ea. Numai coaja este amăruie. În 
esenţă, trebuie să fie dulce-acrişoară şi răcoritoare. M-am 
îndrăgostit de bărbatul total interzis, dar poate... Poate ce 
întrebă raţiunea în imperiul căreia crescuse de mică. Oriana 
nu avea răspuns la întrebare. Se întoarse în pat, se întinse 


cu palmele sub cap şi-şi spuse că progresase puţin în 
clarificarea cumplitelor meandre ale sorții. Îşi recunoscuse 
cinstit că îl iubea pe Oanes, în pofida incompatibilităţii lor 
totale. 

Herod veganul era un pachet de nerăbdare şi aşteptări 
plăcute. Tehnicienii săi verificaseră astronava sirusană şi-i 
confirmaseră că era capabilă de zboruri lungi. Proiectanţii 
vegani de astronave se apucaseră de muncă, obsedaţi de a 
crea un model mai fin, mai manevrabil şi cu viteză mai 
mare. Aceasta era treaba lor. Herod, ca orice navigator, visa 
sa zboare din nou prin Univers. Primul obiectiv al zborului 
se impunea de la sine: de sute de ani, geenii nu mai 
cunoşteau nimic despre colonia lor de pe planeta Var. 
Aveau o obligaţie morală să se informeze ce se întâmplase 
cu kaseii generalului Daran şi cu băştinaşii hari. Ca atare, 
Herod îşi organiză în grabă o expediţie de explorare. 

După câteva zile de pregătiri, realiză că, cuprins de 
pasiune, era pe cale să acţioneze egoist. În definitiv, 
astronava aparţinea întregii comunităţi geene. Cu acest 
gând în creier, se prezentă în faţa Consiliului Geean şi le 
expuse planul său. Le argumentă consilierilor că expediţia 
nu constituia un pericol, deoarece, aproape sigur, gasterii 
părăsiseră şi planeta Var. 

— Dar radiaţiile de acolo ar putea fi încă ucigătoare, 
obiectă shangul Dao Li. 

— Nici avantaje materiale nu se întrevăd, îl susţinu 
sirusanul Kitum. 

— Prima obligaţie a unui humanoid este să cunoască 
adevăruri sigure, interveni  Sangetal, reprezentantul 


varangilor kaizi. 

— Kaseii generalului Daran au fost partenerii străbunilor 
noştri, în escadra proscrişilor, le aminti megrezul Jalk. 
Trebuie să aflăm ce s-a întâmplat cu urmaşii lor. 

— Să nu uităm că legile vieţii noastre ne obligă la 
continua expansiune a raselor humanoide pe toate 
planetele locuibile din Univers! îi îndemnă alcorul Alfadir. 

Discuţiile din Consiliu se aprinseră cu argumente pro şi 
contra expediției. Mulţi se temeau că reapariţia lor în spaţiu 
ar putea atrage un nou atac gaster. Herod urmărea calm 
dezbaterile, convins că, în ultimă instanţă, va pleca şi 
numai cu un echipaj vegan. 

Către prânz, după ce membrii Consiliului se consultară cu 
superiorii lor, lucrurile se lămuriră. Cele opt naţiuni varange 
îl delegară pe guvernatorul alcor, Oanes, pentru această 
misiune de onoare. Orionii numiră un înalt nobil din 
anturajul împărătesei, Kapal, iar shangii, sirusanii şi kobizii 
se abţinură. Herod putea fi mulţumit. Nu putea fi acuzat de 
încălcarea procedurilor oneste de consultare a întregii 
comunităţi geene şi avea sprijinul celor mai importanţi aliaţi 
varangii. Expediția putea pleca. 

Oanes trăia între vis şi realitate. În timpul zilei, era 
acelaşi lider înţelept, organizat şi ferm, cunoscut de alcori 
încă de când îl aleseseră. Nopțile lui singuratice erau însă 
pline de un farmec straniu, de neînțeles pentru gândirea 
raţională. Seară de seară, guvernatorul alcor se oprea pe 
banca pe care petrecuse clipe plăcute cu Oriana. 
Rememora fiecare gest, fiecare senzaţie, fiecare cuvânt şi- 
şi umplea sufletul de fericire. După aceasta, se retrăgea în 


dormitorul folosit de zâna orionă, se aşeza lângă patul în 
care visase o noapte întreagă şi se afunda în lumea acelor 
vise. Dormea puţin şi tot cu Oriana în gând. 

Dimineaţa, parcă mânat de un spirit vrăjit, deschidea 
videofonul. Imaginea Orianei, calmă dar un pic tristă, îi 
umplea viaţa. Schimbau replici obişnuite, din viaţa 
comunităţilor lor, dar sufletele lor discutau cu totul altceva. 
Mesajele telepatice erau pline de dragoste, dar şi de o tristă 
blândeţe generată de conştiinţa imposibilului. Oanes pleca 
la locul de muncă cu sufletul liniştit: iubirea lui era acolo, în 
imperiul orion, în bună stare şi nu suferea din cauza lui. Era 
pe deplin convins că nici el nu suferea din cauza ei. Nişte 
legi ale vieţii universale mai puternice decât voinţele şi 
sentimentele lor îi separaseră pentru întreaga viaţă. 

În această conjunctură, Oanes primi vestea că naţiunile 
varange îl delegaseră să le reprezinte în expediţia către 
planeta Var. Pentru câteva secunde, oscilă între bucurie şi 
sentimentul că se rupea de Ori-ana. Vei lipsi doar câteva 
zile, argumentă conştiinţa şi învinse. Alcorul deschise 
imediat videofonul şi-o apelă pe zeiţa-mamă a orionilor. 
Chipul ei uimit de ora neobişnuită a apelului era mai vioi 
decât de obicei. 

— Surioară, voi lipsi câteva zile, se grăbi Oanes s-o 
informeze. Plec spre planeta Var, pentru o cercetare de 
rutină. 

— Ştiam de la Kapal, îl anunţă ea. Credeam că vei pleca 
fără să-mi spui un cuvânt. 

— Eu?! protestă Oanes. Eu te voi duce în sufletul meu, pe 
toată durata expediției. 


— Îţi mulţumesc pentru vorbele frumoase! Mă fac 
fericită. 

— Sunt şi adevărate, rosti Oanes din inimă. 

— Te cred, dragul meu. Mergi cu bine şi să te întorci 
sănătos! 

— Să te găsesc mai fericită decât acum! 

Oanes închise aparatul şi rămase câteva clipe pe 
gânduri. Se aduna, după năvala de senzaţii şi trăiri 
neobişnuite. Abia după ce-şi recompuse întreaga siguranţă 
de sine, deschise aparatul şi-l contactă pe Herod. 

— Gata de marş şi luptă, frate? întrebă veganul - 
întotdeauna. Când trebuie să mă prezint? 

— În această noapte. Mâine în zori, decolăm. 

— Voi ajunge în Hanab către seară. Bine? 

— În regulă. Te aşteptăm. 

Oanes trecu în biroul vecin, al viceguvernatorului şi 
analiză cu Deroh problemele stringente, ce trebuiau 
rezolvate în următoarele zile. După aceasta, plecă liniştit 
către casă. Mângâie din treacăt patul pe care dormise 
Oriana şi-şi continuă drumul către cea mai puţin folosită 
cameră. Camera în care păstra amintirile tatălui său, Zaris, 
comandantul escadrei ce adusese primii colonişti pe Geea. 
Deschise dulapurile rând pe rând şi le cercetă conţinutul. În 
final, se opri la costumul de zbor al tatălui său. 

— Acesta este, rosti el cu voce tare. Cel mai potrivit. 

Într-adevăr, costumul arăta ca nou. Materialul din care 
fusese confecţionat în lumea celor opt stele varange nu 
fusese atins de timp. Însemnele de comandant şi cele 
câteva barete ale gradului avut de Zaris în Varanga erau de 


prisos. Oanes le scoase, apoi îmbrăcă costumul. Îi venea ca 
turnat. Din peretele oglindă, îl privea un navigator astral 
chipeş, cu înfăţişare sigură. Putea pleca. 

Oanes îşi conduse personal naveta către Vegania. Se 
deplasă cu viteză mai scăzută, pentru a observa progresele 
făcute de oamenii locurilor. Rănile războiului cu sirusanii 
începuseră să se vindece. Clădirile se reconstruiseră iar 
porțiunile din livezi afectate de foc erau plantate cu pomi 
tineri. Constatarea faptului că oamenii nu mai stăteau cu 
braţele încrucişate, în aşteptarea a ceva nedefinit, îl 
bucură. Viaţa luase cursul ei normal. 

La apariţia luminilor Hanabului, Oanes îşi orientă aparatul 
către piaţa Consiliului Geean şi cobori lângă celelalte 
aparate aliniate într-o ordine perfectă, îl anunţă pe Herod 
că sosise, apoi porni la plimbare prin oraş, să simtă pulsul 
populaţiei vegane. Oamenii îşi vedeau liniştiţi de treburile 
lor. Pătrunse într-un club de distracţii şi fumă o narghilea de 
tutun aromatizat, urmărind jocurile celor prezenţi. Fumul 
dulce-amărui, de plante importate din imperiul orion, gustat 
pentru prima dată în viaţă, îi dădu o senzaţie de ameţeală. 
Era însă o ameţeală plăcută, din care nu lipsea imaginea 
Orianei. Imaginea ei omniprezentă nu-l îngrijora defel. 
Dimpotrivă, îi dădea senzaţia că este din ce în ce mai 
aproape de o mare dezlegare. 

Către miezul nopţii, plecă cu naveta la micuțul astroport 
construit de vegani în grabă. Acesta era luminat feeric şi 
câteva sute de băştinaşi aşteptau lângă gard, să vadă 
plecarea astronavei. Oanes trecu printre ei şi ajunse la 
poartă. Garda vegană îl recunoscu şi-i dădu onorul. Oanes 


le răspunse politicos la salut şi porni către astronavă. 
Aceasta avea toate luminile de probă aprinse iar în jurul ei 
mişunau tehnicienii. Plecarea unei astronave, la câteva sute 
de ani după marele dezastru, era un eveniment trăit cu 
intensitate de toată lumea. 

Oanes se prezentă la puntea inferioară de ambarcare şi-l 
căută pe Herod. Acesta, împreună cu Zius, se agitau cu 
ultimele pregătiri. Îi scutură mâna de bun venit, apoi îl 
îndrumă către cabina sa, de pe puntea superioară. 
Guvernatorul alcor nu se simţi deloc ofensat de faptul că nu 
era angrenat deloc în pregătiri, ci figura ca un simplu 
observator. Dimpotrivă, în singurătatea cabinei, putea 
gândi mai bine la problemele sale. Îşi scoase agenda 
electronică, în care notase tot ce se cunoştea despre 
planeta Var şi locuitorii ei. Ultimul vizitator al planetei 
fusese chiar tatăl său, Zaris. Pe atunci, în urmă cu aproape 
şase sute de ani, băştinaşii semisălbatici, harii, începuseră 
o revoltă împotriva exploratorilor kasei conduşi de 
generalul Daran. Zaris reuşise să reinstaureze ordinea, în 
termeni relativ paşnici. 

Da, gândi Oanes, va trebui să acţionez la fel de înţelept şi 
de non-violent ca şi tata. Dacă băştinaşii semisălbatici 
preferă să se închine străvechiului lor zeu Molite, noi de ce 
să ne amestecăm? Odată cu civilizarea lor, vor dispărea şi 
aceste credinţe sălbatice, în spirite ale unor morţi de multă 
vreme. Cât despre acţiunea generalului Daran de a-şi 
impune propriul cult, chiar că a fost o prostie. Şi aşa harii 
erau speriaţi de culoarea aproape albastră a pielii kaseilor... 

Adormi îmbrăcat, citind agenda. Prin visul lui, plutea o 


fată brunetă, înveşmântată în haine albe şi largi, cu aripi 
negre. Nu-şi arăta însă faţa şi acest fapt îl îndurera prin 
somn. Se trezi cu un sentiment de tristeţe în suflet şi 
ascultă zgomotele de pe astronavă. Începuse încălzirea 
motoarelor principale. Nu mai era mult până la decolare. 
Oanes se grăbi să se spele, apoi plecă cu paşi siguri către 
cabina centrală de comandă a astronavei. Aceasta era 
aproape plină cu navigatori şi invitaţi. Toţi trăiau 
evenimentul cu înfrigurare. Unii numai citiseră sau numai 
văzuseră holograme despre navigația spaţială. Urmăreau 
cu sufletul la gură ultimele pregătiri. 

Oanes se aşeză lângă un hublou, să vadă răsăritul 
soarelui. Deja, câteva mii de vegani înconjuraseră 
astroportul. Erau şi ei nerăbdători să asiste la reluarea 
aventurilor spaţiale ale comunităţii lor. 

— Gata de lansare? întrebă Herod. 

— Gata de lansare, raportă inginerul şef. 

B - Lansaţi! 

* 

x x 

Astronava trepidă o clipă, apoi țâşni ca o săgeată către 
înalturi. Geea începu să-şi reducă rapid dimensiunile, odată 
cu îndepărtarea astronavei de ea. Către stânga, se zărea 
Selena, satelitul natural al Geei, însă nimeni nu-i dădea 
vreo importanţă. Toţi priveau ţintă pe direcţia de zbor a 
astronavei, în speranţa că vor zări primii planeta Var. Herod 
le prezenta informaţiile deţinute despre această planetă, 
din expedițiile anterioare: 

— Var este o planetă de circa şase ori mai mică decât 


Geea. Prezintă o intensă activitate vulcanică şi o cantitate 
redusă de apă. Gravitaţia este mai mică de aproape trei ori, 
fapt pentru care vom purta încălţăminte specială, aşa cum 
au purtat şi coloniştii kasei. Băştinaşii hari sunt adaptaţi la 
această gravitație, fapt pentru care sunt mai înalţi decât 
noi cu aproape jumătate de metru. Pe suprafaţa planetei 
cresc iarbă şi arbori subţiri. Apele curgătoare sunt puţine iar 
aşezările umane sunt simple sate. În timpul primei 
colonizări, kaseii au construit o mică capitală, Kaph, pe care 
ar trebui s-o identificăm. 

— Şi populaţia? se interesă Kapal. 

— Înainte de războiul cu gasterii, pe Var trăiau circa o 
mie de nobili kasei şi aproape douăzeci de mii de băştinaşi. 
Aceştia fuseseră colonizați cu câteva sute de ani înainte, de 
o expediţie condusă de un legendar zeu Molite. Noi 
presupunem că gasterii au făcut această colonizare 
primară, cu scopul de a-şi asigura un loc de refugiu, cu 
servii de rigoare. 

— Şi acum? 

— Acum nu ştim nimic. În timpul războiului cu gasterii, 
generalul Daran a informat comunitatea geeană că era 
atacat, apoi legătura cu ei s-a întrerupt. 

— Poate au supravieţuit...! 

— Peste două zile, vom afla răspunsul exact. Până atunci, 
simţiţi-vă bine pe astronava noastră! 

Oaspeţii se împrăştiară iar operatorii îşi ocupară locurile 
la pupitrele lor de comandă. Oanes se apropie de Herod şi-i 
spuse simplu: 

— Găsim supraviețuitori. 


— E o speranţă. 

— O certitudine. Alcorii nu se înşeală niciodată în 
precogniţii. 

— Să fie cum spui tu. N-am mai fi atât de singuri în 
această zonă de Univers. 

— Aşa va fi. Plec în cabină, să învăţ limbajul de bază al 
băştinaşilor hari. 

— Am doi lingvişti specializaţi în primele contacte cu 
civilizaţii noi, se grăbi Herod să-i precizeze. De ce să-ţi 
încarci memoria? Ei ştiu deja limbile harilor şi kaseilor. 

— Nu-mi va strica să înţeleg exact ce spun şi unii şi alţii. 

Herod îşi desfăcu braţele a neputinţă: 

— Faci ce vrei. Eşti invitat de onoare, doar. 

Oanes se întoarse în cabină şi începu să deruleze 
holograme din timpul revoltei harilor. După un timp, 
schimbă disculeţul hologramei cu un altul despre limba 
băştinaşilor de pe planeta Var. Profesoara din holoimagini, o 
vegană, explica lent mecanis-; mele simple ale limbii şi 
prezenta exemple de propoziţii simple, specifice acestei 
populaţii. Harii nu foloseau niciodată fraze, semn al unei 
dezvoltări intelectuale mai reduse. 

Oaspeţii şi ofiţerii superiori din echipaj se întâlniră la 
prânzul oferit în salonul de protocol. Automatele ofereau 
felurile de mâncare la o simplă comandă verbală, într-o 
igienă impecabilă. Aproape - inconştient, Oanes comandă 
un prânz orion. În timp ce gusta din amestecul de legume 
cu mici bucățele de carne, cu adevărat delicios, alcorul 
gândi că în el se furişase o dorinţă de a simţi cât mai 
profund cum trăieşte Oriana. Zbuciumul sufletesc i se mai 


domolise, aşa că mâncă împăcat şi liniştit bucatele orione. 
În final, se retrase, împreună cu mai mulţi bărbaţi, în 
salonul destinat fumătorilor. Acolo, se delectă cu o 
narghilea de tutun aromat, însoţită de o ceaşcă cu mixtură 
dintre cafea şi cacao. De data aceasta, Oanes îşi prelungi 
plăcerea, trăgând în piept fumul aromat, cu ochiri închişi. 
Sub pleoape, îi tremura imaginea fetei, cu ochii aprinşi de 
dor şi cu mâna întinsă să-l mângâie pe obraz. 

După siestă, Oanes se ridică şi merse în cabina principală 
de comandă. Navigatorii aveau deja ţinta călătoriei. Planeta 
Var strălucea în culori roşietice pe direcţia provei. Parcă ne 
cheamă în ajutor, avu Oanes senzaţia. E atât de singuratică 
şi de mică! Mulţumit de cele văzute, se întoarse în cabina 
sa, pentru studiu şi meditaţie. Gândurile îl dirijau obsedant 
către Oriona. Probabil că aşa se manifestă dragostea 
adevărata gândi Oanes. Am cunoscut multe femei, doar cu 
trupul. Acum însă sentimentele s-au aprins şi ard cu 
intensitate. Nici măcar nu mă mai dor, de când am 
descoperit că o voi iubi toată viaţa, fără speranţa de a o 
atinge ca pe o femeie humanoidă. E bine şi aşa... E bine că 
pot s-o văd, s-o admir, să-i simt parfumul suav, să trăiesc 


acele inexplicabile descărcări de biocurenţi plăcuţi... 
* 


x x 


Astronava înconjura orbita planetei Var, scrutându-i 
teritoriul cu videozoare puternice. Urmele războiului erau 
încă vizibile. Mai mulţi vulcani înalţi îşi aruncau cenuşa 
către cer. Câteva falii noi, uscate, operă a atacului gaster, 
apăruseră pe suprafaţă. Porțiunea acoperită de vegetaţie 


era mai mică decât în urmă cu şase sute de ani. 

— l-au terminat, murmură Herod dezamăgit. 

Oanes urmărea tensionat imaginile din videozor. Se 
încăpăţâna să creadă că simţurile sale speciale, de alcor, 
nu-l înşelaseră în precogniţie. 

— O localitate, în tribord, cincizeci de grade, anunţă 
observatorul. 

Oanes îşi roti rapid obiectivul aparatului, luă în vizor 
punctul indicat de observator şi oftă uşurat: 

— E fosta capitală Kaph. Avem supraviețuitori. 

— De ce crezi asta? întrebă Herod. 

— Au apărut construcţii care nu existau înainte de atac. 

— Ar putea fi şi un refugiu gaster, se alarmă Herod. Zius, 
pregătiţi armele paralizante şi dezintegratoarele! 

— Pregătite, comunică laconic luptătorul vegan. 

—  Coborâm la sud de localitate, ordonă Herod 
navigatorului de serviciu. Caută un loc plan şi pietros! 

Astronava începu să coboare. Terenul se apropia în viteză 
de ei. Se puteau zări deja detalii de relief şi construcţii. 
Toate, cam dezolante. Dacă harii şi kaseii supravieţuiseră 
atacului gaster, nu reuşiseră să se refacă complet. Ţestoasa 
sirusană atinse solul cu un bufnet. Oanes urmărea pe 
hublou mişcările din aşezarea modestă, fostă capitală. Mai 
multe persoane înalte, înfăşurate în halate largi fugeau 
către centrul orăşelului. Un bărbat de statura lor, îmbrăcat 
într-o uniformă olive, îi studia nemişcat. 

— E timpul să coborâm, îi atenţionă Herod. Încălţaţi 
bocancii gravitaţionali! 

Oanes îşi părăsi postul de observaţie, îşi alese o pereche 


de bocanci gravitaţionali şi-i încălţă. Deja, se simţea greu, 
atras către puntea navei de o forţă foarte puternică. 

— Operator, care e compoziţia aerului? întrebă Herod. 

— Respirabilă dar cu un procent ridicat de bioxid de 
carbon. 

Şi radiaţiile? 

— Cele cunoscute, în limite normale. Putem cobori. 

— Deschideţi trapele! ordonă Herod. 

Trapele de ieşire se deschiseră cu un uşor fâşâit. 

Senzaţia de greutate apăsătoare dispăruse. Exploratorii 
pătrunseseră deja în atmosfera planetei Var. 

— Şenilatele cu armament! ordonă Zius. 

Patru autoşenilate cu arme paralizante şi dezintegratoare 
montate pe ele ieşiră de sub burta astronavei. Ofițerii 
vegani îşi puseseră holsterele cu armamentul individual. 
Oanes nu simţea nevoia nici unei arme. 

Instinctul nu-i vestea nici un pericol. Dimpotrivă, o uşoară 
stare de melancolie îl cuprinsese. Bieţii oameni, în ce hal au 
ajuns! îi spunea sufletul său. 

Observatorii şi ofiţerii aleşi de Herod se îmbarcară pe 
autoşenilate. Puteau observa deja reacţia localnicilor. 
Aceştia se adunaseră într-un grup compact, la intrarea în 
oraş. Printre ei, se distingeau trei bărbaţi de talie normală, 
echipați în uniforme olive, cum avuseseră kaseii. Herod se 
întoarse către Oanes şi-i spuse foarte serios: 

— Nu voi mai pune niciodată la îndoială capacitatea de 
precogniţie a vreunui alcor. Sunteţi nişte zburători prin 
timpul viitor. 

Şenilatele porniră în linie, stârnind un praf roşietic în 


urma lor. Străbătură cu viteză moderată distanţa de vreo 
doi kilometri care îi despărţea de humanoizii de pe Var şi 
opriră la câţiva paşi în faţa lor. Cei doi lingvişti din echipaj 
săriră primii din transportor şi începură să vorbească 
organizat, pe rând, în limbile kasee şi hară. Oanes 
recunoscu formulele de salut şi asigurările de bune intenţii 
din partea exploratorilor. Băştinaşii ascultau cu feţe 
impasibile iar kaseii, mult mai decoloraţi la figuri decât în 
holograme, se frământau nerăbdători. Observatorii şi 
ofiţerii de pe autoşenilate coborâseră şi se aranjaseră într- 
un semicerc, cu faţa către băştinaşi. 

Unul dintre kasei ieşi din grup şi se prezentă: 

— Eu sunt Ragnar, fiul lui Boder, ultimul comandant 
kaseu de după moartea generalului Dar an. Conduc de 
aproape două sute de ani comunitatea de supraviețuitori de 
pe Var. Nu mai speram să mai reluăm legăturile cu geenii, 
deoarece credeam că v-au distrus cel puţin în aceeaşi 
proporţie ca şi pe noi. 

Herod înainta câţiva paşi, îi strânse mâna kaseului şi-l 
anunţă: 

— Eu sunt veganul Herod, conducătorul acestei expediţii 
de explorare. Aţi reuşit să păstraţi amintiri despre viaţa de 
dinainte de dezastru? 

— Foarte puţine, deoarece toate mijloacele tehnice ne-au 
fost distruse. Ştim cum am ajuns aici şi faptul că restul 
escadrei s-a oprit pe Geea. Din generaţie în generaţie, am 
sperat că aţi avut mai mult noroc decât noi şi ne veţi salva. 

— Speranţa s-a confirmat târziu, deoarece şi noi am fost 
loviți crunt. Care e starea populaţiei voastre? 


— Proastă. Cei mai rezistenți am supravieţuit fără nici un 
medicament, căci inamicii ne-au distrus depozitul central. 
Natalitatea a scăzut drastic şi au apărut mutanţi din ambele 
populaţii. 

— Nu-i văd printre cei de faţă, observă Herod. 

— Se ascund în păduri şi trăiesc ca fiarele. Au mai păstrat 
un limbaj rudimentar. 

— Groaznic! Cam câte persoane va trebui să luăm în 
grijă? 

— Vreo mie de kasei, maxim cinci mii de hari şi cam tot 
pe atâţia metişi. 

— Metişi? 

— Viaţa merge înainte, comandante Herod. Harii şi kaseii 
s-au dovedit compatibili. Metişii sunt mult mai rezistenți la 
condiţiile naturale vitrege de după război. 

— Înţeleg. 

— Măcar ştiţi cine şi de ce ne-au atacat? 

— Ştim, dar nu mai prezintă importanţă. Au dispărut din 
zona noastră de Univers. 

— Deci, putem conta pe pace. De sute de ani, trăim cu 
frica unui nou atac. 

— Puteţi conta şi pe ajutorul nostru. Avem suficient 
echipament pe astronavă pentru o nouă geneză. 

— Şi medicamente? 

— Bineînţeles. 

— Dar medici? 

— Numai cei doi din echipaj. 

— Noi nu mai avem nici un medic. 

— Fii liniştit că rezolv problema! Vă vom construi rapid un 


spital şi vom lăsa medicii noştri aici, până la trimiterea 
altora. Mai târziu, după ce veţi relua şcolarizarea populaţiei, 
vom organiza şi învăţământ superior. 

— Întreaga populaţie ştie să scrie şi să citească în 
ambele limbi, rosti Ragnar cu un soi de mândrie. Ne-am 
zbătut din răsputeri să păstrăm măcar amintirea înaltei 
civilizaţii din care am decăzut. 

— Dar câmpurile arată prost. 

— Comandante Herod, nu ne judeca greşit! Muncim din 
greu pentru a supravieţui. Războiul ne-a pârjolit livezile, 
viile şi fermele de animale. N-am avut alte seminţe, să 
refacem culturile. Mai creştem doar capre şi cultivăm mei. 
Un singur pom roditor n-a scăpat. Din această cauză, harii 
n-au ieşit în faţa voastră cu daruri naturale, cum era 
obiceiul din străbuni. 

— Merger! îşi chemă Herod naturalistul expediției. 

— Ordin! 

— Ce seminţe şi ovule fecundate ai în depozit? 

— Variate, dar nu prea multe. Nu credeam că va fi cazul... 

— Oamenii de ştiinţă nu cred, ci sunt prevăzători. Folosim 
tot materialul reproducător pe care îl ai pentru a porni o 
mică geneză. 

— Dar nu avem incubatoare... 

— Le construim noi. Nu plec de pe această planetă, 
înainte de a mă asigura că viaţa înfloreşte din nou. 

— Să-mi dea echipe de băştinaşi, să descarce tot 
echipamentul! 

Aşteaptă, să vedem cum stăm! 

Ragnar urmărea atent schimbul de replici, căci cunoştea 


limba vegană. Herod îl întrebă: 

— Cum v-aţi organizat comunitatea? 

— Fiecare kaseu ţine aproape câţiva hari, îi instruieşte şi-i 
educă, încă din copilărie. Ocazional, munceşte alături de ei, 
la treburi care necesită cunoştinţe străine lor, cum ar fi 
folosirea pârghiilor, roţilor, scripeţilor, planurilor înclinate. 

— Şi conducerea centralizată? 

— Eu, rege ales, Mă sprijin pe un sfat al celor mai 
înţelepţi şi mai activi kasei. 

— Deci, ordinele ţi se execută fără crâcnire. 

— Da, pentru că le dau numai în folosul obştii. Şi eu 
muncesc în gospodăria mea, dând exemplu personal. 

— Un lucru foarte bun. Observ că purtaţi încă haine din 
materiale rămase de la primii colonişti. 

— Tatăl meu a acţionat cu tenacitate pentru a convinge 
urmaşii dezastrului să-şi păstreze obiceiurile de oameni 
civilizaţi. Am avut şi noroc de faptul că depozitul de ţesături 
n-a fost atins de foc. Mutanţii umblă goi, însă. 

— Va trebui să rezolvaţi şi problema lor, în spirit civilizat. 

— Poate mai târziu, comandante Herod. Acum, trebuie 
să-mi salvez comunitatea. Aproape jumătate dintre copii 
mor la naştere şi alţii, în primii ani de viaţă. Din această 
cauză suntem atât de puţini. 

— Să mergem în oraş, să vedem de ce treburi ne apucăm 
mai întâi! 

Porniră printre mulţimea de hari, care le făcu respectuos 
loc, apoi se încolonă în alai, în urma lor. O singură casă de 
piatră fasonată mai rămăsese în picioare. Restul clădirilor 
erau confecţionate din cărămizi grosolane, arse în foc. 


Herod pipăi una, pentru a verifica din ce era făcută. Ragnar 
îi surprinse gestul şi-i explică: 

— Ne-am întors cu sute de milenii în urmă, comandante. 
Tata şi-a amintit că citise prin cărţile de arheologie despre 
aceste cărămizi. Astfel, am putut rezolva problema 
locuinţelor pentru supraviețuitori. 

— Dar nu aveţi ferestre... 

— Am încercat să producem sticlă, după formulele 
amintite de chimiştii supraviețuitori. N-am reuşit să o 
obţinem. Poate de acum încolo... 

Herod dădu înţelegător din cap. Oanes se apropiase, 
trecând în stânga lui Ragnar. îl informă pe regele kaseu: 

— Vă trebuie siliciu adus de apele care coboară din munţi 
şi temperaturi înalte. 

— Şi apele s-au împuţinat, domnule...? 

— Oanes, se prezentă alcorul. Fiul comandantului Zaris 
care a adus escadra pe aceste planete. 

— Îl avem menţionat în cronica noastră scrisă! exclamă 
Ragnar. Chiar sunt bucuros să vă cunosc. 

— Națiunea mea alcoră vă va ajuta cu tot ce poate, 
pentru a ieşi din impas. Maşini agricole, seminţe” fabrici de 
alimente şi ţesături, specialişti... 

— Nu ştiu cum să vă mulţumesc. 

— Nu e cazul să-mi mulţumeşti, Ragnar. Şi noi am trecut 
prin clipe de cumpănă, în care credeam ca totul era pierdut. 
Vă voi trimite tot ce v-am promis. 

Ajunseră în centrul localităţii. Ragnar le arătă gospodăria 
lui şi o clădire lungă, cu acoperişul în două ape: 

— Aceasta este casa zeului Molite. Hariin revenit la 


vechile lor credinţe superstiţioase. 

— Molite nu se va supăra că-i ajutăm adoratorii, remarcă 
Herod sarcastic. Merger, depozitează-ţi materialele pentru 
geneză aici! Ragnar, numeşte câţiva hari, să care 
materialul reproducător! 

Regele kaseu alese imediat câţiva salahori şi-i trimise cu 
Merger, să transfere  containerele cu materiale din 
astronavă pe şenilate. pentru a le aduce în „casa zeului 
Molite”. Desigur, în respectiva şandrama, nu trăia nici un 
zeu, dar sălbaticii săi adoratori aşa credeau, pentru că aşa 
le spusese vrăjitorul obştii. Ragnar le explică pe şoptite, lui 
Herod şi Oanes, că acest individ se bucura de mare 
autoritate printre hari, încât munceau pentru el ca sclavii, 
fără nici o plată. Pretindea că era reprezentantul personal al 
zeului Molite pe planeta Var. Harii credeau orbeşte în 
spusele lui, fără a-i cere măcar o singură probă a puterii 
sale. Nici măcar când vrăjile lui dădeau greş şi pacienţii 
aduşi la tratament mureau, faima sa de om al zeului nu 
scădea. Şiretul bătrân le oferea întotdeauna explicaţii 
ingenioase, încât victima apărea ca un păcătos pedepsit de 
Molite. 

— Ignoranţa naşte monştri, murmură Herod. Ragnar, îţi 
trebuie câteva decenii de culturalizare pentru a scăpa harii 
din această manipulare grosolană. 

— Îi scap şi mai repede, propuse Oanes. Îi iau vrăjitorului 
capacitatea de vorbire iar voi răspândiţi zvonul că l-a 
pedepsit Molite pentru minciunile sale. 

— Tot nu scăpăm de aiureala asta mistică, respinse 
Ragnar sugestia. Harii îşi vor alege alt vrăjitor, după 


criteriile cunoscute de ei şi circul superstiţios va continua. 
Mai sigură e civilizarea. 

— Da, da, aprobă Herod, privind înfăţişarea dezolantă a 
satului. 

Câţiva arbori piperniciţi înlocuiau splendidele livezi din 
timpul colonizării primare. larba era sărăcăcioasă, din lipsă 
de apă. Un canal de legătură cu fluviul învecinat, săpat 
rudimentar, servea ca sursă de apă potabilă şi loc de baie 
pentru copiii de toate rasele. Oanes înregistra toate acestea 
şi multe altele. Mintea sa de perfecţionist lucra febril. Tatăl 
său întâlnise şi situaţii mai disperate, în explorările sale, dar 
le rezolvase. Schimbarea mentalităţii unei populaţii începe 
cu educarea şi instruirea educatorilor, îşi aminti el din 
povestirile lui Zaris. Ei vor răspândi ulterior lumina 
cunoaşterii, creaţiei şi comportării morale în rândul 
corasialilor. Cei mai tineri sunt mai indicaţi, deoarece sunt 
mai puţin intoxicaţi cu obiceiuri proaste şi mai predispuşi la 
experienţe noi. 

— Ai căzut pe gânduri? îl interpelă Herod. 

— Nişte gânduri cât se poate de pragmatice, răspunse 
Oanes. Ştiu cum să scot harii din întunericul mistic. 

— Cum? 

— Cu câţiva educatori bine informaţi din rândul lor. Voi 
trimite câţiva voluntari alcori să se ocupe de instruirea şi 
educarea acestora. 

— Perfect! aprobă Herod, semn că-i înţelesese întregul 
raţionament. 

— În faţa noastră, sunt puţine lucruri imposibile. Să 
vedem ce putem face în câteva zile de muncă intensă. 


* 
XX 


Trecuseră opt zile de la sosirea astronavei şi echipajul se 
pregătea de plecare. Era greu să mai recunoşti vechea 
aşezare prăfoasă, purtând încă denumirea capitalei Kaph. 
Două turnuri de apă şi o staţie de purificare dominau 
orăşelul dinspre nord, pe o colină. Imediat sub ea, se 
întindea o pepiniera de câteva hectare, trasă la linie şi 
irigată cu picătura. Constructorii ridicaseră un spital din 
plăci argintii, chiar în piaţa din centrul satului. Câteva 
căsuțe mai mici, tot din plăci, cu ferestre şi tot confortul 
modern, se înşiruiau pe fostul maidan de lângă canalul de 
irigație. Herod decisese că măcar regele Ragnaf şi sfatul 
său să înceapă o viaţă normală. Incubatorul contruit din 
mijloace improvizate, la intrarea de sud a oraşului, era 
supravegheat zi şi noapte de kasei civilizaţi, deoarece nu 
dispunea de roboţi adecvaţi. 

Exploratorii obţinuseră un lac de acumulare, prin 
inundarea unei vâlcele şi-l populaseră cu icre fecundate. 
Câteva centrale solare mobile erau împrăştiate prin sat iar 
o centrală electrică fixă, pe galgor, funcţiona chiar în „casa 
zeului”. Vrăjitorul ameninţase în fel şi chip, însă lumina de 
zi, în plină noapte, era plăcută majorităţii harilor. 
Autoritatea bătrânului şarlatan începuse să se clatine. O 
staţie de pompare montată pe marginea canalului de 
irigație asigura apa necesară udatului ierbii şi culturilor. Prin 
curţile băştinaşilor, kasei şi hari de-a valma, apăruseră 
primele răsaduri de legume. Bieţii de ei le priveau ca pe o 
minune şi mergeau mereu la singurul cunoscător în 


agronomie, un bătrân kaseu, pentru a întreba până şi cele 
mai simple lucruri. Într-un avânt de dărnicie, un ofiţer din 
echipaj eliberase în atmosferă o pereche de vrăbii pe care 
le păstrase într-o cuşcă din cabină. Păsărelele se roteau pe 
deasupra localităţii, căutându-şi loc de cuibărit, spre deliciul 
copiilor. 

Herod şi Oanes priveau de lângă autoşenilată toate 
realizările şi tăceau. Nici unul nu era mulţumit de primele 
rezultate. Spiritul neastâmpărat, de civilizator autentic, se 
trezise în ei. Îi îndemna să facă mai mult, tot mai mult şi 
mai mult... 

— E un început, încercă Herod să se consoleze. După ce 
vor creşte pomii şi viile, după ce vor apărea vitele... 

— Ştiu ce trăieşti, frate, ii spuse Oanes. Ai vrea să ştergi 
într-un an urmele unui cumplit război şi nelucrarea de şase 
secole. 

— Da, trebuie să avem răbdare, până la următoarea 
expediţie. 

— Precis, visezi s-o faci foarte curând. 

— Mai încape vorbă? Nu-i vezi în ce stare de disperare 
trăiesc? 

— Atunci, peste o lună? 

— Cam aşa gândeam şi eu. Să le mai semănăm o porţie 
de speranță în suflete, să-i mobilizăm la muncă 
perseverentă, să fim siguri că n-am investit Dimie în zadar! 

Porniră împreună către spital, unde aveau întâlnire cu 
căpeteniile kasee. La intrarea lor în sala destinată 
discuţiilor, regele Ragnar şi nobilii kasei din sfatul 
înţelepţilor se ridicară în picioare. Herod şi Oanes îi salutară 


amabili şi-i invitară să se aşeze. Luară şi ei loc, în spatele 
unui pupitru destinat operatorului de date din spital. Herod, 
în calitate de comandant al expediției, deschise discuţia: 

— Eu şi guvernatorul Oanes reprezentăm naţiunile geene 
dispuse să vă acorde ajutor necondiţionat. V-am invitat la o 
discuţie, să facem un plan comun de revenire la viaţa 
normală. Vă rugăm să ne prezentaţi dorințele 
dumneavostră! 

— Vom avea probleme cu mutanţii sălbatici, spuse 
Ragnar. Foarte probabil, ne vor jefui culturile. 

— Am avut şi noi astfel de probleme şi le-am rezolvat. Cu 
primul transport, veţi primi un gard paralizant. Astfel, veţi 
putea captura mutanţii hoţi şi-i veţi supune reeducării. 

— În starea în care sunt, nu cred că mai putem recupera 
nimic din ei. 

— Ba sunt educabili, ca orice animal, prin pedepse şi 
recompense. Cei mici pot învăţa direct să vorbească, astfel 
că-i veţi educa mai uşor. 

— Trebuie? 

— Neapărat! în caz contrar, aţi avea mereu probleme cu 
hoardele de humanoizi sălbatici. Ei pot fi mai periculoşi 
decât animalele sălbatice, deoarece mai posedă rudimente 
de inteligenţă, însă direcționate negativ. 

— Noi trebuie să-i pozitivăm. 

— Aşa procedăm şi noi cu ai noştri. Avem mult mai mulţi, 
deoarece junglele calde le oferă hrană din abundență. 

— Ne-ar trebui maşini pentru prelucrat piatra, să 
reconstruim oraşul. 

— Le veţi primi, împreună cu o fabrică de sticlă şi cu 


specialiştii care să vă instruiască în folosirea lor. Până 
atunci, selecționați cei mai inteligenţi şi mai culţi kasei şi 
puneţi-i să înveţe toată documentaţia pe care v-o lăsăm. 

— Putem folosi şi holoviziunea? 

— O pornim exact înainte de a pleca. Unul din medici 
este şi inginer, aşa că are cine interveni, în caz de 
defecţiuni. Contăm că hologramele din lumile Alianţei şi de 
pe Geea vor produce un salt în civilizarea kaseilor, harilor şi 
metişilor. Aveţi chiar şi holograme de instruire în cultura 
legumelor, îngrijirea pomilor, creşterea vitelor şi păsărilor. 
Vă trebuie numai cineva care să le explice în limba kasee. 

— Eu imi asum această sarcină, preciză Ragnar. Este prea 
importantă să o încredinţez altor vorbitori de limbă vegană. 

— În regulă. De ce mai are nevoie comunitatea voastră? 

— Şcoli şi materiale didactice. 

— Vom trimite voluntari constructori să vă ridice şcoli 
atractive. Psihologii noştri vor întocmi manuale speciale 
pentru copiii voştri, cu concursul specialiştilor în cele mai 
importante ştiinţe. Învăţătorii şi profesorii vegani şi alcori se 
vor schimba în fiecare an, deoarece vor lucra tot pe bază de 
voluntariat. 

— Mai multă vegetaţie, propuse unul dintre kaseii din 
sfat. 

— Veţi primi cantităţi uriaşe de seminţe de arbori şi 
plante perene, cu instrucţiuni de folosire. Printre altele, vă 
vom furniza plante care transformă aerul în apă, pentru 
acoperirea terenurilor aride şi plante de fibre utilizabile în 
producţia de ţesături. 

— Micul ocean din sud e mort din timpul războiului, 


anunţă Ragnar. Nici o vietate cât de mică nu mai trăieşte în 
el. 

— Biologii noştri vor rezolva şi această cerere. În câţiva 
ani, veţi avea destulă hrană din apa oceanului. 

— Păsări! izbucni unul din kasei, iluminat de amintirea 
celor două vrăbii. Noi nu avem nici o pasăre sălbatică în 
păduri şi pe râuri. Nici animale sălbatice folositoare nu prea 
mai sunt în păduri. 

— Aici e vorba de asigurarea unui strict echilibru natural. 
Numai biologii noştri pot spune cu exactitate ce păsări şi 
animale să vă trimitem, pentru a asigura un lanţ trofic 
sănătos. Eu am notat cererea. 

— Suntem pândiţi de cutremure şi erupții vulcanice, îşi 
aminti Ragnar. Putem domoli cumva acest fenomen? 

— Încă nu, răspunse Herod. Poate mai târziu, după ce 
vom relua producţia de perforatoare NED de mare 
adâncime. Deocamdată, nici noi nu ne putem apăra de 
aceste fenomene. Suntem cumva la cheremul fenomenelor 
extreme produse de planetele pe care locuim. 

— Mijloace de transport, ceru Ragnar. 

— Vă lăsăm toate autoşenilatele aflate la bordul 
astronavei şi câteva zeci de arme paralizante, cu scopul de 
a le folosi pentru capturarea mutanţilor. 

— Noi posedăm câteva dezintegratoare şi-i ucidem. 

— Ragnar, nu e bine să-i ucideţi. Viaţa este un fenomen 
rar în Univers. În al doilea rând, ei au gene de humanoizi. 
Copiii sau nepoţii lor pot deveni la fel de normali ca voi. De 
ce să risipim materialul genetic uman, când suntem atât de 
puţini, într-o zonă nelocuită din Univers? 


— Bine, îi paralizăm şi-i educăm. Va fi greu, însă. 

— Nici nouă nu ne este uşor, dar am sărit în ajutorul 
vostru, de îndată ce am pus în funcţiune prima astronavă. 

— Nu mai aveţi altele? se miră Ragnar. 

— Nu. Aceasta a fost salvată din războiul cu gasterii. Noi 
ne pregătim să construim altele mai uşoare şi mai rapide. 

— Abia acum înţeleg cât de datori suntem. 

— Nu sunteţi datori cu nimic, Ragnar. Coeziunea este 
legea fundamentală a vieţii humanoide. Noi vă ajutăm pe 
voi în spiritul ei. La rândul vostru, voi veţi ajuta mutanţii să 
redevină humani civilizaţi. 

— Formăm o comunitate umană, pe aceste două planete. 

— Deocamdată. Ulterior, vom porni în explorare şi 
colonizare de noi planete virgine. Ne îndeplinim misiunea 
de a răspândi rasa humanoidă cât mai departe în Universul 
încă nelocuit. 

— Visezi departe, comandante Herod. 

— Visez normal, Ragnar. Viitorul rasei humanoide este 
expansiunea continuă prin Univers. Conducerea Alianţei n-a 
înţeles acest lucru şi s-a închis într-o lume strâmtă, cu 
preocupări înguste. 

—  Trăiau însă foarte mult şi deţineau cunoştinţe 
uimitoare. 

— Sistemele închise nu evoluează, Ragnar. Alianţa ar fi 
cunoscut mult mai multe, dacă ar fi continuat explorările 
Universului. Ei s-au oprit însă la o limită din preajma 
constelaţiei Orion. 

— Şi chiar crezi că noi vom ajunge să zburăm din nou 
printre constelații? 


— Nu cred, ci sunt sigur. Noi şi copiii noştri vom prinde 


acest eveniment. 
* 


x x 


Deocamdată, copiii noştri aşteaptă cu nerăbdare să vadă 
minunile holovizorului. 

— Păi, să le deschidem staţia şi să le prezentăm ceva 
frumos. De pildă, avem o hologramă cu jocurile copiilor 
noştri. 

Toţi se ridicară şi ieşiră afară. Soarele strălucea puternic, 
către zenit. O mulţime de băştinaşi stăteau în stradă, cu 
ochii pe imensele cadre de holovizor, în aşteptarea minunii 
promise. Herod strigă operatorului din staţia de holoviziune 
să pună holograma pentru copii şi să pornească aparatul. El 
rămase în stradă, lângă grupul de locuitori ai capitalei, să le 
urmărească reacţiile. 

Brusc, cadrul gol al ecranului din faţa sa se umplu de 
imagini tridimensionale foarte clare, în plină mişcare. Un 
vuiet de uimire trecu prin mulţime. Acţiunea continuă să se 
deruleze, sub ochii uimiţi şi încântați ai spectatorilor. 

— Acum, putem pleca, Ragnar, anunţă Herod. 

— Merg cu voi până la astronavă. Vreau să mă conving 
cu ochii mei că tot ce-ai promis e credibil. Măcar credibil. 

Cei trei, Herod, Oanes şi Ragnar, se retraseră din mulţime 
şi porniră către astronavă. Pe drum, se intersectară cu 
autoşenilatele dăruite kaseilor. La comanda lor, erau 
voluntari vegani, dar şi câte un kaseu luat în pregătire. 

Se opriră în faţa trapei de intrare pe puntea inferioară. 
Herod puse mâna pe metalul dur şi spuse: 


— Aceasta e certitudinea de care ai nevoie, Ragnar. Un 
aparat capabil să zboare din nou printre aştri. 

Ragnar mângâie drăgăstos coca astronavei, apoi îşi lipi 
fruntea de ea. Când şi-o ridică, ochii îi erau în lacrimi: 

— Tot timpul, mi s-a părut că visez un vis prea frumos. M- 
am temut că el va dispărea, de îndată ce voi deschide ochii. 

— Nu e vis, ci o realitate cât se poate de sigură, Ragnar. 
Rămâi cu bine! Ne vom revedea curând. 

Kaseul se înclină şi făcu câţiva paşi înapoi. Oanes şi 
Herod pătrunseră în astronavă şi trapa se închise în urma 


lor. Incursiunea de pe planeta Var se terminase. 
x 


x x 


De îndată ce astronava ateriză pe astroportul din Hanab, 
Oanes merse glonţ în clădirea de comandă şi căută un 
videofon liber. Tastă rapid indicativul Orianei şi ascultă 
bâzâitul spațiului înfrânt, bătând din picior de nerăbdare. În 
fine, legătura se stabili şi chipul adorat apăru pe ecran: 

— Am sosit, lăsă el primul gând care îi trecu prin cap să 
se materializeze. 

— Văd, zâmbi Oriana. M-a îngrijorat întârzierea voastră. 

— Deocamdată, nu avem posibilităţi tehnice de a 
schimba mesaje de pe planeta Var. Poate în viitor... 

— Sigur, dragul meu, sigur. 

— Te-am visat uneori... 

— Eu te-am visat în fiecare noapte, Oanes. Cele mai bune 
gânduri şi cele mai frumoase vise ale mele te-au însoţit în 
sălbăticia de pe Var. 

— N-am vorbe să-ţi mulţumesc, Oriana. 


— Nici nu-i nevoie. Deşi sunt atât de departe, simt tot ce 
e în sufletul tău. 

— Trebuie să ne vedem cât mai curând... 

— Invitaţia mea e valabilă în orice zi, Oanes. 

— Voi veni. Voi veni cât mai curând posibil. 

— Te aştept în fiecare zi. 

Imaginea tremură o clipă, apoi se stinse. Intervenise o 
defecţiune tehnică. Oanes oscilă câteva clipe, dacă s-o 
contacteze din nou sau nu. Avea prea multe de spus încât i- 
ar fi trebuit o zi întreagă. Mai bine îmi iau zile libere şi plec 
în imperiul orion, decise el. 

lesi din clădire şi sări într-un transportor ce ajunse la timp 
să-l prindă pe Herod înainte de a intra în Consiliul Geean, 
pentru a informa despre rezultatele vizitei pe planeta Var. 

— Eu mă grăbesc, frate, îl anunţă Oanes. Plec imediat 
către Alcoria. 

— Ai mai fi putut rămâne în Hanab, să mai discutăm o zi, 
două. 

— Ştiu ce am de făcut, Herod. Merg în Alcoria şi încep să- 
mi îndeplinesc obligaţiile asumate faţă de sinistraţii de pe 
Var. 

— În regulă. Ne întâlnim pe videofon. 

Oanes îşi luă naveta şi porni spre nord. Inima îi ticăia 
mulţumită. O văzuse şi toate erau în regulă. Simţea nevoia 
să îmbrăţişeze pe toată lumea de fericire şi să fie bun cu 
toţi. Făcu un scurt popas în Fibara, să-şi umple naveta cu 
struguri de masă, căci cei din Alcoria nu erau încă copti. 
Parcă şi vedea încântarea copiilor alcori la primirea 
strugurilor. Se despărţi în grabă de Leodor, se ridică în aer, 


puse cap compas pe Lagar şi începu să viseze cu ochii 
deschişi. Figura ovală, cu ochi vii, încadrată de plete negre, 
îi juca în faţa ochilor. Nici o aripă neagră nu se mai 


interpuse între el şi visul său curat. 
x 


x x 


Ajuns în Lagar, Oanes trecu în fugă pe acasă, să-şi 
schimbe costumul de zbor cu haine obişnuite. Ca de obicei, 
trecu prin camera în care dormise Oriana, sa mângâie 
patul. Rămase surprins că, pe mătasea albă, strălucea 
tainic un obiect nou apărut. Se apropie, îl atinse, îl ridică în 
lumină, să-l poată studia mai bine. Era o floare din pietre 
preţioase, lucrată foarte delicat. Lujerul şi frunzele verzi 
erau atinse de uşoare dâre argintii. În locul obişnuitelor 
corole de floare, atârnau câte două inimioare de un roşu 
aprins, aproape suprapuse. 

Oanes duse floricica la buze şi închise ochii. Imaginea 
Orianei, în ţinută de zeiţă-fecioară, îi apăru într-un nimb de 
lumină. Buzele ei roşii ca macul se mişcau, dar el nu auzea 
nimic. Numai chipul ei plutea către el, ca o hologramă 
apropiată. Mireasa mea din vise, şopti el. Imposibila mea 
mireasă... Chiar şi împotriva legilor universale, eu te voi iubi 
mereu... Te voi iubi întreaga viaţă şi după. Te voi iubi... Te 
voi iubi... 

Plecă cu floarea în mână, în camera sa. Se îmbrăcă 
gânditor, puse floarea în buzunarul interior al hainei, lângă 
inimă. O simţea caldă şi bună, ca pe o fiinţă vie. Plutea uşor 
către locul de muncă, zâmbind fericit persoanelor întâlnite 
pe drum. Un gând frumos îl încerca: Totuşi, fericirea există. 


După ce intră în birou, rămase în reverie aproape jumătate 
de oră, cu gândurile duse departe, peste ocean, în imperiul 
orion. 

Oanes se desprinse încet, cu părere de rău, de visul său 
de fericire. Îi trebui întreaga voinţă să se recompună în 
guvernatorul sigur şi eficient al naţiunii alcore. Abia după ce 
se simţi pe deplin stăpân pe raţiunea sa, îşi deschise 
agenda electronică şi dictă primul pasaj din planul prioritar 
- Acţiunea de recivilizare a populaţiei de pe planeta Var. 
Începu să contacteze specialiştii implicaţi în plan şi să-şi 
completeze agenda cu nume, acţiuni şi termene exacte. Era 
hotărât să-şi îndeplinească integral obligaţiile asumate faţă 
de kasei. Prins de treburi, sări masa de prânz. Nu simţea 
nici un fel de foame. Era atât de uşor, încât i se părea că-i 
crescuseră şi lui aripi din suflet şi zbura. 

Seara îl prinse pe străzile Lagărului. Încă mai adia parfum 
de tei şi de regina nopţii. Oanes refăcea involuntar traseul 
parcurs împreună cu Oriana. Îi şi vorbea în gând, ca unui 
interlocutor prezent. Mii de vorbe fermecate îi răsăreau în 
minte, sub influenţa sentimentelor. Sentimentele! descoperi 
el brusc. Varangii au evoluat mai rapid decât alte rase 
deoarece nu şi-au reprimat sentimentele frumoase, ci le-au 
perfecţionat până la un rafinament extrem. Astfel, raţiunea 
a primit mereu un sprijin nevăzut de la ele. Sunt un norocos 
că ea există şi-o iubesc, chiar şi în aceste condiţii, gândi el 
şi pomi spre casă. Îmi voi hrăni sufletul, întreaga viaţa, din 
acest izvor de dragoste. 

În ultima zi a lunii iunie, Herod îl contactă pe Oanes. 
Guvernatorul alcor arăta foarte preocupat şi mai slăbise 


puţin. 

— Ai probleme? se interesă Herod. 

— Cele obişnuite. Suntem gata să livrăm toate 
materialele promise. Pentru aceasta m-ai căutat, nu? 

— Nu. 

— Atunci? 

— Condamnatul Sesek vrea să vorbească cu noi doi. 
Pretinde că deţine un secret de care depinde viaţa lumii 
geene. 

— Vrea să negocieze o înţelegere favorabilă lui. 

— Mai mult ca sigur. 

— Mergem? 

— O zi din viaţa noastră nu e mult, mai ales dacă fostul 
imperator sirusan nu încearcă să ne păcălească. 

— Când ar fi bine? 

— Mâine? 

— În regulă. Mâine dimineaţă voi fi în Hanab. lau şi un 
psiholog pentru a verifica starea de sănătate mintală a 
individului? 

— lau şi eu unul. Sesek a avut dintotdeauna o minte 
perversă, gata de orice minciună şi măgărie. 

— Mintea bătrânului dement coace ceva. 

— Dar noi suntem mai bine pregătiţi decât el. 

— Atunci, pe mâine. 

Oanes rămase pe gânduri un timp. Mintea sa de alcor 
antrenat scruta viitorul. Un sentiment de îngrijorare îl 
încerca din ce în ce mai apăsător. Deci, Sesek nu minte, 
concluzionă el. Ce primejdii mai ascund urmaşii marilor 
războinici? ordonă să i se pregătească naveta şi discută 


personal cu psihologul specializat în personalităţi deviante - 
Tuler. Îl informă ce sarcină îl aşteaptă şi-i recomandă să-şi ia 
cu el toate mijloacele necesare investigaţiei lui Sesek, 
inclusiv cunoscutul drog al adevărului. După aceasta, ieşi 
pe terasă, să-şi admire capitala şi să lase creierului câteva 
momente de relaxare. 

Viaţa alcorilor pulsa în ritmuri normale. Toţi maturii erau 
la muncă. Nu se zărea ţipenie de elev ori de student, căci 
nu se terminaseră orele de studiu. Numai micuţii gândăcei 
preşcolari alergau şi ţipau veseli în marele parc de vizavi, 
sub supravegherea educatoarelor. Noi ridicăm o nouă lume, 
îi veni lui Oanes în gând. O lume mult mai civilizată şi mai 
liniştită chiar decât cele din Alianţă, jură el ambițios. Şi eu 
cu Oriana, în această lume... Gândul i se frânse. Fata din 
visele sale era măritată pe viaţă cu soarta imperiului orion. 
Îşi reprimă un oftat şi-şi abătu atenţia către problemele 
cotidiene. Nu dureau, aşa cum durea conştiinţa cumplitei 
imposibilităţi. 

* 

x x 


Astronava survolă piața centrală din Abiba, apoi ateriză 
în locul indicat de garda vegană de ocupaţie, puţin mai 
către dreapta cuştilor în care zăceau cei doi condamnaţi. 
Comandantul gărzii le dădu onorul, apoi ii conduse către 
cuşti. Nici un sirusan nu era prin preajmă. Sesek zăcea 
întins pe spate, cu câteva coji de banane şi mult gunoi în 
jurul său. Guda privea încruntat la noii sosiți, dintr-o mizerie 
similară. 

— Foarte puţini sirusani le oferă compasiune, informă 


comandantul gărzii. Majoritatea le aruncă banane, ca unor 
maimuțe şi se distrează pe seama lor. Dacă nu-i hrăneam 
noi, mureau de sete şi de inaniţie. 

— Gustul amar al decăderii, comentă Herod. Trezeşte-l pe 
Sesek! 

Ofiţerul vegan îl strigă pe fostul imperator, de câteva ori, 
pe nume. Acesta deschise ochii buimac şi privi zăpăcit în 
jur. Îi recunoscu pe cei doi şi se ridică cu greutate pe şezut. 
Oanes observă cu dezgust că hainele îi erau slinoase şi 
murdare de fecale. Cel care se crezuse zeu cu drepturi 
depline asupra întregii lumi geene ajunsese un jalnic 
animal. În creierul său era ascunsă însă taina care stârnea 
îngrijorare. Drept urmare, Oanes îşi învinse repulsia şi se 
apropie de cuşcă: 

— Ai vrut să ne vezi, Sesek. 

— Numai pe voi doi. Cine sunt ceilalţi? 

— Consilierii noştri, îl minţi Herod fără să clipească. Ne 
vor ajuta să luăm o decizie în cazul tău. 

Bătrânul aruncă o privire suspicioasă celor doi psihologi, 
dar nu comentă nimic. Încerca să ghicească ce nevoie 
aveau doi lideri atât de importanţi de consilieri, dar mintea 
slăbită nu-l ajuta. 

— Spune condiţiile! îl îndemnă Herod. 

— Ce condiţii? bâigui Sesek. 

— Condiţiile tale pentru dezvăluirea secretului. Sunt sigur 
că te-ai gândit să faci un târg cu noi. 

— A! Negociem. Cât de mult sunteţi dispuşi să oferiţi 
pentru salvarea lumilor voastre? 

— Lumile noastre sunt salvate şi în plin proces de 


recivilizare. Singurul pericol pentru ele a fost acţiunea ta 
nebunească. 

— Şi dacă mai există unul la fel de grav? 

— Care? Partizanii din junglă au depus armele în masă. 
Câţiva fanatici rămaşi în sălbăticie nu reprezintă nici un 
pericol real. 

Psihologii se apropiaseră de barele cuştii energetice şi-l 
studiau pe fostul imperator fără sfială. În acelaşi timp, 
Oanes îi sfredelea creierul, în căutarea unui gând mai 
consistent. Din nefericire, creierul bătrânului involua către 
senilizare. Era greu de descifrat ce gândea în limba 
sirusană, limbă pe care Oanes n-o stăpânea. Senzaţia 
apăsătoare, de pericol real, nu dispăruse însă. Dimpotrivă, 
se intensificase, semn că Sesek ascundea cu adevărat un 
secret teribil. 

Bătrânul ex-imperator rânji răutăcios: 

— Ba mai există un groaznic pericol. Îmi veţi da tot ce voi 
cere pentru a vi-l dezvălui. 

Herod îi căută privirea lui Oanes. Alcorul clipi scurt, abia 
perceptibil. 

— Vrei libertatea? încercă Herod să ghicească. 

— Mai mult de atât. 

— Imperiul? 

— Javrele astea care m-au vândut? Nu vreau imperiul 
sirusan. 

— Atunci, ce vrei? 

— Libertatea, o navetă, sipetul meu cu bijuterii şi o tonă 
de aur. 

— Ce naiba sa faci cu ele? 


— Nu vă priveşte unde plec şi ce fac. Îmi veţi garanta, pe 
cuvânt de onoare, că nu mă veţi urmări şi nu mă veţi căuta. 

— Ceri mult. 

— Secretul meu valorează şi mai mult. 

— Trebuie să ne consultăm şi cu ceilalţi lideri implicaţi. 

— Faceţi ce vreţi. Oricum, tot la mine veţi ajunge. 

— Şi cum ştim că nu ne minţi? 

— Verificaţi informaţia, apoi îmi daţi drumul. 

— Te-am putea înşela. 

— N-o veţi face. V-am ales pentru că sunteţi oameni de 
onoare. Veţi plăti corect teribilul secret. 

— Bine. Plecăm pentru consultări. 

— Aştept. 

Cei cinci vegani şi alcori intrară în fostul palat imperial, 
devenit cartier general al trupelor de ocupaţie. Luară loc în 
jurul unei mese de consiliu şi se priviră. 

— Cunoaşte ceva important, informă psihologul vegan. E 
aproape senil, dar ţine cu străşnicie de secretul său. 

— E un secret cunoscut şi de Guda, interveni psihologul 
alcor. Am surprins schimbul de mesaje telepatice dintre ei. 
Guda se teme să vorbească. Se teme îngrozitor pentru 
viaţa lui. 

— Într-adevăr, secretul priveşte viaţa lumii geene, 
confirmă Oanes. Herod, l-ai putea elibera, în calitate de 
comandant suprem al trupelor de ocupaţie. 

— Formalităţile nu mă împiedică, însă aş vrea să-l văd 
închis pentru toată viaţa. 

— Să nu ne lăsăm influenţaţi de emoţii şi dorinţe 
inferioare! propuse Oanes. Îi spunem că-i satisfacem 


cererea şi vedem dacă merită preţul. 

— Pregătiţi o navetă cu dispozitiv PER! îi ordonă Herod 
comandantului gărzii. Trebuie să ştim totuşi unde pleacă. 

— Am înţeles! 

Cei patru ieşiră afară şi se apropiafă de cuşcă. Sesek îi 
privea cu ochi iscoditori. 

— Spune! îl îndemnă Herod. 

— Am cuvântul vostru de onoare? 

— Îl ai. 

— Înainte de a ataca Fibara, am vândut schangilor 
douăzeci de butoaie cu armament biologic, lăsa el trăsnetul 
să-i scape din tainiţele creierului. Fiecare butoi, de trei sute 
de litri. 

Herod îl privea tăcut. Oanes simţi cum o răceală de 
gheaţă îl cuprinsese din cap şi până în picioare. Guda se 
aruncă în bare, fu electrocutat şi căzu urlând: 

— Eu n-am spus nimic! Eu nu sunt vinovat. 

— Huangdi, înşelătorule, murmură Herod. 

— E timpul să vă onoraţi promisiunea, îi aminti Sesek. 

— Da, e timpul, rosti Herod cu un aer absent. Eliberaţi-l şi 
aduceţi astronava! Eliberaţi-l şi pe Guda! adăugă el într-un 
moment de inspiraţie. 

— Nu vreeeauuuu! urlă fostul general. Eu rămân aici. Nu 
vreau să plec cu Sesek. 

— Am vrut să-ţi facem o favoare, îl anunţă Oanes. De ce 
o refuzi? 

— Huangdi ne va găsi oriunde şi ne va ucide în chinuri 
îngrozitoare. Mai bine aici. 

Sesek ieşise din cuşcă şi se întindea satisfăcut. Naveta 


destinată lui coborâse la câţiva paşi iar doi soldaţi vegani 
cărau sipetul cu bijuterii. Se repezi în calea lor, să deschidă 
capacul, să-şi vadă comoara. Oanes profită de ocazie şi-l 
întrebă pe Guda cu glas scăzut: 

— Unde pleacă Sesek? 

— Nu ştiu. Jur pe sufletul marelui Omogo că nu ştiu! 

— Bine. Faci cum doreşti. Ai avut posibilitatea de a fi 
liber. 

— Pentru cât timp? Huangdi cunoaşte Geea ca pe casa 
lui. Ne-ar găsi oriunde. 

Soldaţii vegani făcuseră un şir până la catacombă şi-şi 
treceau lingourile de aur din mână în mână. Sesek număra 
piesele lucitoare, dând din cap ori de câte ori una ajungea 
în navetă. Ochii îi străluceau demenţial şi mâinile îi 
tremurau. Acesta n-o mai duce mult, cugetă Oanes. Ce plan 
o fi având în creierul degradat? 

— Operaţiunea s-a încheiat, anunţă comandantul gărzii. 

Sesek se întoarse cu faţa către cei doi lideri, ridică un 
pumn în semn de sfidare şi urcă în navetă. Se ridică cam 
nesigur, pomi spre sud, apoi schimbă direcţia către est. 

— Se duce la shangi, rosti Herod mohorât. 

— Sau la kobizi, îşi exprimă Oanes micuța speranţă de a 
preveni un nou conflict. 

— Urmăriţi-l! ordonă Herod comandantului trupelor de 
ocupaţie. 

Herod şi Oanes se retraseră în comandamentul de 
ocupaţie, să digere în tihnă informaţiile primite. 

— Mă aşteptam la multe din partea lui, dar nu şi-l la 
aceasta. La ce i-ar folosi armamentul biologic? 


— Nu-mi pot imagina. Era ahtiat de îmbogăţire, dar 
chestia aceasta cu înarmarea... 

— N-a scos un cuvânt nici după înfrângerea sirusanilor. 

— Oare, ce intenţii ascunde? 

— Poate vrea să le comercializeze mai departe. 

— Şi nu putem scoate un singur cuvânt. Shangii deţin 
monopolul producţiei de galgor. 

— Dar purificarea acestuia se face în uzina vegană. Aţi 
fost inspirați că nu le-aţi vândut-o, Herod. 

— Am fost pe punctul s-o facem. Numai teama că shangii 
vor folosi monopolul pentru a spolia celelalte naţiuni ne-a 
oprit. 

— Ce spui de Huangdi? întrebă Herod. 

— Cum procedăm în continuare? 

— N-am nici o idee, Oanes. Sunt prea şocat de cele 
aflate. 

— Nu putem discuta problema nici în Consiliul Geean. 

— Da, e prematur s-o deconspirăm. 

— Atunci, păstrăm secretul? 

Herod strânse din buze. Cele aflate nu erau o bagatelă. 
Shangii erau imprevizibili şi lumea geeană nu se aştepta la 
vreun nou necaz. 

—  Organizăm o întâlnire secretă, decise el. Numai 
guvernatorii vegani şi varangi. Mai multe minţi au şansa să 
găsească o soluţie mai bună. 

— Bună idee! Ne adunăm în Alcoria, să nu atragem 
atenţia nimănui. La voi în Hanab sunt prea mulţi străini. 

Un ofiţer vegan intră şi-i înmâna lui Herod o coală de 
hârtie. Veganul o studie curios, frecându-şi nasul: 


— Nu-mi vine a crede, Oanes. 

— Ce? 

— Sesek nu s-a oprit la shangi. Şi-a îndreptat naveta 
către insulele din sudul Kobiziei. 

— Deci, nici la Wula nu merge. 

— Practic, pleacă în sălbăticie. E greu de imaginat ce-o fi 
în capul său. 

— Poate încearcă să-şi facă un nou imperiu. 

— Cu cei câţiva pescari kobizi sălbatici? De fapt, nu m-ar 
mira. E scos din joc. Noi trebuie să ne întâlnim cât mai 
curând. 

— Eu convoc varangii şi vă dau un semn. 

— În regulă. Voi veni la prima strigare. 

Oanes şi Herod îşi strânseră mâinile. Înțelegerea era 
pecetluită. 


Singurătatea omului vultur 


Alcorii din Lagar începeau o zi obişnuită de lucru. Nimic 
din preajma palatului guvernamental nu arata schimbat. 
Doar în faţa sălii de consiliu, două gărzi cu armele ascunse 
reprezentau o noutate, înăuntru, opt lideri varangi şi doi 
vegani, Herod şi Zius, se adunaseră să discute cele 
dezvăluite de Sesek. Oanes, ca gazdă, le prezentase deja 
situaţia şi aştepta propuneri concrete de evitare a unui 
conflict. Decanul de vârstă al varangilor, Beroz, liderul 
phecdzilor, vorbi primul: 

— Trebuie să dovedin multă înţelepciune şi precauţie. 
Pacea comunităţii geene trebuie salvată cu orice preţ. În 
acest scop, ar trebui să cunoaştem exact ce intenţii are 
imperatorul Huangdi. 

— N-avem cum, replică Almez, liderul aliothilor. Probabil, 
va reacţiona brutal la orice încercare de abordare a acestui 
subiect. 

— Depinde cine va discuta cu el şi cum va ataca 
problema, sugeră Kerina, lidera mizărilor, iniţierea unor 
tratative paşnice. Am putea alege o delegaţie dintre cei mai 
respectaţi bărbaţi de către Huangdi. Femeile sunt excluse 
din start, deoarece shangii le consideră fiinţe inferioare. 

— Şi cine să fie aceştia? întrebă merakul Nazar. 

— Oanes şi Herod, răspunse Kerina, fără ezitare. 

Cât de ciudată ar fi firea lui Huangdi, nu poate uita 
serviciile făcute de Oanes, mai ales în urmă cu două sute 
de ani. Herod poate argumenta că păzeşte depozitul 
sirusan de armament biologic în numele întregii comunităţi 


geene. Astfel, am putea ajunge la un pact planetar, să 
adunăm tot armamentul într-un singur depozit sigur, sub 
controlul reprezentanţilor tuturor raselor. 

— În acest caz, Huangdi va cere restituirea plăţii, 
presupuse Visun megrezul. 

— putem plăti în aur, din depozitul sirusan, oferi Stever 
kaidul soluţia. Putem plăti chiar mai scump, numai să ieşim 
din această situaţie periculoasă. 

— Începutul va fi greu de făcut, le aduse aminte Herod. 
Huangdi a dorit cu tot dinadinsul să păstreze secretul 
acestei operaţii, din motive necunoscute. În acest scop, i-a 
îngrozit pe Sesek şi Guda să nu scoată un singur cuvânt. 

— Această manevră ar putea ascunde rele intenţii la 
adresa întregii comunităţi geene, concluzionă dubhanul 
Poren. Nu putem aborda problema frontal. 

— Am o idee, interveni Oanes. Putem sonda intenţiile lui 
Huangdi în mod indirect. 

— Cum? întrebă Kerina. 

— Herod se prezintă în faţa Consiliului Geean şi-l 
informează că din depozitul sirusan lipsesc douăzeci de 
butoaie cu armament bacteriologic. Va preciza că a început 
investigaţiile, pentru a le regăsi. 

— Dao Li îşi va informa imediat împăratul, prinse Herod 
ideea din zbor. Noi vom intercepta discuţiile dintre ei şi vom 
cunoaşte adevăratele intenţii ale imperiului. 

— Exact! confirmă Oanes. După ce aflăm poziţia lui 
Huangdi, ne întrunim din nou şi analizăm situaţia. 

— Aceasta înseamnă mai mult de o lună, căci Consiliul 
Geean e în vacanţă. 


— Nici un pericol, Herod. Dacă Huangdi n-a folosit 
armamentul până acum, nu-l va folosi nici în viitorul 
apropiat. 

— Ne-a atenţionat că supuşii lui depăşesc numeric 
populaţia raselor noastre, îşi aminti Beroz. 

— Dar sunt la fel de vulnerabili la armamentul biologic, 
ripostă Nazar. Huangdi a cumpărat armamentul cu alt scop. 

— Vă propun să votăm propunerea lui Oanes, întrerupse 
Herod discuţiile. 

Mâinile celor prezenţi se ridicară fără excepţie, semn că 
toţi considerau soluția  înţeleaptă. Herod constată 
rezultatele votului şi preciză: 

— Mă ocup singur de tot ce trebuie. Voi asigura 
supravegherea delegatului shang Dao Li, cu toate 
mijloacele posibile. Vom afla chiar şi ce gândeşte în 
problemele majore. La prima întrunire a Consiliului Geean, 
arunc bomba şi urmăresc reacţia. 


Toţi răsuflară uşuraţi. Deocamdată, pericolul era evitat. 
* 


x x 


Pe la mijlocul lunii iulie, Oanes simți că nu mai rezista. Un 
impuls mai puternic decât raţiunea sa îl împingea către 
Oriana. Încerca să-l stăpânească raţional, dar zeiţa-fecioară 
îi apărea prin noapte, cu ochii rugători şi cu o chemare 
mută pe buze. Trebuia s-o vadă în carne şi oase, cât mai 
rapid posibil. îl lăsă pe Deroh la conducere şi plecă singur, 
cu naveta guvernamentală. Ducea cu el o coroniţă de aur, 
bătută cu pietre preţioase, închisă într-o cutie de argint. 
Simţea că exact această bijuterie îi lipsea zânei din visele 


lui. 

Pe timpul zborului, îşi aminti că n-o anunţase că pleacă. 
Această dragoste m-a zăpăcit cu totul, gândi el deloc 
îngrijorat. Tot ea ar trebui să-mi lumineze sufletul şi mintea. 
Deschise videofonul şi-o contactă. Oriana era într-un 
consiliu cu nobilii orioni, însă îi răspunse. Figura ei se 
deschise într-o lumină fericită, când află că guvernatorul 
alcor era în zbor către imperiul orion. Îi spuse să aterizeze 
direct în faţa palatului imperial şi închise, deoarece lucrările 
consiliului nu-i permiteau discuţii mai lungi. 

Inima lui Oanes se umpluse de o siguranţă plăcută. 
Fericirea citită pe chipul ei îl convinsese că nu-i era 
indiferent, ci mai mult decât simpatic. Va fi o dragoste 
ciudată, neîmplinită după legile umane, gândi el. Important 
e însă că sufletele noastre se cheamă cu disperare şi se vor 
uni pentru întreaga viaţă. Voi fi un abstinent foarte fericit. 
Nici o clipă nu-i trecuse prin cap că şi-ar fi putut lua o 
metresă, cum se obişnuia la orioni. Trupul nu mai conta. 
Sentimentele erau totul. Ele îi dictau fiecare gând, fiecare 
vorbă, fiecare mişcare. Oanes intrase cu totul în imperiul 
vrăjit al zeiţei cu ochii verzi şi aripi negre. 

În Tenoch, il aştepta prima surpriză. Garda imperială, 
îmbrăcată în uniforme de gală, îi prezentă onorul în faţa 
palatului, ca unui oaspete de seamă. Oriana, îmbrăcată într- 
o rochie albă, largă, îl aştepta pe prima treaptă a scării, 
între doi nobili orioni. Oanes îşi aranjă puţin ţinuta şifonată 
în timpul zborului, luă cutia de argint din navetă şi păşi 
către ea. Deja, se simţea în altă lume. Gravitaţia scăzuse 
ori aşa i se părea lui. Plutea uşor, cuprins de euforie, ca 


după consumul unui drog ori al unei mari cantităţi de vin. 

Protocolul trebuie respectat, îi aminti sâmburele de 
rațiune din creierul său. Făcu un efort să se controleze, se 
opri la câţiva paşi de Oriana şi plecă fruntea în semn de 
salut. După aceasta rosti tărăgănat, să-şi controleze cât mai 
bine vorbele: 

— Împărăteasă-zeiţă Oriana, vă rog să primiţi mesajul de 
profund respect şi pace al naţiunii alcore! Sperăm că acest 
dar simbolic vă va aminti mereu de națiunea prietenă de 
peste ocean. 

Mai urcă două trepte şi-i înmână cutia de argint. Oriana o 
încredinţă unuia dintre cei doi nobili, fără a o deschide şi 
răspunse cât de rece putu ea: 

— Nobile guvernator Oanes, nu ne-am îndoit niciodată de 
prietenia sinceră a naţiunii alcore. Nutrim aceleaşi 
sentimente pentru poporul tău. Fii bine venit în imperiul 
orion! 

Câteva sute de orioni, masaţi în spatele gărzilor, 
asistaseră la protocol. Nimeni nu putea bănui ce flux 
invizibil circula între cei doi. Totul părea o simplă vizită de 
curtoazie. Oriana luă darul din mâna consilierului, ducându- 
| către piept. Pătrunseră în umbra răcoroasă a construcţiei 
monumentale împreună, cu cei doi consilieri pe urma lor. 
Zeița îl conduse în sala de protocol şi-i indică locul de 
onoare, faţă în faţă cu ea, la o masă ovală. Nobilii orioni 
ocupară locurile din mijloc. 

— Cadourile au capacitatea de a transmite mesaje chiar 
mai sincere decât cuvintele, spuse Oriana şi deschise cutia. 

Coroniţa ardea în flăcări roşii. Fata o luă cu atenţie, o 


studie, apoi ridică ochii către Oanes şi zâmbi larg: 

— Darul tău îmi produce o nespusă plăcere, guvernator 
Oanes. 

— Ar trebui s-o încerci, sugeră Oanes. Cred că-ţi va purta 
noroc întreaga viaţă. 

Oriana prinse coroniţa delicat, cu ambele mâini şi o 
potrivi pe părul ei negru ca eterna noapte. Prin memoria lui 
Oanes fulgeră imaginea unei mirese din hologramele 
tradiţionale. Misterioasa mireasă din vise ascunse, gândi el. 
Strunit de protocol, spuse însă cu totul altceva: 

— E un dar modest, dar oferit din toată inima. Poartă în el 
întreaga dragoste a naţiunii alcore. Vă va ocroti ca un scut 
împotriva oricărui necaz. 

— Nu mă îndoiesc de vorbele tale, Oanes, răspunse 
Oriana cu tonul protocolar. Am simţit dragostea alcorilor 
pentru mine, pe timpul vizitei în ţara voastră. Deşi arăt 
straniu faţă de ei, alcorii şi jeranii mi-au acordat cele mai 
frumoase sentimente. Le-am simţit efectiv, mai ales din 
partea unei persoane anume. 

Nobilii orioni urmăreau nepăsători discuţia purtată în 
limba vegană. Erau simpli martori simbolici, la o întâlnire de 
protocol a împărătesei lor. Oriana şi Oanes depuneau mari 
eforturi pentru a păstra caracterul neutru al conversaţiei. 
Abordară în discuţii, rând pe rând, probleme economice, 
tehnice, ştiinţifice şi educative de interes comun. Vocile lor 
păstrau limitele impuse de protocol. Sufletele lor se 
întâlniseră însă şi se scăldau într-o dulce beţie de simţuri. 
Erau deja uniţi pentru întreaga viaţă. 

După vreo oră, Oriana îşi aminti: 


— Cred că eşti foarte obosit de zbor şi de schimbarea 
fuselor orare, Oanes. Vei fi condus în apartamentul tău, să 
te odihneşti până la cină. 

— Dar... vru Oanes să protesteze. 

Oriana continuă la fel de sigură: 

— Va fi o cină festivă, cu invitaţi din rândul nobililor 
orioni. Mulţi au auzit de tine şi vor să te cunoască. 

— Dacă aşa spui tu... 

— Avem suficient timp pentru toate, îi spuse ea cu dublu 
înţeles. 

O fată creolată, în uniformă albastră, apăru ca o umbră şi 
se înclină în faţa lui Oanes: 

— Domnule guvernator, vă rog să mă urmaţi în 
apartamentul dumneavoastră! 

Oanes se ridică ascultător, înclină fruntea către zeița- 
mamă a orionilor, apoi către cei doi nobili şi o urmă. Palatul 
prea înalt, din marmură şi piatră rară, îi crea o senzaţie de 
disconfort. Părea un muzeu sau un mausoleu din cele 
văzute la shangi. Străbătu câteva culoare în urma fetei şi 
ajunse în faţa unei ferestre cu arcadă. Aceasta era lucrată 
cu măiestrie, în vitralii străbătute de lumina solară. Părea 
ceva mai umană decât ce văzuse anterior. 

Fata deschise larg o uşă monumentală, din lemn preţios 
şi-i spuse: 

— Aici, domnule guvernator. 

Oanes pătrunse şi studie apartamentul. Lumina solară 
pătrundea prin fereastra largă cât un perete şi-i dădea o 
înfăţişare primitoare. Sufrageria era mobilată cu piese din 
lemn masiv şi cu câteva aparate obişnuite în orice casă de 


om civilizat. Dormitorul cuprindea un singur pat mare, cu 
baldachin şi un dresing mascat în perete. Uşa băii, 
deschisă, lăsa să se zărească peretele oglindă şi cabina cu 
aburi. 

— Să rămân şi eu? întrebă fata. 

— Pentru ce? tresări Oanes trezit din vis. 

— Toţi bărbaţii au nevoie de femei, rosti fata cu 
nevinovăția educaţiei sale de metresă de ocazie. 

— O, nu! Vreau să mă odihnesc. 

— Prea bine, domnule guvernator. Dacă aveţi totuşi 
nevoie de mine, puneţi palma pe acest ecran! 

— Mulţumesc! Poţi pleca. 

Fata dispăru fără zgomot. Oanes se dezbrăcă gânditor şi 
pătrunse în baie. Se răsfaţă în aburul cald, cu miros 
puternic, de flori exotice. Gândurile îi erau împrăştiate şi 
confuze. Trăia aproape numai în imperiul senzaţiilor şi 
acestea erau minunate. Se usca alene, cu un prosop pufos, 
în faţa peretelui oglindă. Trupul lui vânjos, bine făcut, îi 
atrase atenţia. Nu voi mai fi bărbat pe deplin niciodată în 
întreaga mea viaţă, constată el fără regret. Numai suflet şi 
creier. Puteam să mă nasc asexuat, ca şi ea. Îşi feri forţat 
privirea de la sex şi îmbrăcă pijamaua galbenă, găsită în 
baie. 

E timpul să dorm, să pot străluci diseară, de dragul ei, 
decise el. Se întinse pe patul răcoros şi începu să se 
autosugestioneze în vederea adormirii rapide. Somnul îl 
cuprinse curând, însă nu se arătă deloc binevoitor cu el. În 
mai multe rânduri, visă cum se apropia de Oriana, cu mâna 
întinsă. De fiecare dată, o umbră cu aripi negre se 


interpunea între ei. O umbră total inexplicabilă, deoarece 
singura fiinţă înaripată de pe Geea era chiar Oriana. 

Oanes se trezi posomorât şi aruncă o privire la ceasul din 
perete. Era încă devreme. Îşi puse palmele sub cap şi 
începu să cugete la situaţia lor. O simţea pe Oriana prin 
ziduri, departe de el şi totuşi atât de aproape sufleteşte. 
Făcuse pasul decisiv către ea, conştient de toate renunţările 
care îl aşteptau. Rupsese toate punţile cu femeile 
humanoide iubite de-o noapte sau de câteva luni. Intrase 
pe deplin în viaţa stranie a fetei zburătoare. 

Eu am decis, în deplină cunoştinţă de cauză, constată 
Oanes mai înviorat şi sări din pat. Se pregăti pe îndelete 
pentru cină, apoi chemă servitoarea. Aceasta îl conduse 
mută către o sală imensă, luminată feeric. Pe centrul ei, se 
întindea o masă lungă, plină de bucate şi câteva narghilele 
orione. Mai mulţi băştinaşi, cu pahare în mâini, discutau în 
grupuri. Oriana nu se zărea printre ei. Câteva priviri 
curioase se îndreptară către el. Oanes le răspunse cu o 
înclinare a capului, apoi luă un pahar cu un lichid albastru, 
primul care îi venise la îndemână. Gustă tentativ din el şi 
constată că era un suc dintr-o fructă necunoscută. Nu voia 
să se atingă de vin sau de droguri, pentru a-şi păstra 
întreaga luciditate. 

Un freamăt uşor vesti sosirea zeiţei-mamă. Toţi oaspeţii 
se retraseră către pereţi, făcându-i loc să treacă. Oanes, 
derutat, rămase în capul mesei, unde îl prinsese 
evenimentul. Ochii lui se fixară lacomi pe Oriana. Aceasta 
era îmbrăcată într-o rochie roşie, lungă până în podea, care 
îi scotea şi mai mult în relief farmecul fiinţei sale brunete. 


Păşea ca de obicei, parcă ar fi plutit şi se îndrepta direct 
spre către el. îl prinse de mâna dreaptă şi anunţă: 

— Am plăcerea să vă prezint pe guvernatorul alcor 
Oanes, fiul legendarului Zaris care ne-a adus străbunii pe 
această planetă. 

Un răpăit de palme bătute urmă anunţului. Orionii îi 
salutau sosirea în felul lor. Oanes zâmbea larg şi natural. 
Forţa ciudată din Oriana îl cuprinsese şi-l umpluse de o 
liniştită fericire. La invitaţia ei, porniră împreună, pentru a fi 
prezentat nobililor orioni din cea mai înaltă pătură 
imperială. Femeile erau de o frumuseţe răpitoare şi 
îmbrăcate foarte elegant. Oanes le găsi însă imediat 
defecte. Toate păreau copii ale perfecțiunii de lângă el, doar 
că aveau ochii negri. Bărbaţii arătau impunători şi mândri, 
în ţinutele lor portocalii şi albastre. Toţi îi zâmbeau 
binevoitori, natural sau prefăcut. Asta simţea Oanes: unii se 
prefăceau numai că-l plăceau. Nu arătă însă nimic pe 
figură. Cititul minţilor era secretul lui. 

— Nobilul Feros, comandantul armatei orione de sud, 
rosti Oriana. 

Figura aspră, cu ochi negri şi păr tuns cu breton, îi apăru 
lui Oanes ca dintr-o hologramă. În aceeaşi clipă, simţi un 
sentiment ciudat. O forţă rea se degajă din fiinţa orionului, 
respingându-i biocâmpul. Era ură puternică, nu o simplă 
repulsie. Oanes îi zâmbi şi se opri mai mult asupra lui, în 
încercarea normală de a-l îmblânzi: 

— Porţi o mare răspundere, nobile Feros. 

— Legea vieţii mele e datoria faţă de imperiul orion, rosti 
Feros robotic. Îmi voi apăra patria împotriva oricui şi în orice 


condiţii. 

— Te felicit pentru aceste sentimente frumoase! 

— Mulţumesc, domnule guvernator! 

După terminarea turului de prezentare, ordinea iniţială se 
sparse. Toţi se serviră din mâncare şi câţiva aprinseră direct 
narghilele. Fumul albăstrui al tutunului aromat se ridica 
drept şi dispărea prin filtrele din tavan. Oriana îi surprinse 
privirea şi-l întrebă şoptit: 

— Frăţioare, ai încercat tutunul nostru? 

— Numai de două ori, cu gândul la tine. 

— şi? 

— M-a ajutat să visez. Acum însă visul e lângă mine. Sunt 
un fericit, căci am atins un vis ce părea imposibil. 

— Taci! îl rugă ea. Vom vorbi ulterior, numai noi doi. 

— Se va putea? 

— Desigur. Palatul ascunde multe tainiţe de care ştiu 
numai eu şi câteva servitoare devotate. 

— Aştept cu nerăbdare. 

—  Răbdare, Oanes, răbdare! Toate evenimentele 
importante se coc încet şi rodesc la timpul lor. Mănâncă şi 
tu ceva! 

Guvernatorul alcor studie câteva clipe cina celorlalţi. 
înţelese ce se putea mânca fără grijă şi-şi. umplu o farfurie 
cu alimente asortate. Ciugulea din ele, urmărind-o din 
priviri pe Oriana, cum circula printre invitaţi. Se temea s-o 
piardă din ochi fie şi numai o clipa. Feros îl trezi din visul 
său, cu o întrebare directă: 

— Mai produceţi submarine de luptă, guvernator Oanes? 

— Desigur. Te interesează? 


— Imperiul orion ar avea nevoie de o flotă mai 
consistentă. 

— Nu-ţi înţeleg interesul. Armata pe care o conduci este 
integral terestră. 

— Tot ce poate contribui la întărirea şi gloria imperiului 
orion mă interesează. 

— Discutaţi problema cu împărăteasa! Vă putem oferi 
submarinele la schimb cu aparate individuale de zbor. 

— Împărăteasa visează, făcu Feros o grimasă. 

E doar un simbol al unei epoci ce se epuizează. Imperiul 
cere minte şi braţe de bărbat. 

— Nu vreau să mă amestec în această problemă, 
respinse Oanes cu demnitate atacul aproape făţiş împotriva 
Orianei. Eu sunt un oaspete al zeiţei-fecioară. Numai pe ea 
o recunosc de stăpână a imperiului. 

— Evenimentele evoluează mai rapid decât îţi imaginezi, 
guvernator Oanes. Va trebui să discuţi şi cu alte persoane. 

— Eu discut cu multă lume, îi aruncă alcorul o expresie 
vagă. 

— Mai vorbim. 

Feros se îndepărtă printre oaspeţi, urmărit discret de 
privirile lui Oanes. Ce motiv de ură la adresa mea îl 
frământă atât de puternic? se întrebă el. Abia mă cunoaşte. 

O atingere pe braţ îl făcu să tresară. O oriona înaltă, cu 
trupul tras prin inel şi figură curată, aproape copilărească, îi 
zâmbea candid: 

— Te simţi singur, guvernator Oanes? 

— Sunt între prieteni, nu? 

— Eu sunt Siana, din cercul apropiat al zeiţei-fecioare. 


Oanes se înclină ceremonios: 

— Încântat! 

— Eu, nu mai puţin. Eram curioasă să-l văd pe bărbatul 
care a trezit un interes neobişnuit în zeiţa noastră. 

— Aşa? 

— Ne-a vorbit cu mult entuziasm despre tine. Dacă n-am 
fi ştiut că nu e o femeie ca noi, am fi crezut că inima ei s-a 
aprins de o dragoste totală pentru un bărbat normal, 
humanoid. 

— l-a plăcut foarte mult ce-a văzut în ţara mea, evită 
Oanes discuţia despre sentimente. 

— Cel mai mult, guvernatorul, râse Siana. 

— Posibil, zâmbi Oanes relaxat. 

— Un bărbat chipeş şi atât de singur, insistă Siana. Dacă 
ai fi fost orion, erai însurat de multă vreme. 

— Şi alcorii au început să se căsătorească devreme. Eu, 
însă... 

— Te blestem ca o fermecătoare orionă să-ţi fure inima! 
spuse Siana în glumă. 

— De ce nu? zâmbi Oanes din nou. Toate sunt posibile. 

— Mai puţin una, îl aduse ea cu picioarele pe pământ. 
Zeiţa-mamă. 

Zâmbetul încremeni pe figura lui Oanes. Reallizase că, 
potrivit educaţiei orione, visele sale erau un sacrilegiu. 
Reuşi să se controleze şi să întrebe aparent nepăsător: 

— Şi dacă Oriana ar fi o femeie obişnuită? 

— Oooo! făcu Siana. În acest caz, ar fi obligată să se 
mărite cu un orion pur sânge, din cea mai nobilă familie, 
pentru a produce vlăstar imperial. Desigur, nimeni n-ar 


judeca-o dacă ar avea şi câţiva concubini. 

— Morala voastră este mai tolerantă în această privinţă. 

— Aşa a fost dintotdeauna. Zeiţa-mamă Orejona obişnuia 
să spună că fecunditatea primează fidelității. 

— Noi şi veganii avem căsătorii monogame, bazate pe 
deplină dragoste şi fidelitate. 

— Şi nu vă plictisiţi? întrebă Siana sincer uimită. 

— Niciodată. Părinţii mei au fost căsătoriţi mai mult de 
trei mii de ani, dar s-au iubit mereu ca-n prima zi. După 
moartea mamei, tata n-a mai atins vreo femeie. 

— Vă admir, rosti Siana sincer. Mi-ar plăcea să am şi eu 
un soţ alcor. 

— Vino într-o vizită şi caută-ţi! o îndemnă Oanes, mai în 
glumă, mai în serios. 

— Şi inima ta? întrebă ea cu îndrăzneală. 

— Inima mea e ocupată, îi preciza el foarte serios. 

— Fetele mele te-au acaparat, guvernator Oanes, auzi el 
vocea dulce a Orianei. 

— Sunt frumoase şi îndrăzneţe, recunoscu el. Îmi place 
personalitatea lor. 

— Poate te-nsori pe aici şi duci în Alcoria o femeie brună, 
glumi împărăteasa. 

— Cine ştie ce aduce viitorul? Inimile bărbaţilor sunt 
vulnerabile. 

Siana plecase încă de la sosirea Orianei. Aceasta o făcu 
să întrebe direct: 

— Şi-a ta, Oanes? 

— Şi-a mea, Oriana. Tu ştii însă cui am dăruit-o? 

— Sper că ştiu. Sper să nu fie altfel. 


Glasul ei vibra atât de fermecător! Inima lui Oanes se 
umplu de o bucurie caldă. 

— Şi eu sper să nu fie altfel decât visez cu. 

Oriana îi atinse mâna ca din nebăgare de seamă şi-i 
şopti: 

— Aş da orice, să pot pătrunde în visele tale cele mai 
tainice, măcar pentru câteva clipe. 

— Dar tu eşti mereu prezentă în acele vise, dezvălui 
Oanes marele său secret. 

Buzele roşii ale fetei se întredeschiseră într-un zâmbet 
timid. Speranţa şi neîncrederea se amestecau în el. Ochii lui 
calzi, de aur topit, o priveau foarte serioşi. Nu minţise, nici 
nu glumise. Ea era stăpâna inimii lui. 

— Te voi căuta în apartamentul tău, Oanes, şopti ea. Nu 
pot rămâne mult timp în preajma ta, fără săi ridic semne de 
întrebare. 

— Stai! o opri el. De ce ne urăşte Feros atât de tare? 

— E o poveste lungă. Ţi-o spun mai târziu. 

Oriana îl părăsi iar Oanes porni printre invitaţi, mult mai 
degajat. Îşi descărcase inima de povara secretului suprem 
şi căpătase certitudinea că o altă inimă, cea mult visată, 


venea în întâmpinarea ei. 
* 


x x 


Petrecerea se terminase. Oanes ajunse în apartamentul 
său, însoţit de aceeaşi orionă. Refuză din nou oferta 
acesteia de a-i încălzi noaptea şi rămase singur. Nu se grăbi 
să se dezbrace, nici el nu ştia din ce cauză. Întârzie un timp 
prin faţa ferestrei, cu privirile aţintite către muntele din 


spate. Câteva lumini punctau întunericul dens al acestuia. 
Probabil, posturi înaintate de minerit. 

La un moment dat, avu senzaţia că nu era singur în 
apartament. Nu credea în spiritele invizibile cărora se 
închinau  jeranii, sirusanii şi shangii iar uşa nu se 
deschisese. Trecu în dormitor, hotărât să lămurească 
misterul. Rămase blocat în uşă, cu privirile îndreptate către 
pat. Oriana stătea cu mâinile în poală, în aceeaşi rochie cu 
care participase la cina de gală. Figura ei era gânditoare şi 
tristă, încât inima bărbatului se strânse dureros. 

— Oriana, ce-i cu tine? întrebă el. 

Înainte de a raţiona, îngenunche în faţa ei şi-i prinse 
palmele moi în mâinile sale. 

— Sunt obosită de prea multe frământări, dragul meu. 

— Dormi! Eu îţi voi veghea somnul, cum ţi l-am vegheat 
şi în Alcoria. 

— Nu pot lipsi prea mult din apartamentul meu, fără a 
atrage atenţia. S-ar da imediat alarmă, căci zeiţa-fecioară e 
persoana cea mai de preţ a imperiului. 

— Nici n-am simţit când ai deschis uşa. 

— N-am deschis-o. Am intrat pe acolo, îi arătă ea o uşă 
mascată în dressing. Ţi-am spus că acest palat are multe 
secrete cunoscute numai de mine şi de câţiva servitori 
devotați. 

— M-ai făcut fericit, venind la mine. 

— Fericit? 

— Nu trebuie să mai fug de mine însumi şi de ce simt. 

— Da? 

— În pofida lumilor care ne despart, eu te iubesc şi te voi 


iubi toata viaţa, cu o fidelitate de bărbat alcor. 

— Chiar dacă nu-ţi pot oferi tot ce oferă o humanoidă? 

— Da. M-am autosugestionat că m-am născut ca tine, 
asexuat. Între noi vor fi numai suflete aprinse din aceeaşi 
făclie a marilor iubiri. A iubirilor eterne. 

Oriana îi cuprinse faţa în palme şi-şi apropie fruntea de 
fruntea lui. 

— lubirea mea, ce blestem cumplit pe noi! Cât aş vrea să 
fi fost altfel. 

Lacrimi mari şi curate îi curgeau din ochii de smarald. 
Oanes îi mângâia în neştire părul, aripile, faţa catifelată... 
Era topit de fericire. Certitudinea bănuită se împlinise şi se 
întărise mai puternic decât oţelul. Oriana îl iubea la fel de 
mult. Drumul de lumină presărat cu stele argintii, din visele 
lor, se deschisese, alungând întunericul vieţii singuratice şi 
frământate. Avea un suflet pereche pentru care să trăiască. 

— Ti-am dus dorul, hohoti ea. Cât pe ce să merg din nou 
la tine. 

— Ştiu ce-ai simţit şi ce-ai suferit... 

— Deşi sunt adorată de supuşii mei, mă simt atât de 
singură. 

— Nu mai eşti singură. Sufletul meu e mereu lângă tine. 

— Dar eu simt nevoia de mai mult, hohoti ea din nou. Ce 
blestem! 

— Nu te mai gândi la blestem, ci la viaţa noastră 
comună! întunericul şi frigul trecutului s-au evaporat. 

Fata îşi ridică privirea şi-l privi în ochi: 

— Încă nu ştii ce-mi ceri, Oanes. 

— Nu-ţi cer nimic, iubita mea. Mă mulţumesc cu ce mi-ai 


dat. 

— Dacă ai şti... dacă ai şti, murmură ea. 

— Ştiu tot ce trebuie să ştiu, spuse el convins. 

— Nu ştii tot! explodă ea şi-şi ascunse faţa în palme. 

— Ura lui Feros? întrebă el nevinovat. Te voi apăra de ea, 
aşa cum am jurat. 

Fata îşi desfăcu palmele, un pic mai liniştită şi-i spuse: 

— Feros e un josnic uneltitor. N-a îndrăznit să ceară tronul 
imperiului, de frica autorităţii de care se bucura Orejona. 
Acum, însă... 

— Unelteşte să te detroneze, ghici Oanes. 

— Da, oftă fata. Am fost educată să cred că toţi supuşii 
mei sunt buni şi-mi visează fericirea. Nu puteam crede că 
există indivizi atât de josnici printre ei. 

— Ce face. În concret? se interesă Oanes. 

Acţionează pervers. Şi-a atras câţiva nobili şi ofiţeri la 
ideile sale subversive şi acţionează în subteran. 

— Vrea să dea o lovitură de stat? 

— Ar fi prea brutal şi prea riscant, deoarece majoritatea 
populaţiei crede în mine şi mă iubeşte. 

— Atunci? 

— Seamănă îndoială om cu om. Susţine că o zeiţă 
incapabilă de fecunditate personală nu poate asigura nici 
rodnicia câmpurilor noastre. Sugerează că, de fapt, aş fi o 
străină de neamul orion, născută în împrejurări stranii. În 
fine, pentru cei mai superstiţioşi, răspândeşte zvonul că 
sunt piaza rea ce va duce poporul orion la pieire. 

— Şi serviciul tău secret ce spune? 

— Serviciul secret imperial e abia o schiţă lăsată de 


Orejona. Cât timp cultul ei a funcţionat, nu s-a simţit nevoia 
unor agenţi secreţi. 

— Feros vrea să-ţi dărâme cultul şi să determine 
prăbuşirea ta, concluzionă Oanes. Cam câţi adepţi a 
câştigat? 

— Câteva sute din rasa superioară. Mai multe mii, din 
rândul superstiţioşilor metişi, mutanti şi rovi. 

— Foarte grav! Conflictul e de neevitat. Te vom susţine. 

Nu vreau ca orionii mei să-şi verse sângele într-un 
conflict fratricid. 

— Vom folosi arme paralizante, ca şi în cazul sirusanilor. 
Vom reduce la maxim pierderile. 

— Eu gândeam la o soluţie de îndepărtare a lui Feros din 
imperiul orion. Am încercat să-l trimit ambasador pe lângă 
împăratul Huangdi, însă a refuzat postul, deşi se cunosc 
bine. A motivat că interesele imperiului pot fi mai bine 
apărate din interior. 

— Huangdi şi Feros se cunosc? 

— Desigur. Feros a intermediat mult timp comerţul cu 
shangii. l-a vândut împăratului multe produse solicitate şi 
mi-a adus multe bijuterii. 

— Daaa? rosti Oanes gânditor. Feros trebuie urmărit zi şi 
noapte. Măcar atât poate face serviciul tău secret? 

— Cred că da. Voi nu aveţi agenţi secreţi. Cum rezolvaţi 
astfel de probleme? 

— În republici cu educaţia varangă şi vegană, nu apar 
astfel de probleme. Fiecare cetăţean îşi cunoaşte exact 
locul pe care îl merită în ierarhia meritocratică. 

— Ce bine de voi! Ce vom face cu Feros? 


— Vom decide, funcţie de informaţiile rezultate din 
urmărirea lui. îl putem compromite, îl putem scoate din joc 
cu o lovitură psi... 

— Aceasta nu se poate, Oanes. E cel mai bine instruit în 
lupta psi dintre toţi orionii. A fost antrenat şi de shangi. 

— Vom vedea. Acum, să ne bucurăm că suntem 
împreună! 

— Eu trebuie să plec, iubite. Ne vofn vedea mâine, la 
vizita oficială. Apoi, seara, din nou aici. 

— Tu ştii mai bine. Mulţumesc că mi-ai liniştit inima! 

— Şi a mea e mai liniştită. Mergi să vezi cum se ajunge la 
mine? 

— Mă mai întrebi? 

Oriana se strecură prin fanta din dressing şi pătrunse într- 
un hol destul de larg, luminat discret. 

— E spaţiul dintre pereţii diverselor aripi, îi explică ea. 
Orejona l-a plănuit, când a construit palatul, ca un refugiu 
în caz de pericol. 

— Ingenios! 

Înaintară pe hol, prin dreptul mai multor uşi mascate. 
Oriana îi preciza unde dădeau fiecare. După un lung 
labirint, pătrunseră într-o cameră crepusculară, cu un 
perete-ecran acoperit de o imagine astrală. 

— Aici mă refugiez, încă din copilărie, îi explică fata. Mă 
simt în siguranţă. 

Oanes mângâie ecranul, să se convingă că era real, apoi 
draperia moale, mătăsoasă. Era o cameră intimă, care îi 
amintea de hologramele cu călătorii interstelare. 

— Ce reprezintă imaginea? se interesă el. 


— O altă lume, răspunse Oriana grăbită. Trebuie să plec, 
Oanes. 

Se întinse pe vârfuri, îşi lipi buzele de ale lui şi rămase 
nemişcată câteva clipe. Un fulger lung şi puternic zgudui 
trupul bărbatului. Rațiunea se muie şi lasă loc unui noian de 
plăceri aproape dureroase. Oriana se desprinse de el, se 
răsuci şi trecu rapid prin uşa mascata, către apartamentul 
ei. Tocmai la timp, căci sensorii din cameră îi vesteau 
apropierea servitoarei care îi supraveghea orele nopţii, cu 
exactitate de cronometru. 

Oanes duse încet degetele la buze, să simtă sărutul de 
foc al zeiţei orione. Tensiunea stranie şi plăcută persista în 
el. Se întoarse şi privi ecranul astral. | se părea cumva 
cunoscut sau poate drag. Aceasta pentru că ea a petrecut 
mult timp aici, descoperi el. Mângâie imaginea cu privirea, 
apoi plecă către camera sa, cugetând cum ar trebui 


destrămată conspirația lui Feros. 
* 


x x 


Oanes luă micul dejun în prezenţa Orianei şi a celor doi 
sfetnici în vârstă care îl primiseră la sosire. Schimbau între 
ei vorbe banale, dar privirile lor grăiau cu totul altceva. 
Stabiliră de comun acord să facă o vizită prin imperiu, 
pentru ca oaspetele să cunoască locurile şi oamenii. La un 
simplu semn, unul dintre cei doi nobili plecă să pregătească 
o flotilă de însoţire a navetei imperiale şi să anunţe traseul 
vizitei prin holoviziune. Impărăteasa-zeiţă şi oaspetele ei 
trebuiau să fie întâmpinați cu fastul cuvenit. 

La ieşirea din palat, un şir de oameni zburători se plecară 


respectuos, apoi porniră în fugă către navetele lor. Formau 
garda de elită a împărătesei, gata să intervină în apărarea 
ei, în aer sau pe sol, în orice moment. Pilotul navetei 
imperiale, gătit în obişnuita uniformă de gală, cu veston 
portocaliu şi pantaloni albaştri, îi aştepta ţeapăn la intrare. 
Oriana şi Oanes ocupară cele două tronuri imperiale şi 
întreaga flotilă se puse în mişcare. 

— Stai pe tronul prinţului consort, observă Oriana 
zâmbind. Ţi-a trecut vreodată prin cap aşa ceva? 

— Deloc. Noi, varangii, avem alte criterii de valoare. 
Colaborăm cu imperialii numai pentru că sunt humanoizi ca 
şi noi. 

— Şi-ai vrea să vezi imperiile transformate în republici 
guvernamentale? 

— Să te mint ori să-ţi spun adevărul? 

— Aceasta înseamnă că vrei. Poate că acum visez şi eu 
acest lucru. 

— Vis irealizabil. Nu-ţi mai poţi schimba statura de zeiță- 
fecioară pe viaţă, stăpână a imperiului orion. 

— Mda. Unele lucruri nu se pot schimba cum am vrea noi. 
Ori, poate, se pot, dar nu avem noi tăria s-o facem. 

— În cazul nostru, nici tăria noastră nu poate schimba 
legile Universului. 

— Daa... rosti Oriana absentă. 

Naveta survola la joasă înălţime terasele cultivate cu 
cafea şi cacao. Humanoizii se opriseră din lucru şi se 
adunaseră în grupuri, pentru a aclama trecerea zeiţei. 
Mâinile lor se ridicau imploratoare către navetă: 

— Zeiţă-mamă, dă-ne ploaie la timp şi recolte bogate! 


Zeiţă, stăpână a cerului şi pământului nostru... 

— Chiar le dai ploaie, ca pe timpul demonstraţiei? se 
interesă Oanes. 

— Le-am dat, în fiecare sezon necesar, la toate culturile. 
Sunt o zeiţă foarte solicitată, zâmbi ea uşor amar. 

— Şi Feros nu gândeşte că nimeni altcineva nu mai poate 
produce această minune? 

— Feros e orbit de ambițiile sale. Şi-a dezvoltat o unitate 
de luptători zburători, cu speranţa că mă va putea captura. 

— Şi nu te poate? 

— Tehnica individuală de zburat are nişte limite. Eu pot 
zbura zile în şir. Pot chiar traversa oceanul, până la tine. 

— La mine? Ce idee minunată! Ai putea părăsi furnicarul 
cuprins de conspirație, să vii în Alcoria. Am trăi o viaţă de 
vis. 

— Nu pot, Oanes. Bunica m-a legat prin câteva jurăminte, 
încă de mică. Am devenit sclava lor psihică, înţelegi? Cred 
în ele mai mult decât în viaţa mea. 

— Teribilă femeie a fost Orejona! 

— Ceva din fanatismul ei devotat unor scopuri 
importante s-a strecurat în moştenirea mea genetică. Îi calc 
pe urme, chiar fără să vreau. 

— Straniu! Ea l-a iubit în secret pe tata. Noi... 

— Noi suferim consecinţele unor secrete, şopti ea. Mai 
bine să privim la imperiul meu! 

Aterizară lângă o fabrică de alimente, din preajma unei 
mari ferme de vite. Mulțimea adunată aclama la unison 
numele împărătesei-zeiţă. Oanes avu senzaţia că asistă la 
manifestarea zgomotoasă a unui cârd de maimuțe, la 


vederea hranei şi se simţi prost. În definitiv, nu era treaba 
lui să judece obiceiurile altor popoare. Dacă orionii 
acceptaseră monarhia, trebuiau să se înscrie în tiparele ei. 
În orice caz, lui nu i-ar fi plăcut să trăiască într-un 
asemenea sistem, nici măcar ca imperator. | se părea 
necinstit, inuman şi nedrept din toate punctele de vedere. 
Străbătu împreună cu alaiul imperial halele de producţie de 
o igienă impecabilă, apoi gustă din câteva produse. E 
îngrozitor de plictisitor să fii un simbol constată el. Mai bine 
lider activ. Mă simt mai viu şi mai om. 

Flotila imperială părăsi staţiunea în uralele mulţimii. 
Oanes le studie feţele cu multă atenţie. Nu erau deloc 
prefăcuţi. Chiar credeau în virtuțile benefice ale zeiței- 
mamă. Aripile naturale o făceau şi mai credibilă în poziţia ei 
de unicat al imperiului orion şi al lumii geene. Pe sub 
navetă începură să defileze lanţuri de munţi roşietici. 
Vulcani activi fumegau ici şi colo. Din când în când, gurile 
de mine se deschideau ca nişte răni ale munţilor. 

— Metalele sunt o problemă încă nerezolvată la nivel 
planetar, observă Oanes. 

— Noi producem suficient, îl informă Oriana. Minerii sunt 
interesaţi de plăţi mari, aşa că muncesc cu tragere de 
inimă. Avem rezerve, deşi am exportat destul şi către 
shangi. 

— Relaţiile voastre cu shangii sunt mai strânse decât cu 
noi. 

— Normal. Ei sunt mai aproape şi au acelaşi sistem de 
organizare ca noi. Vorbim o singură limbă. 

— Limba banilor? 


— Exact. Unii bărbaţi o găsesc mai fermecătoare decât 
femeile. Eu n-o pot înţelege, deoarece capăt orice doresc 
pe gratis. 

— Mi-amintesc de bani şi de comerţ. Eram un copilandru 
şi tata ne-a adus la voi, pe mine şi pe Moira. Ne-a dat bani 
de aur şi-am mers în piaţă, să cumpărăm cu ei. Cred că mai 
păstrez şi acum globul de cristal de stâncă cumpărat 
atunci. 

— Vrei să vezi o piaţă? 

— Mai bine o fabrică de aparate individuale de zburat. În 
acest domeniu, am rămas în urma voastră. 

— Atunci, vom merge la o fabrică. Naveta imperială 
schimbă cursul şi întreaga flotilă o urmă. Cam după o 
jumătate de oră, clădirile cubice, din beton şi sticlă, ale 
fabricii se zăreau în faţa lor. Ceremonialul de primire era 
acelaşi, cu urale şi invocaţii către zeiţa-fecioară. De această 
dată, Oanes înţelese diferenţa de nivel de civilizaţie între 
poporul său şi orioni. Varangii şi veganii n-ar fi acceptat 
niciodată asemenea festivități semisălbatice, nici dacă în 
faţa lor ar fi apărut stăpânul Universului în persoană. 

Guvernatorul alcor întârzie mult timp în fiecare secţie a 
fabricii. Studie pe îndelete întregul flux de producţie, de la 
materia primă care intra pe bandă şi până la terenurile de 
încercare a aparatelor finite. Putem fabrica şi noi, fu 
concluzia sa finală, însă n-o dezvălui către gazdă. Se păstra 
în limitele reci ale protocolului. 

La terminarea vizitei, gazdele le oferiră un prânz simplu, 
din bucate locale. Un ofiţer din gardă se grăbi să guste din 
cele oferite Orianei, înainte ca aceasta să poată face un 


gest. Obiceiul rămăsese din timpul Orejonei. La rândul ei, 
ea îl căpătase din lumile de graniţă, cu care făcuse 
contrabandă, în primii ani ai tinereţii. Acolo, în lumea de 
graniţă a Alianţei, îţi trebuiau reflexe şi instincte speciale 
pentru a rezista în fauna de contrabandişti, pirați şi 
lichidatori. 

Când reveniră pe naveta imperială, Oriana nu se putu 
abţine: 

— Va trebui să schimb nişte tradiţii, Oanes. Nu pot 
rămâne prizoniera obiceiurilor bunicii mele, chiar dacă o 
iubesc foarte mult. 

— Viaţa oricărei societăţi normale evoluează continuu, ca 
orice sistem deschis. Acumulează noi informaţii şi 
obişnuinţe, mai civilizate şi renunţă la cele perimate. 

— Cum crezi că vor primi supuşii reformele mele? 

— Ca pe o manifestare normală a unei împărătese 
reformatoare. Îţi trebuie însă mult curaj să rupi cu anumite 
obiceiuri din trecut şi multă înţelepciune pentru a le impune 
pe cele noi ca pozitive în minţile supuşilor. 

— Feros ar putea profita de ocazie pentru a-şi grăbi 
atacul. 

— Ţi-am spus să-l laşi pe Feros în seama noastră. Ţine-l 
sub supraveghere şi atât! Trebuie să avem informaţii exacte 
despre poziţia lui, în orice moment. 

— Şi? 

— În cel mai neaşteptat moment pentru el, îi vom da 
lovitura decisivă. 

— Mă încredinţez ţie cu trup şi suflet, iubite, şopti ea. 

Oanes aruncă o privire furişă la pilot, apoi îi atinse fugitiv 


mâna. O explozie de fericire îi umplu sufletul. lată că am 
ajuns până aici, gândi el. Să vedem ce ne mai rezervă 


viitorul. 
* 


x x 


Cina trecuse şi Oanes aştepta tremurând de nerăbdare şi 
emoție să-i apară zâna înaripată. Mii de gânduri frumoase 
se zbăteau în creierul său pentru întâietate. Nici unul nui 
se părea potrivit pe deplin. Nici unul nu exprima complet ce 
simţea el, bărbatul alcor care, din dragoste totală, 
acceptase să intre în lumea ei stranie. Cugetase pe îndelete 
la fiinţa ei, acum că o atinsese. Asemenea făpturi erau 
rarităţi destinate să transmită vreun mesaj, apoi să dispară 
fără urmaşi, căci nu se puteau înmulţi. Acest gând, că nu 
poti perpetua nici o specie, trebuie să fie groaznic, 
concluzionase el. Nu avea la îndemână nici un medic alcor 
sau vegan, să-l consulte dacă se putea schimba ceva în 
anatomia fetei. Poate că totuşi... licărea un grăunte de 
speranţa în sufletul lui. Dacă savanții noştri pătrund în 
gene, de ce n-ar putea pătrunde şi în trupul asexuat al 
Orianei? 

— Eşti frământat, îl trezi glasul ei din marea de gânduri. 

— Sunt. 

Oriana luă loc pe pat lângă el şi-i întinse capul! 

— Mângâie-mă pe păr şi pe faţă! Nimeni n-a mai făcut-o 
şi-mi place. Degetele mâinii sale drepte se întinseră 
tremurând de plăcere anticipată. Îi atinse coama lungă şi 
fulgerul invizibil se produse. Oanes închise ochii de plăceri 
şi continuă s-o mângâie pe părul mătăsos şi pe pielea 


catifelată a obrazului. Oriana îngâna ceva, ca un murmuri 
sau ca un cântec, însă în cuvinte neinteligibile. 

— AŞ vrea să fiu femeie humanoidă normală, şopti ea la 
un moment dat. 

Oanes se opri din mângâliat şi deschise ochii bucuros: 

— Oriana, am gândit că... 

— Taci! Ştiu ce-ai gândit Ţi-am citit creierul, în timp ce 
mă mângâiai. 

— ŞI? 

— Nu se poate, Oanes. Eu trebuie să rămân un secret 
nedescifrat. 

— Dar... 

— De dragul tău, aş vrea să fiu humanoidă. Să-ţi fiu 
iubită pe deplin. Să-ţi dăruiesc prunci frumoşi... 

— Nu mai continua, Oriana! Ne am înţeles care e viitorul 
nostru. 

— Da, ne-am înţeles, dar nu e drept. Nu e drept mai ales 
pentru tine. E un sacrificiu pe care îl faci, fără a şti cât de 
ciudată poate fi viaţa mea. 

Inima lui Oanes se strânse dureros. Simţea că Oriana se 
pregătea să-l alunge definitiv din viaţa ei. Nu se înşela. Fata 
continuă ca într-o transă hipnotică: 

— Trebuie să te întorci în lumea ta, frăţioare. Trebuie să 
mă uiţi pentru totdeauna. 

— Nu pot! îmi ceri să-mi distrug sufletul. 

— Trebuie, Oanes, oftă Oriona. Despărțirea te va răni 
cumplit, dar viaţa are leac pentru orice rană. 

— Te rog! 

— Eşti un bărbat puternic, Oanes. Îţi vei reveni din şoc. 


Poate mai greu, dar îţi vei reveni. 

— Nu! Niciodată! 

— Am scrutat viitorul, frăţioare. O femeie va fi leacul 
pentru inima ta sfâşiată. 

— În această lume, o singură inimă de femeie îmi poate 
lecui inima - a ta. Nu mă goni! 

— Nu te gonesc. Încerc să fiu raţională şi dreaptă. 

— Şi sentimentele, iubirea mea? 

— Sentimentele îmi sunt interzise printr-un vechi 
jurământ, depus pe un teribil secret. 

— Rupe-l! 

— Ce? 

— Rupe jurământul! 

— Nu pot, Oanes. Dacă aş face-o, s-ar prăbuşi o lume la 
care ţin cu toată fiinţa mea. 

— Spune-mi! 

— Ţi-am spus tot ce trebuia să ştii, Oanes. Nu veni după 
mine! 

Bărbatul rămase încremenit. Oriana se ridică ţeapănă, ca 
un robot şi părăsi încăperea. Oanes îşi duse încet palma 
stângă pe obraz. O lacrimă îi răsărise de sub gene şi i se 
prelingea pe faţă. O şterse absent şi se întinse pe pat 
îmbrăcat. Lumea din jurul lui dispăruse. Rămăsese numai el 
şi cu durerea lui. O durere sfâşietoare, de-i venea să urle ca 
mutanţii sălbatici. 

Oanes zăcu mai mult de o oră, ca un răstignit, cu braţele 
larg deschise şi cu privirea în tavan. Nu vedea nimic, nu 
auzea nimic. Un singur gând, ca un piron înroşit, îi ţintuia 
creierul: M-a alungat. M-a alungat ca pe un câine de pripas. 


Lacrimi nefireşti pentru firea şi vârsta lui îi curgeau ca unui 
copil. Nu avea puterea nici să le şteargă. La un moment 
dat, începu să vadă ca prin ceaţă. Un oval de lumină se 
desfăcu încet în ceața densă şi un chip de bărbat mândru, 
sever, cu privirea pătrunzătoare apăru din el. Era chipul lui 
Zaris. 

— Tată, gemu Oanes. 

Privirea lui Zaris îl ţintuia tăcută şi rece, ca o poruncă. 
Oanes se ridică automat, îşi şterse lacrimile şi îşi aranja 
hainele. Se simţea mai înzdrăvenit. Imaginea tatălui său îi 
pătrunsese adânc în suflet. Îşi spălă faţa cu apă rece, 
cugetând ce ar trebui să facă. Plec fără să-i spun un cuvânt! 
decise el într-un avânt de energie. Plec chiar acum! Porni 
decis către uşa camerei, cu intenţia de a-şi lua naveta şi a 
dispărea din imperiul orion fără nici o explicaţie. 

O forţă rece, ca un zid nevăzut, îl opri în loc. Îi aminti că 
era un bărbat civilizat şi de onoare. Trebuia să-şi înfrângă 
durerea şi să-i spună câteva cuvinte de despărţire. Se 
răsuci la fel de decis şi se îndreptă către uşa mascată din 
dressing. Era deschisă. Înseamnă că şi ea a fost tulburată 
de cele spuse, gândi el mai îmblânzit. Ce-o fi, oare, în capul 
ei, în sufletul ei? 

Străbătu culoarul şi labirintul cunoscut, cu siguranţă în 
pas, ca un om ce nu mai avea nimic de pierdut. Deschise 
uşa camerei de refugiu, cu gând să ajungă în dormitorul ei. 
Făcu un pas înăuntru şi rămase ca trăsnit. Nu putea mişca 
un singur muşchi, nu putea scoate o vorbă. Doar ochii i se 
deschiseseră lărgiţi de o uimire paralizantă. Un vuiet 
prelung îi sfredelea creierul blocat. Ai fi crezut că însăşi 


planeta se prăbuşea în gol. 

Oriana stătea în picioare, în faţa peretelui ecran, complet 
goală, cu faţa către el. Ochii nu-l înşelau. Poseda înzestrare 
sexuala identică cu a humanoidelor. Din mâna dreaptă, îi 
ţâşnise un fulger de enervare sau de surpriză. Ezită o 
secundă, apoi prinse cu mâna stângă draperia maronie, 
răsucindu-se în ea, să-şi ascundă goliciunea de femeie. 
Aripile ei se i ridicaseră înfoiate iar ochii îl priveau ţintă. 

Toate erau prea târziu pentru Oanes. Văzuse tot ce 
trebuia să vadă pentru ca muntele de vise şubrede şi 
bolnave, ridicat pe numeroase erori, să se prăbuşească! din 
mintea sa. Oriana îl minţise. Lumea de vise murea în dureri 
şi regrete amare ca fierea. Guvernatorul alcor simţi că-l 
lăsau picioarele. Lunecă uşor de-a lungul peretelui şi luă loc 
pe podea, cu ochii tot la ea. Mii de gânduri şi reproşuri i se 
îngrămădeau în creier, dar nul reuşea să le dea glas. 
Amuţise de oroare, de dezamăgire, de revoltă, de... 

— De ce, Oriana? explodă el confuz. 

Fata era la fel de tulburată, dar raţiunea ei mai rece, 
susţinută de un biocâmp mult mai electrizat, o determină 
să-şi adune gândurile. Şopti cu glas vinova pierit: 

— Jurământul zeiţei-fecioare, Oanes. Mi-a fost introdus în 
creier prin hipnoză, când aveam numai doi ani. Mai târziu, 
mi-a fost întărit zilnic, prin tot ce învăţam, gândeam şi 
spuneam. 

— Nu înţeleg... bâigui alcorul. 

— Port în mine o dublură psihică mai puternică decât 
conştiinţa mea. Eşti alcor. Ar trebui să ştii cum acţionează 
un alter-ego psihic, obţinut prin hipnoză. 


— Şi dragostea? Dragostea noastră... 

— Sentimentele au produs prima fisură în psihicul 
perfect, de zeiţă fecioară pe viaţă. Am simţit pentru tine ce 
nu credeam că se poate simţi. Am început să visez la tine, 
în contra carapacei hipnotice în care eram prizonieră. 
Dragul meu drag, ce vise fermecate ţi-am trimis! 

Vorbele ei lăsau să curgă lumină tămăduitoare peste 
mintea şi sufletul lui Oanes. Rigiditatea produsă de şocul 
psihic îl părăsise. Se ridică în picioare şi făcu un pas către 
ea. Oriana se înfăşură şi mai strâns în draperie, încercând 
să-şi ascundă trupul sculptural, de femeie normală. 

— Puteai să-mi spui adevărul, rosti el blând. Te-aş fi 
ajutat să treci puntea către oameni. Avem cei mai buni 
psihologi... 

— N-am putut, Oanes. Gura mea s-a deschis de sute de 
ori să-ţi spună, dar creierul mi s-a înceţoşat de teribila 
poruncă. 

— Atât de puternică e dublura hipnotică? 

— Mai puternică decât îţi poţi imagina. Acum, ş-a spart 
pentru câteva minute, din cauza şocului produs de sosirea 
ta. O simt însă cum se adună, să-mi atace creierul, să mă 
transforme din nou în roaba marilor taine. 

— Nu te las! Sunt cu tine. Te voi salva - îmi va fi groaznic 
de rău, Oanes. Îmi voi pierde cunoştinţa şi-n mine va vorbi 
dublura psihică programată să rămână zeiţă-fecioară 
întreaga viaţă. Te voi răni sufleteşte... 

Deja, faţa ei căpătase o tentă gălbuie, de parcă sângele 
ar fi plecat din ea. Oanes o prinse de mâna liberă şi-i şopti 
cât de persuasiv putu: 


— Nu te las! Acum, că îţi cunosc taina, te voi salva. Crezi 
în mine! Crezi! 

— Sunt... mai multe... taine, şopti ea sacadat, cu mare 
greutate. 

Oanes nu mai apucă să spună nimic. Oriana scăpă 
perdeaua din mână, se clătină şi căzu în faţă, leşinată. 
Bărbatul o prinse din cădere şi o ridică la înălţimea 
pieptului. Sânii ei perfecţi, drepţi ca două mere mari, uşor 
ţuguiate, îi atingeau faţa. Plăcerea năvăli peste sufletul lui 
Oanes, ca apa dintr-un baraj spart brusc. Sentimentul grijei 
şi al datoriei o înfruntă. Oriana era bolnavă şi trebuia 
salvată. Deschise uşa către dormitorul ei cu piciorul şi o 
întinse pe pat. Fata tremura mărunt şi clănţănea din dinţi. 
Oanes o acoperi grijuliu cu cuvertura, apoi luă loc lângă ea. 

Fiecare alcor de rasă pură îşi însuşea cunoştinţe de bază 
din medicină şi psihologie, din şcoala inferioară şi din 
universitate. Antrenamentele psihologice de telepatie, 
precogniţie şi cititul gândurilor erau obligatorii. Oanes 
dispunea de toate aceste cunoştinţe şi încă de multe altele, 
dar se simţea total neputincios. În cazul Orianei, ar fi fost 
nevoie de o investigaţie medicală complexă, făcută într-o 
clinică, de către medici şi psihologi specializaţi. Pentru o 
clipă, fu tentat să apese butonul de la capul patului, să dea 
alarma în rândul orionilor. Rațiunea, venită la post şi mult 
mai liniştită, il opri. Fata spusese că existau mai multe 
taine. Dacă ar fi distrus-o? 

Îi luă mâinile albe şi reci în palmele sale şi începu să facă 
ceea ce se pricepea mai bine: transfer de energie vitală. Îi 
dădea viaţă din viaţa lui. Faţa fetei se colora încet, încet. La 


A 


un moment dat, îi simţi mâinile zvâcnind şi ochii i se 
deschiseră larg. Gura rosti cu fermitate şi răceală: 

— Ţi-am spus să pleci, străine. Pleacă! 

— Pentru nimic în lume, Oriana! Acum ştiu ca tu eşti 
singura femeie a vieţii mele. Vom trăi împreuna câteva mii 
de ani. Până la moarte. 

— Eu sunt zeiţa-fecioară a neamului orion. Nici un bărbat 
nu mă va atinge vreodată, nici cu privirea. 

— Zeiţa-mamă Orejona era măritată şi avea mai mulţi 
concubini. Tu de ce ai proceda altfel? 

— Eu am fost menită să rămân fecioară întreaga viaţă. 
Mama a murit la naştere, pentru că spiritul universal care a 
fecundat-o a fost mai puternic decât ea. Eu port în fiinţa 
mea spiritul universal fecundator. 

— Am observat că posezi o încărcătură bioelectrică mai 
puternică decât humanoizii. Aceasta nu mă sperie. Eşti 
zâna din visele mele. Inima mea îţi aparţine pentru întreaga 
viaţă. Chiar de va înceta să bată, tot a ta va fi. 

— Dragul meu alcor, şopti ea cu glas schimbat. Cât aş 
vrea să fim fericiţi! 

— Aceasta depinde numai de noi, iubirea mea. Trebuie să 
călcăm în picioare multe convenienţe, să sfărâmăm toate 
secretele care ne despart... 

Mâinile Orianei se răciră brusc. Glasul i se schimbă, 
devenind rece şi respingător: 

— Nici un muritor, din nici o rasă, nu va trece peste 
secretele zeiţei-fecioară. Dacă va face-o, va muri. 

— Sunt gata să mor pentru tine, declară Oanes din toată 
inima. O fac cu plăcere. 


— lubitul meu drag şi devotat... 

Mâinile i se încălziseră şi glasul îi redevenise normal. 
Oanes înţelegea ce se întâmpla cu ea. Din când în când, 
conştiinţa ei de femeie normală scăpa din chinga capcanei 
hipnotice şi se comporta cum îi dictau sentimentele. 

— Aruncă-te sub pat! îl zori Oriana. Vine servitoarea să 
citească senzorii., Oanes se întinse rapid pe burtă. După ce 
servitoarea îşi făcu citirile, se ridică şi întrebă: 

— N-ar fi mai simplu să fii supravegheată printr-o cameră 
video? 

— Să mă vadă goală? Secretul vieţii mele s-ar duce de 
râpă. 

— Dar şi să fii măsurată din oră în oră... 

— Bunica a introdus sistemul, după un defect la instalaţia 
centrală, din cauza adormirii operatorului. Acum, din oră în 
oră, se scanează trupul în infraroşu, se citesc umiditatea, 
presiunea, puritatea oxigenului... Bănuieşti tu ce. 

Mintea lui Oanes lucra febrilă. Voia s-o prindă conştientă 
cât mai mult timp, să lărgească fisura din capcana 
hipnotică veche de aproape cincizeci de ani. 

— Dacă se dovedeşte că eşti fecundă, întreaga 
conspirație a lui Feros se va destrăma. 

— Dar aş fi obligată să mă mărit cu un orion pur sânge, 
din viţă nobilă. Poate chiar cu Feros, căci tatăl său a fost 
secundul mamei. În plus, cum aş justifica legenda de până 
acum? 

— Găsim noi o rezolvare... 

— O, nu! reveni ea la glasul aspru al dublurii psiho- 
hipnotice. Zeiţa-fecioară e mai presus de geenii din toate 


rasele. Ea nu poate fi atinsă decât tot de un spirit universal. 
Nici un alt bărbat nu este demn de ea. 

Oanes, ca orice om încrezător în ştiinţe, asculta glasul 
străin din trupul iubitei sale. O parte a creierului ei fusese 
alienată cu teorii şi programe de viaţă contrare propriei 
fericiri. Îi prinse tâmplele în palme, s-o poată privi în 
adâncurile ochilor. Îşi muie glasul, făcându-l cât mai 
convingător şi-i şopti lent: 

— Tu eşti Oriana, o femeie care tânjeşte după dragoste 
adevărată şi împlinită. Simţi în tine o chemare puternică, 
irezistibilă, pentru iubitul tău Oanes. Te vei cufunda într-o 
fericire nemaitrăită vreodată. 

Trupul fetei se muie şi muşchii i se relaxară. Prima 
săgeată hipnotică a alcorului spărsese blindajul advers. 
Oanes continuă să-i vorbească cu voce scăzută, sugestivă: 

— Veţi trăi împreună întreaga viaţă. 

Valul de hipnoză inamică, mult mai vechi şi mai puternic, 
năvăli peste conştiinţa fetei: 

— Zeiţa-fecioară nu poate fi atinsă de geeni inferiori. 
Cine o atinge moare. Chiar şi tu, Oanes, eşti în pericol de 
moarte. Nu mă mai atinge! 

Gândurile guvernatorului alcor căutau febril o soluţie 
practică. Ceva ca o bombă care să decondiţioneze măcar 
parţial circuitele neuronale afectate de programare mentală 
hipnotică de lungă durată. 

Instinctele! îi străfulgera lui o lumină prin minte. 
Instinctele primare sunt foarte puternice, dacă reuşeşti să 
le trezeşti întreaga forţă. N-am încotro, gândi el. Trebuie să 
risc să mor electrocutat de ea, într-un moment de 


întunecare a conştiinţei. Am putea să şi reuşim... 

Fata îl privea tăcută. Îşi revenea, în urma atacului. 
Sentimentele ei căutau o cale către sufletul lui. 

— Ai văzut vreodată humanoizi făcând dragoste? o 
întrebă el direct. 

— În holograme, la medicină. Doar nu vrei... 

— Şi tu mă doreşti, Oriana. 

— O sete adâncă, de a te simţi complet. Părul, ochii, 
pielea... Chiar să te simt între coapsele mele. 

— Mă doreşti, mă doreşti foarte mult, repeta Oanes 
litanie, cu speranţa că instinctul ei de reproducere, blocat 
de educaţie, va irupe triumfător. 

În timp ce-i vorbea, o mângâia cu pase lungi, de la umeri, 
peste sâni, către coapse. Din când în când, îi atingea 
muntele lui Venus, umflat, musculos şi acoperit cu păr creţ, 
aspru. Fata începuse să tremure uşor, ca de frisoane scurte. 
Oscila între două lumi contrare. 

Trebuie să risc! decise Oanes şi se dezbrăcă. Ea îl privea 
tăcută. Abia când se întinse lângă ea, îi aminti: 

— Rişti să mori cum a murit mama. 

— Ea a murit la naştere şi nu din cauza încărcăturii tale 
electrice. Orejona ţi-a inoculat un puternic sentiment de 
culpă, pentru a-şi atinge scopurile din planul ei. N-a fost 
umană, nici dreaptă. Ambiţia din ea a orbit-o. 

Oriana oftă. Oanes îi prinse gura într-un sărut. Fulgerul 
simţit nu era deloc neplăcut. Fata îşi încolăci braţele pe 
după gâtul lui şi-l strânse cu putere: 

— De câte ori am visat să fac aceasta... 

Sărutul lui Oanes deveni mai ferm. Cobori pe gât, apoi, 


pe sânii împietriţi de patimă. Mâna dreaptă îi mângâia uşor 
zona inghinală. Ca bărbat cu experienţă, simţea valul de 
pasiune care se ridica în ea. Se apropiau tot mai mult unul 
de altul. Se părea că instinctul învinsese cumplitul blestem. 

Brusc, Oriana îl împinse cu amândouă mâinile. 

— Pleacă! scrâşni ea. Nu mă atinge! 

Bărbatul îşi apropie gura de urechea-i dreaptă şi-i şopti: 

— lubirea mea, sunt aici, lângă tine. Sunt aici pentru 
toată viaţa. 

— Daaa, hârâi ea ca beată, încă sub influenţa atacului 
psihic dat chiar de monstrul construit în ea de Orejona. 

— Sunt aici, pentru tine, întreaga viaţă, continuă el 
luând-o în braţe. 

Oriana se relaxă şi-l încolăci cu picioarele. Pielea ei 
mătăsoasă îl scoase din minţi pe bărbat. Instinctul se 
dezlănţuise în el, abia ţinut în frâul raţiunii. Nu realiză că 
pătrunsese în ea decât când îi auzi geamătul prelung, de 
satisfacţie totală şi un câmp electric luminos îi învălui. 
Instinctul învinsese. Cei doi iubiţi, atât de încercaţi de 
greşelile trecutului, porniră pe cărarea de foc şi patimi, 


către piscul sublimelor plăceri. 
* 


x x 


Rondul trecuse recent. Cei doi tineri stăteau unul lângă 
altul, strâns îmbrăţişaţi. Oanes observase că transpiraţia 
Orianei avea un parfum pătrunzător propriu. În nici un caz, 
nu era un parfum de flori, căci transpirase puternic, în 
timpul exploziei de pasiune. Acum respira uşor şi îngâna 
ceva, ca un cântec, într-o limbă necunoscută. Oanes îi 


vorbea domol despre familia pe care vor face-o în Alcoria, 
departe de taine tenebroase şi de conspirații murdare. Ea 
nu protesta, semn că începuse să ia în considerare şi 
această posibilitate. Accesele de atac psihic intern apăreau 
tot mai rar, erau mai scurte şi nu mai reuşeau să-i întunece 
complet conştiinţa. Dragostea reuşise să înfrângă carcasa 
de secrete şi convenienţe în care Oriana crescuse, ca o 
prizonieră a unui plan ticluit de teribila-i bunică. 

— Mulţi orioni vor suferi din cauza plecării mele, şopti ea 
gânditoare. Mă iubesc din tot sufletul şi mă divinizează cu 
adevărat. Mă doare să-i lovesc c-o cruntă dezamăgire. 

— Trebuie să găsim o explicaţie plauzibilă şi delicată 
pentru ieşirea ta din rolul de zeiţă-fecioara. 

— Ai uitat câtă ştiinţă a îndopat Orejona în mine? N-a 
lipsit nici arta disimulării şi manipulării. Am găsit cea mai 
bună soluţie. 

— Trăim pe ascuns, numai ca iubiţi de noapte? 

— Nu, n-aş putea. Te doresc mereu lângă mine, să-ţi simt 
braţul puternic, mirosul de bărbat, cutezanţa. 

— Atunci? 

— Pot lovi două ţinte dintr-odată. les pe holovi-ziune şi 
vorbesc mulţimii. 

— Ştiu eu dacă e bine? 

— E foarte bine. Le spun că savanții mei au descoperit că 
sunt fecundă doar într-o singură relaţie. Cu tine, desigur. 

— Conspirația lui Feros eşuează. 

— Şi majoritatea populaţiei superstiţioase se bucură că 
zeiţa lor devine zeiţă-mamă, pe deplin fecundă. 

— Nobilii orioni se vor revolta pentru încălcarea, legilor 


voastre. 

— Găsim o soluţie şi pentru ei. Nu-mi părăsesc imperiul 
de teama lor. 

— Dar nici eu nu pot părăsi Alcoria! exclamă Oanes 
spontan. 

— Aşa am gândit şi eu. 

Bărbatul se frământă câteva clipe, apoi şopti: 

— Ţi-am promis viaţa mea. Dacă vrei, părăsesc Alcoria. 

— Nu. Ar fi o suferinţă nemeritată de un bărbat ca tine. 
Facem pod aerian între ţările noastre. Tehnica evoluează 
rapid, aşa că ne vom putea comporta ca o familie normală. 

— Eşti o minune, cu minte de înţelept şi trup de zeiţă, 
şopti el cuprinzând-o. Ea se răsuci peste el, cu aripile-i 
atârnând peste umeri. 

— Sunt pe jumătate orionă. Bărbaţii geeni spun că, dacă 
te iubeşte o orionă, nu mai uiţi niciodată focul patimii. 

— Şi e adevărat? 

— Tu să-mi spui, după ce mă laşi să te iubesc cum vreau 
eu! 

Oanes se lăsă cu totul în brațele ei. Se sufoca de fericire. 
În câteva ore, viața lui se schimbase de la cea mai neagră 
disperare către cel mai luminos pisc al speranţei. Femeia lui 
era cu el şi-l iubea. Îi smulgea gemete lungi de plăcere, la 
fiecare mişcare. În jurul lui, se formase o aură luminoasă, 
ca o pătură electrică. Oriana, excitată la culme, emana din 
energia ei interioară. Nu, Oanes nu mai trăise niciodată o 
astfel de experienţă. 

Oriana scoase un geamăt lung, de supremă plăcere şi se 
prăvăli peste el, cu aripile întinse, ca o vulturiţă în zbor. 


Oanes îşi frecă faţa de aripa-i mătăsoasă, ca într-un alint. 

— Ce spui? mai avu ea putere să întrebe. 

— Mă întreb dacă va fi băiat sau fată, îi răspunse el 
serios. 

— Nu! Naşterea ar fi un pericol, ca la mama... 

— Nici un pericol, iubire. Dacă va fi humanoid, nu te va 
răni. Dacă va fi zburător ca tine, va fi o naştere normală. 

— Naştere cu aripi, normală? 

— Vor interveni medicii şi vor scoate copilul prin 
cezariană. 

— Da, cred că, fără secrete, s-ar putea. 

— Se poate. Tu nu-ji doreşti un copil? 

— Numai de la tine. Îți voi. fi fidelă întreaga viaţă, ca o 
sclavă. 

— Eu voi fi sclavul inimii tale... Nimic din sufletul meu nu- 
ţi va fi străin şi ascuns. 

Oriana oftă, încercă să spună ceva şi se înnecă. Tuşi 
forţat, se strânse mai bine lângă el şi-i spuse cu glas 
tremurat: 

— Oanes, fără taine între noi, întreaga viaţă. Eu nu m-am 
născut din spiritul universal. 

— Ştiinţific, nu se putea, rosti el calm, gata să audă o 
nouă poveste îngrozitoare. 

— Tata trăieşte. E un om-vultur din sistemul solar Salais. 

— Om-vultur? 

— Ca mine, Oanes. Un humanoid cu aripi. În rest, totul 
identic... 

— Daaa... Ce poveste a putut născoci Orejona! 

— Îl cheamă Gondlir. A eşuat cu o astronavă de cercetare 


în munţii noştri. Doi mineri l-au adus la palat, grav rănit, 
crezând că este un zeu mai aparte. Desigur, minerii au 
dispărut, căci Orejona se pricepea să-şi ascundă secretele. 

Deja nu-i mai spune bunică Orejonei, constată Oanes 
mulţumit. Hipnoza se împrăştiase. Oriana continuă: 

— L-au îngrijit numai mama şi Orejona, pentru a-i 
ascunde prezenţa. Cred că deja Orejona clocise planul 
zeiţei-fecioare cu aripi. Sau a zeului, dacă ar fi fost băiat. 

— Mama ta s-a îndrăgostit de el, ghici Oanes. 

— Era inevitabil. Era un bărbat foarte frumos. Aşa am 
fost concepută eu. 

— Dar Orejona n-a consultat nici un medic. 

— Nu. Secretul trebuia să rămână secret Mama a fost 
ascunsă aproape tot timpul sarcinii. Abia când m-a născut, 
Orejona a imaginat planul de a şoca mulţimea 
superstiţioasă - fecioara cu aripi. 

— josnic! scăpă Oanes printre dinţi. 

— Ce a fost cu adevărat josnic, am aflat mai târziu, când 
eram mare, de la tata. 

— Anume? 

— Orejona nu l-a primit s-o asiste la naştere. A asistat 
singură şi mama mea a murit, din cauza ambiţiei sale de a 
avea o zeiţă deosebită ca succesoare necontestată. 

— Atât de târziu ai aflat? Te-ai fi putut smulge din vraja 
Orejonei. 

— Atât de târziu. Tata mi-a dezvăluit secretul abia după 
ce i-am spus povestea noastră. După ce te-am vizitat în 
Alcoria. 

— Înseamnă că e aici, aproape? 


— Şi el e ascuns într-un apartament din temelia palatului. 
Orejona n-a îndrăznit sau n-a reuşit să-l ucidă. Ori, poate, 
era sigură că Gondlir va păstra mereu secretul, de dragul 
meu. Ştii, tata mă iubeşte nespus. În rasa lor, dragostea 
pentru copii e totală. Oarbă, înţelegi? 

Oanes asculta înmărmurit destăinuirile. Atâta suferinţă 
pentru a crea o falsă impresie, mult inferioară adevărului. E 
adevărat că, pentru manipularea maselor superstiţioase, 
falsa impresie era mai puternică. 

— Şi tatăl tău ce face? 

— Zace, citeşte şi calculează. Se zbate între două lumi. 
Noaptea, iese în zbor şi merge la astronava sa. A reuşit să 
şi-o repare şi-ar putea pleca în Salais. Inima de tată îl leagă 
de mine. Nu mă poate părăsi singură printre humanoizii 
obişnuiţi. Încet, încet îmi trezeşte interesul pentru lumea 
lui. Ecranul din camera de refugiu reprezintă un colţ din 
sistemul său solar. 

— Speră să te convingă să plecaţi împreună, ghici Oanes 
şi inima i se strânse de un sentiment pe care nu-l mai 
încercase - frica. 

— Poate da. Poate e numai dorul după lumea lui. Eu n-aş 
putea trăi liberă acolo, în Salais. 

— De ce? 

— Gravitaţia, presiunea şi compoziţia aerului sunt altele. 
M-aş târî cu o mască pe faţă. Nu i-ar plăcea să mă vadă 
astfel. 

— Şi el? 

— El trăieşte într-un compartiment climatizat şi zboară cu 
mască. L-am rugat să plece, pentru a scăpa de chinuri şi nu 


vrea. Eu sunt singurul lui copil. Nu mă va părăsi întreaga 
viaţă. Inima caldă şi bună a dragului meu tată Gondlir. Cred 
că el m-a împins către tine, să trăiesc normal. 

— Cumplită e singurătatea omului-vultur! şopti Oanes. Aş 
vrea să-l cunosc, să-i vorbesc. 

— Da?! tresări Oriana fericită. Aşteptăm să treacă rondul 
şi mergem la el. Cred că te iubeşte şi pe tine deja. 

— Mi-ar plăcea. Eu simt un respect cu totul aparte pentru 
sacrificiul său. 

— Un pic de răbdare şi-l vei cunoaşte! 

Oanes îi prinse mâna şi o sărută delicat. Apoi, îşi lipi faţa 
de ea şi rămase aşa, nemişcat. 

Rondul de ora două trecuse. Cei doi tineri se strecurau 
prin labirint, către vest. Coborâră două niveluri, pe o scară 
spiralată şi ajunseră într-un hol larg, complet gol. Oriana 
deschise singura uşă şi-l îndemnă: 

— Intră, iubite! în acest apartament, m-am născut eu. Tot 
aici am crescut până la doi ani. O temniţă imperială, ca în 
poveştile urâte. 

Oanes pătrunse şi aruncă o privire. Camera largă, un fel 
de living, avea mai multe uşi şi era luminată din tavan. Ori 
ana deschise una din uşi, intră şi puse palma pe un pat 
larg: 

— În acest pat s-a întâmplat tragedia. 

— Şi fericirea mea, îi arătă el partea plină a cupei vieţii. 

Oriana mai aruncă o privire, apoi îl îndemnă: 

— Să mergem! 

Deschise o uşă şi-i făcu loc să intre. În faţă, se intindea o 
cameră de circa o sută de metri pătraţi, împărţită în două. 


Jumătate era un cubicul dintr-un material transparent iar 
cealaltă jumătate, mobilată normal. Oriana iuți pasul către 
cubicul şi puse palmele pe perete. Dincolo de perete, un 
bărbat înalt, cu o figură nobilă, îmbrăcat într-un 
combinezon negru şi cu aripi largi, la fel de negre ca ale 
Orianei, zâmbea fericit, cu palmele suprapuse peste ale 
fiicei sale. Gondlir avea ochii galbeni-aurii, cu irizaţii verzui, 
ceea ce-i întărea aspectul de pasăre. Tatăl şi fiica schimbau 
replici rapide, în limba în care Oanes o auzise cântând. 
Ghici că era limba zburătorului din Salais, deoarece 
cunoştea destul de bine sonoritatea limbilor geene. 

Guvernatorul alcor se apropie cu fereală, să nu deranjeze 
scena familială de bucurie. Oriana îi prinse palma dreaptă, 
o lipi de geam şi rosti în limba alcoră: 

— Tată, el este iubitul meu Oanes. Vreau să-l iubeşti şi tu 
la fel de mult. 

Omul-vultur îşi aţinti privirile în ochii alcorului. Rămase cu 
ei aşa aproape un minut, apoi rosti, tot în limba alcoră: 

— El te iubeşte la fel de mult. îl primesc de fiu pentru 
întreaga viaţă. 

— Vorbiţi alcora? se miră Oanes politicos. 

— În închisoarea mea, am timp să studiez ce vreau, îi 
arătă  Gondlir  holovizorul. Cunosc toate limbile şi 
problemele geene. Ştiu ce vă animă şi ce vă frământă, dar 
nu vă pot ajuta cu nimic. Oficial, eu nu exist. 

— O mişelie, comentă Oanes cam grăbit. 

— Poţi să-i spui şi aşa, aprobă Gondlir. Eu cred că am 
înţeles-o pe Orejona. A crescut într-un climat de violenţă şi 
înşelăciune din frontiera Alianţei. Personalitatea ei, de altfel 


pozitivă, a suferit deformări care s-; au accentuat cu vârsta. 
A vrut să-i ofere nepoatei ei ceea ce ea căpătase prin 
fraude şi manipulări. 

— Cât pe ce s-o distrugă. 

— Aceasta nu. Cât timp trăiesc eu, nimeni nu-mi va 
distruge fetiţa. Posed însuşiri mai puţin înţelese de voi. 

— Dar a închis-o într-o carapace hipnotică. 

— Ştiam că era o închisoare vulnerabilă la dragoste 
puternică. Din această cauză, nu am intervenit. Oriana 
trebuia să-şi joace rolul şi să treacă printre bărbaţi rece ca o 
statuie. Numai unul o putea încălzi. Ştiam că, la timpul 
potrivit, bărbatul ei va apărea şi-o va iubi cum merită o 
fiinţă pură. 

— Sunteţi un înţelept. 

— Rasa mea e obişnuită să citească oamenii şi mersul 
vremurilor. 

— Dar nu v-aţi citit viitorul. 

— O eroare a pilotului automat, în timp ce eu eram în 
criogeneză, m-a adus pe această planetă care nu figurează 
în nici un atlas cunoscut de noi. 

— E o planetă tânără... 

— Vă cunosc istoria neplăcută. Dacă vreţi să plecaţi, vă 
pot arăta rute către planete mai ospitaliere. 

— Dar şi dumneavoastră v-aţi rătăcit... 

— Am refăcut calculele şi ştiu să mă întorc. Mai am un 
frate în sistemul solar Salais. Fiica, însă, mi-e mai scumpă. Îi 
voi împărtăşi soarta. 

— Puteţi veni la mine, în Alcoria, să trăiţi mai normal. 

— Tot în barocameră şi cu un supliment de oxigen. Dacă 


Orejona nu mi-ar fi pus masca de îndată ce am ajuns aici, 
eram mort. Aceasta m-a făcut să-i iert multe. 

— Oriana a fost concepută în această cuşcă? se miră 
Oanes. 

— Nu, nu. Pot părăsi refugiul pentru câteva ore. Am trăit 
şi eu o poveste frumoasă, la fel ca voi. 

— Povestea omului-vultur... 

— Da, povestea omului-vultur, confirmă el, | înfoindu-şi 
uşor aripile negre. Mie mi se pare că eu sunt normal şi vouă 
vă lipseşte ceva esenţial. 

— Zburăm cu aparate individuale. 

— Nu se compară cu beţia înălțimilor trăită de noi. 

— Şi copiii noştri vor fi vulturi? 

— Aceasta va hotări-o genetica. Voi să fiţi sănătoşi şi 
fericiţi! Viitorul este încă în ceața depărtării. 

— Mi-ar plăcea să aibă aripi, şopti Oriana visătoare. Nu 
neapărat de dragul aparenţei de zeu ieşit din comun. 

— De ce? 

— Să poată zbura şi el liber prin atmosferă. Am senzaţia 
că voi sunteţi legaţi de pământ. 

— Te înţeleg, iubito. Va avea aripi. 

— Eu trebuie să mă întorc, să nu se dea alarma în 
imperiu. Voi, bărbaţii, puteţi rămâne cât doriţi, să discutaţi. 

— Rămân, decise Oanes. 

Fata îşi puse din nou palmele pe pereţi, peste ale lui 
Gondlir. După aceasta, îi dădu lui Oanes un sărut fugar şi 
plecă, lunecând pe deasupra podelei. Alcorul îşi trase un 
scaun lângă cabina prizonierului şi luă loc: 

— Să discutăm ca între bărbaţi! 


— Ştiu tot ce contează cu adevărat în această relaţie, 
Oanes. O iubeşti cu disperare. 

— Dar era să mă alunge... 

— Ai fi venit înapoi, după ea. Nu poţi trăi în lipsa ei, aşa 
cum nu poţi trăi fără să respiri. Ti-am citit exact sufletul. 

— Mai sunt şi alte taine pe care trebuie să le înfrunt? 

— Nu. Povestea din jurul zeiţei-fecioare s-a destrămat. Să 
vedem cum va primi populaţia ştirea. 

— Oriana contează pe puterea ei de convingere şi 
seducţie. 

— E încă o copilă. Nu are încă autoritatea şi cruzimea 
Orejonei. 

— Cruzime? 

— Cum crezi că şi-a construit imperiul? Cine s-a îndoit de 
ea a murit. 

— Teribilă femeie! 

— Foarte inteligentă şi cultă. Am discutat mult cu ea, în 
această închisoare. l-am promis că voi sprijini noua 
împărăteasă şi voi apăra imperiul orion. 

— Dar sunteţi prizonierul unei celule. 

— Pot ieşi când vreau şi am o astronavă bine înarmată. 
Nici un rebel n-ar rezista atacului meu. 

— O astronavă uşoară, de luptă... începu Oanes să 
viseze. 

— Vrei s-o vezi? 

— Cine n-ar vrea? 

— Atunci, mergem. O clipă, să mă echipez! 

Gondlir îşi trase un combinezon de piele peste salopetă, 
luă un rezervor metalic în spate şi deschise uşa etanşă a 


cubiculului. 

— Haidem! 

leşiră în holul gol. Gondlir se apropie de peretele din vest 
şi deschise o trapă mascată. Un tunel lung, în pantă, 
luminat slab, se întindea în faţa lor. 

— Drumul către cuibul vulturilor, explică Gondlir 
zâmbind. Oriana a fost cu mine de câteva ori. 

După aproape un kilometru, tunelul se termină brusc în 
peretele muntelui. Gondlir acţionă un dispozitiv mascat şi 
stânca lunecă supusă. În faţa lor se profila masivul muntos, 
cu piscul către cerul bleumarin, împânzit de stele. 

— De aici încolo, zburăm. 

Înainte ca Oanes să apuce să răspundă, era în aer, ţinut 
de subsiori de Gondlir. Aripile lui, mai lungi decât ale 
Orianei, se întindeau până aproape de picioare. Bale-tau 
uşor, fără efort, ducându-i ţintă către piscul din zare. Pe sub 
ei, defilau coroanele negre ale arborilor. 

— Zburăm la joasă înălţime, pentru a nu fi observați pe 
fundalul cerului, îi explică Gondlir. Nu are rost să stârnim 
curiozitatea nimănui. 

Ajunseră cam peste jumătate de oră. Gondlir ateriză pe 
un platou singuratic, cocoţat pe un pinten de munte 
inaccesibil. îl conduse către o grotă abia ghicită şi-i 
deschise larg poarta. O lumină se aprinse automat. Oanes 
scoase o exclamaţie de uimire. O astronavă de cercetare şi 
luptă, de formă elipsoidală, cu diametrul maxim de treizeci 
de metri, se odihnea sub tavanul de stâncă cioplită 
grosolan. Avea ceva mai mult de patru metri înălţime, adică 
exact cât să cuprindă două punți. 


— Pofteşte, fiule, în împărăţia mea! Vei descoperi că şi 
vulturii au abilităţi tehnice. 

Oanes pătrunse prin trapa deschisă şi o lumină blândă, 
de veghe, se aprinse. Câteva indicatoare clipoceau leneşe 
pe console. Cabina de comandă amplasată atipic, pe 
puntea inferioară, era de o simplitate extremă, încât 
semăna cu sistemul de comandă al unei navete. Oanes luă 
loc în scaunul pilotului, mai înalt şi mai larg decât cele 
obişnuite, din cauza aripilor şi pipăi tabloul de bord. O 
muzică stranie, deosebit de plăcuta se auzea în cabină. 

— E muzică din lumea mea, îl informă Gondlir. Acesta 
este pilotul automat care mi-a schimbat viaţa. 

Aparatul de mărimea unui holovizor mic tăcea parcă 
vinovat. Gondlir îl mângâie, îi spuse câteva cuvinte în limba 
lui şi acesta începu să clipească vesel, din leduri 
multicolore. 

— l-am spus că nu regret că am ajuns în această lume, 
explică Gondlir. 

— Doar nu se simţea vinovat? E un simplu robot. 

— Tehnologia noastră produce roboţi care posedă şi unele 
însuşiri umane. Simt bucurie, culpă, entuziasm, 
mulţumire... De obicei, se adaptează la starea de spirit a 
utilizatorilor, apoi se străduie să-i binedispună. 

— Ca nişte animăluţe de companie? 

— Ca nişte aparate foarte inteligente. Sunt foarte buni 
camarazi de zbor. Nu obosesc niciodată, îţi vorbesc pe orice 
temă vrei, îţi cântă, îţi spun glume amuzante... 

— Extraordinar! Dacă am avea şi noi această 
tehnologie... 


— V-o dau vouă, alcorilor. Cei cu economiile bazate pe 
bani sunt prea lacomi să înţeleagă corect prietenia unui 
robot de tip SEN. 

— Mulţumesc din suflet! Vom păstra secretul numai 
pentru noi. 

—  Varangii şi veganii îl pot împărtăşi. Au educaţie 
similară rasei mele. Egoismul celorlalţi mă pune pe gânduri. 
— Ne-am bazat pe faptul că viaţa va netezi asperităţile. 

— Oanes, fiule, doar educaţia poate schimba 
mentalităţile. Primii ani din viaţa unui copil sunt cruciali 
pentru evoluţia sa în viaţă. 

— Deci, nu se poate face nimic? 

— Ar trebui să interveniţi în sistemul educativ al copiilor 
orioni, shangi, sirusani şi kobizi încă de pe la vârsta de doi 
ani. Desigur, întregul sistem economic şi de conducere ar 
trebui să fie schimbat, încât să corespundă educaţiei. 

— Aceasta va fi mult mai greu. Au în spate milioane de 
ani de tradiţii. 

— Puteţi face o experienţă în micro, cu sălbăticiţii jerani. 
Dacă îi civilizaţi complet în câteva generaţii, vă puteţi 
extinde influenţa şi asupra celorlalte naţiuni. 

— Imperiile trebuie reformate şi transformate în republici 
guvernamentale. 

— Fără îndoială. Numai astfel se asigură ascensiunea 
adevăratelor genii aducătoare de progres. 

— Aici avem cabinele de criogenare, îi prezentă Gondlir 
cele patru compartimente. Nava poate duce maxim patru 
persoane, pe distanţe mai scurte. Eu am preferat să plec 
singur, pentru studiul unei populaţii humanoide sălbatice, 


semnalată de o flotilă de transport minereu. 

— Va interesează şi alte rase? 

— În special cele înrudite cu noi şi creatorii. 

— Ce fel de creatori? 

— Cei care ne-au produs prin inginerie genetică. 
Antropologii noştri au stabilit că străbunii din urmă cu 
câteva milioane de ani erau humanoizi simpli şi sălbatici. 
Cineva a intervenit în constituţia noastră, adăugându-ne 
aripi. 

— O experienţă din amuzament ştiinţific? 

— Mai degrabă, una cu scopul de a răspândi o rasă. 
Credem că ei arătau ca noi şi-au dorit să extindă acest tip 
în Univers. 

— Aproape sigur. Şi noi, humanoizii tereştri, ne străduim 
să răspândim rasa noastră pe cât mai multe planete 
virgine, chiar şi în forme mai puţin evoluate. 

— Rovii şi mutanţii? 

— Rovii sunt produsul nostru, al alcorilor. Mutanţii au 
rezultat în timpul iradierii lor de către agresorii gasteri. 

— Noi nu mai ştim ce înseamnă lupta propriu zisa de mai 
mult de un milion de ani. Avem însă arme paralizante, 
pentru domolirea populațiilor sălbăticite pe care le întâlnim 
pe timpul explorărilor. 

— Nimic mai agresiv? 

— Dezintegratoare similare celor deţinute de voi, pentru 
croirea unor căi prin munţi inaccesibili. 

— Sunteţi fericiţi că nu trebuie să luptaţi cu alţi 
humanoizi. 

—  Extirparea însuşirilor bestiale de personalitate din 


fiinţele tuturor corasialilor mei a durat câteva mii de ani, 
căci s-a făcut prin convingere. De atunci, pacea şi armonia 
domnesc pe planeta noastră. 

Urcară pe a doua punte, destinată armamentului şi 
rezervelor. Oanes studie cu atenţie armele letale şi 
neletale, interesându-se de principiile lor de funcţionare. 
Gondlir îi promise că le va permite să le copieze pentru uzul 
geenilor. 

Cum se crăpa de zori, amândoi fură de acord că trebuiau 
să se întoarcă, pentru a păstra secretul până la momentul 
potrivit. Refăcură în zbor drumul până la tunel, apoi se 
întoarseră către ascunzătoarea omului vultur, schimbând 
impresii. 

Se opriră în faţa uşii, faţă în faţă. Gondlir era cu un cap 
mai înalt şi mult mai lat în spate. Întinse braţele sale 
zdravene, îl prinse pe Oanes şi-l strânse la pieptul său. 

— Fiul meu, să fiţi fericiţi întreaga viaţă! 

— Tată! îi răspunse Oanes atingându-i mâna, cu fruntea 
sa. Tată! 

Uşa se deschise şi Gondlir dispăru. Oanes porni zburând 
către apartamentul său. Nu dormise deloc toată noaptea, 
însă se simţea proaspăt şi teribil de fericit. Simţea nevoia 
să-şi strige fericirea în gura mare, s-o audă toţi. Viaţa lui 
intrase pe făgaşul fermecat al celui mai potrivit destin. 


Bătălia pentru imperiul orion 


Oanes privea de la fereastra apartamentului său 
mulţimea adunată în piaţa din faţa palatului şi pe terasele 
adiacente. Cel puţin cincizeci de mii de orioni de ambele 
sexe şi de toate vârstele se prezentaseră să asculte în 
direct mesajul împărătesei-zeiţă. Zeci de camere de 
holoviziune împânzeau mulţimea şi ecrane uriaşe de 
holovizor erau ridicate pe camioane grele, pentru a fi 
văzute de toţi. 

Încă de la primul ceas al dimineţii, postul naţional de 
holoviziune transmisese, din oră în oră, ştirea că zeiţa 
Oriana va transmite un mesaj vital pentru poporul său, la 
ora şapte seara. Informaţia ajunsese până în ultimul sat din 
văi, până la ultima mină din munţii îndepărtați. Orionii, toţi 
ca unul, se adunaseră în jurul holovizoarelor. Zeiţa-mamă le 
vorbea rar prin holoviziune. Acesta era primul mesaj al 
zeiţei Oriana şi oamenii îl aşteptau cu sufletul la gură. 
Zvonuri despre ea se răspândiseră destule, şi bune, şi rele. 
Acum, însă, era vorba despre soarta poporului orion. 
Fiecare simţea măcar o mică emoție în inimă. 

Conspiratorii lui Feros, adunaţi în stânga pieţii, cu armele 
ascunse, tăceau cu feţe încruntate. Se aşteptau la o 
lovitură de teatru împotriva lor şi erau gata să reacționeze. 
Câţiva agenţi secreţi, deghizați în oameni simpli, îi filau 
discret. Gărzile orione de gală formaseră trei cordoane 
strânse în jurul palatului iar luptătorii zburători pluteau pe 
deasupra mulţimii. Totul trebuia să se desfăşoare în cea mai 
deplină ordine. 


Sunetul prelung, de corn sau trompetă, vesti apariţia 
zeiţei-mamă în faţa camerei de holoviziune instalată în 
balcon. Oanes îşi mută privirea pe holovi-zorul din cameră 
şi tresări: Oriana purta coroniţa dăruită de el. Aceasta 
scânteia ca un foc roşu, deasupra capului său, în lumina 
reflectoarelor. Era îmbrăcată într-o rochie albă, lungă, 
mulată pe corp, care îi scotea şi mai mult în evidenţă aripile 
negre. Oriana îşi ridică încet aripile, îşi duse mâinile la piept 
şi plecă uşor fruntea către neamul său. După aceasta, rosti 
simplu: 

— Nu sunt cuvinte să vă spun cât de mult vă iubesc, 
orionii mei. 

Mulțimea irupse în urale. Doi bătrâni cu bărbi albe, 
îmbrăcaţi complet în alb, veniră şi o încadrară pe 
împărăteasă. Oanes recunoscu în ei doi dintre cei mai 
respectaţi savanţi ai imperiului şi ai comunităţii geene. 
Oriana continuă cu acelaşi ton dulce-sugestiv: 

— Mult timp, o mare durere mi-a întunecat inima. Mi se 
prezisese că nu voi putea naşte niciodată copii, pentru a 
deveni o zeiţă-mamă cu adevărat. 

În holovizor se auzea până şi răsuflarea precipitată a 
mulţimii. Nimeni nu mai ştia încotro evolua mesajul zeiţei. 
Feros se frământa nervos pe picioare. Oriana ridică capul şi 
snopul de scântei roşii aprinse ecranele. Sub el, chipul ei 
fermecat de o bucurie imensă. Desfăcu şi braţele de-a 
lungul aripilor, ca şi cum ar fi îmbrăţişat mulţimea şi rosti: 

— V-am chemat să ne bucurăm împreună de cea mai 
neaşteptată veste. Cei mai mari savanţi ai imperiului au 
stabilit că sunt fecundă şi pot avea copii. 


Liniştea se sparse în tunete de urale. Oamenii îşi 
ridicaseră mâinile către cer, fluturându-le ca nişte aripi. 
Oriana rămase mândră, cu trupul arcuit în faţă şi aripile 
întinse, ca pentru zbor. Feros simţi că pământul de sub el se 
clătina. leşi cu greu din mulţime, ajutat de camarazi. 
Vorbele Orianei îi răsunau în cap ca nişte împuşcături. 
Privea prostit în jur, încă zăpăcit de cele aflate. Mulțimea 
aplauda în delir - Oriana, zeiţa-mamă, Oriana, stăpâna 
noastră cea bună, Oriana, puterea din ceruri... 

Ovaţiile şi strigătele de bucurie sinceră durară mai mult 
de jumătate de oră. În tot acest timp, Oriana rămase 
nemişcată, ca o ofrandă adusă neamului ei matern. În fine, 
un sunet lung de sirenă îndemnă mulţimea să se 
liniştească. Oriana se îndreptă mândra şi reluă mesajul: 

— Sângele mamei mele mă leagă de soarta poporului 
orion. Nu vreau să vă dezamăgesc în nici un fel, dar vă voi 
spune câteva adevăruri pe care trebuie să le judecaţi pe 
îndelete. Aveţi câteva zile la dispoziţie, să vă pronunţaţi 
asupra lor. 

Tonul grav încremenise mulţimea. Feros şi apropiații lui 
începură să se retragă, bănuind că vor fi deconspiraţi. Nu 
aveau nici o ieşire din capcana lor, atât timp cât Oriana era 
fecundă. Erau siguri că zeiţa spusese adevărul, deoarece 
lipsa unui copil, în următorii ani, i-ar fi ruinat complet 
autoritatea. Era prea inteligentă şi prea cultă să folosească 
un truc ieftin. Sperau încă într-o minune. Sperau că nu 
fuseseră descoperiţi complotând. Pedeapsa pentru această 
infracţiune ar fi fost capitala aşa cum o instituise Orejona. 

Oriana îşi continuă discursul: 


— Nu mă voi amesteca în obiceiul orion ca o femeie să 
aibă mai mulţi bărbaţi, nici ca un bărbat să aibă mai multe 
femei. E dreptul fiecăruia să procedeze cum crede de 
cuviinţă. Cred, însă, că zeiţa-mamă trebuie să aibă un 
singur bărbat, din cea mai bună viţă, încât să dea 
imperiului cele mai reuşite vlăstare. 

Mulțimea murmura contrariată de cele auzite, Oriana 
continuă: 

— Mi-am ales ca tată al copiilor mei unul din cei mai 
nobili, mai înţelepţi şi mai viteji geeni. L-am ales pe Oanss, 
guvernatorul Alcoriei. 

Mulțimea  irupse din nou, însă strigătele erau 
contradictorii: Zeiţă-mamă născătoare de prunci, Zeiţă- 
mamă ocrotitoarea noastră, Oanes nu e orion, Zeița noastră 
nu poate lua un străin... Lui Feros i se păru că visa. 
Disperarea din urmă cu câteva momente se transformase 
într-o speranţă nebunească. Începu să strige şi el: Nu vrem 
zeu străin! Să fie orion! 

Oriana urmărea liniştită manifestările mulţimii. Îi lăsă pe 
orioni să-şi descarce întreaga energie, apoi anunţă simplu: 

— Aveţi la dispoziţie cinci zile să vă decideţi dacă îmi 
aprobaţi alesul inimii. Fiecare matur va vota pentru sau 
împotriva acestei căsătorii. Dacă rezultatul va fi negativ, voi 
pleca cu alesul meu în Alcoria. Dacă îmi veţi înţelege 
porunca inimii, voi rămâne zeiţa voastră pentru toată viaţa. 

Mulțimea izbucni în strigăte dezordonate: Zeiţă-mamă, 
nu ne părăsi! Zeiţă-mamă Oriana, protectoarea noastră... 
Din loc în loc, cei pregătiţi de Feros îşi strigau sloganele: 
Pleacă în Alcoria! Eşti piaza rea a naţiunii orione... 


Oriana nu-i mai asculta. Făcuse tot ce trebuia să faca. 
Dădu semnalul final şi sunetul de.com vui în piaţă. 
Mulțimea se linişti la comandă. Zeița glăsui liniştită: 

— Popor orion, soarta ta şi a mea este în mâinile tale. Voi, 
orionii, veţi decide viitorul vostru şi al meu. Vă urez să aveţi 
mintea limpede şi sufletul curat! 

Îşi desfăcu din nou aripile larg şi-şi duse mâinile la piept, 
plecând fruntea în semn de respect pentru neamul ei. După 
aceasta, se răsuci pe călcâie şi intră în palat. Mulțimea 
rămase mută o clipă, apoi izbucni în discuţii. Oanes se 
retrase din faţa holovizorului, îşi aprinse narghileaua 
pregătită din timp de servitoare şi închise ochii fericit. 


Nimeni şi nimic nu mai stătea în calea fericirii sale depline. 
x 


x x 


Întreaga noapte au plutit ca într-un vis. Oriana îl învăluise 
în aripile ei mătăsoase şi-i gângurea vorbe de dragoste, în 
limba paternă. Lui Oanes îi sunau ca un cântec astral, ca o 
chemare a lumilor fără frontiere. Se răsfăţa în prea plinul 
fericirii sale. Pielea ei de mătase fină îi producea fiori la 
fiecare atingere. Focul dragostei carnale, specific orionelor, 
îl arunca periodic în văpăi mistuitoare. Câteodată, avea 
senzaţia că visa, că nu i se putea dărui lui atâta plăcere şi 
fericire. Realitatea îl trezea, zbătându-se ca o văpaie, să-l 
cuprindă complet. 

Târziu după miezul nopţii, Oriana şopti uşurată: 

— Nimic nu ne mai desparte, iubite. 

— S-ar putea să pierzi un imperiu. 

— Dacă nu am dragostea şi devotamentul supuşilor, 


imperiul nu contează deloc. Alcoria va fi patria mea şi voi, 
alcorii, veţi deveni neamul meu. 

— Şi Feros va deveni imperator. 

— Nu mă interesează acest josnic conspirator. Le-am 
cerut supuşilor mei să mă judece cu inima şi cu mintea. Ei 
îşi vor hotărî soarta. De această dată, eu, cea condamnată 
la singurătate pe viaţă, am ambele variante pozitive în faţă. 
Soarta a fost foarte bună cu mine. 

— Oamenii îşi croiesc singuri soarta, Oriana. Tu te-ai 
comportat magnific. Perfect natural, cu multă căldură 
sufletească şi respect pentru poporul matern. 

— M-am purtat cum am simţit, iubite. Până şi cei doi 
medici aduşi ca martori m-au consultat şi miau făcut 
analize, înainte de a merge să depună mărturie publică. Nu 
vreau să-mi ridic imperiul pe minciuni şi silnicii. Voința 
neamului meu să primeze! 

— Ai procedat înţelept şi democratic, cum nu se face în 
nici un imperiu. 

— Ţi-am spus că vreau să fac reforme în imperiul meu. 

— Peste cinci zile, vom afla viitorul nostru. 

— Eu voi fi fericită în ambele variante. Tu? 

— Cât timp eşti cu mine, simt că plutesc. Am impresia că 
mi-au crescut şi mie aripi. 

— ie nu, zâmbi ea. Fiul tău însă va zbura ca şi mine. 

— L-ai şi proiectat? Poate e fetiţă. 

— L-am şi visat, iubite. E băiat. 

— Dacă spui tu... 

După rondul de ora două, amândoi plecară în grabă către 
ascunzătoarea lui Gondlir. Omul-vultur îi aştepta afară din 


cuşca lui. Îşi prinse fiica în braţe şi murmură: 

— Sunt mândru de tine, fetiţa mea. Eşti o fată vitează şi 
cinstită. 

— Tu m-ai învăţat să fiu aşa, în puţinele clipe, dăruite 
numai nouă de Orejona. Îţi datorez multe... 

Uriaşul îl prinse la piept şi pe Oanes, spunându-i: 

— Băiete, să nu fie o singură zi fără soare în inimile 
voastre! Aţi plecat împreună pe un drum lung, foarte lung. 
Să nu lăsaţi întunericul să-l umbrească măcar o clipă! 

— Tată, ştiu să-mi apăr nesperata fericire. Îmi voi hrăni 
sufletul din ea toată viaţa. 

Gondlir îi slăbi din strânsoare şi-i întrebă: 

— Nobilii orioni se vor împotrivi cu armele? 

— Există deja o grupare complotistă înarmată, îi 
răspunse Oriana. O conduce Feros, un nobil care, conform 
tradiţiei, ar fi avut dreptul la mâna mea. 

— Şi ţi-a cerut-o? 

— El vrea mai mult, tată. Vrea imperiul întreg, fără mine. 
Nu ştiu dacă, după cele auzite astă seară, mai vrea şi 
altceva. 

— Trebuie să vă pregătiţi şi pentru eventualitatea unui 
atac armat. Orionii sunt încă semicivilizaţi şi predispuşi la 
violenţă. 

— Nu vreau să curgă sânge de om. Nici de orion, nici din 
rândurile aliaţilor noştri. 

— Poate că gruparea complotistă vrea vărsare de sânge. 
Trebuie să ne pregătim şi pentru această variantă. 

— Eu pot chema flotilele de navete de luptă varange şi 
vegane în sprijin, anunţă Oanes. Pentru mai multă 


siguranţă, ele vor fi deasupra oceanului, aproape de 
teritoriul orion, în ziua votului. 

— Au arme paralizante? se interesă Gondlir. 

— Da. 

— Atunci, e bine. Putem evita vărsarea de sânge. 

Cei trei continuară discuţia până la următorul rond. 


Formau deja o familie. 
* 


x x 


Complotiştii lui Feros erau adunaţi într-o cabană de sub 
munte. Încă nu le venea a crede ce se întâmplase. În 
câteva ore, trecuseră prin disperare şi speranţă, pentru ca, 
în final, să ajungă la confuzie. 

— E şireată, vorbi Feros. Ne-a aruncat la mâna populaţiei 
ignorante şi superstiţioase. Majoritatea vor vota să rămână, 
pentru a le aduce ploaie la timpul potrivit, pentru a avea în 
cine să creadă şi la cine să spere. 

— Chiar, interveni Muñes, cine va mai da ploaie, dacă ea 
pleacă? 

— Folosim irigaţiile, răspunse Feros întunecat. Să vedem 
însă cum pleacă, dacă votul nu va fi favorabil. 

— fi va fi, mormăi alt conspirator. Ne-a prins în capcana 
plebei. 

— Suntem bărbaţi sau cârpe? 

Toţi priviră crunt. 

— Dăm o lovitura de palat se explică el. Am relaţiile 
potrivite în rândul unităţii de zburători imperiali. 

Feţele conspiratorilor se luminară ca prin farmec. 
Zburătorii erau marea teamă care fi ţinea pe loc. 


— Până în ziua votului, îi cumpăr pe toţi, indiferent cât 
ne-ar costa. Avem suficienţi bani şi vom mai câştiga, după 
alegerea sau uciderea Orianei. 

— Mai bine alungarea, pledă Muñes. Uciderea ar putea 
produce un război civil cu populaţia fanatizata. 

— N-au arme, argumentă Feros. 

— Fanatismul e cea mai cumplită armă. Masele istcrizate 
ne-ar putea ataca la grămadă. S-o facem să plece! 

— Şi dacă populaţia o cheamă înapoi, din Alcoria? 

— Aceasta depinde numai de noi. 

— Oare? Agricultorii şi păstorii s-au învăţat cu ploile ei. 
Munca la irigaţii nu le va conveni. Garda terestră a palatului 
ii este fidelă. 

— Îi cumpărăm şi pe ei, sugeră Munes. 

— Cum? N-am nici o relaţie în rândul lor iar ei au depus 
jurământ personal faţă de impărăteasa-zeiţă. 

— Sunt câteva sute... 

— Noi putem conta pe câteva mii. Ocupăm palatul şi-o 
forțăm să plece cu alcorul ei. Poate să-şi ia şi naveta 
imperială. 

— Şi dacă alcorul cheamă ajutoare din partea aliaţilor 
săi? 

Feros rânji urât, ca o mască. Se ridică, merse până în 
capătul cabanei şi trase prelata de pe o stivă diformă. Mai 
multe butoaie erau aliniate de la un perete la altul. Feros 
puse degetul pe unul dintre ele: 

— Argumentul suprem, camarazi. Amenințarea cu 
armamentul biologic. Vor ceda de fiica morții. 

— Groaznic, murmură Munes. De unde-l ai? 


— Dintr-un loc în care toate se vând şi se cumpără pe 
bani. Inclusiv vieţi şi conştiinţe omeneşti. 

— Cum procedam în concret? 

—  Încărcăm aceste zece butoaie cu armament 
bacteriologic într-un camion şi-l ducem în faţa palatului. 
Pregătim artificieri să le explodeze. Sunt suficiente pentru a 
infecta întregul imperiu orion. 

— Dar şi pe noi... 

— Noi avem vaccinul şi-l vom face, pentru mai multă 
siguranţă. 

— Avem suficient? se interesă o voce temătoare. 

— Avem milioane de doze. Putem vaccina întreaga 
populaţie a imperiului, dacă avem interes. 

— Ai fi în stare să eliberezi această teribilă otravă? 
întrebă Munes şocat. 

— Nu va fi nevoie. Oriana şi alcorul vor ceda la prima 
ameninţare. Viaţa ei e mai scumpă decât imperiul. 

— Da, da... Şi ce facem până la vot? 

— Cumpărăm luptători. Nu ne interesează plebea care 
votează. Numai luptători capabili să ucidă în caz de nevoie. 

— Atunci, să dăm lovitura înainte de vot! 

— Ziua votului e cea mai potrivită, din mai multe motive. 
Am un plan clar, pe puncte, cu termene precise de 
execuţie, la minut şi secundă. Mă urmaţi? 

Toţi se ridicară în picioare. Vreo douăzeci de bărbaţi care, 
din diverse motive, voiau îndepărtarea Orianei din tronul 
imperiului. Feros începu să le  încredinţeze sarcini 
individuale. Se părea că planul conspiratorilor se derula 
perfect. 


Agentul Rugo stătea în pădure şi tremura uşor. Plecase 
numai cu cămaşa pe el în urmărirea lui Feros şi ajunsese în 
munţii  umezi, cu ceaţă deasă. N-avea aparat de 
interceptare a convorbirilor de la distanţă, aşa că se 
mulțumea să stea cu ochii ţintă pe cabana în care se 
adunaseră conspiratorii. Îi numărase şi recunoscuse câţiva 
dintre ei. Avea ce raporta comandantului, însă intuiţia îl 
ţintuia pe loc. Trebuia să afle tot ce se putea şi despre 
cabană. Astfel, raportul său ar fi fost complet. 

Mult după miezul nopţii, conspiratorii începură să plece. 
Ultimul ieşi Feros şi urcă într-un aeromobil vechi, rămas 
încă din primele generaţii construite pe Geea. 

Rugo începu să se târască către cabană. Ajunse la uşă şi 
ascultă. Nu se auzea nici un zgomot. împinse uşa încet şi 
aruncă o privire înăuntru. Nimeni. Prinse curaj şi pătrunse, 
dar nu aprinse lumina. Studie interiorul la lumina Lunii. 
Câteva butoaie de combustibil, o masă, scaune, poliţe 
goale, un pat. O simplă cabană de forestieri sau de mineri, 
trase el concluzia şi părăsi clădirea mulţumit. Putea face un 
raport complet. 

În sediul conspirativ al micului serviciu secret imperial 
era forfotă, în ciuda orei târzii. Comandantul Dares primea 
rapoartele verbale ori scrise ale agenţilor, îşi făcea sinteze 
şi le analiza de unul singur, căci erau încă foarte puţini. 
învățau din mers, după un vechi tratat de spionaj şi 
contraspionaj, o meserie cumplit de încâlcită. Din când în 
când, îl informa pe Ragon, comandantul gărzii imperiale, de 
mersul evenimentelor. În aer se simţea o tensiune grea, de 
s-o tai cu cuțitul. 


Agentul Rugo pătrunse printre ceilalţi şi se aplecă la 
urechea lui Dares. îl informă despre întâlnirea 
conspiratorilor din cabană şi despre durata ei. 

— Au pus ceva la cale, mormăi Dares. Cine i-a găzduit? 

— Nimeni. E o cabană forestieră părăsită. Mobilier vechi, 
câteva butoaie goale... 

— Înseamnă că se tem să se mai întâlnească între 
oameni. 

— E normal, comandante. Orionii o vor pe zeiţa-mamă. 

— Bine. Mergi şi te culcă câteva ore! în zori, îl preiei din 
nou pe Feros! Vei primi încă doi agenţi, să nu vă scape nici 
o mişcare de-a lui. 

— Înţeles! 

După plecarea lui Rugo, Dares se scărpină gânditor în 
cap. Şobolanii conspiratori se temeau. Fugeau până în 
munţi să se întâlnească. Or fi aflat de înfiinţarea serviciului 
nostru secret? se întrebă el. Nu, n-aveau de unde. Numai 
zeiţa-mamă şi cei doi comandanţi ai forţelor imperiale 
cunosc de existenţa noastră. Precis, se tem şi de umbra lor. 
Să informez totuşi de această întâlnire!  Contactă 
comandantul gărzii imperiale şi-l puse la curent cu cele 
aflate. După aceasta, îşi frecă mâinile mulţumit. Stăpâneau 


bine situaţia operativă şi mişcările conspiratorilor. 
* 


x x 


O nouă zi curată şi luminoasă se revărsa peste capitala 
Tenoch. Păsările ciripeau voioase prin parcuri iar copiii 
mergeau la şcoli, veseli şi neastâmpăraţi ca orice copii. 
Magazinele şi piaţa se deschiseseră, instituţiile publice erau 


la dispoziţia supuşilor... Toate păreau normale, dar nu erau 
deloc. În aer plutea o frământare mută. Tinerii, maturii şi 
bătrânii care urmau să decidă soarta zeiţei-mamă şi a 
imperiului orion erau copleşiţi de greutatea sarcinii. 
Niciodată, în istoria cunoscută de ei, o asemenea sarcină nu 
fusese aruncată poporului. De obicei, sfatul celor mai 
importanţi nobili decidea în toate problemele importante. 
Această regulă era valabilă până în ultitriul orăşel, până în 
ultimul cătun. Acum, toate se răstumaseră şi încă într-o 
problemă de o gravitate deosebită. Oamenii de rând nici nu 
îndrăzneau să vorbească cu voce ridicată, de parcă ar fi 
comis o impietate. Se adunau în grupuri, discutau cu voce 
scăzută, încercau să ocolească cumva subiectul care îi 
apăsa, dar tot la el ajungeau. 

Cei mai fericiţi erau adoratorii zeiţei-mamă. Ei nu aveau 
îndoieli, nici temeri. Erau gata s-o sprijine cu vieţile lor, în 
tot ce decidea. Avea puteri vrăjite vizibile: zbura, putea 
produce tunete şi ploi, îi fermeca doar cu câteva cuvinte. 
Faptul că îşi alesese un bărbat din altă rasă îi interesa mai 
puţin. În definitiv, Oanes era un nobil faimos, dintr-o familie 
geeană demnă de tot respectul. Şi alţi orioni, inclusiv nobili, 
îşi luaseră soţii varange, vegane, sirusane... Zeiţa-mamă 
avea dreptul să-şi aleagă un bărbat după inima sa. Şi nu 
numai după inimă. Însoţirea cu guvernatorul alcor însemna 
înfrăţirea cu toate popoarele varange şi un comerţ 
înfloritor... Umbla chiar vorba că Oanes ar fi avut mamă 
vegană şi neamurile mamei lui nu erau de neglijat. Din 
această căsătorie, rezultau numai avantaje pentru poporul 
orion. 


Scepticii oscilau, sub influenţa propagandei discrete dar 
perfide făcute de agenţii conspiratorilor. Argumentau încă 
temători că nici măcar zeiţa nu era orionă decât pe 
jumătate. Cine ştie dacă spiritul cu care fusese concepută 
era benefic sau malefic? Mai lipsea să se însoţească cu un 
străin, pentru ca zeii ce vor creşte din copiii lor să fie cu 
totul străini de neamul orion. Şi-apoi legile... Legile spuneau 
clar că prinţul consort trebuia să fie nobil orion, din cea mai 
aleasă familie, din timpul colonizării primare. La ce 
evenimente fericite să te aştepţi, când însăşi zeiţa strica 
rânduielile pe baza cărora orionii prosperaseră? Până şi 
atacul gaster asupra lor fusese mai redus, datorită 
protecţiei oferite de zeiţa Orejona. Ea, însă, avea un prinţ 
consort orion şi mai mulţi concubini, conform obiceiului. O 
zeiţă-mamă care să se poarte altfel decât supuşii săi era o 
piază rea... 

Agenţii secreţi imperiali şi cei ai conspiratorilor ascultau 
opiniile, strecuraţi în mulţime. Din când în când, mai 
aruncau câte o vorbă, în favoarea uneia sau alteia dintre 
opinii. Apele se alegeau încet şi greu. Oamenii indecişi se 
temeau pentru viitorul lor şi oscilau groaznic. Fuseseră 
crescuţi de mici într-o ordine conservatoare, pe care Oriana 
o sfărâmase cu un simplu mesaj. Ei erau învăţaţi să-şi 
îndeplinească treburile pentru care fuseseră pregătiţi, nu să 
ia decizii privind viaţa lor, ba încă şi soarta zeiţei-mamă. 
Erau prea mici pentru o decizie atât de importantă. Se 
simțeau striviţi de o grijă apăsătoare, prevestitoare de rele. 

Agenţii conspiratorilor erau îngrijoraţi. La cea mai simplă 
estimă, adoratorii fără condiţii ai zeiţei-mamă erau prea 


numeroşi pentru o confruntare armată. Fanaticii ar fi fost în 
stare să lupte cu mâinile goale sau cu orice putea fi folosit 
ca armă. Trebuia găsită o altă stratagemă şi numai Feros 
spunea că o avea. Feros nu era însă de înălţimea 
intelectuală a zeiţei-mamă. Îi îngrozea ideea că, în ultima 
clipă, Ori-ana va interveni cu o soluţie şi mai strălucită, şi 
mai demolatoare pentru ei. Feros se străduia să le susţină 
moralul, încrâncenat în decizia lui de a lua tronul imperiului. 
Le împărţise vaccinul, să şi-l poată face în caz de pericol 
iminent, să-i asigure de bunele sale intenţii şi de crâncena 
sa determinare. Mai mult nu putea face în această primă zi 
de pregătire a alegerilor. 

Oanes şi Oriana, nemaisiliţi să se ascundă şi să se 
comporte convenţional, stăteau pe două fotolii din imensul 
balcon al palatului şi discutau relaxaţi. Guvernatorul alcor 
se dedulcise la narghilea şi la mixtura de cafea şi cacao, o 
adevărată licoare fermecată produsă de orioni. Oriana, 
pieptănată strâns şi îmbrăcată într-o rochie simplă, de un 
roz pal, se juca cu un şirag de mărgele albastre, cu gândul 
dus în altă parte. Sufletul i se scălda într-o fericire molcomă 
şi sigură. Viitorul i se arăta luminos şi total lipsit de 
necazuri. N-o mai apăsa nici o taină, nici un jurământ. Îşi 
deschisese sufletul şi-l pusese în palmele bărbatului pe care 
il iubea. Acesta îl primise cu o delicateţe ne bănuită la 
educaţia sa de alcor şi-i tămăduise toate rănile. Apoi, ca în 
povestea celor două inimi gemene, il împletise cu sufletul 
său sigur şi pur. 

Ragon, comandantul gărzii imperiale, apăru în uşă şi ceru 
permisiunea să vorbească. 


— Pofteşte, Ragon! 

— Avem informaţii despre conspiratori. 

— Rele? 

— Sunt derutaţi. S-au întâlnit tocmai într-o cabană din 
munţi, de teamă. 

— Şi în oraş? 

— Deocamdată, umblă printre oameni şi ascultă. Intervin 
numai în susţinerea părerilor negative. Din fericire, adepţii 
lor sunt foarte puţini. 

— Şi în provincii? 

— Majoritatea orionilor din provincii vă sunt fideli. 
Conspirația s-a dezvoltat numai în capitală. 

— Ce crezi că ar trebui să facem cu ei, Ragon? 

— Să arestăm şi executăm căpeteniile, sub acuzaţia de 
complot. 

— Aceasta nu! se împotrivi Oriana din toate puterile. Nu 
vreau ca domnia mea să fie legată de un măcel. În plus, ar 
fi o încălcare a pactului de cinci zile pe care l-am oferit. 
Cum aş mai putea eu privi în ochii supuşilor? 

— Cum a privit şi Orejona în situaţii similare. 

— Nu vreau tiranie, Ragon. Dacă vor încerca tulburări 
după anunţarea rezultatului votului, e altceva, ii putem 
aresta şi deporta în vreo insulă nelocuită. 

— Acest imperiu s-a construit cu mână fermă, zeiţă, fi 
aminti ofiţerul. 

— Prefer să-l conduc cu înţelepciune sau deloc. Violenţa 
imi repugnă. 

— Prea bine, zeiţă-mamă. Vă voi ţine la curent cu mersul 
evenimentelor. 


Ragon plecă iar Oanes o aborda pe un ton blând: 

— Oriana, o forţă vegano-varangă de descurajare, la 
graniţa imperiului, n-ar afecta în nici un fel cuvântul dat. 

— Ar fi interpretată ca o presiune psihică în favoarea 
menţinerii mele în tron. Vreau să văd voinţa şi sentimentele 
neamului meu complet nealterate de ameninţări sau de 
propagandă imperială. Acţiunea instigatoare a lui Feros ne 
ajută să ne cunoaştem mai bine poporul, să ştim ce reforme 
sunt necesare. 

— Bine, nu mă amestec, acceptă Oanes. Sunt doar 
îngrijorat pentru tine. 

— Eu nu sunt deloc. De când Orejona m-a impus în 
funcţie, n-am atins măcar o singură armă. Zac acolo, îi 
arătă ea un dulap greoi, din lemn masiv. 

— Da, te porţi normal. Dacă ai ajunge să te temi de 
propriul popor... 

— Vezi?! încrederea e reciprocă, Oanes. Ei cred cu tărie în 
mine, eu cred în ei. Complotiştii sunt o mică excepţie din 
marea masă a poporului orion. 

— N-ar fi exclus să fi fost instigaţi dinafară. 

— De cine? 

— Ştiu eu? Feros a avut relaţii strânse cu Huangi iar 
imperatorul shang nu e un tip tocmai corect. 

— De ce să-i căutăm scuze înafară? Feros a fost mai 
ciudat încă de când era copil. Egoist, violent, rapace... 

— Va trebui să-i hotărăşti soarta, măcar după alegai. 

— Am gândit mult la aceasta. Cel mai potrivit mi se pare 
să-l exilez într-o insulă nelocuită din ocean şi să iert restul 
conspiratorilor, ca un gest de mărinimie imperială. 


— Deci, vei dezvălui public conspirația. 

— Fără îndoială. Nu-mi plac treburile tenebroase. Poporul 
trebuie să ştie exact situaţia, să-mi poată aprecia corect 
gesturile. 

— Înţeleaptă mea minune! şopti Oanes înduioşat şi o luă 
în braţe. Te rog să mă ierţi că, pentru câteva clipe, am uitat 
că tu eşti zeiţa-mamă a neamului orion! 


Cei doi se ridicară îmbrăţişaţi şi intrară în palat. 
* 


x x 


Incă o zi până la alegerile decretate de împărăteasa 
Oriana. Atmosfera din ţară se mai destinsese. Şocul noutăţii 
acestei măsuri scăzuse mult, în urma dezbaterilor 
holovizate în care se explicaseră procedurile de vot şi se 
prezentaseră argumentele pro şi contra menţinerii zeiţei. 
Feros nu îndrăznise să iasă la lumină, să-şi prezinte franc 
poziţia. O grupare de nobili tradiţionalişti îşi expusese însă 
deschis dorinţa de a avea la conducerea imperiului pe 
cineva orion pur sânge. În acest scop, se putea apela la 
alegerea viitorului impera-tor sau a viitoarei zeiţe-mamă. 

Oanes urmărise fiecare dezbatere pe tema alegerilor fără 
nici un fel de emoție. Serviciul secret aducea numai veşti 
pozitive. Majoritatea supuşilor erau gata să şi lupte pentru 
zeiţa lor. Estimele acestui serviciu nu dădeau partidei 
adverse nici măcar cinci la sută din voturi. Liniştit din 
această direcţie şi cu inima complet vindecată după 
şocurile prin care trecuse, Oanes îşi făcuse obiceiul să-l 
viziteze, noapte de noapte, pe Gondlir. Uriaşul om-vultur îi 
plăcea din ce în ce mai mult. Îi asculta vrăjit povestirile din 


alte lumi explorate în cursul vieţii sale şi imaginaţia sa 
zbura înfierbântată prin Univers. Il uimea clarviziunea 
acestuia, absolut naturală, care îi permitea să citească cu 
precizie evenimente din viitorul apropiat. Între cei doi, se 
dezvoltă o prietenie atât de strânsă, încât se înțelegeau 
fără vorbe, direct telepatic. Oriana vedea toate acestea şi 
se topea de plăcere. Simţea şi ea, fosta singuratică, ce 
însemna să ai o famile unită, să te bucuri de dragostea a 
doi bărbaţi puternici şi calzi la suflet. 

Un gând tot mai clar îi apărea fetei în minte. Trebuia să-l 
scoată pe Gondlir din temniţă. Trebuia găsită o soluţie 
inteligentă de a explica prezenţa lui pe planetă. 

Una care să nu rănească sentimentele poporului orion, 
dar nici s-o oblige să apeleze la vreun truc murdar. Oriana 
trecuse în revistă mai multe variante, dar nici una nu i se 


părea satisfăcătoare. 
* 


x x 


În seara dinaintea alegerilor, Copan, şeful holoviziunii 
naționale, stătea răsturnat pe un fotoliu din grădina casei 
sale şi trăgea alene din narghilea. Concubina sa dormea 
deja dusă, însă el simțea un soi de emoție de origine 
nelămurită şi încerca s-o ameţească în fumul dulce-amărui 
de tutun. Nu-şi făcea nici o grijă pentru ziua următoare. 
Victoria zeiţei-mamă era mai mult decât sigură şi aceasta îl 
încânta. Avea asigurată o funcţie onorabilă, plătită binişor, 
deşi nu era nobil. Desigur, i-ar fi plăcut să aibă mai mult: o 
soţie orionă, un rang, o avere... Acestea erau însă simple 
vise irealizabile. Era suficient de realist să înţeleagă că 


viaţa sa se va scurge lent, ca o apă lină, în funcţia sa 
modestă. Era bine şi aşa. Alţi foşti colegi trăiau mult mai 
prost, afundaţi în oraşe de provincie, lipsiţi de confortul 
traiului din capitală. 

Un foşnet uşor îl făcu să întoarcă privirea. Nobilul Feros, 
urmat de doi bărbaţi care duceau o lădiţă, înainta pe aleea 
dinspre stradă. Copan se ridică grăbit, să întâmpine un 
asemenea înalt oaspete cum se cuvenea rangului său. 

— Te răsfeţi, Copan? întrebă Feros. 

— O gură de aer, câteva gânduri uşurate... Ştiţi 
dumneavoastră. Poftiţi, luaţi locuri! 

Feros se aşeză pe locul indicat iar cei doi însoțitori 
rămaseră în penumbră, pe o bancă, cu lădiţa între ei. 

— Noi ar fi trebuit să ne cunoaştem mai bine, începu 
Feros. 

— O, dar cine nu vă cunoaşte! Zilele acestea, n-aţi apărut 
prin public. Chiar nu vă interesează alegerile? 

— Amice, îl bătu Feros protector pe umăr, nu-mi pierd eu 
vremea cu astfel de mărunţişuri. Am afaceri mari şi 
rentabile. 

— Da, desigur. 

— ie nu ţi-ar plăcea să faci afaceri pe picior mare? atacă 
Feros direct. 

— O, eu sunt un biet metis cu venituri modeste. Nici nu 
pot visa la ceva mai consistent. 

— Băieți! chemă Feros. 

Cei doi ieşiră din penumbră, se opriră în faţa lui Copan şi 
deschiseră larg capacul lădiţei. Aurul străluci tainic, ca un 
ochi ademenitor. Mii de monede mari, cu chipul Orejonei pe 


ele, te invitau să-ţi înfigi mâinile în ele, să le răscoleşti, să 
le simţi până în suflet. Copan privea blocat minunea din 
faţa lui. Feros îi luă o mână, i-o întinse şi o făcu să atingă 
preţiosul metal. Tentaţia devenea deja prea mare. Fără să-şi 
dea seama, Copan întinse şi cealaltă mână tremurândă, 
pipăind monedele tentante. Se zăpăcise cu totul. Sângele îi 
păcănea în urechi, răsuflarea i se precipitase, de parcă ar fi 
făcut dragoste, ochii i se împăienjeniseră... 

Feros privea rece la reacţiile metisului, cugetând că 
fiecare om are un preţ în aur, dar trebuie să-l apreciezi 
corect. Îi şopti blând: 

— Tot ce vezi poate fi al tău. Îţi poţi cumpăra un titlu 
nobiliar de la vreun nobil provincial sărac, îţi poţi lua o soţie 
orionă, poţi trăi fără griji întreaga viaţă... 

— Eu... da... da... da, bâigui Copan zăpăcit de năvala de 
informaţii şi senzaţii mai puternice decât drogurile. 

— Afacerea e simplă şi nu comportă nici un risc pentru 
tine, rosti Feros convingător. lei lădiţa şi începi să 
cheltuieşti câte puţin, să nu baţi la ochi. Apoi, banii fac bani 
şi nimeni nu te va întreba de unde i-ai obţinut. 

— Pentru ce? 

— Tu îmi vei da o cartelă de acces la postul naţional de 
holoviziune. Nimic mai mult. 

— Alegerile... 

— Îți garantez pe cuvântul meu de onoare că nu voi 
interveni în alegeri. Nici măcar rezultatul votului nu mă 
interesează. 

Copan pipăi grămada de bani. îl înrobise deja. 

— Şi eu? întrebă el. 


— Nimeni nu te va bănui de nimic. Câţiva ani, iţi vei face 
înainte meseria, răspândind zvonul că aduni bani pentru 
afaceri pe cont propriu. Începi cu o afacere mică, în bazarul 
central şi nimeni nu va şti cât câştigi. Te ridici uşor, uşor şi- 
ţi îndeplineşti visele. 

Copan renunţă la orice reţinere. Îşi înfipse amândouă 
mâinile în grămada de bani, un gest pe care simţea nevoia 
să-l facă încă de la început. 

— Nu e nimic rău, spuse el mai mult să se 
autosugestioneze, decât să întrebe. 

— Nimic împotriva imperiului orion, îl asigură Feros. Doar 
o fantezie de-a mea. 

Copan se ridică, scociori în buzunarul bluzei şi scoase 
cartela de la uşa blindată de intrare în sediul holoviziunii 
naţionale. l-o întinse întrebând: 

— E tot? 

— Tot. Să te bucuri sănătos de bani! 

Feros plecă însoţit de cei doi bărbaţi. Copan rămase pe 
loc, prostit de norocul ce dăduse peste el. Deja, făcea 
planuri unde să ascundă banii şi cum să scape de metisa 
cam bătrâioară pe care o avea. O întreagă lume de plăceri 


nesperate, nici chiar visate, se deschisese în faţa lui. 
* 


x x 


În cele cinci zile de pregătiri, tehnicienii instalaseră 
aparate electronice de vot în toate colţurile imperiului şi le 
conectaseră la un centralizator din capitala Tenoch. Acesta 
era legat la un imens ecran instalat în piaţa din faţa 
palatului. Astfel, în fiecare secunda se putea cunoaşte 


evoluţia voturilor la nivel de imperiu. 

În dimineaţa zilei de vot, Oriana se trezi cam indispusă. 
În timpul nopţii, o frământasera nişte vise stranii, de se 
trezise de câteva ori. De fiecare dată, îşi propusese să 
memoreze cele visate, însă, până dimineaţa, acestea 
dispăruseră din mintea ei. Oanes dormea încă, răsuflând 
regulat. Pieptul lui musculos se ridica ritmic, împingând-o 
să-l atingăişi plimbă degetele pe el iar bărbatul scoase un 
mormăit prin somn Dormea adânc, deoarece în noaptea 
precedentă discutaseră până târziu, apoi se afundaseră 
într-o plăcută şi îndelungată beţie a simţurilor. Fata făcu 
baie, apoi se îmbrăcă într-un combinezon simplu, de 
culoare bleu. 

E timpul să văd ce simte neamul meu pentru mine, gândi 
ea. leşi în balcon şi inima i se umplu de o bucurie caldă, 
plină de recunoştinţă. Toate terasele din jurul oraşului şi 
marele platou pentru festivități erau acoperite de lume. Toţi 
se îndreptau ordonat către tunelurile de votare. Intrau în 
tunel, apăsau un buton şi ieşeau pe partea cealaltă. 
Aparatele aveau numai două butoane. Pe unul strălucea 
chipul zeiţei-mamă, în culori fosforescente, iar pe celălalt, 
un simplu cerc. Panoul din piaţa palatului prezenta deja o 
zdrobitoare majoritate a Orianei. Mai puţin de o sută de 
voturi se ridicaseră împotriva ei. Alături, câteva sute de mii 
râdeau triumfătoare. 

— Ce se întâmplă, dragoste? întrebă Oanes somnoros. 

— Neamul meu orion s-a prezentat masiv să mă susţină, 
răspunse Oriana cu lacrimi în glas. Cât de mult îi iubesc! 

Oanes sări din pat, se apropie de fereastră şi aruncă o 


privire la ecranul central. Nu mai încăpea nici o îndoială că 
orionii îşi vor apăra masiv zeiţa-mamă. De ce, atunci, simt 
atâta nelinişte în mine? se întrebă el. Nu-i spuse nimic 
Orianei. Plecă la baie, îşi făcu toaleta de dimineaţă şi se 
îmbrăcă gânditor. Ochii săi se îndreptară de câteva ori, 
automat, către dulapul cu armament. Parcă ar fi luat o 
armă... O inexplicabilă nevoie îl presa să se simtă înarmat. 
Îşi înfrânse această pornire şi ieşi alături de Oriana, să se 
bucure de priveliştea sutelor de mii de orioni care se 
grăbeau să-şi exprime fidelitatea faţa de zeiţa lor. 

— Mă simt mult mai puternică, şopti Oriana. 

— Cunosc sentimentul, iubito. L-am trăit şi eu, când 
sutele de mâini ale delegaților alcori s-au ridicat ca una, 
alegându-mă guvernator. 

După vreo jumătate de oră, cei doi iubiţi se retraseră la 
micul dejun. Bucătarul se întrecuse pe el însuşi, căci aflase 
deja preferinţele  importantului oaspete. Începură să 
mănânce, însă Oanes avea senzaţia că mesteca hârtie sau 
cârpe, pe care le înghiţea cu greu. Organismul său se 
revoltase inexplicabil împotriva gustului şi a înghiţitului. Îşi 
simţea gâtul strâns ca într-o menghină nevăzută. Mintea lui 
ageră făcu imediat legătura cu impulsul de a se înarma şi 
certitudinea apăru în întreaga ei nuditate - cineva pregătea 
ceva rău împotriva lor. Rapoartele serviciului secret erau 
cât se putea de optimiste, dar aceasta nu însemna mare 
lucru. Agenţii imperiali erau încă nişte amatori care învățau 
meseria din mers. 

Oanes păstră tăcere asupra senzaţiilor şi concluziilor 
sale. Mestecă înainte conştiincios, în timp ce mintea sa 


organizată punea fiecare informaţie la locul ei. Ultimul 
raport al serviciului secret fusese adus în seara precedentă, 
de Sisog, comandantul faimoşilor zburători imperiali. Pe 
timpul ascultării lui, trăise o vagă nelinişte trecătoare, în 
ciuda faptului că Feros părea să fi renunţat la vreo acţiune, 
petrecându-şi seara în familie. În timpul nopţii, nu simţise 
nimic deosebit, dar nici nu se întâlnise cu Gondlir. 
Holoviziunea trăia momente de delir festivist, prezentând 
imagini foarte optimiste din tot imperiul. 

După micul dejun, Oriana ieşi în balcon, căci mulţimea o 
chema cu insistenţă. Voia s-o vadă, să se asigure că era cu 
orionii ei, că nu i se întâmplase nimic rău. Oanes plecă spre 
apartamentul său. Se opri o clipă în camera de refugiu şi 
aruncă o privire la peisajul astral din ecran. Era din ce în ce 
mai sigur că reprezenta o imagine din sistemul solar al lui 
Gondlir. Uriaşul zburător îl instalase lângă camera fetiţei 
sale ca un fel de pavăză împotriva educaţiei cinice pe care 
i-o făcea Orejona. 

Ajunse în camera sa şi se învârti nehotărât. Simţea că 
trebuia să facă ceva, dar nu era încă pe deplin lămurit ce. 
Videotelefonul uitat pe un colţ de noptieră îi puse în 
mişcare întregul lanţ logic de acţiuni. îl ridică şi-l apelă pe 
Deroh. Fără nici o explicaţie, îi ordonă să trimită flotila de 
navete de luptă către imperiul orion, cu ordin de a staţiona 
la limita litoralului de răsărit. După aceasta, îl sună pe 
Herod. Veganul era în toane bune, din motive numai de el 
ştiute. 

— Ce veşti ai, frate Oanes? întrebă el vesel. 

— Proaste. Sunt în imperiul orion şi simt iminenţa unei 


lovituri de palat. 

— Tu nu simţi niciodată aiurea. Ce trebuie să fac? 

— Îmi poţi trimite o flotilă de navete de luptă la limita 
litoralului de est a imperiului? 

— Bineînţeles. 

— Să aştepte acolo, până seara la ora şase, când se va 
termina votul. 

— Ce vot? 

Oanes îl informă în cuvinte puţine cu ceea ce se 
întâmplase în imperiul orion de la sosirea sa. Herod îl 
asigură: 

— Flotila comandată de Zius va fi acolo, în aşteptarea 
ordinelor tale, cel puţin cu o oră înainte. 

— Mulţumesc, frate! 

Oanes se întrebă dacă era cazul să ceară ajutor şi 
celorlalţi varangi. Îşi spuse că, în definitiv, două flotile erau 
de ajuns pentru o intervenţie în forţă, în eventualitatea că 
Feros ar fi căpătat ajutor de la shan-gi ori de la sirusani. 
Gărzile imperiale erau suficiente pentru a apăra palatul 
până la sosirea unor noi ajutoare din naţiunile varange. Mai 
târziu, dacă va ii nevoie, decise el să amâne solicitarea de 
ajutor din partea celorlalte şapte naţiuni varange. 

Se întoarse în cameră, dar Oriana era tot ocupată. Saluta 
mulţimea entuziastă din piaţă. Oanes cedă impulsului mai 
vechi şi deschise dulapul de armament. îl studie fugitiv, 
căci nu voia s-o alarmeze inutil pe Oriana. Îşi alese un 
dezintegrator cu rază lungă de acţiune şi-l strecură în 
spate, sub cureaua pantalonilor. O senzaţie de siguranţă 
cobori în creierul lui frământat. Guvernatorul alcor nu se 


mai îndoia că hiperconştiinţa sa citise deja viitorul şi-l 
vestea în grabă despre un pericol direct, îndreptat 
împotriva Orianei şi-a sa. Nu mai avea timp să se 
adâncească în meditaţie, să-şi clarifice precogniţiile. Era 
trecut de ora două şi şirurile de votanţi încă şerpuiau de pe 
dealurile învecinate. 

În timpul mesei de prânz, Oanes jucă cel mai greu rol al 
vieţii sale. Educaţia nu-l învățase să se prefacă, să joace 
teatru şi roluri, ci numai să acţioneze direct. Cu un efort 
extraordinar, reuşi să pară vesel, încântat de rezultatele 
votului şi lipsit de griji. Rezultatele erau într-adevăr cât se 
puteau de bune. Mai puţin de cinci mii de inamici ai Orianei 
îşi manifestaseră sentimentele prin vot, în timp ce aproape 
opt milioane ceruseră protecţia zeiţei-mame. Nu încăpea 
nici o îndoială că măsura sugerată de Oriana separa clar 
grâul de puţina neghină strecurată în el. Apăsarea psihică 
nu-i dispăruse însă. Dimpotrivă, cu fiecare minut ce trecea, 
Oanes simţea cum grija şi nesiguranța creşteau în 
intensitate. 

Oanes nu-şi găsea astâmpăr. Se întoarse în camera sa şi 
luă legătura cu flotilele de navete alcore şi vegane. Skaag, 
comandantul flotilei sale, îl asigură că va atinge limita 
fixată în maxim o oră. Zius îl urma, cu flotila vegană, la 
câteva minute în urmă. Putea conta pe câteva zeci de 
navete de luptă bine înarmate şi pe luptătorii de elită 
ambarcaţi pe ele. Tot nu se simţea bine. Aruncă o privire la 
ceas. Acesta arăta patru şi douăzeci şi cinci de minute. 
Parcă ar fi început numărătoarea inversă, gândi el aproape 
inconştient. Ce naiba se pregăteşte? 


leşi din cameră şi pomi pe culoarul secret, spre 
dormitorul Orianei. Pașii îl duseră ca pe un hipnotizat către 
scările ce coborau în închisoarea lui Gondlir. Ce bine! gândi 
el. Am cu cine schimba informaţii şi soluţii. Cobori treptele 
în fugă, deschise uşa şi strigă: 

— Tată, ceva ciudat se întâmplă. 

Nimeni nu-i răspunse. Oanes se repezi la cubicul în care 
locuia omul-vultur. Era gol. Aruncă priviri rătăcite prin 
cameră. Nici urmă de cel căutat. Gondlir dispăruse. Oanes 
simţi că-l cuprindea o cumplită sfârşeală. Se sprijini cu 
mâna de un perete şi privi prostit în jur. Ce să însemne 
acestea, oare? Oriana! Oriana e singură pe balcon, în văzul 
mulţimii! Acest gând îl puse în mişcare. Ţâşni către ieşire, 
urcă treptele în fugă şi străbătu în goană labirintul. Ajunse 
în camera de refugiu şi auzi ovaţiile mulţimii. Deschise uşa 
dormitorului şi-o zări din spate, cu aripile şi mâinile ridicate 
pentru salut. Răsuflă uşurat şi se lăsă să cadă pe pat. 
Aproape nu mai avea suflu. 

Îşi reveni încet, încet şi începu să raţioneze: Gondlir n-ar 
fi plecat fără să ne anunţe. Înseamnă că i s-a întâmplat 
ceva. Ori, poate, s-a întâmplat ceva grav, care l-a forţat să 
se ascundă, să nu dezvăluie taina existenţei sale. 
Videotelefonul clipoci. Skaag îl anunţă sec că era pe poziţii. 
Nici Zius nu putea întârzia prea mulL Ceasul arăta şase fără 
un minut. Se ridica în picioare şi pomi către Oriana, cu gând 
să se lase văzut de mulţime. Nu mai era un intrus, ci soţul 
zeiţei-mamă. Aşa hotărâse poporul orion. 

Oriana cobori brusc aripile şi întoarse către el o figură 
stupefiată: 


— Oanes, se întâmplă ceva. Aceasta nu e în plan. 

Bărbatul făcu un salt şi se apropie de ea. Mulțimea 
tăcuse brusc, cu ochii la cer. Stoluri de zburători imperiali 
se ridicau din mai multe direcţii, cu armele lucind în soare. 
O formaţie în unghi se îndrepta, cu mare viteză, direct către 
balcon. Oanes simţi că se dedubla. Cel puternic, sigur şi 
rece din el luă comanda Făcu un pas în faţa Orianei şi-şi 
scoase dezintegratorul. 

Deja, putea observa feţele zburătorilor ce veneau în 
viteză către ei. În frunte, era însăşi Sisog, comandantul 
trupelor de zburători. Toţi aveau armele indreptate înainte, 
către balcon. Oanes citi pericolul cu o fracțiune de secundă 
mai devreme şi-o împinse pe Oriana către stânga. Fulgerul 
plecat din razerul lui Sisog îi atinse braţul drept şi sângele 
ţâşni din rană. În aceeaşi clipă, raza dezintegratoare trimisă 
de Oanes transformă pe Sisog într-un glob de foc. 

Instinctiv, Oriana se retrase în dormitor, ţinân-du-se de 
braţul rănit Oanes, rece ca o statuie, vâna agresorii din 
primul val, unul câte unul. Fulgerele lor loveau pereţii din 
jurul său, fără a reuşi să-l atingă, de parcă era vrăjit 
Mulțimea urla îngrozită de cele văzute. Garda imperială 
terestră se frământa în lanţuri haotice, total derutată. 
Numai câţiva ridicaseră armele către zburătorii ce atacau 
palatul. 

În Oriana se trezi o putere extraordinară. Bărbatul meu e 
acolo, între focuri şi eu stau ca o păpuşă? îşi aplică un 
plasture pe rană şi pomi decisă către dulapul cu armament. 
Ragon tocmai intra pe uşă, galben de groază. 

Oriana îşi alese un dezintegrator şi-l întrebă: 


— Ce se întâmplă afară, generale Ragon? 

— Zburătorii au trădat. Cred că i-a cumpărat Feros. 

— Coboară la trupele tale şi organizează apărarea 
palatului! Muriţi, dar nu daţi un pas înapoi! 

— Zeiţă! 

— Pleacă! Executarea! 

Ragon se retrase grăbit. Oriana îşi privi combinezonul şi 
pantofii înalţi. Îi lepădă şi rămase în picioarele goale. 
Oamenii mor o singură dată, gândi ea. Laşii mor de frică, în 
fiecare zi, câte puţin. Se ridică în zbor pe deasupra lui 
Oanes şi începu să tragă în zburătorii adverşi. Dealurile şi 
piaţa vuiră de urletele mulţimii îngrozite. Zeița lor era în 
pericol. Lanţurile umane ordonate se sparseră în mai multe 
fragmente şi o mare de oameni năvăli către piaţa palatului. 

Brusc, sirena cea mare a palatului începu să sune 
prelung. Din obişnuinţă, mulţimea se opri, să audă 
cuvintele zeiţei-mamă. În loc de aceasta, o voce de tunet 
anunţă: 

— Cine înaintează un singur pas moare! 

Mulțimea şovăia nehotărâtă. Din ambele direcţii ale 
pieţei, trupe echipate în negru şi cu cagule pe faţă năvăliră 
între mulţime şi garda imperială terestră, care se retrăgea 
către ziduri. Un camion ancoră panoul de vot şi-l scoase din 
piaţă, în timp ce un altul aduse un imens ecran de 
holoviziune. În urma lui, se tara un trailer plin cu butoaie de 
culoare kaki, inscripţionate cu semne necunoscute. Deşi 
prins în luptă, Oanes recunoscu containerele cu armament 
biologic sirusan şi simţi că lupta era pierdută. 

Aruncă o privire în sus, să-şi cheme iubita. Oriana era 


însă prea sus. Evolua cu graţie de săgeată vie, prăbuşind 
zburătorii trădători la pământ chiar şi fără armă, în luptă 
corp la corp. Oanes se repezi în dormitor, deschise 
videotelefonul şi le comandă celor două flotile să înainteze 
către Tenoch. Se întoarse rapid afară, cu dezintegratorul în 
mână, vânând zburătorii care încercau să intre în palat. 
Unul apucase să încalece marginea balconului şi îndreptă 
arma către Oanes. Un fulger venit de sus îl despică. Oriana 
îşi apăra bărbatul cu dârzenia luptătoarelor orione din care 
descindea. 

Sunetul de sirenă se repetă şi iar se produse un moment 
de acalmie. Ecranul holovizorului se umplu cu figura aspră 
a nobilului Feros. Acesta vorbi poruncitor: 

— Ascultaţi, orioni! 

Mulțimea încremeni. Zburătorii coborâră lângă trupele de 
comando echipate în negru. Oriana, rămasă singură în cer, 
plană către balconul în care o aştepta Oanes. Acesta o 
prinse strâns şi o trase în dormitor, la adăpostul zidurilor. 
Trupele terestre ale generalului Ragon se sprijineau cu 
spatele de zidul palatului, cu armele în cumpănire. Aşteptau 
ordin de tragere împotriva foştilor lor camarazi - zburătorii 
imperiali. 

Feros începu să vorbească cu voce hotărâtă: 

— În butoaiele de pe trailer, există suficient armament 
bacteriologic să ucidă întreaga populaţie a imperiului. 
Numai cei vaccinaţi pot scăpa iar vaccinul se află în mâinile 
noastre. 

O parte din mulţime făcu câţiva paşi şovăielnici înapoi, 
de parcă ar fi putut scăpa de moartea perfidă închisă în 


butoaiele de pe trailer. În timp ce Feros vorbea, doi indivizi 
îmbrăcaţi în costume de protecţie şi cu măşti pe faţă 
urcaseră pe trailer. Se vedea clar că făceau unele conexiuni 
între butoaie şi câteva containere mai mici. Feros explică: 

— Oamenii mei pregătesc detonarea încărcăturii cu 
armament biologic. Această explozie va duce la 
împrăştierea agenţilor patogeni în tot imperiul, în câteva 
ore. Nimeni nu poate fugi de el. Cei care au participat la 
marele război cu gasterii ştiu că nu există scăpare de 
această armă. 

Toţi încremeniseră. Oanes privea cu ochii goi la lovitura 
de stat. Până şi flotilele lui erau vulnerabile la îngrozitorul 
armament. 

— Nu va detona încărcătura, îl încurajă Oriana. Ne 
şantajează. 

Oanes nu-i răspunse, ci o strânse în braţe protector. Feros 
continuă: 

— Nu vreau ca neamul meu orion să moară din cauza 
unei zeițe fabricate dintr-o străină cu aripi. În faţa trupelor 
mele de comando, se află patru mese cu vaccin. Cine vrea 
să trăiască să se incoloneze liniştit, să primească vaccinul. 
În toate oraşele de provincie, sunt pregătite centre de 
vaccinare identice. Cei din sate trebuie să vă prezentaţi în 
cel mai aprppiat oraş, pentru a fi vaccinaţi împotriva 
virusului mortal. 

Deja, mai mulţi orioni începură să se încoloneze cu faţa 
către mesele indicate. Spiritul de conservare îşi spunea 
cuvântul. Feros plecă capul în semn de salut către mulţime, 
apoi încercă să-şi justifice gestul: 


— Eu, Feros, fiul lui Esim, fostul prim-regent al zeiței- 
mamă Orejona, sunt orion pur sânge, din prima familie cu 
drept la tronul imperial. Poate că nu va fi nevoie să 
detonăm încărcătura mortală, însă e mai sigur să vă 
vaccinaţi. Dacă cei doi străini care, prin tertipuri, s-au 
strecurat în fruntea imperiului nostru nu vor ceda 
conducerea, încărcătura va exploda în locul în care se află 
şi palatul imperial va fi distrus. Nu glumesc! 

— Noi suntem străinii nedoriți, rosti Oanes cu greutate. 

— Da, cred că şi eu sunt străină, spuse Oriana cu ochii în 
lacrimi, privind miile de orioni care se încolonau disciplinaţi 
să-şi facă vaccinul. 

— Nu plânge, iubita mea! În Alcoria nu vei fi străină, ci o 
cetăţeancă foarte respectată. Aşa vei fi în toate ţările 
varange şi în Vegania. 

— Trebuie să ies în balcon, să anunţ că plecăm. 

— Încă nu. 

— De ce? 

— Flotilele de luptă alcore şi vegane se apropie dinspre 
est. Poate Feros va ceda în faţa amenințării lor. 

— E un risc. 

— Dar un risc pe care nici Feros nu şi-l poate asuma. 

Feros anunță triumfător: 

— Rațiunea a învins manipularea perfidă, organizată de 
piaza rea a imperiului, Oriana. Priviţi imagini din oraşele 
provinciale! Toţi orionii îşi primesc vaccinul salvator. 

Holoviziunea începu să treacă în revistă centrele de 
vaccinare din imperiu. Pretutindeni, orionii stăteau la rând 
să primească vaccinul salvator. Oriana plângea în hohote. 


Neamul ei, pentru care ar fi fost în stare să-şi dea şi viaţa, 
cedase şantajului. Oanes îi mângâia tandru părul lung şi 
aripile moi, mătăsoase. Figura lui Feros apăru din nou în 
cadrul holovizorului: 

— Vom aduce naveta imperială în faţa palatului, în semn 
de mărinimie, le las vieţile celor doi străini. Pot pleca 
oriunde, cât mai departe de imperiul orion. 

Holovizorul prezenta imaginea navetei imperiale 
aterizând în piaţa palatului, între garda terestră lipită de 
ziduri şi trupele de comando recrutate de Feros. Oriana 
privea cu ochii umflaţi de plâns. Oftă ca un copil şi spuse: 

— Să mergem, Oanes! 

— Nu putem. Tatăl tău... 

În acea clipă, un vuiet lung umplu piaţa. Amândoi săriră 
la geam. Stoluri de navete de luptă vegane şi alcore 
împânzeau cerul dinspre est. Veneau salvatorii. Figura 
enervată a lui Feros reapăru în holovizor. Deja nu mai era 
cel dinainte, sigur şi poruncitor. Ţipa pur şi simplu: 

— Guvernator Oanes, opreşte invazia! Dacă o singură 
navetă străină aterizează, detonez încărcătura. Vor muri 
milioane de orioni nevinovaţi, dar şi voi toţi. Noi suntem 
imunizaţi. Suntem destui să refacem poporul orion liber. 

Vorbea destul de clar, dar vocea îi era de dement. 

— V-a face-o, spuse Oriana descurajată. E destul de crud 
s-o facă. Opreşte invazia, Oanes! 

Alcorul ezita cu videotelefonul în mână. Mulțimea ridicase 
braţele imploratoare către palat. O parte dintre orioni 
începură să fugă în neorânduială către terasele vecine. 

— Va face-o, rosti şi el gânditor. Şi-a organizat bine 


acţiunea, sub nasul serviciului secret. Poate chiar şi cu 
trădarea unora dintre lideri. 

— Dacă în zece secunde nu opreşti invazia, detonez 
încărcătura, urlă Feros isterizat. Eu nu am nimic de pierdut. 
Voi veţi muri în chinuri groaznice. 

Oanes duse aparatul la gură şi ordonă comandanților 
celor două flotile să se întoarcă pe vechiul aliniament, de la 
marginea litoralului. N-ar fi putut explica de ce nu-i 
trimisese înapoi în patrie. În el începuse să crească o 
speranţă ciudată. Un fel de credinţă copilărească în minuni 
de ultimă oră. Oriana îl privea întrebătoare. 

— M-ai rezistăm zece minute, o rugă el. la-ţi coroniţa 
dăruită de mine! Cu ea, arăţi ca o adevărată zeiţă din vis. 

Oriana îşi scoase coroniţa dintr-un sertar şi şi-o puse cu 
grijă. Chiar dacă pleca ca alungată, trebuia să-şi păstreze 
demnitatea de zeiţă. Luă loc lângă Oanes, pe pat şi-i prinse 
mâna: 

— Vom fi fericiţi în Alcoria. 

— Foarte fericiţi. îl luăm şi pe tatăl tău. 

— Tata! exclamă ea şi se ridică în picioare. Trebuie 
eliberat. 

Făcu un pas către intrarea secretă, dar se opri. Afară se 
auzeau urale prelungi iar ecranul holoviziunii se golise de 
figura indigestă a complotistului. Oanes sărise deja la 
geam. O prinse din zbor de mână şi-o stânse cu putere, de 
mai să ţipe. Ceea ce vedeau ei era o minune. 

Astronava lui Gondlir levita la circa douăzeci de metri 
deasupra trailerului cu butoaie. Din ea, cobora un con de 
lumină gălbuie, cu raza de circa două sute de metri. Toţi 


luptătorii de comando din interiorul lui erau întinşi pe jos, 
morţi ori paralizaţi. Trupele rebele trăgeau intens asupra 
navei şi conului de lumină, însă fară nici un efect. Loviturile 
lor păreau să dispară în neant, Gondlir cobori prin trapa 
inferioară, planând lin către trailer. Luă un butoi cu 
armament biologic, ca pe o pană şi porni cu el către 
astronavă. îl introduse pe trapă şi cobori după al doilea. 

— Tată! Tatăl meu! 

Oriana uită de orice precauţie şi ţâşni în balcon. Oanes o 
urmă în mod firesc. Fata începu să agite braţele, strigându- 
şi tatăl. Acesta nu părea să audă. Continua să sustragă 
încărcătura periculoasă. 

— Holoviziunea! exclamă Oanes. Butonul central e aici, în 
balconul imperial. 

Îl căută din ochi şi-l apăsă. Imaginea Orianei, cu braţele 
fluturând şi cu aripile întinse apăru pe ecranul din centrul 
pieţii. Mulțimea explodă în ovaţii şi strigăte de speranţă. 
Oriana îşi văzu imaginea şi înţelese fulgerător ce trebuia 
făcut. Îşi recompuse figura liniştită de zeiţă-mamă şi se 
poziţiona în faţa camerei de holoviziune, începând să 
vorbească: 

— Dragi orioni, nu vă speriaţi! Zburătorul e tatăl meu. A 
venit din lumea lui să ne salveze de complotişti. 

Un aeromobil opri la marginea conului de lumina, către 
zona în care erau masaţi zburătorii. Feros sări din el şi se 
adresă luptătorilor săi. După câteva clipe de lămuriri, 
aceştia începură să se ridice în aer, dar în dezordine. Garda 
palatului deschise foc asupra lor, vânându-i în aer. Trupele 
negre, de comando, începură să bată în retragere. 


A doua minune se produse pe nepregătite. Cineva din 
mulţime chemă populaţia la luptă împotriva conspiratorilor. 
Lanţul uman tremură o clipă, apoi se sparse. Orionii se 
aruncară cu mâinile goale asupra trupelor fidele lui Feros. 

— Acesta e poporul tău, rosti Oanes. Să nu-l mai judeci 
greşit, zeiţă! 

Intră în cameră şi ordonă celor două flotile să se apropie 
cu viteză maximă şi să ocupe capitala Tenoch. Le preciza 
cum arătau inamicii, să nu săvârşească vreo greşeală. Lăsă 
videotelefonul şi ieşi afară. Nimeri în plin foc. Majoritatea 
zburătoriloi imperiali se  concentraseră ferea asupra 
balconului. Oriana trăgea cu precizie şi se ferea de razele 
ucigaşe adverse. 

— Vor să ne captureze pe noi, îi strigă Oanesl Speră să 
continue şantajul ori să ne lichideze. 

f Trase câteva focuri rapide, în cei mai apropiat zburători, 
cu privirea către est. Flotilele amice se zăreau departe, ca 
nişte puncte. Mult timp nu ma puteau întârzia. Nici ei nu 
mai rezistau mult, însă Bătălia din piaţă era un adevărat 
măcel. Orionii simpli mureau cu zecile pentru a dobori un 
singur complotist înarmat. Cei care capturaseră arme 
trăgeau cam anapoda. Oanes cântări din ochi situaţia, o 
prinse de mână pe Oriana şi-o trase înăuntru. 

— Nu! se opuse fata. 

— Ba da! Acum e important să supravieţuim. 

Un zburător ajunsese în balcon. Oanes îl dezintegră cu o 
lovitură măiastră, apoi o împinse pe Orianal către intrarea 
secretă. Trecură în camera de refugiu şi-il aduse aminte: 

— Tatăl tău. 


— Tata, da. 

Porniră în fugă pe culoar, apoi prin labirint, încă din capul 
scărilor, Oriana strigă ceva în limba paternă. Nu-i răspunse 
nimeni. Gondlir nu era în Cubicului său. 

Cei doi tineri se opriră faţă în faţă, dezarmaţi. 

— Telepatia! izbucni Oanes. Caută-l! 

Oriana închise ochii şi-şi duse palmele la tâmple. Rămase 
aşa câteva secunde, apoi gura ei se deschise într-un surâs: 

— E la capătul tunelului. Vine încoace. 

— Rămânem pe loc, până ce oştirile vegano-alcore curăţă 
terenul. Ar fi prostesc să murim tocmai acum. 

Cei doi se strânseră unul în altul, ca doi copii şi gurile lor 
se uniră într-un sărut moale. Rămaseră aşa, afundaţi în 
oceanul de plăcere, până ce auziră paşii lui Gondlir. 

Uriaşul om-vultur era netulburat, ca şi cum ar fi venit de 
la o plimbare. Oriana îi sări de gât. 

— Tată! Tatăl meu drag! 

— Zeiţo, ţi-am redat imperiul şi poporul. Bătălia s-a 
terminat. 

— Mercenarii şi zburătorii mai luptă încă. 

— Trupele lui Oanes au debarcat. Vânătoarea ultimilor 
rebeli nu mai poate dura. N-au fost mai mult de trei mii. 

— Atunci, să mergem! 

— Voi. Eu ce să caut? 

— Tu eşti eroul acestei poveşti, tată. Nu mai vreau să te 
ascunzi. Mergi cu noi, în faţa mulţimii. 

Gondlir oscilă câteva clipe, apoi acceptă: 

— Da, până şi cele mai grozave zeițe au tată. Mergem. 


O speranţă trimisă în viitor 


Oriana pătrunse în dormitorul ei, încadrată de cei doi 
bărbaţi cu armele în mâini. Mobilierul era răsturnat în toate 
direcţiile, semn că zburătorii imperiali îi căutaseră disperaţi. 
În pragul balconului, un zburător zăcea despicat de o rază 
de razer. Doi soldaţi vegani, cu armele în poziţie de tragere, 
îi somară, îl recunoscură imediat pe Oanes şi coborâră 
armele. 

— Rămâneţi cu noi, ca gardă! le ordonă guvernatorul 
alcor. 

Oriana cu Gondlir se opriseră în dreptul zburătorului ucis. 
Era un orion pur sânge, din clasa săracă, ca majoritatea 
camarazilor săi. 

— Cum o fi ajuns tânărul acesta să trădeze? se întrebă 
zeiţa. Orejona avea încredere totală în zburătorii ei. 

— Banii orbesc mulţi oameni, presupuse Oanes. Nu-mi 
pot explica altfel cum a putut trăda întreaga unitate de 
zburători de elită. 

— Probabil, Feros l-a cumpărat pe Sisog şi acesta şi-a 
corupt toţi subordonații. Nu ştiu cum voi putea privi din nou 
în ochii celor care au vrut să-şi omoare zeiţa. 

Oanes se plecă, deschise pleoapa celui ucis, şi-i studie 
pupila. Era lărgită ca o oglindă. 

— Erau drogaţi, Oriana. l-au drogat, i-au plătit mult şi le- 
au indicat ţinta. Nici un orion conştient nu îndrăzneşte să-şi 
atingă zeiţa-mamă nici în gând. 

O grupă de alcori, cu Skaag în frunte, pătrunseră pe uşa 
principală. Probabil, fuseseră îndrumați către apartamentul 


zeiţei, căci şeful escadrilei raportă: 

— Domnule guvernator, ordinea a fost restabilită. 
Mulțimea a linşat mai mult de o mie de complotişti. Noi am 
lichidat sau imobilizat restul. Câţiva au reuşit să fugă cu 
naveta imperială, către munţi. 

— Feros, gândi Oriana cu voce tare. Precis, vrea sa 
ajungă la shangi. 

— Dacă are suficienţi bani, îşi va putea cumpăra un loc 
sub umbra lui Huangdi. 

leşiră în balcon. Priveliştea era oribilă. Sute de cadavre 
zdrobite şi mutilate se întindeau până aproape de zidurile 
palatului. Zecile de mii de orioni veniţi la vot nu plecaseră. 
Discutau aprins, în grupuri mai mari sau mai mici. Garda 
terestră, cu rândurile rărite, se sprijinea cu spatele de zidul 
palatului şi cu armele gata de luptă. Comandourile alcore şi 
vegane îşi lăsaseră navetele de luptă pe o terasă din 
dreapta pieţii şi patrulau în grupuri prin mulţime. Ecranul de 
holoviziune era gol. 

— Oamenii sunt derutaţi, Oriana, spuse Oanes. Vorbeşte- 
le! încurajază-i! Scoate-i din şoc! 

Nu mai aşteptă acceptarea ei. Apăsă butonul de 
comutare a emisiei în balcon, deoarece cineva, probabil un 
zburător, îl întrerupsese. Reglă camera şi imaginea Orianei 
umplu imensul panou din piaţă. 

— Dragi orioni... începu Oriana şi se opri. 

Grupurile împrăştiate se mişcară nehotărâte. 

Cele fugite pe terasele vecine începură să se apropie în 
grabălmaginea de pe ecran nu-i înşela: era chiar a zeiței- 
mamă. Departe, pe balconul palatului, aceasta se zărea ca 


o pată bleu, încadrată de cei doi bărbaţi, alcorul şi 
necunoscutul zburător. În spatele ei, se înşiruiau soldaţi 
alcori şi vegani. 

— Sunt aici, sunt cu voi... 

Câteva voci începură să scandeze spontan: Oriana, zeiţă 
mamă. Curând întreaga piaţă vuia de ovaţii. Mulțimea se 
aduna tot mai strâns, către piaţa din faţa palatului, s-o 
poată vedea mai de aproape. Oriana ii lăsă să-şi descarce 
emoţiile prin strigăte prelungi, mai mult de un sfert de oră. 
Cum nu avea sirenă pentru a vesti începerea mesajului, 
făcu gestul ei obişnuit: îşi întinse aripile şi-şi ridică braţele. 
Mulțimea se potoli treptat, treptat. Oriana îşi drese glasul şi 
începu să vorbească limpede: 

— Dragi orioni, am trecut împreună prin momente grele. 
Liniştea imperiului nostru a fost zguduită de ambițiile 
nobilului Feros. Voi v-aţi ales zeiţa-mamă, prin vot deschis, 
însă el a călcat în picioare voinţa voastră, încercând să ia 
conducerea printr-o lovitură de stat. Dacă ar fi reuşit, ar fi 
impus teroarea împotriva majorităţii populaţiei. Cine v-ar 
mai fi adus ploaia binefăcătoare la timpul potrivit? Cine v-ar 
fi asigurat belşugul recoltelor, pe timp secetos? 

— Oriana, zeiţa mamă! scandă mulţimea. Oriana! 

Zeița aşteptă ca mulţimea să se liniştească, apoi 
continuă: 

— Feros v-a instigat împotriva mea, afirmând că aş fi 
străină. Nu voi invoca faptul că mama mea a fost orionă pur 
sânge, fiica nobilei Orejona. Vă amintesc faptul că, în cele 
mai grele clipe, am fost alături de voi. La ce v-ar folosi o 
zeiţă total neputincioasă şi nefolositoare? Eu aparţin pentru 


veşnicie poporului orion, deoarece nu pot pleca nicăieri. 
Feros a fugit la shangi şi va deveni unul de-al lor. Eu, aşa 
stranie cum par din cauza aripilor, sunt mai orionă decât el. 

Mulțimea izbucni în invocaţii şi strigăte de totală 
supunere. Oriana puse mâna pe umărul lui Gondlir şi-l trase 
către ea. Uriaşul cu aripi până mai jos de genunchi era 
impresionant. 

— Omul care a schimbat sorții loviturii de stat şi a salvat 
libertatea neamului orion este tatăl meu, Gondlir. Este un 
humanoid zburător din altă lume universală. A venit exact 
la timp să ne salveze pe toţi. 

Întregul ecran central era umplut de  făptura 
impresionantă a omului-vultur. Acesta rosti simplu, în limba 
orionă: 

— De dragul fiicei mele, mi-am părăsit pentru totdeauna 
planeta natală şi am devenit orion. Vă pot ajuta în multe 
direcţii, căci am o astronavă şi foarte multe informaţii utile. 
Vă rog să mă primiţi în rândul vostru! 

Modestia şi căldura spuselor sale produseră o impresie 
electrizantă. Orionii îl aplaudară minute în şir. Nu încăpea 
îndoială: îl acceptaseră. 

Oanes trecu alături de Oriana şi le vorbi, tot în limba 
orionă: 

— Prieteni orioni, eu sunt străinul folosit ca pretext 
pentru lovitura de palat. Guvernez o ţară înfloritoare, cu un 
popor civilizat, aşa că nu se pune problema că în ar 
interesa poziţia de prinţ consort din motive materiale. Pur şi 
simplu, între mine şi Oriana există o puternică dragoste 
curată. Voi aţi aprobat unirea noastră pe viată, prin votul 


vostru. Prin această căsătorie, devin şi eu parţial orion iar 
popoarele noastre se înfrăţesc. Vom prospera împreună şi 
ne vom ridica din nou la înalta civilizaţie a străbunilor 
colonizatori. 

Făcu o pauză, să urmărească reacţia mulţimii. Oamenii îi 
erau binevoitori, dar nu-l cunoşteau încă. Continuă la fel de 
calm: 

— După căsătorie, eu îmi voi conduce în continuare 
națiunea, în timpul zilei iar seara voi veni la familia mea. În 
acest scop, vom face un pod aerian peste ocean. Desigur, 
comercianții orioni pot folosi acest pod de aeronave toată 
ziua, pentru a-şi rezolva afacerile. 

O parte dintre orioni începură să aplaude şi să vocifereze 
entuziasmați de perspectivă. Oanes reluă discursul cu glas 
sigur: 

— Zeiţa-mamă va conduce toate treburile imperiului, aşa 
cum aţi decis voi, prin votul vostru. Eu voi fi doar prinţul 
consort şi prietenul vostru. Am deplină încredere în 
înţelepciunea voastră, fapt pentru care, mâine dimineaţă, 
ostile alcoro-vegane se vor retrage. Garda şi poliţia 
imperială îşi vor relua atribuţiile, ca şi cum nimic nu s-ar fi 
întâmplat. Vă mulţumesc, fraţi orioni! 

Aplauzele destinate lui fură mai anemice. În inimile 
orionilor, o singură persoană era demnă de intreaga 
adoraţie, zeiţa-mamă Oriana. Aceasta se poziţiona din nou 
în faţa holocamerei şi anunţă simplu: 

— Ca un prim gest de clemenţă, iert pe toţi cei care au 
participat la conspirație. De asemenea, nici o persoană care 
a votat pentru îndepărtarea mea nu va fi urmărită sau 


pedepsită. Oamenii au dreptul la libertate de conştiinţă şi 
de voinţă. Voi introduce multe reforme moderne în imperiu, 
încât fiecare humanoid, de orice nivel social, să se bucure 
de viaţă. Contez că veţi fi alături de mine, în aplicarea 
acestor înnoiri. 

Ovaţiile se întinseră pe zeci de minute. Reflectoarele se 
aprinseseră odată cu căderea serii şi întreaga scenă părea 
un carnaval al bucuriei. Rând pe rând, operatorii din 
provincii începură să prezinte imagini din alte oraşe. Acolo, 
situaţia era şi mai incendiară. Oamenii cântau şi dansau pe 
străzi, aprinzând măştile lui Feros, confecţionate în grabă, 
de întreprinzători ingenioşi. 

Cei trei rămaseră în balcon până aproape de miezul 
nopţii. Mulțimea cânta şi dansa în delir iar mii de rachete 
multicolore cu artificii brăzdau cerul nopţii. Când se 
retraseră, mulţimea rămase pe loc, ca o pavăză a zeiței- 
mame. Majoritatea aşteptară în piaţă până în zori, 
schimbând impresii şi bucurându-se de neaşteptata 


salvare. 
* 

Câteva mii de orioni nu se clintiseră din piața palatului. 
Urmăreau cu ochi curioşi pregătirea de plecare a flotilelor 
alcoră şi vegană. Poate că şi aşteptau o nouă apariţie a 
zeiţei-mamă, să se asigure că era a lor, că nu-i părăsea 
pentru Alcoria. Omul-vultur apăruse de două ori pe 
deasupra mulţimii, în zbor către cuibul său din munţi. În 
mod ciudat, orionii se simțeau mai bogaţi şi mai siguri de 
când aflaseră că Gondlir va rămâne alături de fiica sa. 


Credeau cu putere că şi el poseda forţe miraculoase, 
folositoare naţiunii lor. 

Oanes şi Oriana stăteau prinşi de mâini, în faţa peretelui 
ecran din camera de refugiu. 

— Aici a început cea mai fericită întâmplare din viaţa 
mea, îşi aminti Oanes. Venisem cu inima frântă, să-ţi spun 
că plec imediat. 

— lar eu te chemam prin gând, cu inima şi trupul arzând 
de dorinţă. 

— A fost mai puternică decât hotărârea mea. 

— Pentru că veneam în întâmpinarea celei mai tainice 
chemări din sufletul tău. Rațiunea îţi spunea să pleci, dar 
inima te îndemna să rămâi. 

— Acum, te voi lăsa singură pentru un timp... Voi veni 
mai rar, până ce se organizează podul aerian. 

— Singură? Doi bărbaţi iubiţi mă ocrotesc. Tata şi el, îşi 
atinse Oriana mijlocul plat. 

— El? 

— Băiatul nostru. E conceput din prima noapte de 
dragoste. Ţi-am spus că l-am visat. 

— E un vis... 

— E o certitudine. Va avea părul şi aripile negre, ca mine. 
Ochii însă vor fi ai tăi. Albaştri, curaţi, reci când trebuie, 
visători, cel mai adesea. 

— Glumeşti? 

— Te vei convinge că nu glumesc. Noi, zburătoarele, 
simţim pruncul încă din faza de ovul. Are deja mai mult de 
o săptămână. 

Oanes îşi lipi faţa de pântecul Orianei şi închise ochii. Un 


copil, cânta inima sa înmuiată de veste. Voi avea un copil... 

— E timpul, iubite, îi aminti Oriana. Nu vreau ca alcorii tăi 
să devină geloşi pe mine. Vreau să mă iubească măcar cât 
te iubesc orionii mei pe tine. 

— Destuli te şi iubesc deja. 

— Sunt lacomă, glumi ea. Vreau tot. Să mergem, căci 
flotila te aşteaptă! 

Zeiţa-mamă Oriana încălcă protocolul care prevedea că 
nu se putea deplasa prin mulţime decât în navetă, cu 
aeromobilul sau cu o autoşenilată. Ea merse pe jos, alături 
de iubitul ei, printre mulţimea fremătândă, până la terasa 
pe care aşteptau flotilele. Garda imperială ţinea pasul în 
urma ei, un pic derutată de schimbarea de program. 

Echipajele erau îmbarcate şi gata de zbor. Oriana nu se 
sfii deloc de miile de ochi aţintiţi asupra lor. Îşi încolăci 
braţele pe după gâtul vânjos al iubitului şi-l sărută pe gură, 
prelung, în văzul tuturor. Nu voia să joace teatru în faţa 
supuşilor ei. Voia să trăiască normal. Oanes îi mângâie 
părul mătăsos, aripile lucitoare şi ochii minunaţi. Se plecă, 
o sărută pe fiecare ochi şi urcă în naveta lui. 

Flotila se ridică la o singură comandă, într-o ordine 
perfectă. Făcu un tur de onoare al capitalei Tenoch, apoi luă 
direcţia est. Oriana privea gânditoare cum dispărea ca un 
stol de păsări din ce în ce mai mici. Simţi braţul tatălui său 
înconjurându-i umerii. 

— Zeiţă, noi avem multe de făcut, îi spuse Gondlir. 

— Da, vom face o adevărată revoluţie în tradiţiile orione. 

Se întoarseră şi porniră împreună către palat. Lumea îi 
urma tăcută într-un lung convoi. Înţelegeau că zeiţa lor 


suferea după bărbatul iubit şi păstrau tăcerea. 
* 

Consiliul Geean convocat în mare grabă bâzâia ca un 
stup de albine. Consilieri din diverse naţii schimbau între ei 
ipoteze privind motivele convocării lor urgente. Lovitura de 
palat din imperiul orion era viu forfecată pe toate părțile. 
Nimeni nu dădea prea mare importanţă eliberării lui Sesek. 
Oricum, bătrânul ex-imperator era senil şi lipsit de orice 
posibilități de acțiune. N-ar mai fi putut aduna în jurul lui 
nici măcar o duzină de supuşi. 

Sunetul de gong vesti începerea şedinţei. Toţi îşi ocupară 
locurile, în ordinea preferințelor. Herod pătrunse prin uşa 
laterală, salută politicos adunarea şi luă loc la tribună. 
Conform obiceiului vegan, intră direct în subiect: 

— Doamnelor şi domnilor consilieri, v-am rugat să vă 
întreruperi vacanţele pentru a discuta o problemă deosebit 
de gravă. Înainte de a cădea de la putere, imperatorul 
Sesek a vândut, în mare secret, douăzeci de butoaie cu 
armament biologic. Fiecare butoi cântăreşte trei sute de 
kilograme şi e capabil să otrăvească suprafeţe întinse. 
Practic, cantitatea vândută poate infecta întreaga 
atmosferă geeană. 

În sală se produse rumoare. Priviri întrebătoare se 
îndreptau către sirusanul Kimba, deşi acesta fusese ales în 
funcţie după înfrângerea agresiunii. Herod îşi netezi părul 
cu palma şi continuă: 

— Pe timpul recentei loviturii de palat din imperiul orion, 
conspiratorii au ameninţat mulţimea cu detonarea a zece 


butoaie din cele dispărute. Interesant e faptul că liderul lor, 
Feros, dispunea deja de vaccin împotriva infectării, în 
cantităţi imense. Sirusanii şi învingătorii lor, varangii şi 
veganii, n-au produs acest vaccin. Presupun că indivizii care 
au cumpărat cantitatea iniţială au testat-o şi i-au găsit 
antidotul potrivit. Noi, însă, nu-l avem. Am reuşit să 
recuperăm cele zece butoaie din imperiul orion, dar încă 
zece surse de moarte chinuitoare zac ascunse undeva pe 
planetă, fără controlul comunităţii geene. 

larăşi se produse rumoare în sală. Viaţa planetară evolua 
prea frumos, să fie brusc şocată cu o astfel de ameninţare. 
Herod ridică glasul, să-şi termine mesajul: 

— Feros a fugit în imperiul shang, cu care a avut strânse 
relaţii comerciale. Avem suspiciuni întemeiate că restul 
armamentului biologic se află în imperiul shang, unde 
specialiştii îl testează, într-un mod periculos pentru viaţa 
comunităţii geene. Vă rog să analizaţi situaţia şi să luaţi o 
decizie de acţiune, pentru a preveni un dezastru! Vă 
mulţumesc pentru atenţie! 

Herod părăsi sala aşa cum intrase, pe uşa laterală. Nu 
era treaba lui să analizeze astfel de situaţii şi să decidă ce 
măsuri politice şi diplomatice trebuiau luate. El, ca 
guvernator al Veganiei, îşi luase deja primele măsuri, după 
o discuţie îndelungată cu Oanes: începuse să-şi organizeze 
un serviciu secret, după modelul celui din Alianţă. O 
asemenea măsură era absolut necesară în lumea lor 
divizată în naţiuni cu sisteme de organizare şi comunicare 
diferite. 

În sala de consiliu, pornise vacarmul. Toţi îi cereau lui Dao 


Li să ia cuvântul şi să răspundă la întrebări. Mai de voie, 
mai de nevoie, shangul urcă la tribună. 

— În ce scop aţi cumpărat armamentul biologic? îl luă la 
chestionat orionul Kukuz, cel mai afectat de eveniment. 

— Nu ştiu nimic, se apără Dao Li. Afacerile imperiului nu 
s-au făcut niciodată prin mine. 

— Dar ştiaţi de această tranzacţie, nu-l slăbi Ofianul. 

Dao Li făcea feţe, feţe. Se pregătea să-l ia pe nu în braţe, 
dar toată lumea ştia că el era consilier apropiat al 
imperatorului Huangdi. Încercă s-o dea cotită: 

— Am auzit de nişte experienţe medicale absolut 
nevinovate. Savanţii noştri căutau un antidot pentru cazul 
că am fi fost atacați din nou. 

— Deci, restul de butoaie cu armament biologic se află la 
voi, concluzionă Kukuz. 

— N-am spus aceasta! se apără Dao Li. Ar trebui să mă 
consult cu imperatorul, să aflu situaţia exactă... 

— Afară cu el! strigară mai mulţi varangi. Să meargă să 
se consulte, apoi să revină, să ne spună adevărul. 

Dao Li nu mai aşteptă altă invitaţie. O şterse iepureşte 
către hotel, cu gând să ia legătura cu imperatorul Huangdi 
prin Videotelefon şi să-l informeze că-şi ridicase întreaga 
comunitate geeană în cap. 

În urma lui, vorbitorii se succedară cu viteză pe la 
tribună. Kaidul Zurva ajunse primul şi impuse un pic de 
ordine în discuţii: 

— Stimaţi colegi, Huangdi e foarte lacom şi foarte şiret. 
Precis, a cumpărat armamentul pentru a face o afacere mai 
bună. 


— A şi făcut-o, mormăi Kukuz. Feros a plătit câteva tone 
de aur. 

— Vaccinul ar fi şi mai scump, calculă Zarva. Posibil ca 
acesta să fie scopul final al lui Huangdi. 

Alcorul Goie se ridică şi-i atenţionă: 

— Nu uitaţi că shangii sunt cel mai numeros] popor de pe 
planetă! Dacă Huangdi îşi vaccinează întreaga populaţie, ne 
poate şantaja cu exterminarea. 

— N-o va face, în nici un caz, replică Sunar veganul. 
Shangii n-au cucerit niciodată nimic prin luptă. Sunt buni 
comercianţi, preocupaţi de câştiguri cât mai mari. Un război 
planetar le-ar distruge şi lor populaţia. 

— Da, susţinu Visun megrezul. Chiar infectați cu virus, 
geenii ar mai putea trăi suficient încât să extermine toţi 
shangii. Huangdi nu-şi poate asuma acest risc. 

— Domnilor, ridică Kukuz orionul braţele să fie ascultat. 
Huangdi nu mai are nici un avantaj asupra comunităţii 
geene. Noi am recuperat mai mult de un milion de doze de 
vaccin şi-l putem reproduce în orice cantitate dorim. 

Un murmur de uşurare trecu prin sală. Balanța planetară 
era pozitivă. 

— În acest caz, să-l somăm pe Huangdi să predea 
armamentul biologic, propuse Radim merakul. Formăm o 
comisie şi ne deplasăm în Lasal. Il presăm pe Huangdi să 
accepte condiţiile noastre. 

— Va argumenta că el a cumpărat produsul în mod 
cinstit, presupuse Sunar. În acest caz, va trebui să-l 
răscumpărăm în numele comunităţii geene. 

— Putem folosi aurul sirusan, propuse Fasac mizarul. 


Răscumpărăm armamentul biologic şi-l punem sub strictul 
nostru control. 

— Da, e bine, îl aprobă Gore. Fiecare naţiune să-şi 
numească un contingent de soldaţi pentru paza depozitului 
de armament. 

— N-ar fi mai bine să-l distrugem, să scăpăm de orice 
ameninţare? întrebă Lipez din Phecada. 

— Nu putem, căci am otrăvi apa oceanului... 

— Doar să-l ducem departe, în cosmos, cu astronava... 

— Şi dacă ne va fi necesar pentru apărare de vreun nou 
agresor? 

Discuţiile se aprinseră şi luară avânt. Dao Li pătrunse pe 
furiş în sală, ocupă un loc mai către fund şi ciuli urechile. 
Deja, ceilalţi membri ai Consiliului Geean discutau de 
armamentul biologic ca şi cum ar fi fost al lor. Dao Li 
tremura uşor de emoție. Se aştepta să fie scuturat puternic 
de colegii săi de consiliu. Nu putea însă să se abată nici un 
cuvinţel de la cele ordonate de imperatorul Huangdi. 

— S-a întors Dao Li, observă Mestir aliothul. Să-l 
ascultăm! 

Shangul se ridică tremurând pe picioare şi plecă spre 
tribună. Din mers, îşi formulă discursul în aşa fel încât să 
supere mai puţin Consiliul. Îşi ocupă locul, tuşi şi începu să 
vorbească peltic: 

— Imperatorul Huangdi vă comunică faptul că s-ar putea 
să cunoască ceva despre armamentul biologic dispărut de 
la sirusani. 

Un val de proteste izbucni în sală: Ne jigneşte! Aceasta e 
provocare! Ne crede proşti! Jigneşte întreaga comunitate 


geeană... 

Dao Li asculta cu capul plecat. Presupunea că, în lipsa sa, 
ceilalţi aflaseră noi date despre destinaţia armamentului 
biologic. Kukuz se ridică şi-i strigă în faţă: 

— Avem deja vaccinul împotriva viruşilor de luptă. Putem 
vaccina întreaga populaţie geeană. Huangdi nu ne mai 
poate ameninţa cu nimic. 

Dao Li aşteptă ca protestele să înceteze şi aruncă 
următoarea bombă: 

— Imperatorul nostru Huangdi ar dori să discute această 
problemă delicată cu toţi liderii rasiali şi naţionali, în 
capitala noastră, Lasal. Îi asigură de cele mai bune intenţii 
şi de o ospitalitate fără cusur. 

Explozia de proteste deveni violentă. Consilierii băteau 
din picioare, strigau cuvinte de-a dreptul jignitoare la 
adresa  shangilor şi a împăratului, amenințau. Sunar 
veganul realiză că scandalul putea degenera într-un conflict 
diplomatic sau chiar armat. Sări de la locul său, ajunse la 
tribună din câţiva paşi şi ridică mâinile, să fie ascultat. 
Adunarea se linişti cu greu. Sunar i se adresă direct lui Dao 
Li: 

— Să privim lucrurile în lumina adevărată! Imperatorul 
vostru, un negustor ceva mai înstărit, are pretenţia ca 
imperatorii şi guvernatorii rasiali şi naţionali să se prezinte 
la ordinul său, ca nişte slugi. 

Sala izbucni din nou în insulte şi ameninţări. Sunar ridică 
palma, făcu linişte şi continuă: 

— Huangdi crede că posedă un mijloc de şantaj cu care 
să supună liderii geeni la această umilinţă armamentul 


biologic. Nu-l mai are, deoarece fabricile noastre produc 
deja vaccinul pe bandă. În maxim două zile, vom avea 
antidot pentru fiecare locuitor al Geei, inclusiv pentru 
mutanţi şi rovi. 

Dao Li se făcuse mic. Ochişorii îi fugeau în toate părțile, 
să găsească o scăpare. Greşeala lui Feros le răstumase 
toate planurile. Pierdeau una din cele mai grase afaceri, 
planificate cu mult timp în urmă. În plus, întreaga 
comunitate geeană era unită în indignarea ei şi ar fi putut 
reacţiona violent. Aruncă în joc ultima carte: 

—  Imperatorul Huangdi vă reaminteşte că suntem 
singurii furnizori de minereu de galgor. Nu vrem să aruncăm 
comunitatea geeană într-o criză, dar... 

Alcorul Gore sări de pe locul său şi se apropie de tribună. 
Înfipse un deget în pieptul lui Dao Li şi-i şuieră: 

— Galgorul este bogăţie naturală a întregii comunităţi 
geene. Faptul că minele sunt pe teritoriul vostru e o simplă 
întâmplare. Spune-i imperatorului vostru că, dacă nu va 
vinde minereul în condiţiile stabilite anterior, vom veni să-l 
luăm cu forţa armelor! Acum, noi avem două astronave, 
căci orionii au căpătat un sprijin din spaţiu. Clar? 

Sala izbucni în ropote de aplauze. Nu se puteau lăsa 
umiliţi de Huangdi. Sunar îl îndemnă pe shang: 

— Du-te şi spune-i imperatorului tău în ce încurcătură a 
intrat! Liderii rasiali şi naţionali nu se vor prezenta la uşa 
lui. O comisie de voluntari va trata preţul răscumpărării 
armamentului biologic. 

Dao Li plecă grăbit iar Sunar propuse: 

— Luăm o mică pauză, să ne consultăm cu liderii noştri! 


Ne întoarcem în sală în jumătate de oră. 
Sala se goli cu iuţeală. Doar cele două gărzi de la intrare 
rămaseră pe loc. Cu toată disciplina lor vegană, simțeau 


nevoia să comenteze informaţiile şocante aflate. 
* 


x x 


Oanes lucra foarte mulțumit. În timpul discuţiei de 
dimineaţă, Oriana îl anunţase că medicii orioni 
confirmaseră sarcina, cu ajutorul testelor şi stabiliseră sexul 
copilului - era băiat. Ajuns la serviciu, găsi raportul lui 
Dolen, şeful expediției de civilizare a jeranilor. Acesta 
cuprindea numai veşti bune. Lucrările înaintau conform 
planului iar jeranii se arătau cooperanţi, semn că genele 
civilizate din organismele lor nu dispăruseră. Cel mai mult îl 
bucurase faptul că pruncii jeranilor erau încântați de şcoală. 
Se aşteptase la o reacţie negativă din partea lor, deoarece 
se născuseră şi crescuseră în natură, fără nici un fel de 
disciplină şi constrângere. Această mică naţiune are un 
viitor concluzionase guvernatorul alcor fericit. 

Momentan, Oanes studia raportul privind ajutoarele 
pregătite pentru planeta Var. Compara cele oferite cu 
datele din agenda sa electronică şi-şi făcea mici note, cu 
gând de suplimentare a unor produse. Starea psihică 
excelentă îl îndemna să fie generos cu sinistraţii de pe Var. 
Ei, geenii, se bucurau din plin de foloasele civilizaţiei, iar 
cele două rase de pe Var se zbăteau şi pentru o picătură de 
apă potabilă. 

Videotelefonul clipoci de câteva ori. Oanes îl deschise şi 
figura consilierului Gore apăru în ecran. 


— Sănătate şi fericire! domnule guvernator, îl salută 
Gore. 

— Sănătate, Gore! Ce se aude prin Vegania? 

— Ştiri multe şi interesante, răspunse Gore, după obiceiul 
său de a nu exagera informaţiile şi a nu vorbi în plus. 
Huangdi a încercat un şantaj de nivel planetar. 

— l-auzi! L-a prins duhul măririi. 

Gore îl informă sintetic cu cele întâmplate în Consiliu. 
Oanes asculta atent, încercând să ghicească meandrele 
gândirii imperatorului shang. Gore îşi termină informarea şi 
rămase în aşteptare. 

— Aşa? rosti Oanes. Huangdi voia să vadă toţi liderii 
rasiali şi naţionali cerşindu-i vaccinul salvator. Ar trebui 
pedepsit. 

— O soluţie diplomatică ar fi mai de dorit, îi aminti Gore. 

— Da, da. Nu ne putem permite să tulburăm viaţa 
geenilor. Abia şi-au revenit după marele dezastru. 

— Şi ce e de făcut? 

— Faceţi o contrapropunere! Mergem câţiva lideri, însă cu 
astronava lui Gondlir şi o flotilă de navete de luptă. 

— Ce intenţionaţi? 

— Să-i aplic lui Huangdi o lecţie de bună purtare. Îi facem 
o mică demonstraţie cam ce ar putea păţi, dacă încearcă să 
joace murdar. 

— Şi liderii? 

— Eu şi Herod suntem suficienţi. Ne bucurăm deja de 
faima de a fi învins imperiul sirusan fără mari pierderi. 

— Numai să vrea... 

— Vorbesc eu cu el şi cu Gondlir. Voi faceţi propunerea în 


termeni ultimativi! Aceasta sau nici una! Huangdi trebuie s- 
o accepte. Îi precizaţi că-i facem o propunere onestă, pe 
care n-o poate refuza făra a produce un conflict periculos! 

— Am înţeles, domnule guvernator! Vă voi ţine la curent 
cu mersul tratativelor. 

— Mulţumesc, Gore! 

Oanes încercă să-şi reia lucrul, insă un gând îl sâcâia. Ori 
de câte ori treburile planetare mergeau bine, se găsea 
vreun imperator să scoată corniţele de berbec nemulţumit 
sau lacom. Ar trebui să impunem republici pe toată Geea, 
gândi el. Sistemul nostru, în care banii şi averea nu 
dezvoltă instincte bestiale în oameni, este superior. Cum s- 
o facem, însă? Avem de luptat cu mentalități vechi de 
milioane de ani. Ar trebui să spălăm creierele unei mari 
părţi din populaţie. Încă gânditor, porni videotelefonul şi-l 
apelă pe Herod. Veganul era într-o şedinţă cu câţiva 
bărbaţi, însă acceptă convorbirea. Între ei, nu existau 
secrete şi ascunzişuri. 

— Ai auzit de obrăznicia lui Huangdi? întrebă Oanes 
direct. 

— Tocmai o analizăm, să-i dăm un răspuns pe măsura. 

— Am eu unul care s-ar putea să-ţi placă. Îi comunicăm 
lui Huangdi că avem un singur răspuns: primeşte delegaţia 
noastră sau mtrerupem tratativele. 

— Şi delegaţia? 

— Eu, tu şi Gondlir, pe motiv că zeiţa-mamă orionă nu se 
poate deplasa din cauza sarcinii. 

— Presupui că voia s-o captureze şi s-o înlocuiască cu 
Feros? 


— Cei cu sufletul stricat de credinţa că toate sunt de 
vânzare pot face şi aşa ceva. Noi ne deplasăm cu astronava 
lui Gondlir şi cu o flotilă de navete de luptă. Facem o mică 
demonstraţie de forţă, să-i băgăm frica în oase. 

— E o idee, deşi aş fi vrut să-l umilesc, trimi-ţându-i ca 
delegat la tratative un actor de bâlci. 

— Să păstrăm măsura represaliilor, Herod! Până şi fricoşii 
iepuri muşcă, dacă sunt încolţiţi. Să-i oferim lui Huangdi o 
portiţă de a ieşi cu prestigiul relativ neşifonat în faţa 
supuşilor! 

— Fie! Merg. Nu garantez că nu-l voi strânge cu uşa, pe 
măsura măgăriei sale. 

— Nici eu nu-l voi mângâia pe creştet. Huangdi trebuie să 
înveţe că toate popoarele planetei sunt egale în drepturi şi 
că nici un lider rasial sau naţional nu are dreptul de a se 
visa stăpânul Lumii. 

— În regulă, frate Oanes. Îi dau mandat lui Sunar să facă 
propunerea. 

— Gore şi ceilalţi varangi îl vor susţine. Deci, bila a fost 
aruncată. 

— Se rostogoleşte, zâmbi Herod. Cine nu e atent cade. 

Oanes închise videotelefonul mult mai liniştit şi-şi reluă 


munca. Se simţea din nou fericit şi sigur de viitor. 
* 


x x 


Consilierii intrară în sală unul după altul. Sunar se instală 
direct la tribună şi aşteptă răbdător ca toţi să-şi ocupe 
locurile. Inima lui Dao Li ticăia nebuneşte. Toate figurile 
consilierilor erau aspre şi hotărâte. În mod vădit, 


stratagema lui Huangdi nu reuşise. În fine, Sunar începu să 
vorbească: 

— Consilier Dao Li, te rugăm să transmiţi imperatorului 
Huangdi singura şi ultima noastră contraofertă! Dacă o va 
refuza, vom considera refuzul un act ostil vieţii geene şi ne 
rezervăm dreptul de a reacţiona foarte sever. Ţinând cont 
de rangul imperatorului, vă propunem să trateze cu 
guvernatorii Herod şi Oanes, precum şi cu trimisul special al 
împărătesei orione, Gondlir, propriul ei tată. împărăteasa 
este însărcinată şi nu se poate deplasa. Delegaţia va pleca 
la Lasal cu o astronavă de mici dimensiuni, proprietatea lui 
Gondlir şi va fi escortată de o escadrilă de navete vegane, 
aşa cum se cade rangului delegaților. Delegații au puteri 
plenipotenţiare de negociere iar pactul încheiat de ei va fi 
respectat de întreaga comunitate geeană. Am terminat. Te 
rog să transmiţi oferta întocmai, să nu apară nici un fel de 
interpretări! 

— Am înregistrat-o, arătă Dao Li aparatul. Plec. 

După plecarea shangului, consilierii se ridicara de pe 
locurile lor şi începură discuţiile pe grupuri. 

— Huangdi va ceda, aprecie Gore faţă de Sunar. 

— Nu i-am lăsat nici un loc de întors, nici o portiţă de 
scăpare. Trebuie să cedeze. 

— Va ceda. Mai dispune de galgor, dar nu şi de tehnica 
purificării lui. Vegania nu este imperiul sirusan, să cumpere 
Huangdi orice doreşte. Deţinem tehnologia de purificare 
aşa că îl avem la mâna noastră. 

— lar introducerea vaccinului în fabricaţie de serie a fost 
o lovitură magistrală. 


— Da, suntem călare pe situaţie. O nouă ordine se va 
impune la nivel planetar. 

Dao Li se întoarse transpirat, dar zâmbind mulţumit. 
Răspunderea îi căzuse din spate. Era liber să-şi vadă de 
problemele lui. Merse direct la tribună şi anunţă simplu: 

— Imperatorul Huangdi a acceptat oferta Consiliului. 

Un ropot de aplauze izbucni spontan, apoi consilierii se 


ridicară în picioare, discutând în neorânduială. 
* 

Flotila cu delegaţii geeni trecuse frontiera imperiului 
shang. Câteva escadrile de navete imperiale o încadraseră, 
mai mult ca o demonstraţie de forţă, decât ca semn de 
onoare. Gondlir, Oanes şi Herod discutau amuzaţi acest 
aspect, în cabina de comandă a astronavei orione. În mod 
vădit, Feros nu îndrăznise să-i spună nimic lui Huangdi 
despre performanțele acestei astronave. Practic, era 
intangibilă, ceea ce făcea total ineficiente numeroasele 
flotile de navete de luptă cu care se dotase imperatorul 
shang. 

Pe sub ei, defilau dealurile şi câmpiile pătate de recolte 
variate. Către stânga, spre nord, se zăreau culmile zigurate 
ale munţilor bogaţi în galgor. Importanţa acestuia scăzuse. 
Gondlir le dezvăluise celor doi camarazi că motorul 
propulsor al astronavei sale funcţiona cu uran îmbunătăţit, 
iar acest minereu se găsea din belşug pretutindeni pe 
planetă. Geenii puteau deveni, în mare parte, independenţi 
de galgorul vândut de shangi. Da, sigur, Huangdi nu era un 
imperator norocos, în ciuda faptului că astrologii săi il 


asiguraseră că se născuse sub semnul dragonului, o reptilă 
foarte simpatizată de populaţia shangă. 

Lasala li se prezentă ca o îngrămădire de clădiri colorate 
vesel, într-o orânduială destul de aproximativă. Aterizară în 
estul oraşului, pe astroportul indicat de gazde şi coborâră. 
O singură gardă formată din patru vegani uriaşi se alinie în 
spatele delegaților. Restul luptătorilor rămaseră la navetele 
lor, gata să intervină la primul semn. Astronava nu era 
deloc în pericol, deoarece trapa ei cobora numai la 
amprenta vocală a lui Gondlir. 

Un şir de aeromobile mai vechi, de producţie varangă, îi 
aştepta la ieşirea din astroport. Urcară în ele şi acestea 
porniră în formaţie strânsă către oraş. De-a lungul 
drumului, lanuri de orez bine lucrate indicau o disciplină 
severă. Puţinii oameni întâlniți în cale se înclinară până la 
pământ, la trecerea convoiului cu demnitari. Aeromobilele 
pătrunseră pe sub coroanele unor arbori seculari şi opriră în 
faţa unor căsuțe viu colorate, aşezate în semicerc. Lat, 
nobilul shang care îi preluase din astroport, îi informă că se 
aflau în cartierul rezidenţial, destinat numai unor oaspeţi de 
vază. Fiecare delegat primi câte o casă, dar garda vegană 
refuză să se cazeze. Cei patru luptători rămaseră afară, pe 
băncile de marmură de sub arborii umbroşi. 

La intrarea în casă, Oanes fu întâmpinat de o shangă 
micuță, cu părul foarte lung, împletit în codițe. Purta un 
halat lung, înflorat, încât i se vedeau numai tălpile încălţate 
în papuci uşori de pânză. Fata se înclină şi-i prezentă casa, 
cu gesturi largi, însoţite de zâmbete prietenoase. Ciripea 
voioasă, ca o vrăbiuţă, dar alcorul nu înţelegea nimic din 


limba ei. În orice caz, primirea populară era prietenoasă. 

După masa de prânz, Lat îi lăsă să se odihnească două 
ore. Veni după delegaţi în jurul orei cinci şi-i invită într-o 
vizită prin cele mai interesante locuri din oraş, deoarece 
întrevederea cu imperatorul urma să aibă loc abia a doua 
zi. 

Le prezentă cele mai vechi temple, ridicate încă din 
timpul legendarului Shan Di şi templul din buşteni colorați, 
refăcut de imperatorul Sen Kai, după marele război. Shangii 
păstrau cu sfinţenie toate notitele împăraţilor, făcute pe 
hârtie lucioasă, din mătase şi pai de orez. Ţineau să aibă 
probe materiale ale cultului străbunilor, spre deosebire de 
varangi şi vegani, care-şi făceau doar scurte sinteze istorice 
ale vieților celor mai importanți oameni. 

Muzeul tehnicii shange prezenta tot felul de dispozitive, 
aparate şi maşini, de la cele mai simple şi până la un 
prototip de aeromobil cu aripi. Multe erau destinate 
muncilor din mlaştinile ţării sau mineritului, două ocupaţii 
de bază ale populației inferioare shange şi metise. 

Oanes îl rugă pe lat să-i ducă într-o piaţă, deoarece, 
pretextă el, această activitate îl încânta în mod deosebit. În 
realitate, voia să cunoască ritmul comerţului, pentru a 
putea aprecia exact nivelul de trai al populaţiei. Nobilul 
shang cugetă un timp, apoi alese piaţa centrală, din care se 
aproviziona populaţia mai înstărită. Mulţi oameni au 
tendinţa de a-şi ascunde gunoiul sub covor, gândi Oanes, 
dar nu dădu vreun semn că ar fi înţeles manevra shangului. 

În piaţă, se foloseau monede locale şi străine, însă toate 
din aur. Era o modalitate de a impune acest metal mai rar, 


dar nu prea util în tehnologie, ca valoare în sine. Oferta de 
produse era foarte bogată, începând de la bijuterii şi până 
la fructe. Apariţia lor produse tulburare în întreaga piaţă. 
Majoritatea shangilor se îngrămădeau curioşi să vadă omul 
cu aripi, în pofida faptului că Oriana fusese prezentată de 
multe ori prin holoviziunea lor naţională. Ei voiau să vadă 
de aproape, să pipăie, să se convingă. Gărzile ţineau piept 
cu greu mulţimii curioase. Dacă shangii sunt curioşi, 
înseamnă că sunt şi inteligenţi, şi dornici de cunoaştere, 
raţionă Oanes. În timp, prin studenţi, am putea să le trezim 
interesul pentru sistemul nostru republican de organizare şi 
conducere. Apoi, ideile s-ar răspândi în mase, ar fi 
discutate, analizate din punct de vedere al utilității... 

— Această cingătoare din aur, încrustată cu diamante, se 
trezi Oanes cu o ofertă făcută într-o vegană aproximativă. 
Pentru dumneavoastră numai o sută de monezi alcore... 

Oanes nu purta nici un ban asupra lui. Venise la tratative, 
nu la cumpărături. Gondlir se opri însă. studie bijuteria şi 
scoase, din buzunarul lateral al pantalonilor, o pungă grea. 
Se târgui de plăcere cu negustorul, căci nu mai cumpărase 
niciodată nimic, în întreaga lui viaţă. Foarte probabil, Oriana 
îi înmânase aurul la plecare, deoarece cunoştea bine 
obiceiurile shangilor. În final, uriaşul înaripat primi bijuteria 
în schimbul a cincizeci de monezi orione, cele mai mari 
monezi geene. 

Continuăra vizita prin cartierele mai luxoase ale oraşului, 
dar adevărul nu putea fi ascuns. Pe străzi, întâlniră destui 
shangi îmbrăcaţi sărăcăcios şi cu înfăţişări umile. Departe, 
în mahalalele oraşului, o lume săracă şi fără speranţe trăia 


în barăci de lemn. Nu, nu-mi place deloc organizarea 
imperială, decise Oanes. Zdrobeşte prea multe vieţi 
omeneşti creatoare. Nu le oferă măcar dreptul de a spera. 
Cei născuţi în sărăcie lucie sunt născuţi pentru a pierde 
întreaga viaţă. Nu, nu-mi place! 

După cină, Oanes se retrase în dormitor, cu gând să 
doarmă adânc, să fie perfect odihnit a doua zi. Micuța 
shangă se prezentă în faţa patului său, la fel de zâmbitoare 
şi de vorbăreaţă. Se dezbrăcă în faţa lui, cu gesturi lascive, 
studiate sau învăţate într-o şcoală specială. Goală, părea o 
păpuşă ceva mai mare, perfect proporţională. Alcorul îi 
interzise în mai multe rânduri să-şi expună goliciunea, însă 
ea nu-l ascultă. Se strecură în patul lui, cu mişcări rapide, 
de pisicuţă. Ce obiceiuri la shangi şi orioni! comentă Oanes 
în gând, mutându-se pe canapeaua din sufragerie, în urma 
lui, fata plângea m hohote. Probabil, respingerea era o 


ofensă ori atrăgea vreo pedeapsă. 
* 

Un întreg alai de nobili shangi, îmbrăcaţi în haine bogate, 
viu colorate, se prezentă la reşedinţa oaspeţilor, pentru a-i 
conduce la imperalor. Nu reuşiră să-i despartă pe delegaţi 
de garda vegană, aşa că, până la urmă, acceptară acest 
compromis. Toţi se îmbarcară în automobile şi porniră către 
palatul maiestuos, ce domina întregul oraş. O lume a 
marilor contrarii, îşi repetă Oanes, observând din aer 
cocioabele din periferii. Nu-mi explic de ce legile umane din 
comunităţile varange şi vegane nu funcţionează şi la ei 
Aterizară în piaţa palatului, în sunete prelungi de trompete. 


Huangdi voia să impresioneze. O gardă numeroasă, de cel 
puţin patru mii de soldaţi echipați la fel, îi întâmpină la 
sosire. Uniformele lor roşii, cu coifuri aurite, le dădeau 
înfăţişarea unor jucării de copii. Delegații primiră onorul cu 
simplitate şi-şi continuării dramul către intrarea în uriaşul 
palat. Uşile înalte de circa cinci metri, din lemn nobil, erau 
larg deschise. Întreaga faţadă a palatului era decorată cu 
steguleţe multicolore, în semn de sărbătoare. 

Holul de intrare, cu acoperişul boltit, sprijinit pe stâlpi 
groşi de marmură, era făcut să impresioneze. Deja, căldura 
soarelui nu se mai simţea înăuntru. Lumini artificiale şi 
instalaţii de încălzire întreţineau o vegetaţie densă, cu flori 
bogate. Imperatorul trăia într-o opulenţă mai rar întâlnită. 

Gazdele conduseră delegaţii prin mai multe săli şi 
culoare, către marea sală a tronului imperial. Aceasta avea 
cel puţin o mie de metri pătraţi şi era de formă 
dreptunghiulară. O masă de consiliu cu fotolii trona pe 
mijlocul ei iar în capăt, cu câteva trepte deasupra tuturor, 
fotoliul imperial. De la prima privire, observai că era 
confecţionat din aur pur, garnisit cu mătase roşie. 
Mărunţelul Huangdi, în tronul uriaş, părea un copil care se 
juca de-a împăratul. Nu catadicsi nici să se ridice la sosirea 
oaspeţilor. Rămase în tron şi le adresă câteva cuvinte în 
limba shangă. Translatorul de la picioarele lui traduse: 

— Fiți bine veniţi în marele meu imperiu! Fie ca 
tratativele noastre să fie rodnice şi plăcute ambelor părţi! 

Herod privi în jur, după ceva de stat. Fotoliile erau tocmai 
lângă masa de consiliu. Huangdi intenţiona să-i ţină în 
picioare, să le arate cine era stăpânul. Veganul ordonă 


soldaţilor din gardă să le aducă trei fotolii, apoi le preciza că 
şi ei trebuiau să stea jos, la masa de consiliu. Nobilii shangi 
încremeniseră în picioare, de-a lungul pereţilor din dreapta 
şi din stânga sălii. Imperatorul privea indignat la mişcările 
oaspeţilor, dar nu lăsă nici un muşchi să i se mişte pe faţă. 
îl aşteptau tratative grele. Nu era cazul să se enerveze 
pentru o mică încălcare a protocolului. 

Herod răspunse în numele Consiliului Geean care îi 
delegase: 

— Consiliul Geean vă mulţumeşte pentru înţelepciunea 
de care aţi dat dovadă şi vă urează ani mulţi şi prosperi de 
domnie. Totodată, vă precizează că sarcina exploatării 
galgorului se va reduce, deoarece Gondlir, tatăl zeiţei 
Oriana, ne-a dezvăluit uni nou tip de combustibil pentru 
motoarele propulsoare. 

Primul pumnal fusese înfipt în inima lui Huangdi. Acesta 
primi lovitura aparent nepăsător, jucând teatru, aşa cum 
învățase încă de mic. Răspunse prin translator: 

— Dacă aţi şti cât mă bucur de faptul că această grea 
problemă a comunităţii geene a fost rezolvată într-un chip 
atât de fericit! Noi şi veganii vom putea lucra în ritm 
normal, pentru furnizarea galgorului necesar celorlalte 
instalaţii... 

— lată o bază solidă de colaborare între imperiul shang şi 
civilizațiile vestice,  sublinie Oanes. Baza s-ar lărgi 
considerabil, dacă am rezolva amiabil problema 
armamentului biologic cumpărat de la sirusani. 

Huangdi ascultă traducerea, mângâindu-şi bărbuţa lungă 
şi rară, ca de ţap. Dădu uşor din cap, apoi răspunse: 


— Sunt sigur că nici un lider al comunităţii geene nu 
bănuieşte că am cumpărat otrava cu gânduri ostile la 
adresa altor rase şi naţiuni. În primul rând, ne-am gândit că 
am putea-o folosi pentru anihilarea reptilelor uriaşe, 
mutante, care ne defrişează junglele din nordul ţării şi ne 
produc mari pagube. Totodată, aşa cum ştiţi, savanții noştri 
au studiat otrava şi i-au creat un antidot folosibil de 
întreaga populaţie geeană. Intenţionam să-l oferim tuturor 
dar, din nefericire, Feros, un partener de afaceri ce părea 
onest, ne-a înşelat aşteptările. Sunt fericit că totul s-a 
terminat cu bine în imperiul orion. 

— Comunitatea geeană ne-a mandatat să răscumpărăm 
întreaga cantitate de viruşi de luptă aflată în posesia 
dumneavoastră, intră Herod în miezul problemei... Huangdi 
nu-şi putu ascunde un zâmbet de satisfacţie răutăcioasă: 

— Regret profund că voi dezamăgi comunitatea geeană. 
Noi nu avem de vânzare nici un gram de armament 
biologic. 

— Desigur, vom plăti un preţ generos, care să 
compenseze toate pagubele suferite din alte afaceri bazate 
pe acest material, se grăbi Oanes să adauge. 

— Un vis nu poate fi compensat cu tot aurul din Lume, 
murmură Huangdi. 

— Până şi visele din creierul unui om pot fi citite şi 
cumpărate, îi aminti Oaies unul din principiile ce guvernau 
gândirea imperatorului. Națiunea shangă ar profita enorm 
de pe urma acestei afaceri. 

— Eu sunt națiunea shangă, în tot ce are ea mai bun, 
rosti Huangdi cu emfază. Nu văd nici un profit în oferta 


voastră. 

— Puteţi face o contraofertă, sugeră Herod. Noi suntem 
deschişi la negocieri din orice direcţie şi pe orice palier. 

— Propunerea mea este cât se poate de clară: 
comunitatea geeană să considere că cele trei tone de viruşi 
de luptă care mai lipsesc din depozitul sirusan sunt pierdute 
pentru totdeauna. 

— Ne obligaţi să vaccinăm urgent întreaga populaţie 
geeană, rosti Herod calm. Aceasta însă echivalează cu o 
declaraţie de război a imperiului shang împotriva restului 
statelor de pe planetă. 

— Cine a vorbit de război? 

— Comunitatea geeană a decis adunarea întregului 
armament biologic în depozitul sirusan, sub controlul 
Consiliului Geean şi sub paza unei gărzi formate din militari 
din toate statele. Aceasta, până ce vom găsi o soluţie să 
neutralizăm otrava ori s-o transportăm foarte departe de 
planetă, în spaţiul cosmic. 

— Şi dacă vom fi atacați din nou de forţe la fel de 
iraționale şi crude ca şi gasterii? 

— Ne vom apăra cu armele de care dispunem. Dacă 
situaţia va impune-o, putem fabrica alt armament biologic. 
Formula şi tehnologia de fabricaţie ne sunt cunoscute. 

— Comunitatea  geeană nu înţelege problemele 
imperiului shang. Avem cea mai mare populaţie de pe 
planetă, dar ce-a mai importantă sursă de venit, minereul 
de galgor, ne-a fost afectată. Acum, suntem şantajaţi cu un 
război, pentru că deţinem în mod licit un bun. 

— Nu este un bun, ci un pericol pentru întreaga 


comunitate geeană. 

— De ce ar fi mai puţin periculos virusul în depozitul 
sirusan? 

— Pentru că acolo nimeni nu-l va atinge, îi răspunse 
Oanes. Ştim sigur că faceţi experienţe cu el, | inclusiv pe 
oameni. O mică eroare umană poate elibera virusul mortal 
în atmosferă. Noi n-am afla de dezastru, pentru că nu ne-aţi 
informa şi n-am putea vaccina populaţia. 

— Bine că nu mă bănuiţi că vreau să folosesc 
armamentul pentru agresarea altei naţiuni. 

Herod se încruntă şi rosti aspru: 

— Imperator Huangdi, ştim exact ce aţi intenţionat să 
faceţi cu armamentul biologic. Nu încercaţi să abateţi 
tratativele de la subiectul discutat! 

— De unde ştiţi voi ce e în creierul meu? se revoltă 
Huangdi. 

Herod îi aplică o lovitură vicioasă, menită să-i semene 
paranoia în creier: 

— În acest palat, pereţii şi ferestrele au urechi. Trebuie 
numai să ştii să le asculţi. 

Huangdi se ridică brusc de pe tron, făcu un pas către ei, 
apoi se răzgândi şi se întoarse în vechiul loc. Oanes simţi că 
ceva neobişnuit se întâmpla în afara vederii sale. Întoarse 
instinctiv capul. Nobilii dispăruseră iar în locul lor se 
înşiruiau soldaţi înarmaţi, unul lângă altul. Garda vegană 
zăcea cu capetele pe masa de consiliu. Instantaneu, simţi 
cum forţa rece ii cuprindea întreaga fiinţă. Întoarse capul 
liniştit şi remarcă, fără nici un fel de formulă de politeţe: 

— Huangdi, tocmai ai declarat război întregii lumi geene. 


— Da, acum am argumente solide să tratez cu Consiliul 
Geean de pe poziţia mea de împărat. L-aţi disprețuit pe 
Huangdi şi aceasta nu se iartă. 

Herod observase deja ce se întâmplase în jur. Reacţionă 
normal: 

— Imperator Huangdi, vă atrag atenţia că aţi încălcat 
Pactul Geean privind imunitatea solilor. Aceasta este o 
infracţiune foarte gravă. 

— Pactele sunt făcute pentru a fi încălcate, rânji Huangdi. 
Lumea nu este guvernată de pacte, ci de persoanele care 
deţin puterea. Ele fac ce vor, în timp ce slabii se agată de 
pacte, legi şi reguli. 

— Greşeşti enorm! 

— De această dată, eu deţin puterea. Voi trata cu 
Consiliul Geean de pe poziţii de forţă. Îmi voi impune voinţa 
şi interesele. 

— Noi plecăm, declară Oanes şi se ridică. 

În aceeaşi clipă, simţi lovitura paralizantă. Pornise din 
coşul pieptului şi se  răspândea fulgerător către 
extremităţile organismului. Mai apucă să-şi strângă esenţa 
raţiunii către centrul creierului, după o tehnică psi deţinută 
numai de alcori şi se prăbuşi. Ceilalţi doi membri ai 
delegaţiei zăceau deja paralizaţi. Huangdi se ridicase din 
tronul său şi se deplasa cu paşi grăbiţi de la unul la altul. 
Inima n bătea cu putere. Făcuse mişcarea planificată, dar 
deja îndoiala începuse să-l roadă. Dacă fortele geene nu vor 
intra în jocul său? în definitiv, cei trei delegaţi erau 
dispensabili. 

Gondlir privea la cei doi amici leşinaţi. El nu fusese 


afectat deloc de lovitura paralizantă. Asistase cuminte la 
transportul lor într-o cameră mare, mobilată elegant, cu 
fereastra către est. Acolo, capturatorii le aplicaseră cătuşe 
energetice la mâini şi la picioare şi-i părăsiseră. După 
poziţia soarelui, era trecut de miezul zilei. Uriaşul om-vultur 
cugeta liniştit la un plan de ieşire din capcana întinsă de 
mişelul Huangdi. Era sigur că geenii nu vor ceda în faţa 
şantajului său. 

Orele treceau încet, încet. În mai multe rânduri, Goodlir 
încercase să reanime din paralizia profundă măcar unul din 
camarazi. Nu reuşise şi acest fapt îl dusese cu gândul la 
armele paralizante vegane, cu efect de trei zile. Într-un fel 
sau altul, shangji produseseră ceva similar. Tensiunea şi 
respiraţia celor paralizaţi erau normale, însă conştiinţa le 
era blocată. Numai injecţia sau şocul electromagnetic 
potrivit ii putea scoate din starea aproape cataleptică. 

Seara coborâse deja iar shangii nu apăraseră. Era clar că- 
i depozitaseră în acel loc până la finalizarea tratativelor cu 
Consiliul Geean. Gondlir începu să-şi aplice planul îndelung 
migălit în minte. Pentru început, îşi tăie cătuşele energetice 
cu privirea şi-şi scutură mâinile şi picioarele. Erau cât se 
putea de funcţionale. Trecu în mijlocul camerei şi-şi întinse 
aripile. Le mişcă de câteva ori, să se asigure că-l vor servi 
cu credinţă. După aceasta, merse la fereastra inalta, o 
deschise şi privi în jur. Erau la al doilea etaj al palatului 
imperial, pe aripa de nord-est. Jos, soldaţii din gardă 
patrulau conştiincioşi. 

Omul-vultur se întoarse la camarazii săi. Le taie cătuşele 
energetice, pentru eventualitatea că s-ar fi trezit în lipsa lui. 


După aceasta, îşi făcu vânt pe fereastră şi porni direct către 
astroport. Zbura pe sub coroanele arborilor înalţi, să nu fie 
observat pe cerul senin al nopţii. După ce pătrunse în plină 
lumină, deasupra astroportului, se ridică mai sus şi studie 
situaţia. Flotila de navete vegane era la locul ei, însă 
echipajele lipseau. Astronava sa era înconjurată de maşini 
blindate de luptă de producţie shangă şi luminată puternic, 
de două reflectoare. Majoritatea soldaţilor shangi stăteau 
pe vehicule, neînarmaţi şi discutau. 

Gondlir îşi aţinti privirea galben-verzuie, de vultur, către 
trapa superioară. Îşi strânse aripile pe lângă corp şi cobori 
cu viteză către ea. La câţiva metri de trapă, îşi frână 
căderea prin deschiderea aripilor şi rosti parola de 
deschidere a trapei. Înainte ca soldaţii shangi să realizeze 
ce se întâmpla, Gondlir era în astronava sa. Pomi grăbit 
motoarele propulsoare şi verifică aparatele de bord. Militarii 
shangi se treziră din stupoare. Unii deschiseră foc asupra 
astronavei. Proiectilele ricoşau la câţiva metri de ea. Alţii se 
aruncară către ea, cu gând să se caţere pe puntea 
superioară. Acelaşi zid nevăzut îi oprea. Astronava se ridică 


cu un uşor fâsâit şi dispăru în cerul întunecat al nopţii. 
* 


x x 


Sunar veganul se trezise doar de câteva minute. Apucase 
să ia o gură de cafea, obicei căpătat încă din timpul 
explorărilor cu orionii şi se pregăti să-şi facă toaleta de 
dimineaţă. Videotelefonul scoase câteva triluri plăcute. Cine 
să fie la ora aceasta? se întrebă consilierul vegan, mergând 
către aparat. îl deschise şi rămase nedumerit. Figura 


umflată de nesomn, cu ochii roşii, a consilierului shang Dao 
Li, nu-i spunea nimic bun. 

— Sănătate! îl salută el din obişnuinţă. 

— Sper să fie, murmură shangul. Am un mesaj urgent de 
la imperatorul Huangdi.: într-o fracțiune de secundă, Sunar 
citi întreaga ticăloşie. Se stăpâni şi-l îndemnă: 

— Spune! Ascult. 

— Delegaţia voastră este prizonieră. Imperatorul Huangdi 
pretinde ca geenii să-i trimită exact partenerii de tratative 
ceruţi prima dată. Adică, toţi liderii rasiali şi naţionali. Nu 
acceptă să trateze la un nivel mai scăzut. 

— Şi dacă noi nu acceptăm? 

— Dacă, în termen de şase ore, nu primim un răspuns 
pozitiv, vom ridica butoaiele cu viruşi în atmosferă şi le vom 
detona. Acelaşi lucru îl vom face, dacă vom observa că 
începeţi să vaccinaţi populaţia. 

Ultima ameninţare e vorbă goală, calculă Sunar. Shangii 
nu au cum observa ce facem noi pe planetă. Se stăpâni cât 
mai bine şi-i comunică lui Dao Li: 

— Am luat notă de cererile imperatorului Huangdi. Voi 
convoca Consiliul geean, la ora obişnuită şi vom discuta 
problema. 

— Nu admitem nici un minut întârziere! 

— Veţi admite, îi replică Sunar calm şi închise aparatul. 

Sunar era un om de acţiune foarte organizat, ca 
majoritatea covârşitoare a veganilor. În timp ce se spăla în 
grabă, analiză ultimatumul şi luă hotărârea. Se îmbrăcă în 
grabă şi începu să contacteze direct liderii rasiali şi 
naţionali. Nu era suficient timp pentru a lucra prin consilieri. 


Îi informă pe scurt cu situaţia şi le sugeră să organizeze 
vaccinarea populaţiei, începând cu copiii, deoarece ei 
reprezentau viitorul. În final, îl sună pe Ringe, omul ales de 
el să conducă serviciul secret vegan şi-i ordonă să-l ia în 
control total pe Dao Li. Totul părea să fie în ordine. S-ar fi 
cuvenit să mănânce ceva, însă Sunar simţea un ghem de 
greață în stomac. Gândul că, aproape sigur, pierduseră doi 
guvernatori, omul-vultur şi câteva sute de soldaţi îl umpluse 
de o furie rece împotriva perfidului imperator shang. 

Pentru prima dată în viaţa ei, Oriana simţea că se 
prăbuşea într-un gol infinit. Ştirea că tatăl şi soţul ei erau 
prizonieri în mâna imprevizibilului Huangdi, alături de 
ultimatumul cu termen prea scurt, o loviseră crunt în 
rațiune şi sentimente. Avu puterea să-l cheme pe Ragon şi 
să-i poruncească vaccinarea întregii populaţii, cu stocul 
rămas de la Feros, în regim de urgenţă. După aceasta, se 
prăbuşi pe pat, cu faţa în pernă şi zăcu ca moartă, cu inima 
rece şi capul gol de gânduri. Servitoarea o trezi pentru 
micul dejun, dar ea privi cu ochii goi, de parcă n-ar fi văzut- 
o. Biata femeie se retrase speriată şi anunţă medicii 
imperiali. Patru dintre aceştia sosiră în goană şi înconjurară 
patul. La un prim consult, Oriana nu prezenta nici un 
simptom de boală. Îi administrară mai multe fortifiante, 
deoarece muşchii îi atârnau moi, fără vlagă. Încet, încet, o 
aduseră în simţiri. Ea se ridică, privi buimacă în jur, apoi 
întrebă cât era ceasul. Când află că trecuse de ora două, 
sări din pat ca arsă. 

Medicii o priveau stupefiaţi. Cuprinsă de o forţă 
neobişnuită, forţa disperării, Oriana se adună şi le explică 


cauzele leşinului ei. leşi rapid în balcon şi văzu populaţia 
înşiruită pentru vaccin. Încă cinci ore până la limita fixată 
de Huangdi, calculă ea. Suficient să fac cât mai multe. 
Poate chiar să-i accept ultimatumul. Fără Oanes, fără tata... 
ce rost ar avea viaţa mea? Ca o replică la acest gând, 
imaginea unui prunc cu aripi îi apăru în faţa ochilor. Ai o 
mare răspundere faţă de viitor, îi aminti raţiunea rece. Da, 
mai întâi să asigurăm viitorul, îşi spuse ea cu voce tare şi se 
îmbrăcă în grabă. 

Îşi făcuse deja planul. Întrerupse emisiunea de la 
holoviziunea naţională cu un scurt comunicat în care 
explica populaţiei ce se întâmplase şi ce pericole îi 
pândeau. Ordonă ca mesajul ei să fie repetat cu insistenţă, 
în mod continuu, cel puţin patru ore. Astfel, putea fi 
recepționat şi de cei care lucrau departe, pe câmp sau în 
mine, în pauza de masă. După aceasta, puse mâna pe 
videotelefon şi contactă toţi lideri rasiali şi naţionali, pentru 
consultări. Până şi imperatorul sirusan, de obicei reticent la 
sugestiile vegane şi varange, era indignat de comportarea 
lui Huangdi. O asigură că mobilizase şi vaccinase 
contingentele de luptători de elită, cu aprobarea trupelor 
vegane de ocupaţie, astfel că era gata de atac împotriva 
imperiului shang. Nici un lider dintre cei contactaţi nu se 
arăta dispus să cedeze la şantaj, pentru a îngroşa numărul 
ostaticilor. Toţi o consolară şi-o încurajară, amintindu-i că 
Huangdi era un laş, incapabil de crimă. Îi sugerau să spere 
că-şi va vedea tatăl şi soţul în viitorul apropiat. 

Oriana mai prinse un pic de inimă. În piaţa din faţa 
palatului, câteva mii de orioni cu capetele descoperite 


stăteau în soarele nemilos, în semn de solidaritate cu zeiţa 
lor. Nu sunt deloc singură, se auto-sugestionă Oriana. Voi 
trece peste această încercare şi voi trăi fericită tot restul 
vieţii mele. Foarte sigur, tata şi Oanes vor scăpa chiar fără 
intervenţia comunităţii geene. Amândoi posedă capacităţi 
deosebite, sunt rezistend şi viteji. Nu vor deveni victime ale 
shangilor. 

La prânz, zeiţa orionă se forţă să mănânce liniştită, 
pentru a prinde puteri pe cale naturală. Inima i se mai 
liniştise. Consiliul Geean anunţase că Huangdi prelungise 
ultimatumul până a doua zi la ora şapte dimineaţa. Balanța 
se înclina serios în favoarea speranţei şi ea era pregătită s- 


o primească cu amândouă braţele. 
* 


x x 


Consiliul Geean, convocat în grabă de Sunar, se întruni 
cu jumătate de oră mai devreme. Toţi consilierii îl ocoleau 
cu grijă pe Dao Li, de parcă ar fi fost ciumat. Îşi ocupau 
locurile încruntaţi şi se consultau în şoaptă cu vecinii. 
Nimeni nu cunoştea nimic nou. 

Sunar se opri direct la tribună şi prezentă sintetic 
situaţia: 

— Stimaţi colegi, imperatorul Huangdi a săvârşit o 
infracţiune fără precedent în istoria lumii geene. A luat ca 
ostatici delegaţii trimişi pentru tratative, încălcând punctul 
27 din Pactul Geean. Ne cere imperativ să trimitem pentru 
tratative toţi liderii rasiali şi naţionali, cu scopul de a mări 
numărul ostaticilor. Ne-a dat termen numai până la ora 
două după amiază să-i îndeplinim cererea. În caz contrar, 


ameninţă că va detona butoaiele cu viruşi de luptă în 
atmosfera pământeană, infectând-o complet Noi respectăm 
imunitatea solilor, fapt pentru care îl invit pe colegul Dao Li 
la tribună, pentru a explica situaţia. 

Delegatul shang se făcuse mic, mic. Păşea cu capul 
plecat către tribună, mtrebându-se cam când va fi arestat şi 
executat. Nu reuşea deloc să-şi adune gândurile, fapt 
pentru care discursul său ieşi cât se putea de dezlânat: 

— Imperatorul Huangdi... nu vrea să ia noi ostatici. Vrea 
să i se respecte rangul. 

— | s-a respectat! îi strigă Lipez din sală. Am trimis doi 
lideri naţionali şi tatăl unei împărătese, aşa cum a cerut. E 
un şantajist ordinar. 

— Imperatorul Huangdi e supărat pentru scăderea cererii 
de minereu de galgor şi vrea să discute la cel mai înalt 
nivel. Shangii trăiesc rău. 

— Trăiesc rău din cauza proastei organizări imperiale, îi 
strigă merakul Radim. Schimbaţi orânduirea cu o republică 
guvernamentală şi toţi cetăţenii vor trăi decent! 

—  Imperatoml Huangdi cere respectul cuvenit unui 
imperator atât de important. 

— Eun negustor nenorocit, strigă alcorul Gore. Toţi 
imperatorii voştri  descind din simpli comercianţi şi 
speculanţi de piaţă. Până acum, i-am acordat prea mare 
respect Acum, îi vom arăta ce merită un şantajist-terorist. 
Jos cu tine de acolo! 

Dao Li se pregătea să se retragă în grabă. Simar, minte 
mai limpede, îşi stăpâni enervarea şi-i ordonă: 

— Mergi şi spune-i lui Huangdi că avem nevoie de timp 


mai îndelungat să luăm o hotărâre înţeleaptă! îi vom da 
răspunsul mâine dimineaţă, la ora şapte. Are şi el timp 
suficient să cugete la infracţiunea săvârşită. 

Dao Li plecă în grabă. Consilierii trecură pe rând pe la 
tribună, pentm a anunţa hotărârea naţiunilor lor de a nu se 
supune şantajului şi de a lupta cu toate forţele împotriva 
imperiului shang. Profitând de lipsa lui Dao Li, Sunar 
propuse simplu: 

— Dragi colegi, situaţia excepţională ne obligă la masuri 
excepţionale. Vă propun ca, în această noapte, să atacăm 
concentric imperiul shang şi să ocupăm capitala Lasal. 
Sirusanii vor ataca dinspre sud, veganii, dinspre vest, 
varangii, dinspre nord iar orionii, dinspre est. Nu vom 
bombarda obiective civile, nici populaţie necombatantă. 
Scopul nostru principal este eliberarea ostaticilor şi 
capturarea lui Huangdi, în vederea judecării publice. Vă 
propun ca forţele de asalt să pornească la ora douăzeci şi 
trei, încât să ajungă deasupra capitalei shange la ora unu. 
Vă rog să mergeţi să vă consultaţi cu liderii rasiali şi 
naţionali asupra propunerii mele! 

Toţi consilierii plecară în grabă. Sunar rămase pe loc, 
deoarece liderul în exerciţiu, Zius, era chiar cel care îi 
sugerase planul. Dao Li îl găsi pe Sunar privind gânditor la 
globul geean din spatele tribunei. 

— Imperatorul Huangdi a acceptat să aştepte răspunsul 
până mâine dimineaţă. Nici un minut în plus faţă de ora 
şapte. 

— Foarte înţelept din partea lui. Avocaţii apărării vor 
putea folosi acest argument pentru a-i cere atenuarea 


pedepsei. 

Determinarea din glasul lui Sunar îl sperie pe Dao Li. Un 
bulgăre de gheaţă îi luneca pe şira spinării. Îşi reproşa că 
nu-şi folosise influenţa pe lângă împărat, pentru a evita 
numirea în funcţia de consilier geean. Cine ar fi putut bănui 
cum vor evolua lucrurile, când planul cu Feros fusese pus la 
punct în cele mai mici detalii? Dacă precedentul ar fi fost 
creat în imperiul orion, întreaga lume geeană ar fi fost deja 
la picioarele lor. 

Delegații se întoarseră rând pe rând în sală, salutând cu 
pumnul strâns. Nimeni nu dădea înapoi. Toţi erau gata de 
invazie. Sunar urcă la tribună şi propuse o variantă de 
acoperire, pentru înşelarea lui Dao Li: 

— Aveţi la dispoziţie toată după amiaza să vă lămuriţi 
liderii. Mâine dimineaţă, la ora şase, ne întâlnim aici, pentru 
a formula răspunsul către imperatorul Huangdi. 

Dao Li răsuflă uşurat. Jocul nu era încă pierdut. Noaptea 
putea schimba multe gânduri. Oamenii ţin la viaţă şi... 
cugeta el, ieşind spăsit din sală. Ceilalţi consilieri se priveau 
în ochi, cu o dârză hotărâre. Viitorul civilizaţiei geene era în 


joc. Nu puteau da înapoi nici un pas. 
* 


x x 


Gondlir îşi duse astronava exact deasupra palatului 
imperial. Îi programă scutul energetic, s-o facă 
neobservabilă, atât pentru ochiul liber, cât şi pentru 
aparatele de detecție, apoi privi în jos. Era la mai mult de 
trei sute de metri înălţime, încât soldaţii din gardă păreau 
nişte furnici caraghioase cu moţuri lucitoare. 


Omul-vultur îşi strânse aripile şi se lăsă să cadă prin 
umbra zidurilor, pe direcţia camerei în care fusese închis. Îşi 
frână căderea cu câteva etaje mai sus şi Plană uşor către 
fereastră. Era tot deschisă, semn că shangii nu se 
mişcaseră suficient de rapid. Pătrunse în cameră, îşi prinse 
camarazii sub braţe şi ţâşni prin fereastra deschisă. Ajunse 
cu ei în astronavă şi-i cercetă pe îndelete. Erau tot 
paralizaţi iar serul necesar reanimării se afla pe navetele 
vegane. Îi puse provizoriu în cabinele de criogenare, lăsă 
uşile acestora deschise şi trecu la pupitrul de comandă. 

Gondlir porni sistemul de supraveghere nocturnă. Încerca 
să găsească, în furnicarul de shangi care alergau în toate 
părţile, pe cel care îl interesa: Huangdi. Nu reuşea să dea 
de urma lui, căci imperatorul se ascunsese într-o tainiţă din 
palat, încă de la primirea veştii că astronava dispăruse în 
mod misterios. Bănuia că fusese programată ori condusă de 
vreun pilot automat. Nici prin gând nu-i trecea că puternica 
armă ar fi putut fi învinsă de vreun humanoid. O văzuse 
acţionând în zeci de cazuri. Era mai mult decât sigură. 
Prizonierii erau ai lui şi mai puteau atrage şi alţi ostateci. În 
această idee, aprobă cererea lui Dao Li de a prelungi 
ultimatumul până a doua zi la ora şapte dimineaţa. 
începuse să creadă că va vedea liderii lumii geene pe 
treptele din faţa tronului său. 

Gondlir părăsi pentru o clipă videozorul. Îşi amintise de 
fiica lui. Probabil, ştirea capturării lor ajunsese până la ea 
şi-o îngrozise. Omul-vultur îşi prinse capul în palme, aduse 
imaginea fiicei în memorie şi începu să-i repete în gând: 
Suntem liberi şi sănătoşi, Suntem liberi şi sănătoşi... Repetă 


mesajul de câteva zeci de ori, să fie sigur că Oriana îl va 
recepționa. După aceasta, scoase valiza cu medicamente 
destinate zborului său şi începu s-o studieze. Încerca să 
ghicească vreun medicament similar antidotului vegan ori 
barem care să readucă un pic de conştiinţă în camarazii săi. 
Se simţea foarte singur şi avea nevoie de ajutor pentru 


următoarea fază a planului. 
* 


x x 


După masă, Oriana se retrase în camera de refugiu. 
Acolo, în faţa imaginii lumii din care venise tatăl său, se 
simţea mai sigură şi mai luminată la minte. Ragon pregătea 
deja forţele de atac împotriva imperiului shang. Îi lăsase 
mână liberă, pentru a putea gândi în linişte la măsurile pe 
care numai o zeiţă-împărăteasă le putea imagina şi aplica. 
Momentan, cugeta liniştită, cu ochii la planeta natală a lui 
Gondlir. Brusc, avu senzaţia că nu mai era singură. O undă 
caldă şi bună o învăluise, din cap către picioare. În clipa 
următoare, auzi vocea tatălui său: Suntem liberi şi sănătoşi, 
Suntem liberi şi sănătoşi... Sări în picioare, cu inima fâlfâind 
de emoție. Mesajul telepatic era cât se putea de clar. 
Nimeni nu putea imita vocea tatălui ei şi prea puţine 
persoane erau compatibile telepatic cu ea. Speranţa îi 
învălui sufletul zbuciumat, transformându-l în oţel dur. 

Oriana cobori în curtea palatului, să asiste la plecarea 
flotilelor de navete de luptă. Acestea urmau să zboare către 
vest, cu soarele în spate, încât să pătrundă în noaptea 
shangă exact la ora stabilită. Îi urmări cum decolau în 
stoluri şi inima ei se umplu de mândrie. Nici o naţiune 


geeană nu se lăsase umilită de Huangdi. Pericolul comun 
pusese bazele unei solidarităţi sănătoase. Se întoarse către 
palat, printre mulţimea de supuşi ce-i făceau loc cu 
smerenie. Din treacăt, îi anunţă că Gondlir şi Oanes sunt 
liberi, aşa că toate se vor sfârşi cu bine. Ajunse în palat, luă 
loc pe un fotoliu confortabil şi, sub un impuls interior, 
începu să vorbească pruncului din pântecul ei. îl alintă timp 
îndelungat şi-i promise o lume mai bună de trăit, îi vorbea 
ca unui matur, încât ai fi crezut că înnebunise. Ea era însă 
sigură că boţul de came avea deja o conştiinţă mai aparte, 


astfel că o înţelegea perfect. 
* 


x x 


Gondlir nu găsi nimic potrivit. Drept urmare, după un 
scurt moment de gândire, se hotărî să rişte. Deschise trapa 
şi-şi luă zborul peste oraşul adormit. Plutea rapid, ca o 
săgeată, direct către astroport. Încă de departe, observă că 
multe lumini erau deja stinse. Făcu un ocol prin partea 
întunecată şi studie situaţia. 

Nimeni nu mai veghea navetele vegane. Probabil, 
echipajele lor erau de multă vreme paralizate şi cărate în 
alt loc. Câteva flotile de navete shange aşteptau cu luminile 
de veghe aprinse. Erau gata de misiune, în orice moment 
ordonat de împărat. 

Gondlir cobori pe pământ în dosul navetelor vegane şi se 
târi până la cea mai apropiată. Pătrunse iute în ea şi 
aşteptă o clipă, ca ochii să i se obişnuiască cu întunericul 
deplin. După aceasta, porni în scotocire, meticulos, să nu 
scape preţiosul medicament din neatenţie. îl găsi după 


multe căutări, în trusa medicală ascunsă sub bancheta 
conducătorului. Citi cu atenţie indicaţiile, se convinse că era 
exact ce căuta şi zâmbi mulţumit. Puse întreaga cutie în 
buzunar şi se strecură afară. Îşi luă zborul direct de pe 
navetă, convins că nimeni nu-l poate zări la ceasul acela 
din noapte. Era aproape miezul nopţii. 

Omul-vultur pătrunse în astronavă şi verifică starea 
camarazilor săi. Tot nici o schimbare. Scoase cutia cu 
antidotul, alese seringile cu autoinjectare şi le umplu. Le 
administra antidotul pe rând, apoi începu să aştepte 
răbdător. Nici nu avea ce face altceva. Pentru următoarea 
fază a planului său, avea nevoie de ajutor uman pur. El nu 
era complet racordat la simţurile şi capacităţile humanoide 
geene. 

Oanes îşi reveni primul, pentru că era mai tânăr şi mai 
bine clădit. Clipi buimac din ochi şi întinse braţele. 

— Bun venit la viată nouă! ii ura Gondlir. Îţi aminteşti ce 
s-a întâmplat cu tine? 

Fruntea lui Oanes se încreţi, apoi se destinse: 

— Shangii ne-au paralizat. Mari ticăloşi! 

— Află că am evadat băiete. îl trezim şi pe Herod, apoi 
trecem la treabă. 

Herod îşi reveni după câteva minute şi ceru apă, înainte 
de a deschide ochii. Gondlir ii hidrată din plin, în timp ce-i 
aminti ce se întâmplase cu el. Când amândoi geenii îşi 
reveniră pe deplin, omul-vultur îi invită la discuţii, pe 
bancheta din dreapta pilotului astronavei. 

— Putem fugi acasă, le puse el problema franc. Acesta ar 
fi insă un gest de laşitate. Butoaiele cu viruşi sunt incă aici, 


în imperiul shang. 

— lar Huangdi e liber, murmura Herod. Şi viaţa mi-aş da- 
o să-l văd închis. 

— Nu-l pot localiza în palat îşi spuse Gondlir păsul. Pentru 
mine toţi shangii sunt identici, de parcă ar fi copii ale unuia 
singur. 

— Eu îi pot localiza biocâmpul, se repezi Oanes. L-am 
memorat bine, înainte de a fi atacat Numai un moment să 
mi-l amintesc! 

Închise ochii şi căzu pe gânduri. Rămase astfel câteva 
momente, apoi declară: 

— Gata. Vi-l găsesc şi-n centrul Geeii. 

— Caută-l! il îndemnă Gondlir. Avem nevoie de el. 

— Pentru? 

— Cine altcineva să ne spună unde e ascuns armamentul 
biologic? 

— Dar nu ne putem înţelege cu el. N-aţi văzut că folosea 
translator? 

— Un truc ieftin, pentru a câştiga timp de gândire. După 
ce îl capturăm, veţi vedea că vorbeşte limba orionă. Poate 
că şi altele... 

Oanes se retrase către centrul astronavei, în zona trapei. 
Acolo, luă loc cu picioarele încrucişate sub el şi cu bărbia 
ridicată. Închise ochii şi începu să trimită pase bio către 
palatul de dedesubt. După câteva clipe, deschise ochii şi 
anunţă triumfător: 

— L-am găsit. E într-o cameră blindată. Înconjurat de 
gărzi. Se teme. 

— La ce nivel? se interesă Gondlir. 


— Sub pământ. 

— Va trebui să luptăm terestru ori să paralizez toată 
mulţimea de shangi din jurul lui. Aceasta, însă, ar atrage 
atenţia celorlalţi. 

— Care? 

— A celor din flotilele care aşteaptă ordinul de atac în 
astroport. 

— Depinde de viteza cu care lucrăm. Trimitem un snop de 
raze paralizante, coborâm, îl capturăm pe Huangdi şi 
urcăm. Maxim cinci minute. 

— Încercăm, acceptă Gondlir. Condu-mă exact deasupra 
locului în care îl simţi! 

— Către nord-vest. Exact sub colţul clădirii. 

Omul-vultur îşi manevră naveta către direcţia indicată, o 
opri şi le preciză: 

— Numai Oanes coboară cu mine, pentru a identifica 
imperatorul. La întoarcere va trebui să-l cărăm şi pe acesta. 
— În regulă, acceptă Herod. Important e să-l capturăm. 

— Îndoiala trebuie să-ţi dispară din suflet. îl vom captura 
şi vom recupera butoaiele cu viruşi. 

Gondlir manevră câteva comenzi de pe panoul de 
comandă şi conul de lumină ţâşni sub astronavă. Oanes 
privea prin trapa deschisă, curios să vadă efectele. Toţi 
shangii prinşi în con căzură ca muştele lovite de otravă. 

— Hai, fiule! il îndemnă uriaşul om-vultur, prinzându-l sub 
braţul drept. 

Lunecară către pământ de parcă ar fi fost lipsiţi de 
greutate. Lângă uşa de acces în aripa de nord-vest a 
palatului, zăceau doi soldaţi. Oanes luă razerul unuia, 


pentru orice eventualitate. Pătrunseră în holul înalt, 
întunecos, luminat foarte vag, de becuri de veghe. 

—  intr-acolo! indică Oanes direcţia semnalului său 
telepatic. 

Ajunseră la o scară largă, din marmură, străjuită de doi 
shangi leşinaţi. Coborâră un nivel şi nimeriră în spaţiu 
luminat. Întregul hol era plin de trupurile shangilor căzuţi. 

— Aici, îi arătă Oanes uşa blindată, ca un seif. 

Gondlir îşi miji puţin ochii şi o fantă subţire începu să 
alerge în jurul broaştei masive. Uşa cedă şi ei pătrunseră 
înăuntru. Oanes îl recunoscu pe Huang-di de la prima 
privire. 

— EI, îl arătă cu degetul. 

Gondlir îl înşfăcă fără o vorbă şi pomi înapoi. 

La ieşirea din palat, văzură sutele de shangi înarmaţi, 
adunaţi în jurul conului de lumină. Toţi trăgeau cu 
disperare, însă efectele erau nule. Gondlir îi întinse lui 
Oanes un braţ şi începură să urce către trapa deschisă. 
Curând, erau în interiorul astronavei. Herod îl înşfăcă pe 
Huangdi de chica lungă, cu codiţă şi-l trase cu duşmănie în 
interior. l-ar fi aplicat şi o corecție fizică, dar nu se făcea să 
renunţe la nivelul său de civilizaţie. 

Omul-vultur stinse conul de lumină, îşi făcu astronava 
nevăzută şi se întoarse către ei: 

— În valiza de la picioarele voastre, găsiţi medicamentul 
pentru reanimarea individului. O cutie roşie, cu două dungi 
albe. 

Oanes jucă rol de medic, deoarece mai tratase cazuri 
asemănătoare. Îi făcu lui Huangdi injecţia, direct prin haine 


şi aşteptă rezultatul. Imperatorul deschise ochii cu greutate 
şi scoase un geamăt. Gondlir se apropie de el şi-l ridică pe 
fund. Shangull arunca priviri speriate în jur. | se părea că 
trăia un coşmar. Uriaşul îl întrebă direct în limba orionă: 

— Unde păstraţi butoaiele cu armament biologic? 

Huangdi continuă să rotească ochişorii săi negri, şireţi, de 
la unul la altul, dar nu răspunse. Gondlir scotoci prin valiza 
cu medicamente, alese un ser albastru şi-i îndemnă pe cei 
doi amici: 

— Ţineţi-l strâns! 

Îi înfipse acul seringii direct în vena jugulară şi eliberă 
serul încet. Huangdi se muia pe măsură ce primea injecţia. 

— Serul adevărului, explică Gondlir. Va spune şi ce nu 
vrem să auzim. 

— Unde sunt butoaiele cu viruşi? repetă Gondlir 
întrebarea în limba orionă. 

— În munţii Tian, răspunse Huangdi fără împotrivire. Am 
un depozit bine păzit. 

— Harta! ceru Gondlir. 

Herod alese harta potrivită şi i-o întinse. Acesta o 
despături şi o netezi în faţa imperatorului, apoi îi întinse 
markerul: 

— Pune punctul exact pe locul în care se află depozitul! 

Huangdi se execută fără împotrivire, cu o siguranţă de 
om stăpân pe el. De fapt, drogul îl domina. 

— Băgaţi-l într-o cabină de criogenare! îi îndemnă 
Gondlir. Dacă-l vreţi şi îngheţat, închideţi uşa! 

Astronava porni pe direcţia indicata de Huangdi, spre 
lanţul muntos din nord. Oanes şi Herod luaseră loc lângă 


pilot, cu intenţia de a se relaxa după şocul paralizant. îl şi 
vedeau deja pe imperator în faţa completului de judecată, 
tremurând ca o piftie şi bâiguind scuze puerile. El, care 
visase să vadă toţi liderii lumii geene la picioarele sale. 

— Navete de luptă! anunţă brusc Gondlir. Stoluri. Vin în 
întâmpinarea noastră. 

Oanes şi Herod săriră la videozor. Într-adevăr, câteva zeci 
de patrule de navete de luptă veneau de peste munţi, exact 
pe direcţia lor. 

— Astronava nu este detectabilă, raţionă Oanes. Cum ne- 
au... 

Se opri brusc, iluminat: 

— Sunt varangii. Merg spre Lasal să ne elibereze. 

—  Opreşte-i! îi sugeră Gondlir, arătându-i din ochi 
videotelefonul. 

Oanes apucă aparatul cu mâini tremurânde de emotie şi 
formă numărul lui Skaag. Era sigur că acesta nu putea lipsi 
din forţa de asalt. Repetă semnalul de câteva ori, căci nu-i 
răspundea nimeni. În fine, o figură somnoroasă de alcor 
apăru în ecran. Nu era Skaag, dar îl recunoscu pe 
guvernator şi se trezi complet. 

— Unde e Skaag? întrebă Oanes aproape răstit. 

— Vine după dumneavoastră, cu flotilele varange. Nu şi-a 
luat videotelefonul. 

— Te-ai trezit complet? îl întrebă Oanes. 

— Complet, confirmă ofiţerul de serviciu. 

— Notează ordinele mele! Unu: Anunţă-l pe Skaag prin 
staţie că am evadat, l-am răpit pe imperator şi am 
recuperat armamentul biologic! Să nu mai atace capitala, ci 


să revină în patrie! Doi: Contacteaz-o pe zeiţa Oriana şi 
informeaz-o că eu şi tatăl ei venim către patrie! 

— Şi ceilalţi? întrebă ofiţerul. 

— Care ceilalţi? 

— Trupele tuturor naţiunilor atacă imperiul shang. 
Sirusanii, de la sud, veganii, de la vest... 

— Anunţă comandamentele rasiale şi naţionale să 
anuleze atacul! Explică-le clar situaţia! Nu are nici un rost 
să vărsăm sânge nevinovat. 

— Am înţeles! 

Oanes închise videotelefonul, cu inima cântând de 
bucurie: 

— Veneau după noi. Toţi. Nu lipsea nici o naţiune. 

— Izolarea rasială şi naţională s-a terminat, comentă 
Herod. Începem să arătăm ca la începuturile colonizării. O 
singură lege, o singură voinţă. 

— Cine i-o fi organizat? 

— În astfel de situaţii, apare întotdeauna un lider mai 
întreprinzător. 

— Da, e grozav să ştii că eşti apărat de lege şi de voinţa 
întregii comunităţi. 

In videozor apăruseră munţii. Gondlir se incadră pe 
direcţia unui defileu, îl străbătu, apoi o luă către stânga, 
spre punctul indicat de Huangdi. Nici o luminiţă nu se zărea 
sub ei. 

— Treziţi-l pe imperator şi mai întrebaţi-l odată! le ceru el 
celor doi geeni. 

Herod şi Oanes deschiseră uşa cabinei de crio-genare, 
bucurându-se anticipat de dârdâiala la care îl pxpuseseră 


pe Huangdi. Acesta nu scoase însă o vorbă. Căzu cu faţa 
înainte, lat. Oanes se aplecă peste el, îl răsuci şi se trase 
înapoi. Faţa shangului era roşie-vineţie şi plină de bubiţe 
mici. Arăta ca o mască a groazei. Îi puse rapid mâna pe 
vena jugulară, apoi îi încercă pulsul de la mână. Nici un 
semn de viaţă. 

— Cred că e mort, îl anunţă el pe Gondlir. 

Omul-vultur îşi părăsi postul şi veni lângă ei. Îi ridică 
imperatorului o pleoapă, apoi îi deschise gura. Limba 
acestuia era violetă şi umflată. 

— A avut otravă într-o măsea, constată el impasibil. Cred 
că a spart-o din întâmplare. Era prea drogat, să ştie exact 
ce se întâmpla cu el. 

— O judecată mai puţin, concluzionă Herod, Cum găsim 
însă depozitul? 

— Fac astronava vizibilă şi cobor la mică înălţime. Garda 
depozitului se va speria şi va trage în noi. 

În timp ce-şi explica intenţiile, Gondlir făcea deja 
manevrele. Cobori la circa o sută de metri înălţime şi începu 
să facă pase pe deasupra punctului indicat, ca şi cum ar fi 
arat După câteva minute, câteva rafale lungi îi întâmpinară 
din faţă. Gondlir activă conul paralizant şi cobori pe direcţia 
lor. În conul de lumină, apăru un platou muntos, către care 
urca un drum şerpuit. Câteva mogâldeţe zăceau pe platou. 

— Au săpat un bunker în munte, constată Gondlir. Voi 
rămâneţi aici iar eu aduc butoaiele! 

Deschise trapa şi cobori prin fascicolul de lumină. Cei doi 
îl urmăreau de la marginea trapei. Uriaşul ajunse la sol, se 
plecă asupra unuia dintre cei paralizaţi, apoi intră în grotă. 


Câteva dâre luminoase, de razer, îl întâmpinară. 

— Mai sunt şi alţii! exclamă Oanes. Cobor în ajutor. 

Înainte ca Herod să-şi expună vreo opinie, Oanes era jos. 
Avea cu el razerul recuperat din palat. Se repezi către 
grotă, sări înăuntru şi se adăposti lângă perete. Pe partea 
opusă, cu câţiva metri mai în faţă, Gondlir studia situaţia. 
Apărătorii shangi nu se zăreau. Oanes făcu un salt, ajunse 
în spatele lui Gondlir şi observă că acesta recuperase un 
razer de la apărătorii de afară. Simţise ori intuise că cineva 
era în grotă. 

— Îi caut eu, cu pase psi, îi şopti Oanes lui Gondlir. Îi 
adorm. 

— Vezi dacă au un dispozitiv de detonat incărcătura! 

Da, acesta era marele pericol. Apărătorii înghesuiți 
puteau detona butoaiele. Desigur, dacă aveau un ordin în 
acest sens, lucru de care Oanes se îndoia. Huangdi n-ar fi 
renunţat la bunul său cu atâta uşurinţă. 

Oanes făcu un salt către o scobitură din peretele opus. O 
lovitură de razer îl urmă. Shangul descoperit căzu lovit de 
Gondlir. Unul mai puţin, calculă Oanes şi se concentra să 
vizualizeze întregul teatru de bătălie. 

Butoaiele cu încărcătura ucigaşă erau la circa cincizeci de 
metri în faţă, pe stative. Doi shangi stăteau în genunchi, cu 
razerele în mână, în faţa lor. Al treilea shang se strecura 
hoţeşte către Gondlir, profitând de faptul că acesta era 
parţial descoperit. Oanes acţiona spontan. Trimise o lovitura 
psi ca o bombă către capul celui care se pregătea să-l 
lichideze pe Gondlir. Acesta scoase un urlet şi căzu către 
mijlocul grotei. Camarazii săi derutaţi deschiseră foc asupra 


lui. Gondlir replică liniştit, cu un singur foc bine ţintit. Un 
singur shang mai rămăsese în viaţă, în faţa butoaielor. 
Acesta aruncă arma şi ridică mâinile, strigând ceva în limba 
lui. Oanes îl adormi cu o nouă, lovitură psi şi anunţă cu glas 
tare: 

— Tată, drumul e liber... 

Rostogoliră butoaiele către gura grotei, cu multă grijă. Le 
introduseră în conul de lumină şi le ridicară în astronavă, pe 
puntea superioară. Erau toate zece şi în bună stare. 

— Şi-acum? întrebă Gondlir. 

— În imperiul sirusan, să scăpăm de încărcătură. 


— Se execută. 
* 


x x 


Seara căzuse de mult, dar Oriana uitase să mănânce. 
Urmărea o hologramă cu expediții făcute de Zaris, înainte 
de exilarea pe Geea. Aceasta o deconecta şi-o ajuta să-şi 
abată gândurile de la scurgerea timpului. | se părea că 
trecea prea încet şi veştile întârziau să apară. 

Sunetul videotelefonului o făcu să tresară. Ei sunt! 
exclamă inima ei tremurând de fericire. Deschise aparatul 
şi tensiunea îi scăzu brusc. Un ofiţer alcor necunoscut o 
salută politicos. Ea abia mai auzea de emoție. Ofiţerul o 
anunţă cu voce rece că tatăl şi iubitul ei erau teferi şi 
veneau către patrie, apoi închise. Oriana rămase câteva 
clipe nemişcată. În inima ei, înflorise o primăvară. Îşi 
mângâie uşor mijlocul şi şopti: 

— Puiul meu, nu mai suntem singuri. Tata şi bunicul vin 
acasă. 


| se păru că pruncul înţelesese şi-i răspundea. Zâmbi 
fericită şi se întoarse la holograma despre vremurile de 
glorie ale alcorilor. Era sigură că şi ei vor ajunge să trăiască 
astfel de aventuri minunate, în lumi Virgine, încă 


neexplorate de nimeni. 
* 


x x 


Aproape de Abiba, Oanes reuşi să ia legătura cu 
comandantul trupelor vegane de ocupaţie. îl informă că 
recuperaseră cele zece butoaie din imperiul shang şi-i ceru 
să-i dirijeze către depozitul cunoscut numai de ei. Ajunseră 
la bunker în zorii zilei, predară încărcătura biologică şi 
răsuflară uşuraţi. Puteau pleca acasă. 

Decolară cu direcţia Hanab, să-l lase pe Herod şi cadavrul 
imperatorului. Temporar, îl pusese din nou într-o cabină de 
criogenare şi reglaseră temperatura către îngheţ. Se 
asigurau împotriva unei eventuale molime. 

— Pe tine te las în Alcoria, nu? îl întrebă Gondlir pe 
Oanes. 

— Alcorii se mai descurcă bine câteva zile şi fără mine, îi 
răspunse guvernatorul. Eu, însă, nu mai rabd nici o zi fără 
soţia mea. Merg cu tine în Tenoch. 

— Dragostea e oarbă la evidențe, surdă la rațiune, dar... 
splendidă, murmură uriaşul om-vultur. 

Când ajunseră în Hanab, oştirile vegane trimise împotriva 
imperiului shang tocmai se întorceau. 

Navetele veneau în stoluri şi aterizau în ordine perfectă. 
Herod cobori din astronavă şi chemă o ambulanţă să ia 
cadavrul împăratului. După aceasta, veni la cei doi 


camarazi de aventură, cu mâna întinsă: 

— Coşmarul s-a terminat. 

— Mai aveţi soldaţi ramaşi în imperiul shang, îi aminti 
Gondlir. 

— Rezolvăm noi şi această problemă. Drum bun! 

Astronava se ridică uşor, apoi ţâşni cu viteză maximă 
către oceanul din vest, către Tenoch. Cei doi bărbaţi erau la 
fel de nerăbdători să vadă o singură femeie. Vieţile lor îi 


erau închinate pentru totdeauna. 
* 

Consiliul Geean se întruni la ora obişnuită. Aproape toate 
feţele luceau de fericire şi mândrie. Făcuseră dovada că 
erau oameni întregi şi liberi, nesupuşi nici unui şantaj. Dao 
Li, cu inima rece şi mintea tulburată, se aştepta la ce era 
mai rău. Nu ştia nimic din cele întâmplate în timpul nopţii, 
deoarece serviciul secret vegan îi administrase un somnifer 
în cină. Ca atare, nu înţelegea de ce toţi erau fericiţi, în 
ciuda faptului că ultimatumul expirase de două ore. Oare, 
liderii lumii geene cedaseră? Ori, poate, Huang-di se 
răzgândise? 

Veganul Sunar ocupă loc în faţa tribunei, pentru obişnuita 
informare. 

— Dragi colegi, aşa cum ştiţi, solidaritatea şi raţiunea au 
învins întunericul bestial. Catastrofa a fost evitată iar 
materialele de război biologic se află deja în bunkerul 
central.  Imperatorul Huangdi a scăpat de judecată, 
decedând pe timpul transportului. Medicii noştri îi fac 
autopsia, să stabilească clar cauzele decesului. Se pare că 


a avut otravă ascunsă într-o măsea şi s-a sinucis. 

— A avut! se pomeni Dao Li strigând. 

Toate capetele se întoarseră către el! Shangul se simţea 
teribil de prost. Dormise ca un buştean, în timp ce situaţia 
lumii geene se schimbase radical. Sunar continuă: 

— Flotilele noastre nu au mai atacat capitala Lasal, astfel 
că nici un shang n-a fost rănit. Avem însă o sută patru 
prizonieri în imperiu, încă dinainte de victorie. îl rugăm pe 
colegul Dao Li să facă toate demersurile necesare pentru 
repatrierea lor, cu tot cu navetele de luptă. Nu-i dăm nici un 
ultimatum, deoarece suntem siguri că va acţiona cu maxim 
de rapiditate. 

Dao Li se ridică parcă împins de un resort şi-i asigură: 

— Mă duc chiar acum. Rezolv problema. 

Zâmbete ironice îl întâmpinau pretutindeni. leşi din sală 
cu sentimente contradictorii, de uşurare dar şi de umilinţă. 


Marele imperiu shang fusese îngenuncheat. 
* 


x x 


Astronava lui Gondlir ateriză în piața palatului, la câțiva 
metri de intrare. Oriana ieşi în fugă, cu rochia fâlfâind în 
urma ei ca o trenă. Îi prinse pe amândoi într-o îmbrăţişare 
strânsă şi izbucni în hohote. Nu-i păsa că mulţimea adunată 
în grabă, să asiste la eveniment, o vedea plângând. 
Oamenii trebuiau să afle că şi zeițele iubesc, suferă şi 
plâng. Porniră toţi trei, îmbrăţişaţi, către intrarea în palat. 
Orionii sosiți în grabă, începură să-i aclame, aşa cum erau 
învăţaţi de secole. Oriana nu auzea decât un singur lucru, 
cuvintele pe care Oanes i le spusese la sosire: Fără 


dragostea ta, n-aş mai putea trăi măcar o clipă. 

Servitoarele alergau grăbite să pună masa pentru noii 
sosiți. Oanes îşi luase iubita în braţe, fără sfială. Îşi lipise 
obrazul de abdomenul ei, să-i postească celui mic faptul că 
tatăl sosise acasă, apoi o păstră ca pe o comoară numai a 
lui. Oriana se lipise de trupul lui vânjos, ca o liană şi-şi 
scălda sufletul într-o baie de lumină blândă. Erau împreună 
şi nimeni nu-i mai putea despărţi vreodată. * 

Luară masa în trei, pe îndelete, povestind din cele 
întâmplate. La un moment dat, Oanes îşi aminti de un gând 
bine ascuns şi întrebă: 

— lubita mea, noi n-ar trebui să ne căsătorim ca toată 
lumea? 

— Ar trebui să schimbăm mai întâi legile orione. Aceasta 
poate dura câteva luni, căci voi purta tratative aprinse cu 
nobilii tradiţionalişti. 

— Atât de mult?! Copilul nostru se va naşte dintr-un 
concubinaj. 

— E un lucru obişnuit la orioni. La familiile orione, băiatul 
merge cu părinţii şi cere fata de la familia ei, oferindu-le 
daruri părinţilor acesteia. 

— Înseamnă că trebuie să te cer lui Gondlir? 

— O, nu! Zeiţele se mărită în public, cu un ceremonial 
complicat, la care participă toţi nobilii imperiului. Cel mai în 
vârstă nobil îl pune pe băiat să îngenuncheze şi să-i declare 
credinţă veşnică soţiei-zeiţă. 

— Voi îngenunchea cu plăcere, dar mult mai rapid. 

— Mai repede nu se poate. Cum se căsătoresc alcorii? 

— O, la noi e mult mai simplu. Dacă tinerii se iubesc, îşi 


anunţă părinţii şi prietenii că se căsătoresc. În ziua stabilită, 
oaspeţii se adună. Mirii îşi jură credinţă şi fidelitate pentru 
întreaga viaţă, apoi plantează împreună un arbore cu viată 
lungă. După aceasta, toţi petrec şi se veselesc, chiar dacă 
părinţii nu au fost de acord cu căsătoria. 

— Plantează un arbore... şopti Oriana visătoare. 

— E cel mai sigur martor al iubirii lor, ii explică Oanes. 
Cel puţin o dată pe an, soţii merg împreună la arborele lor 
şi-l asigură că se iubesc la fel de mult ca în prima zi. 

— Ce romantic! 

— Arborele chiar înţelege cele spuse, iubito. Tata a luat-o 
de soţie pe fata preşedintelui Alianţei fără aprobarea lui, 
însă n-a uitat să planteze arborele. Când au fost exilați, l-au 
adus în sera astronavei şi l-au replantat în faţa casei 
noastre. În fiecare primăvară, părinţii mei stăteau câte o 
noapte întreagă de vorbă cu arborele dragostei lor. 

— Îmi place teribil! sări Oriana de la masă Merse grăbită 
până la balcon, aruncă o privire afară apoi întoarse capul: 

— Chiar astăzi voi pune muncitorii să sape o groapă între 
piaţa palatului şi platoul pe care se adună populaţia. Acolo 
va creşte arborele iubirii noastre. 

— Doar nu vrei să... 

— Ba da! Vorbesc cu grădinarii să-mi aleagă cel mai 
falnic salcâm roşu. E arborele meu preferat şi înfloreşte ca 
iubirea aprinsă, în fiecare primăvară. 

— Vrei să te măriţi ca alcorii, constată Gondlir. Eu sunt 
primul invitat, nu? 

— Tu m-ai crescut frumos şi m-ai dăruit celui mai minunat 
bărbat. Chem prietenii! Plec să mă pregătesc. Ba nu! Anunţ 


întregul popor, prin holovi-ziune, să se bucure de fericirea 
zeiţei lor. Mâine, la ora zece, mă mărit. 

Oanes zâmbea fericit. Oriana se comporta ca o copilă 
zăpăcită de prea multă fericire. Atât de fericită, încât voia 
ca întregul ei popor să ia parte la fericirea ei. Gondlir privea 
gânditor la explozia de entuziasm, întrebându-se cum vor 
reacţiona nobilii tradiţionalişti la încălcarea protocolului 
imperial de căsătorie. În definitiv, ei n-au nici o putere de 


coerciţie. Pot doar mârâi şi bârfi, constată Gondlir. 
* 

Dimineaţa era curată, cu cer senin şi fără pic de vânt. 
Gărzile imperiale de onoare, în ţinută de gală, se 
dispuseseră pe două rânduri, faţă în faţă, de la scările 
palatului şi până la platoul acoperit de mulţime. Două 
ecrane imense de holoviziune erau amplasate la cele două 
capete ale platoului, încât să poată fi observate de orionii 
de pe terasele din nord şi sud. Câteva sute de butoaie cu 
vin fuseseră depozitate la capetele teraselor, pentru 
petrecerea mulţimii. Zeci de trâmbiţaşi ocupau crenelurile 
palatului, gata de a acţiona la semnal. 

Oanes se foia stânjenit. Era îmbrăcat complet în alb, într- 
un costum lucrat peste noapte, de croitorii imperiali şi 
pantofi confecţionaţi tot în grabă. Oriana îşi pusese o rochie 
vaporoasă lungă până în pământ, cu trenă pe care trebuiau 
s-o ducă doi copii, un băiat şi o fetiţă. Îşi aranjase coroniţa 
ei norocoasă, primită de la Oanes şi-şi potrivea pantofii. În 
hol, câteva sute de nobili mai tineri, care acceptaseră 
schimbarea, aşteptau să conducă cuplul către locul de 


ceremonie. 

Ora zece fix. Trâmbiţaşii scoaseră un sunet prelung, 
melodios, apoi îl combinară cu câteva triluri. 

Zeiţa-mamă apăru în cadrul uşii, la braţul lui Oanes. 
Imediat în spatele lor, Gondlir ieşea în evidenţă prin statură 
şi aripi. Nobilii se încolonară în urma lor. Gărzile ridicară 
armele în semn de onor şi încremeniră. Populaţia tăcea, cu 
respiraţia tăiată. 

Cei doi miri păşeau lent, ca în vis. Ajunseră lângă groapa 
săpată de grădinari, sub obiectivele camerelor de luat 
vederi. Oanes o răsuci pe Oriana cu faţa către el, 
îngenunche în faţa ei, îi prinse palma dreaptă şi-o duse la 
buze, într-un sărut fin. După aceasta, rosti clar, încât toată 
populaţia adunată auzi jurământul orion: 

— Zeiţă-mamă Oriana” eu, Oanes din neamul alcorilor, 
devenind prinţ consort, îţi jur fidelitate deplină până la 
moarte şi dincolo de pragul morţii. 

Oriana îi puse palma dreptă pe umăr şi rosti jurământul 
ei: 

— Eu, Oriana, zeiţa-mamă a orionilor, te iau de soţ pe 
tine, Oanes alcorul, şi-ţi jur fidelitate deplină întreaga viaţă 
şi după moarte. 

Oanes se ridică şi-şi sărută soţia în văzul mulţimii. 
Populaţia izbucni în apaluze şi strigăte de fericire. Cei doi 
tineri puseră mâna pe lopeţile pregătite din timp şi luară în 
ele pământ. Gondlir potrivi puiul de salcâm roşu în groapă 
iar ei începură să-i toarne pământ, rotindu-se în jurul său. În 
final, îl bătătoriră şi-l udară cu apă dintr-o stropitoare adusă 
de grădinari. 


Cei doi soţi se prinseră de mână, cu faţa la salcâm şi 
rostiră într-un glas, în limba orionă: 

— Fratele nostru verde, te rugăm să fii martor al 
dragostei noastre întreaga viaţă! Te iubim şi vom veni 
mereu la tine. 

Mulțimea vuia nedumerită de ritualul necunoscut. Oriana 
îşi îndreptă faţa către camera de holovi-ziune şi-i îndemnă: 

— Să ne bucurăm împreună de fericirea mea, fraţi şi 
surori din neamul orionilor! 

Muzica izbucni veselă. Oamenii se mişcau încă 
disciplinaţi către locurile în care se oferea vin. Oriana îşi 
prinse bărbatul strâns de mână şi pomi înapoi, către palatul 
imperial. Se simţea mult schimbată. Ceremonia, deşi 
simplă, îi intrase pe furiş în suflet. Zeita depusese cel mai 
important jurământ din viaţa ei. 

* 

Timp de şase luni, până la organizarea perfectă a podului 
aerian, viaţa lui Oanes se împărţi între Alcoria şi familie. 
Sarcinile de guvernator erau multe şi-i consumau 
majoritatea timpului. Abia la sfârşitul săptămânii, apuca să 
sară în navetă şi să zboare trei ore până la Tenoch. Podul 
aerian îi permitea să ajungă măcar o dată la două zile 
acasă, să se bucure de tihna căminului conjugal. Se 
retrăgea cu Oriana în dormitor sau în camera de refugiu şi 
trăiau ca în vis, de parcă ar fi fost singuri pe lume. 

Sarcina evolua bine, însă copilul era supradezvoltat 
pentru trupul ei fin. Se vedea deja că era băiat şi avea aripi. 
Studiau împreună filmele şi se bucurau de fiecare 


schimbare apărută. Pruncul se dezvolta rapid şi aceasta 
impunea de la sine naşterea prin operaţie. Gondlir avu o 
singură rugăminte la ei: să-i pună copilului numele Vidur, în 
amintirea ultimei rude rămasă în sistemul solar Salisa, 
fratele său mai mic. Orionii nu erau pretenţioşi la nume, aşa 
că Oriana acceptă fără reticenţă rugămintea. 

În ziua când durerile naşterii se declanşară, Oanes era 
ocupat cu o comisie de experţi în centrale de tip nou, pe 
uran îmbunătăţit. Ştirea îl luă pe nepregătite. Îşi ceru scuze 
de la specialişti, în cel mai simplu mod: îi anunţă că nevasta 
îi aducea pe lume un fecior, Toţi izbucniră în urări, căci 
alcorii se bucurau de orice naştere, ca de un mare 
eveniment. 

În timp ce naveta traversa oceanul, guvernatorul alcor se 
pomeni rugându-se de copil să nu se grăbească, să-l 
aştepte şi pe el să ajungă. Număra în gând kilometri 
parcurşi şi dădea periodic telefoane. De fiecare dată, se 
bucura că evenimentul nu se produsese fără el, tatăl. 

De la platoul de aterizare, porni cu paşi grăbiţi, apoi îi 
schimbă în fugă. Pătrunse în palat în mare goană, gata să 
intre în camera de naştere aşa cum era, în haine de 
călătorie. Se lăsă îmbrăcat cu un halat şi se repezi înăuntru. 
Răsuflă uşurat. Oriana răsufla greu, din cauza sarcinii prea 
mari, dar era conştientă. Îngenunche lângă patul ei şi-i 
sărută mâna umflată de sarcină: 

— lubirea mea, sunt aici, sunt cu tine. 

— Acum... chiar... pot naşte, rosti cu greutate zeiţa. 

Oanes se lăsă îndepărtat cu greu din sală. Masa de 
operaţie, aparatura de respiraţie artificială, mulţimea de 


medici... Oanes părăsi sala cu această imagine în ochi. leşi 
pe balcon şi observă că orionii afluiau din toate direcţiile. 
Veneau, anunţaţi de holoviziune, să afle soarta zeiţei lor. 
Mama ei murise la naştere. Tocmai din această cauză, 
tăceau îngrijoraţi. Oanes le citi sentimentele şi se sperie. 
Chiar, dacă tragedia se va repeta? Se întoarse în fugă la 
uşa dormitorului transformat în sală de operaţii. Gondlir îl 
opri cu o singură mână înfiptă în piept: 

— Calm, băiete! Totul va fi bine. 

Rămaseră amândoi, ochi în ochi, mai mult de un sfert de 
oră. Apoi, uşa se deschise şi o doctoriţă ieşi cu un pachet 
mare, pufos: 

— E un băiat atât de drăgălaş. Are şi aripioare... 

Oanes nu mai rezistă. Trecu pe lângă ea şi se repezi în 
cameră. Observă că Oriana nu era conectată la aparatul de 
respirat, dar pieptul i se ridica. Era bine. Se aruncă lângă 
patul ei şi-i prinse mâna: 

— Gata, draga mea. Avem băiatul. 

Oriana deschise cu greutate ochii. O lacrimă curată i se 
scurgea pe obraz. Nu putea încă vorbi, din cauza 
sedativelor. 

Gondlir se trezi cu pruncul în braţe. Îi privi năsucul cârn, 
ochii albaştri, boticuţul umflat. Într-adevăr, era foarte dulce. 
Omul-vultur acţionă cum îi dictă inspiraţia. leşi pe balcon cu 
pruncul în braţe şi îl ridică sus, să poaţă fi surprins de 
camerele de holoviziune. Mulțimea aştepta într-o tăcere 
înfrigurată. Gondlir vorbi: 

— Zeiţa-mamă e sănătoasă. Feciorul ei, Vidur, are aripi 
ca şi ea, ca şi mine. Aceasta nu-l face mai puţin orion. Inima 


lui de orion contează cel mai mult. 

Mulțimea răsuflă uşurată şi începu să schimbe impresii. 
Gondlir ocupă cadrul camerei de holoviziune şi continuă să 
vorbească: 

— Fiecare copil născut este o speranţă trimisă în viitor. 
Vidur, fiul zeiţei-mamă Oriana, va zbura din nou prin 
spaţiile universale, cum au zburat străbunii lui. Vidur va 
deschide o nouă eră din viaţa poporului orion. 

Mulțimea izbucni în urale prelungi. Oriana le auzea din 
patul ei. Pipăi în jur, găsi mâna lui Oanes şi o încleştă cu 
putere: 

— Am învins, iubite. 

— Şi vom învinge întotdeauna, căci suntem un singur 
întreg perfect. 

Vom învinge întotdeauna, cât timp suntem un întreg 
perfect. 

Bucureşti, Pavel Coruţ, 24.06.2009 


NOTĂ: Următorul volum din seria ORIGINI, „Expansiunea 
geeană”, va apărea în toamna anului 2010. 

Probabilitatea ca măcar unii pământeni să fie urmaşii 
sălbăticiţi sau  metişii decăzuţi ai unor extratereştri 
supercivilizaţi este destul de ridicată. În următoarele 
decenii, relaţiile frecvente şi de masă dintre terrani şi 
extratereştri vor clarifica şi această problemă. Până atunci 
avem dreptul să visăm... 


